
Rūtai ir Marianai, kurios yra 


brangiausia dovana pasaulyje — draugės 


Tiesai ištarti reikia dviejų: 
vieno, kuris pasakytų, antro — kuris išgirstų. 
- TORAS 


Pirmas skyrius 

ana Styl laikė save lanksčia ir plačių pažiūrų moteri- 
mi, ką jau kalbėti apie jos didelę kantrybę, toleranciją 
ir humoro jausmą. 

Daugelis būtų nesutikę su tokiu autoportretu. Bet ką jie iš- 
mano? 

Per vieną mėnesį jos gyvenimas — nepajudinus nė piršto 
— visiškai pakeitė tėkmės kryptį ir pasuko į tokią svetimą ir ne- 
žinomą teritoriją, kad ji pati nebežinojo, kur einanti ir kodėl. 

Tačiau argi ji iki šiol neplaukė pasroviui? Juk nutylėjo, kai 
Džoana, pagiežingoji bibliotekos direktorė, perkėlė į aukštesnes 
pareigas savo giminaitę, užuot paskyrusi į tą vietą kitą kandidatę, 
labiau patyrusią, savarankiškesnę, nuovokesnę ir tikrai patraukles- 
nę. Ji nurijo nuoskaudą ir toliau dirbo savo darbą, ar ne? 

O kai dėl to absoliučiai nepelnyto paaukštinimo labiau pa- 
tyrusiai darbuotojai sumažino darbo valandų skaičių ir negailes- 
tingai apkarpė atlyginimą — ar ši sumalė niekšingąją Džoaną ir 
amžinai kikenančią Sendę į miltus? 

Nieko panašaus. Danos nuomone, tai rodė jos ypatingą su- 
sivaldymą. 

Kai jos gobšusis kraugerys buto šeimininkas pakėlė nuomos 
mokestį, kuris sutapo su jos atlyginimo sumažinimu, — ar ji puo- 
lė jį smaugti, kol akys iššoks? 

Ne, ji vėl pademonstravo nepaprastą savikontrolę. 


Gal tos dorybės ko nors vertos, tačiau Danai patiko apčiuo- 
piamesnė nauda. 

„Tas, kas sugalvojo tą nesąmonę, jog reikia atidaryti duris, jei 
užsidaro langas, nieko neišmanė apie keltų dievus. Danos durys 
neatsidarė. Jos buvo išverstos iš vyrių. 

Netgi po to, ką ji matė ir patyrė, ką išgyveno per paskutines 
keturias savaites, buvo sunku patikėti, jog dabar ji tyso ant galinės 
sėdynės brolio automobilyje, kylančiame vingiuotu keliuku į Kar- 
žygio Viršūnę. Sunku patikėti ir tuo, kas jos tenai laukia. 

Skirtingai nei per pirmąją kelionę, gavus intriguojantį kvie- 
timą „kokteilio ir pokalbio“ iš Rovenos ir Pito — kurį, beje, gavo 
tik dar dvi moterys, oras buvo ramus. Ir ji buvo ne viena. Be to, 
galvojo Dana, šį kartą ji tiksliai žino, kam ryžtasi. 

Ji tingiai atsivertė sąsiuvinį ir ėmė skaityti istorijos, kurią iš- 
girdo per pirmąjį vizitą Karžygio Viršūnėje, santrauką. 


Jaunasis keltų dievas, būsimasis karalius, tradicinio apsilanky- 
mo pas mirtinguosius metu įsimyli mirtingąją merginą. (Tikriausiai 
buvo pavasaris.) Jaunojo eržilo tėvai pataikaudami jam sulaužo 
taisykles ir leidžia atsigabenti merginą už vadinamosios Sapnų šydo, 
arba Galios uždangos, į dievų karalystę. 

Vieni dievai su tuo susitaiko, tačiau kiti suirzta. Prasideda ka- 
rai, nesantaika, intrigos. 

Jaunasis dievas tampa karaliumi, jo mirtingoji žmona — kara- 
liene. Gimsta trys dukros. 

Kiekviena dukra — pusiau dievaitė — turi ypatingą talentą 
arba gabumą. Vienas jų — menas, arba grožis, antras — žinios, arba 
tiesa, trečias — drąsa, arba narsa. 

Seserys labai artimos, gyvena laimingai iki užauga jaunomis 
moterimis, taip toliau ir panašiai. Karaliaus žasVay, jas atidžiai 
prižiūri mokytoja ir sargybinis. 

Mokytoja ir sargybinis įsimyli vienas kitą; apakinti meilės ima 
nebe taip akylai stebėti dukras. 

Tuo metu blogiečiai ima regzti planus. Jiems nepatinka, kad iš- 
rinktųjų pasaulyje gyvena žmonės ar pusžmogiai, ypač kai jie užima 


vadovaujančias pozicijas. Tamsiosios jėgos imasi darbo. Joms vado- 
vauja itin blogas burtininkas (rikriausiai Džoanos giminaitis). Kol 
mokytoja ir sargybinis spokso vienas į kitą, jis užburia dukras. Pava- 
gia jų sielas ir užrakina stiklo dėžėje, vadinamoje Sielų dėžute, kurią 
gali atrakinti trys raktai, pasukti žmogaus rankos. Nors dievai žino, 
kur rasti raktus, nė vienas negali suardyti burtų ar išlaisvinti siely. 

Mokytoja ir sargybinis ištremiami pro Sapnų uždangą į mirtin- 
gujų pasaulį. Čia, kiekvienoje kartoje, paprastai būna trys mirtingo- 
sios moterys, kurios gali surasti raktus ir išsklaidyti kerus. Mokytoja ir 
sargybinis privalo surasti tas moteris ir suteikti joms galimybę sutikti 
arba aisisakyti tai daryti. 

Kiekviena moteris teturi vieną mėnulio fazę raktui surasti. Jei 
pirmajai nepasiseka, žaidimas baigtas. Ir dar susilaukiama bausmės 
— kiekviena netenka vienų gyvenimo metų. Jei pasiseks, žygį perims 
antroji moteris ir taip toliau. Miglota užuomina: vienintelė pagalba, 
kurią mokytoja ir sargybinis gali suteikti trims laimingosioms, at- 
skleidžiama keturių savaičių ciklo pradžioje. 

Jei žygis pavyks, Sielų dėžė bus atidaryta, o Stiklo Dukterys iš- 


laisvintos. Ir kiekviena moteris gaus po milijoną dolerių. 


Įdomi istorija, mąstė Dana, kol suvoki, jog tai ne pasaka, o 
tikrovė. Ypač jei esi viena iš trijų moterų, kuriai lemta atrakinti 
Sielų dėžutę. 

Kas bus toliau — geriau negalvoti. Vien prisiminus galingą 
tamsiųjų jėgų burtininką, vardu Keinas, kuris labai stengiasi, kad 
tu susimautum, ir gali priversti tave matyti tai, ko nėra — ir ne- 
matyti to, kas yra, — norisi pasipustyti padus. 

Nors būta ir gerų dalykų. Tą pirmąjį vakarą ji susipažino su 
dviem moterimis, kurios pasirodė esančios labai įdomios asmeny- 
bės, ir netrukus Dana pasijuto taip, tarsi būtų pažinojusi jas visą 
savo gyvenimą. Bent jau pakankamai gerai, priminė ji sau, nes 
visos trys ketina imtis bendro verslo. 

O viena jų tapo jos brolio gyvenimo meile. Melori Prais su 
meniška siela ne tik pergudravo senąjį burtininką, bet ir surado 
raktą, įveikė užraktą bei sumedžiojo vyruką. 


Viskas mažiau nei per keturias savaites. Danai ir jų bendražy- 
gei Zojai bus sunku ją aplenkti. 

Tačiau, priminė sau Dana, jai ir Zojai bent jau netrukdys vi- 
sokie meilės reikalai. Be to, ji neturi vaiko, kuriuo reikėtų rūpintis, 
kaip kad Zojai. 

Ne, Dana laisva kaip paukštis, niekam neįsipareigojusi, todėl 
gali visiškai atsiduoti rakto paieškoms. Jei šį kartą užduotis teks jai, 
tepasisaugo Keinas. 

Na, ji nėra nusistačiusi prieš meilę, galvojo Dana, leisda- 
ma sąsiuviniui užsiversti ir stebėdama pro langą šmėsčiojančius 
medžius. Jai patinka vyrai. Bent jau dauguma jų. Kažkada, prieš 
daugybę metų, ji netgi mylėjo vieną. Žinoma, tada buvo jauna ir 
kvaila. Dabar ji išmintingesnė. 

Na ir kas, kad Džordanas Hokas prieš keletą savaičių sugrįžo 
į Plesent Velį, kas, kad jis prisidėjo prie rakto paieškų. Danos pa- 
saulyje jam vietos nebėra. Jai jis nebeegzistuoja. Nebent raitytųsi 
iš skausmo agonijoje, ištiktas kokios nors siaubingos avarijos arba 
susirgtų protą ar kūną darkančia liga. 

Labai gaila, kad jos brolio Flino toks prastas skonis renkan- 
tis draugus. Tačiau Flinui ji gali atleisti už tai, netgi duoti taškų 
už lojalumą, nes jis, Džordanas ir Bredlis Veinas — draugai nuo 
vaikystės. 

Kad ir kaip būtų keista, abu, Džordanas ir Bredas, susiję su 
žygiu. Kurį laiką jai teks su tuo taikstytis. 

Kai Flinas įvažiavo pro atvirus geležinius vartus, Dana atsi- 
sėdo tiesiau ir pažvelgė į vieną iš dviejų akmeninių karžygių, sau- 
gančių įėjimą. 

Didelis, gražus ir pavojingas, pagalvojo Dana. Jai visada pa- 
tiko tokie vyrai — net jei tai skulptūros. Ji įsirempė, tačiau kojų 
nuo sėdynės nenukėlė — vienintelis patogus būdas važiuoti ant 
galinės sėdynės. 

Dana buvo aukšta moteris, amazonės sudėjimo, niekuo ne 
prastesnio kaip tas akmeninis karžygys. Ji perbraukė pirštais savo 
ilgas kaštonines garbanas. Dabar, kai Zoja, šiuo metų bedarbė 

kirpėja ir naujoji geriausia Danos draugė, stilingai jas pakirpo ir 
pašviesino sruogeles, plaukai dailiai krito ant pečių. Tai padėjo 
Danai sutaupyti laiko rytais ir ji buvo labai dėkinga, nes rytas 
— ne pati geriausia dienos dalis. Be to, kirpimas jai tiko, o tai 
glostė Danos tuštybę. 

Jos tamsiai rudos akys įsmigo į dailų juodo akmens namą. 
Pusiau pilis, pusiau tvirtovė stūksojo ant kalvos it juodo stiklo 
bokštas spindėdama dangaus fone. Daugelyje langų degė šviesa, 
tačiau, pagalvojo Dana, jų šešėliuose dar daug paslapčių. 

Dvidešimt septynerius metus ji pragyveno slėnyje. Jiems 
visiems Viršūnė buvo kažkas ypatinga. Jos kontūrai ir šešėliai, ky- 
bantys virš dailaus mažo miestelio, vertė Daną prisiminti pasakas 
— ir ne pačias gražiausias ar nekalčiausias. 

Ji dažnai svarstydavo, kaip pati ten gyventų, klaidžiotų po 
kambarius, vaikščiotų ant parapeto ar žvelgtų žemyn iš bokšto. 
Tokioje aukštybėje, nepakartojamoje tylumoje, tik didingų kalnų 
ir žavingų miškų apsuptyje. 

Dana sukrutėjo ant sėdynės ir įkišo galvą tarp Flino ir Me- 
lori. 

Velniškai daili pora, pagalvojo ji. Flinas toks iš pažiūros 
nerūpestingas, Melori pedantiškai tvarkinga. Flino akys žalios ir 
ramios, Melori mėlynos ir įžūlios. Mel tokia stilinga, visada derina 
apdarus, ir Flinas, kuriam pasiseka, jei randa dvi vienodas kojines. 
Taip, nutarė Dana, jie puikiai tinka vienas kitam. 

Dabar Melori dėl aplinkybių ir lemties tapo jai kaip sesuo. 
Beje, Flinas irgi tapo jos broliu po to, kai jos tėvas ir jo motina 
susituokė. 

Elinas labai padėjo, kai susirgo jos tėvas. Ir tai buvo ne vie- 
nintelis kartas, kai jiedu pagelbėjo vienas kitam. Tada, kai gydy- 
tojai rekomendavo jos tėvui išvažiuoti į šiltesnį klimatą, tada, kai 
Flino motina suvertė jam visą atsakomybę už vietos laikraštį ir 
jis staiga tapo mažo miestelio redakcijos galva, užuot įgyvendinęs 
svajonę dirbti Niujorke. 


Tada, kai vaikinas, kurį ji mylėjo, paliko ją. Ir kai jį paliko 
moteris, kurią Flinas ketino vesti. 

Taip, jiedu matė ir šilto, ir šalto. O dabar tam tikra prasme jie 
abu turėjo Melori. Kaip viskas puikiai išsisprendė. 

— Na štai. — Dana uždėjo rankas jiems ant pečių. — Ir vėl 
viskas iš naujo. 

Melori atsisuko ir šyptelėjo Danai. 

— Jaudiniesi? 

— Nelabai. 

— Šįvakar tu arba Zoja. Ar nori, kad išrinktų tave? 

Nekreipdama dėmesio į virpulį paširdžiuose, Dana patraukė 
pečiais. 

— Tiesiog noriu viską greičiau pradėti. Nesuprantu, kam rei- 
kia kartoti visą tą ceremoniją. Juk jau žinome, ką turime daryti. 

— Nekalbėk taip, juk gausime nemokamą vakarienę, — pri- 
minė jai Flinas. 

— Na taip. Įdomu, ar Zoja jau atvažiavo. Galėtume imtis 
doroti tai, ką mūsų šeimininkai, Rovena ir Pitas, nugriebė iš pieno 
ir medaus šalies, o tada imtis reikalo. ' 

Vos Elinas sustabdė mašiną, Dana išlipo ir, įsirėmusi ranko- 
mis į klubus, ėmė apžiūrinėti pastatą. Paskubom priėjęs senukas su 
kupeta žilų plaukų paėmė iš Elino raktelius. 

— Gal tu ir nesijaudini, — tarė Melori, įsikibdama Danai į 
parankę. — Bet aš jaudinuos. 

— O ko? Tavo kamuolys pataikė į krepšį. 


— Vis dėlto tai mūsų visų žygis. — Melori pažvelgė į baltą 
vėliavą su rakto emblema, plevėsuojančią bokšto viršūnėje. 

— Galvok teigiamai. — Dana giliai įkvėpė. — Pasirengusi? 

— Tik su tavim. — Melori ištiesė ranką Flinui. 

Jie pasuko link milžiniškų durų, kurios priėjus tučtuojau 
atsivėrė. 

Šviesos sraute stovėjo Rovena; ugniniai plaukai krito ant 
ryškiai mėlynos aksomo suknelės. Jos lūpose švietė šilta šypsena, o 
egzotiškai žalios akys spindėjo sveikindamos. 


12 


Jos ausyse, ant riešų, pirštų blykčiojo brangakmeniai, o krūti- 
nę puošė ilga grandinėlė su didžiuliu it kūdikio kumštis ir skaidriu 
kaip vanduo krištolu. 

— Sveiki atvykę. — Jos balsas buvo žemas ir melodingas, 
tarsi atsklindantis iš miškų ir olų, kur slepiasi fėjos. — Man labai 
malonu jus matyti. — Rovena ištiesė rankas Melori ir pasilenkusi 
pabučiavo į abu skruostus. — Puikiai atrodai. 

— Tu irgi, kaip visada. 

Nusijuokusi Rovena paėmė Danos ranką. 

— Ir tu. Mm, koks nuostabus švarkas. — Ji paglostė minkš- 
tutėlę odą. Tačiau kalbėdama Rovena žvilgčiojo už jų į duris. — 
Nearsivežėte Mojaus? 

— Pamanėm, kad tokią dieną didelis nevėkšla šuo netik- 
tų, — tarė Flinas. 

—- Mojus visada laukiamas. — Rovena pasistiebė ir pakš- 
telėjo Flinui į skruostą. — Turi pažadėti, kad kitą kartą būtinai 
atsiveši. " 

Ji įsikibo Elinui į parankę. 

— Eime, svetainėje bus patogiau. 

Jie perėjo didžiulį holą su mozaikinėmis grindimis ir įžengė į 
erdvų kambarį, žaižaruojantį nuo sklindančios iš masyvaus židinio 
liepsnos ir žvakių šviesos. 

Prie atbrailos stovėjo Pitas, laikydamas rankoje taurę su gin- 
taro spalvos gėrimu. Karžygys prie vartų, pagalvojo Dana. Aukštas, 
tamsus, pavojingai gražus, raumeningas, stipraus sudėjimo, kurio 
nepaslėpė nė tas juodas elegantiškas kostiumas. Nesunku įsivaiz- 
duoti jį su lengvais šarvais ir kardu. Arba jojantį ant didelio juodo 
žirgo, dėvintį apsiaustą, kuris kilnojasi sulig kiekvienu šuoliu. 

Jiems įėjus, jis mandagiai linktelėjo. + 


Dana prasižiojo kalbėti, bet staiga jos dėmesį patraukė kaž- 
koks judesys. Draugiška šypsena dingo iš jos veido, o akyse blyks- 
telėjo neslepiamas pyktis. 

— Ką jis čia veikia? 

— Jis, — sausai atšovė Džordanas, kilsteldamas taurę, — 
buvo pakviestas. 

— Žinoma. — Rovena ramiai įspraudė į Danos ranką taurę 
šampano. — Mudviem su Pitu nepaprastai malonu šįvakar matyti 
jus visus. Prašom jaustis kaip namie. Melori, turi papasakoti man, 
kaip vyksta galerijos įrengimo darbai. 

Įdavusi taurę, Rovena švelniai stumtelėjo Melori kėdės link. 
Žvilgtelėjęs į sesers veidą, Flinas nutarė pasekti paskui jas. 

Nusprendusi nesitraukti, Dana gurkštelėjo šampano ir dėb- 
telėjo į Džordaną. 

— Tavo vaidmuo šiame reikale baigtas. 

— Gal taip, o gal ir ne. Kad ir kaip ten būrų, jei mane kviečia 
vakarienės graži moteris, juo labiau dievaitė, aš sutinku. Gražus 
daikčiukas, — pastebėjo jis čiupinėdamas Danos švarko rankogalį. 

— Patrauk rankas. — Ji pasislinko per saugų atstumą ir čiu- 
po nuo padėklo sumuštinį. — Ir nesimaišyk man po kojomis. 

— Aš nesimaišau. — Jo balsas tebebuvo švelnus; jis ramiai 
gurkštelėjo gėrimo. 

Nors Dana avėjo aukštakulniais bateliais, jis vis tiek buvo 
aukštesnis už ją. Dar viena priežastis susierzinti. Kaip ir Pitas, 
jis būtų galėjęs pozuoti akmeniniams karžygiams. Beveik šimtas 
devyniasdešimt centimetrų puikiai išskobto kūno. Tamsūs plaukai 
jau prašosi pakerpami, tačiau lengvai banguojančios, truputį ne- 
tvarkingos ir kiek per ilgos sruogos tinka prie įspūdingo veido. Jis 
buvo ir tebėra nuodėmingai gražus su tomis degančiomis akimis 
po juodais antakiais, ilgoka nosimi, plačia burna, išsišovusiais 
skruostikauliais, veidu, kuris galėjo ir žavėti, ir bauginti: | 

Dar blogiau, galvojo Dana, kad po ta kieta kaukole slypi gyva 
protinga smegeninė. Ir įgimtas talentas, padėjęs jam tapti nepa- 
prastai puikiu rašytoju dar nesulaukus nė trisdešimties. 

Kažkada ji tikėjo, jog jiedu kurs bendrą gyvenimą. Tačiau jis 
pasirinko šlovę ir pinigus, o ne ją. Ir širdyje ji niekada jam už tai 
neatleido. 

— Reikia surasti dar du raktus, — priminė jai Džorda- 
nas. — Jei tau tai svarbu, turėtum būti dėkinga už pagalbą. Ne- 
svarbu kieno. 

— Man nereikia tavo pagalbos. Todėl gali kada panorėjęs 
grįžti į Niujorką. 

— Aš ketinu sulaukti pabaigos. Verčiau susitaikyk su tuo. 

Dana paniekinamai prunkštelėjo ir prarijo dar vieną sumuš- 
tinį. 

— Kas tau iš to? 

— Tau tikrai įdomu? 

Ji truktelėjo pečiais. | 

— Nė truputėlio. Bet manau, kad net toks kaip tu riboto 
jautrumo žmogus turėtų suvokti, jog tavo viešnagė Elino namuose 
trukdo tiems balandėliams štai ten. 

Džordanas pasekė jos žvilgsnį, pažiūrėjo į Fliną, nerūpestin- 
gai žaidžiantį su Melori plaukais. 

— Aš moku nesipainioti po kojomis. Ji jam puikiai tin- 
ka, — pridūrė Džordanas. 

Kad ir ką ji galėtų pasakyti apie Džordaną — o galėtų 
daug — neįstengtų paneigti, kad jis myli Eliną. Todėl Dana nu- 
rijo kartėlį ir nuplovė jo skonį šampanu. 

— Taip. Jie puikiai tinka vienas kitam. 

— Ber ji nenori gyventi su juo. 

Dana apstulbusi sumirksėjo. 

— Jis pakvietė ją gyventi kartu? Jo namuose? Ir ji atsisakė? 

— Na, nevisiškai taip. Ji pateikė keletą sąlygų. 

— Kokių? 

— Apstatyti svetainę tikrais baldais ir atlikti remontą virtu- 
vėje, 

— Tikrai? — Mintis Daną pralinksmino, bet kartu ir nuliū- 
dino. — Tokia jau toji mūsų Mel. Flinas nespės nė mirktelėti, kai 
pamatys gyvenąs tikrame name, o ne pastate su durimis, langais 
ir dėžėmis. 

— Jis nupirko indų. Tokių, kuriuos reikia plauti, o ne išmesti 
į šiukšlių dėžę. 

Dana dar labiau pralinksmėjo, jos skruostuose išryškėjo dvi 
duobutės. 


— Negaliu patikėti. 

— Ir peilių su šakutėmis — ne plastmasinių. 

— O varge, įtariu, kad netrukus turės ir taurių. 

— Bijau, kad taip. 

Dana nusikvatojo ir kilstelėjo taurę į brolio nugarą. 

— Kabliukas, meškerė ir grimzdas. 

— Štai ko aš ilgėjausi, — sumurmėjo Džordanas. — Tai 
pirmas kartas, kai girdžiu tave nuoširdžiai juokiantis nuo tada, kai 
sugrįžau. 

Dana tučtuojau surimtėjo. 

— Tai neturi nieko bendra su tavimi. 

— Žinau. 

Nespėjus jai vėl prasižioti, į kambarį įskubėjo Zoja Makort, 
keliais žingsniais lenkdama Bredlį Veiną. Ji atrodė sutrikusi ir su- 
irzusi. Kaip seksuali miško fėja, pagalvojo Dana, kuriai pasitaikė 
sunki diena. 

— Atsiprašau. Labai atsiprašau, kad vėluoju. 

Ji dėvėjo trumpą prigludusią suknelę ilgomis siauromis 
rankovėmis, kuri puikiai išryškino liekną ir dailią figūrą. Juodi 
spindintys plaukai buvo trumpai pakirpti, tiesūs, o kaktą dengian- 
tys kirpčiukai pabrėžė įkypas gintaro spalvos akis. Už jos nugaros 
Bredas su itališku kostiumu atrodė it koks pasakos princas. 

Stulbinamai graži pora, pagalvojo Dana matydama juos kar- 
tu — jei nekreiptum dėmesio į Zojos susierzinimą ir neįprastai 
susikausčiusio Bredo išvaizdą. 

— Na ką tu. — Rovena jau ėjo pasitikti jų. — Jūs kaip tik 
laiku. 

— Ne. Pavėlavau. Mano mašina... Ji sugedo. Turėjo būti pa- 
taisyta laiku, bet... Gerai, kad pro šalį važiavo Bredlis. 

Sprendžiant iš balso, ji visiškai nejaučia dėkingumo, pastebė- 
jo Dana. Greičiau vos valdosi nepratrūkusi. 

Rovena užjausdama paaikčiojo, nusivedė Zoją prie krėslo ir | 
padavė šampano. 

— Būčiau pati sutaisiusi, — sumurmėjo Zoja. 


— Gali būti. — Akivaizdžiai dėkingas Bredlis paėmė iš 
Rovenos taurę. — Bet viskas būtų pasibaigę tuo, jog išsiteptum 
suknelę. Tada būtum turėjusi eiti namo ir persirengti, todėl dar 
labiau pavėluotum. Argi taip jau blogai priimti pasiūlymą pa- 
vėžėti iš pažįstamo žmogaus, kuris važiuoja ten pat ir tuo pačiu 
metų? 

— Jau sakiau, kad esu dėkinga, — atšovė Zoja ir giliai įkvė- 
pė. — Atsiprašau, — tarė visiems. — Tiesiog man bjauri diena. Be 
to, labai jaudinuosi. Tikiuosi, kad neužlaikiau jūsų. 

— Viskas gerai. — Rovena paglostė jai petį. Tą akimirką pa- 
sirodė tarnas ir pranešė, jog vakarienė paruošta. — Matai? Pačiu 
laiku. 


Ne kiekvieną dieną valgai ėrienos kepsnį pilyje ant kalno 
viršūnės. Ką jau kalbėti apie tai, kad valgomasis primena menę, 
trejetas kandeliabrų žybčioja raudonais ir baltais krištolo lašeliais, 
o rausvo granito židinys toks didelis, kad jame tilptų visi Rod Ai- 
lando gyventojai. 

Atmosfera turėjo būti labai oficiali, tačiau visi jautėsi jaukiai. 
Aišku, ne tokia vieta, kur galėtum šlamšti picą, pagalvojo Dana, 
bet visai malonu sėdėti prie stalo su įdomiais žmonėmis ir vaišintis 
įmantriai paruoštu maistu. 

Pokalbiai netilo — kelionės, knygos, verslas. Tai iš dalies 
charakterizavo šeimininkus. Paprastai mažo miestelio biblio- 
tekininkės nesėdi prie vieno stalo ir nesidalija duona su keltų 
dievais, tačiau šalia Rovenos ir Pito viskas atrodė normalu. Ir nė 
vienas neužsiminė apie tai, kas jų laukia, kuriai teks imtis kito 
žygio. 

Kadangi Dana buvo pasodinta tarp Bredo ir Džordano, ji 
nukreipė visą savo dėmesį į Bredą, kaip įmanydama ignoravo ant- 
rąjį vakarienės partnerį. 

— Kuo taip įsiutinai Zoją? A 


Bredas metė skubų žvilgsnį per stalą. 

— Maryr tuo, kad išdrįsau kvėptelėti. 

— Eik jau. — Dana kumštelėjo jam. — Zoja ne tokia. Ką tu 
jai padarei? Užsipuolei? 

— Aš jos neužsipuoliau. — Metų metais diegtas auklėjimas 
neleido Bredui rodyti susierzinimo, tačiau nuoskauda balse vis 
dėlto buvo juntama. — Gal jai nepatiko, kad nesutikau krapštytis 
variklyje ir neleidau jai kišti nagų, nes abu buvome apsirengę va- 
karienei ir jau vėlavome. 

Dana kilstelėjo antakius. 

— Oho. Regis, ji tave irgi suerzino. 

— Man nepatinka būti vadinamam valdingu despotu tik 
todėl, kad sakau tiesą į akis. 

Dana nusišypsojo ir palinkusi žnybrelėjo jam į žandą. 

— Bet, mielasis, tu esi valdingas despotas. Todėl tave ir 
myliu. 

— Aba, kurgi ne. — Bet jo lūpos išdavikiškai virptelė- 
jo. — Tai kodėl mes niekada nepraktikavome laukinio nevaržomo 
sekso? 

— Nežinau. Bet aš pagalvosiu. — Dana atsipjovė gabalėlį 
ėrienos. — Tu tikriausiai ne pirmą kartą tokioje puošnioje vietoje. 

— Tokių kaip ši daugiau nėra. 

Dana nesunkiai pamiršdavo, kad jos draugas Bredas buvo 
Bredlis Čarlis Veinas IV, medienos imperijos paveldėtojas, vieno 
didžiausių šalyje parduotuvių tinklo vadovas. Tačiau stebėdama, 
kaip laisvai jis jaučiasi šioje įmantrioje aplinkoje, prisiminė, kad 
jis nėra tik vietinis vaikinas iš gimtojo miestelio. 

— Juk tėvas tau nupirko kažkokią pilį Škotijoje? 

— Dvarą Kornvalyje. Taip, jis gana įspūdingas. Ber ji beveik 
nieko nevalgo, — sumurmėjo Bredas, linkteldamas Zojos pusėn. 

— Ji jaudinasi. Aš irgi, — pridūrė Dana, atsipjaudama dar 
gabalėlį. — Bet mano apetito niekas nenuslopins. — Ji išgirdo 
Džordano juoką, ir sodrus vyriškas balsas pašiurpino jos odą. — 
Atkakliai nekreipdama dėmesio, Dana valgė ėrieną toliau. — Vi- 
siškai niekas. 

Didžiąją laiko dalį Dana ignoravo jį, o kai neturėdavo išei- 
ties, puldavo. Taip ji dažniausiai su juo elgiasi, galvojo Džordanas. 
Jam derėtų prie to priprasti. Tačiau negali. Jis turi pasistengti, kad 
jie vėl taptų draugais. 

„ Kažkada jiedu buvo draugai. Ir ne tik. Taip, jis kaltas, kad jie 
išsiskyrė, ir jis prisiims bausmę už tai. Tačiau kaip ilgai vyras turėtų 
išpirkinėti savo kaltę? Argi tam nėra ribų? 

Ji atrodo nuostabiai, nusprendė jis, kai visi vėl susirinko sve- 
tainėje kavos ir brendžio. Jam visada patiko jos išvaizda, net kai ji 
buvo dar vaikas, ištįsusi labiau už kitus, putniais skruostais. Dabar 
putnumo nė ženklo. Niekur. Tik akį traukiantys išlinkimai. 

Ji pakeitė šukuoseną, suvokė jis, pašviesino sruogas. Dabar 
jos akys atrodo dar tamsesnės, gilesnės. Dieve, kiek kartų jis yra 
skendęs tose šokoladinėse akyse! Negi neturėjo teisės iškilti ir 
įkvėpti oro? 

Vis dėlto tai, ką jis pasakė jai anksčiau, buvo tiesa. Jis sugrįžo, 
ir jai teks su tuo susitaikyti. Kaip ir su tuo, jog dabar jis dalis šios 
painiavos, į kurią ji įstrigo. 

Jai teks bendrauti su juo. O jis mielai pasirūpins, kad tai atsi- 
tiktų kuo dažniau. 

Rovena atsistojo. Kažkas jos judesiuose, išvaizdoje sukėlė 
Džordanui miglotus prisiminimus. Kai ji žengė į priekį, nusišyp- 
sojo, toji akimirka išnyko. 

— Jei jūs pasirengę, metas pradėti. Manau, būtų geriau, jei 
pratęstume tai kitoje svetainėje. 

— Aš pasirengusi. — Dana pašoko, pažvelgė į Zoją. — O tu? 

— Taip. — Truputį pablyškusi, Zoja įsikibo Danai į ran- 
ką. — Pirmą kartą mano vienintelė mintis buvo — nenoriu būti 
pirmoji. Dabar net nežinau. 

— Aš irgi. 

Jie perėjo plačiu koridoriumi į kitą svetainę. Kad ir kaip 
valdytumeisi, pagalvojo Džordanas, niekas nepadės. Portretas pri- 

bloškė jį kaip ir pirmą kartą, kai pamatė. Spalvos, jų sodiumas, 
temos grožis, nuotaika. Ir šokas išvydus Danos kūną, jos veidą — 
Danos akis, žiūrinčias į jį iš drobės. 

Stiklo Dukterys. 

Jos turėjo vardus, ir dabar jis juos žinojo. Ninijana, Venora 
ir Kyna. Tačiau žiūrėdamas į paveikslą jis matė Daną, Melori ir 
Zoją. 

Jos buvo saulės ir gėlių pasaulyje. 

Melori su lazurito mėlynumo suknele, vešliomis garbanomis, 
krentančiomis iki juosmens, laikė ant kelių arfą. Liekna ir tiesi 
Zoja su blizgančia žalia suknele stovėjo laikydama rankose šuniu- 
ką; prie jos šono kabojo kardas. Dana juoko kupinomis tamsiomis 
akimis, vilkinti akinamai raudoną suknelę. Ji sėdėjo laikydama 
rankose ritinį ir plunksną. 

Tą akimirką jos buvo kartu tobulame pasaulyje už Sapnų už- 
dangos. Tačiau tai tik akimirka, nes pabaiga jau buvo nulemta. 

Tirštoje miško žalumoje tūnojo vyro šešėlis. Ant sidabrinių 
plytelių vingiavo klastinga gyvatė. 

Tolumoje, po grakščiomis medžių šakomis, stovėjo susiglau- 
dę įsimylėjėliai. Mokytoja ir sargybinis. Pernelyg giliai vienas kito 
glėbyje, kad pajustų pavojų, gresiantį jų globotinėms. 

Ir trys raktai, gudriai, sumaniai išslapstyti paveiksle. Vienas 
paukštyje, plazdenančiame itin žydrame danguje, kitas atsispin- 
dintis fontano vandenyje už dukterų nugarų, o trečiasis — miško 
tankmėje. 

Džordanas žinojo, kad Rovena nutapė paveikslą iš atminties 
— ojos atmintyje labai daug telpa. 

Dar jis žinojo tai, ką Melori išsiaiškino ir patyrė — kad ne- 
trukus po to, kas pavaizduota paveiksle, dukterų sielos buvo pa- 
vogtos ir užrakintos Stiklo dėžėje. 

Pitas pakėlė raižytą dėžutę ir atidarė dangtelį. 

— Viduje yra du diskai, vienas iš jų — su rakto emblema. 
Toji, kuri ištrauks jį, turės surasti antrąjį raktą. 

— Kaip praeitą kartą, gerai? — Zoja stipriai suspaudė Danos 
ranką. — Žiūrime kartu. 

— Gerai. — Dana lėtai atsiduso. Melori drąsindama uždėjo 
rankas joms ant pečių. — Tu pirmoji? 

— O varge. Gerai. — Zoja užsimerkė ir įkišo ranką į dėžutę. 

Nenuleisdama akių nuo paveikslo, Dana paėmė likusį diską. 

Tada abi kartu atgniaužė delnus. 

— Ką gi. — Zoja pažiūrėjo į savąjį diską, tada į Danos. — 
Regis, likau trečia. 

Dana perbraukė nykščiu per rakto iškilimą diske. Jis buvo 
mažas, su spirale viename gale. Atrodė paprastas, tačiau Dana ži- 
nojo geriau — ji matė, kaip Melori delne degė pirmasis. 

— Mano eilė. — Ji norėjo atsisėsti, tačiau tik suglaudė vir- 
pančius kelius. Keturios savaitės, pagalvojo. Per vieną mėnulio 
fazę ji turi padaryti neįmanomą, fantastišką dalyką. 

— Aš juk gausiu kokią nors užuominą? 

— Taip. — Rovena paėmė pergamento lapą ir perskai- 
tė: — „Tu žinai praeitį ir ieškai ateities. Tai, kas buvo, kas yra ir 
kas bus jausta į tavo viso gyvenimo audinį. Ten, kur grožis, ten ir 
pragaištis, ten, kur žinojimas, ten ir nemokšiškumas, o šalia narsos 
visada eina baimė. Vienas be kito jie prarastų reikšmingumą. Kad 
surastum raktą, protas turi pripažinti širdį, o širdis pasveikinti pro- 
tą. Surask savo tiesą jo meluose ir atskirk nuo iliuzijų tai, kas tikra. 
"Ten, kur eina viena dievaitė, laukia kita, o sapnai — tai tik būsimi 
prisiminimai. 

Dana pasičiupo brendį ir ištuštino taurę, norėdama atpalai- 
duoti paširdžius smaugiantį mazgą. 

*-— Viskas labai paprasta, — tarė ji. 


Antras skyrius 

Mais sukūrė „Big Maką“ 
35 1968-aisiais. — Dana tingiai suposi 


kėdėje prie bibliotekos stalo. — Taip, pone Hercai, esu tikra. „Big 
Makas pasirodė greito maisto restoranuose-1968, ne 1969-aisiais, 
taigi jūs apsirikote metais. Regis, ponas Fojus jus prigavo, a? — su- 
kikeno ji, papurtydama galvą. — Sėkmės rytoj. 

Ji padėjo ragelį ir išbraukė iš sąrašo kasdienes Herco ir Fojaus 
lažybas, tada rūpestingai pažymėjo dienos laimėtoją lape. 

Ponas Hercas aplenkė poną Fojų praeito mėnesio raunde, tad 
Fojus turėjo pavaišinti Hercą pietumis Meino gatvės kavinėje. Nors, 
pastebėjo ji, pagal metų rezultatus Fojus pirmauja dviem taškais, 
o tai reiškia, kad jo laukia metų prizas — vakarienė ir gėrimai 
Mauntin Vju bare. Šį mėnesį jie eina koja į koją, tad laimėtojas 
vis dar neaiškus. Danos užduotis buvo oficialiai paskelbti mėnesio 
laimėtoją, o vėliau — su dar didesne pompastika — metų čem- 
pioną. 

Šio dvejeto varžybos tęsėsi beveik dvidešimt metų. Dana 
buvo jų dalis nuo tada, kai pradėjo dirbti Plesent Velio biblioteko- 
je gniauždama rankose ką tik gautą koledžo diplomą. 

Ji pasiges šio kasdienio ritualo, kai išeis iš darbo. 

Tą akimirką įzvimbė Sendė su savo šviesių plaukų uodega ir 
nenykstančia grožio konkurso nugalėtojos šypsena, ir Dana pa- 
galvojo, kad kai kurių dalykų tikrai nepasiges. 

Ji jau turėjo įteikti prašymą dėl išėjimo iš darbo. Jos darbo 
krūvis bibliotekoje buvo vos dvidešimt penkios valandos per savai- 
tę. Nors likusį laiką galima panaudoti kitiems tikslams. 

Po poros mėnesių ji atidarys knygyną, savąją dalį bendrame 
jos, Zojos ir Melori versle. Ir jai reikia ne tik užbaigti organizaci- 
nius bei remonto darbus savoje pastato, kurį jos nusipirko, dalyje, 
bet ir užsisakyti knygų. 

Ji jau kreipėsi dėl visų reikiamų licencijų, peržiūrėjo leidėjų 
katalogus, apsvarstė savo veiklos kryptį. Popietėmis ji vaišins arba- 
ta, vakarais — vynu. Vėliau ims organizuoti nedidelius elegantiš- 
kus renginius. 

Ji visada to norėjo, bet niekada netikėjo, kad jai pavyks. Žino- 
ma, dėkoti reikia Rovenai ir Pitui. Ne tik todėl, kad jie davė jai ir 
kitoms po dvidešimt penkis tūkstančius šlamančiųjų, kaip paskati- 
nimą ryžtis žygiui, bet ir todėl, kad suvedė ją su Melori ir Zoja. 

Tą vakarą, kai jos susitiko Karžygio Viršūnėje, visos stovėjo 
gyvenimo kryžkelėje. Ir kartu nusprendė pasirinkti vieną kelią. 
Kai šalia turi dvi drauges — dvi partneres, nebe taip baisu pradėti 
nuosavą verslą. 

Aišku, negalima pamiršti ir rakto. Melori užtruko beveik 
keturias savaites, kol surado pirmąjį. Ir tai nebuvo vien malonus 
žaidimas. Atvirkščiai. 

Vis dėlto dabar jos žino daugiau, daugiau apie tai, kas jų 
laukia, kas gali atsitikti. Tai jos privalumas šiame raunde. Nebent 
manytų, jog žinojimas, iš kur tie raktai, ką jie reiškia ir kas nenori, 
kad jie būtų surasti, absoliučiai neturėtų nieko bendra su pirmojo 
rakto paieškomis. 

Dana atsilošė, užsimerkė ir ėmė svarstyti Rovenos užuominą. 
Tai susiję su praeitimi, dabartimi ir ateitimi. 

Labai padeda. 

Žinojimas. Melas ir tiesa. Širdis ir protas. 

Kur eina viena dievaitė. 

Melori duotoje užuominoje buvo dainuojanti dievaitė. Ir 
Melori — meno puoselėtoja, svajojusi būti dailininke — surado 


raktą paveiksle. 

"Ta pačia tema logiška būtų manyti, kad ji, knygų vertintoja, 
galėtų rasti savąjį knygose. 

— Snaudi, Dana? 

Dana skubiai atsimerkė ir išvydo priešais save nepatenkintą 
Džoanos veidą. 

— Ne. Bandau susikaupti. 

— Jei neturi kuo užsiimti, gali padėti Merilinai salėje. 

Dana užsiklijavo žvalią šypseną. 

— Mielai. Gal Sendė pakeistų mane prie informacijos stalo? 

— Neatrodo, kad būtum apgulta klausiančiųjų. 

O man neatrodo, kad skęstum administraciniuose darbuose, 
pagalvojo Dana, nes labai jau dažnai šliaužioji aplink mane. 

— Ką tik suteikiau vienam klientui informaciją apie priva- 
čias įmones ir kapitalizmo esmę. Bet jei manai, kad... 

— Atsiprašau. — Prie stalo stovėjo moteris, laikydama už 
rankos maždaug dvylikos metų berniuką (panašiai Elinas laiko 
Mojaus pavadėlį), tikėdamasi suvaldyti jį ir neabejodama, Sei) jis 
spruktų pasitaikius pirmai galimybei. 

— Gal padėtumėt mums? Mano sūnus turi parašyti rašinį... 
rytojui, — kietai pridūrė ji, ir berniukas nuleido pečius. — Apie 
kontinento kongresą. Gal patartumėt, kurios knygos mums la- 
biausiai padėtų? 

— Žinoma. — It chameleono, Džoanos šaltas žuvies veidas 
nušvito šilta šypsena. — Mielai parodysiu jums keletą šaltinių JAV 
istorijos skyriuje. 

— Atleiskite. — Negalėdama susivaldyti, Dana paplekšnojo 
paniurusiam berniukui per petį. — Septinta klasė? Ponia Džeins- 
burg, JAV istorija? 

Jo ir taip jau atvipusi apatinė lūpa dar labiau atvipo. 

— Aba. 

— Žinau, ko ji nori. Paskirkite porą gerų valandų ir turėsite 
rašinį. 

— Tikrai? — Moteris it gelbėdamasi čiupo Danai už ran- 
kos. — Tai būtų stebuklas. 

— Ponia Džeinsburg mokė mane JAV ir pasaulio istori- 
jos, — Dana mirktelėjo berniukui. — Pažįstu ją kaip nuluptą. 

— Palieku jus sumaniose panelės Styl rankose. — Nors šyp- 
sena nedingo, Džoana kalbėjo pro sukąstus dantis. 

Dana pasilenkė prie berniuko ir suokalbiškai sušnabždėjo: 

— Ari vis dar apsiašaroja, kai moko Patriko Henrio postrin- 
gavimų „Duokite man laisvę“? 

Berniukas arkuto. 

— Aba. Jai teko nutilti, kad išsišnypštų nosį. 

— Kai kurie dalykai niekada nesikeičia. Gerai, štai ko jums 
reikia. 

Po penkiolikos minučių, kol sūnus su ką tik gauta skaitytojo 
kortele rinkosi knygas, motina priėjo prie Danos stalo. 

— Norėjau dar kartą jums padėkoti. Aš Joana Reardon, ir jūs 
ką tik išgelbėjote mano pirmagimiui gyvybę. | 

— Na ką jūs, ponia Džeinsburg kieta, bet ji nebūtų jo už- 
mušusi. 

— Ne. Aš būčiau. Jūs sudominote Metą šiuo rašiniu ner jei 
tik todėl, kad jis mano apmausiąs mokytoją. 

— Svarbu, kad pavyko. 

— Ir aš taip manau. Esu labai labai dėkinga. Jūs puikiai iš- 
manote savo darbą. 

— Ačiū. Sėkmės. 

Aš tikrai išmanau savo darbą, pamanė Dana. Velniškai gerai. 
Piktoji Džoana ir jos išsiviepusi dukterėčia pasigailės, kai Danos 


Styl nebebus šalia. 


Baigiantis pamainai, Dana sutvarkė stalą, susirinko knygas, 
tada pasiėmė lagaminėlį. Dar vienas dalykas, kurio pasiges, pa- 
galvojo Dana, — tai ši dienos užbaigimo rutina. Viską sutvarkai, 
paskutinį kartą apžvelgi stalus, knygų krūveles ir išeini namo. 

Taip pat jai trūks šio trumpo pasivaikščiojimo nuo biblio- 
tekos iki namų. Dėl to ji netgi atsisakė gyventi su Elinu, kai šis 
nusipirko namą. 

Galės eiti pėsčiomis į naująją darbo vietą, priminė sau. Jei 
tik bus noro žingsniuoti dvi mylias. Kadangi toji mintis neatrodė 
labai tikėtina, ji nusprendė pasimėgauti tuo, ką kol kas turi. 

Jai patiko įprastas maršrutas į namus, aplinka keičiantis metų 
laikams, metams. Ruduo jau buvo įsigalėjęs, ir gatvės skendėjo 
auksinėje lapų liepsnoje. O miestelį supantys kalnai kilo į dangų it 
koks nuostabus dievų išaustas kilimas. 

Pasigirdo vaikų, išbėgusių iš mokyklos ir dar neprisėdusių 
prie namų darbų, juokas ir šūksniai. Jie lakstė po nedidelį parką 
tarp bibliotekos ir jos namų. Gaiviame ore sklido chrizantemų, 
augančių prie miesto rotušės, kvapas. 

Didžiulis aikštės laikrodis rodė penkias minutes po ketvirtos. 
Dana nurijo nuoskaudą prisiminusi, kad anksčiau jis rodydavo 
pusę septynių, kai ji eidavo namo. 

Velniop. Tiesiog mėgaukis laisvu laiku ir maloniu pasivaikš- 
čiojimu saulėtą popietę. 

Verandose jau išdėlioti moliūgai, ant šakų kabo goblinai, nors 
iki Helovino dar toli. Maži miesteliai, mąstė Dana, ilgisi švenčių. 
Dienos trumpėja, darosi vėsesnės, tačiau dar gana šilta ir malonu. 

Rudenį Velyje gražiausia, nutarė ji. Kaip atvirukuose apie 
Ameriką. 

— Sveika, Ilgše. Gal padėt panešti? 

Dailus pasitenkinimo burbulas sprogo. Nespėjus atšauti, 
Džordanas pagriebė iš jos knygas ir pasikišo po ranka. 

— Atiduok. 

— Aš panešiu. Nuostabi diena, a? Nieko nėra gražiau nei 
Velis spalį. | 

Jai baisiausiai nepatiko, kad jis pakartojo tai, apie ką ji gal- 
vojo. 

— Maniau, kad melodijos pavadinimas „Ruduo Niujorke“. 

— Graži daina. — Jis pakreipė knygas skaitinėdamas pa- 
vadinimus. Ji buvo išsirinkusi vieną apie keltus, vieną apie jogą ir 
naujausią Styveno Kingo romaną. 

— Joga? 

Na žinoma, jis būtinai turi pastebėti tą, kuri labiausiai ją 
trikdo. 

— Na ir ką? 

— Nieko. Tik negaliu įsivaizduoti tavęs laumžirgio poza. — 
Jis prisimerkė ir šelmiškai šyptelėjo. — Nors, geriau pagalvojus... 

— Negi neturi geresnio užsiėmimo nei slankioti aplink bib- 
lioteką ir laukti, kada galėsi prikibti ir paerzinti mane? 

— Aš neslankiojau, o tai, kad tempiu tavo knygas, nereiškia, 
jog kimbu. — Jis priderino savo žingsnį prie jos. — Ne pirmas 
kartas, kai lydžiu tave namo. 

— Pastaruosius keletą metų kažkaip sugebėdavau pareiti 
pati. 

— Tu daug ką sugebi. Kaip sekasi tavo tėčiui? 

Dana nurijo kandų atsakymą, nes žinojo, jog Džordanas, kad 
ir koks bjaurus, nuoširdžiai teiraujasi apie jos tėvą. Džou Stylas ir 
Džordanas Hokas puikiai sutardavo. 

— Gerai. Jam sekasi gerai. Persikėlimas į Arizoną buvo bū- 
tent tai, ko jam reikėjo. Jiedu su Liza turi gražų namą ir puikiai 
gyvena. Jis vėl ėmė kepti. 

— Kepti? Džou kepa? Tortus? 

— Ir keksus, ir bandeles. — Dana negalėjo susilaikyti nenu- 
sišypsojusi. Jos tėvas, stambus, vyriškas vyras, užsijuosęs prikyštę 
maišo tešlą tortams. — Kartą per du mėnesius atsiunčia man 
siuntinuką. Pirmieji blynai buvo šiek tiek prisvilę, bet dabar jis jau 
pagavo ritmą. Jis gerai gamina. 

— Kai kitą kartą kalbėsies, perduok jam mano linkėjimus. 

Dana gūžtelėjo pečiais. Ji nė neketino minėti jam Džordano 
Hoko vardo, nebent kaip keiksmažodį. 

— Kelias baigėsi, — burbtelėjo ji, kai jiedu pasiekė jos buto 
duris. 

— Aš noriu užeiti. 

— Nei dabar, nei kada nors gyvenime. — Ji siektelėjo knygų, 
tačiau jis atsitraukė. — Liaukis, Džordanai. Mes ne vaikai. 

— Mums reikia pasikalbėti. 

— Ne. 

— Reikia. Ir nesielk su manimi taip, tarsi man būtų dešimt 
metų. — Jis vos tramdė pyktį. — Klausyk, Dana, mus kai kas 
sieja. Pasikalbėkime apie tai kaip suaugę žmonės. 

Tegu tik užsimena, kad aš nesubrendusi, pagalvojo Dana. 
Bukagalvis. 

.— Taip ir padarykime. Atiduok knygas ir pėdink sau. 

— Negi negirdėjai, ką vakar vakare sakė Rovena? — Džorda- 
no balse pasigirdo įtampa, žadanti gerą karštą barnį. — Ar klau- 
seisi? Tavo praeitis, dabartis ir ateitis. Esu dalis tavo praeities. Aš 
esu dalis šio žygio. 

— Tu ir liksi mano praeityje. Dėl tavęs iššvaisčiau dvejus 
gyvenimo metus. Bet dabar baigta. Negali su tuo susitaikyti, 
Džordanai? Ar tai, kad pamiršau tave, žeidžia tavo begalinį ego? 
Taip tau ir reikia. 

— Ne dėl manojo ego, Dana. — Jis ištiesė jai knygas. — Bet, 
regis, dėl tavojo. Žinai, kur mane rasti, kai būsi pasirengusi. 

— Aš nenoriu tavęs ieškoti, — sumurmėjo ji, jam nužings- 
niavus. 

Prakeikimas, anksčiau jis niekada nesitraukdavo iš mūšio 
lauko. Juk matė iš jo veido, kad vos tramdosi, girdėjo balse. Nuo 
kada jis ėmė valdyti savyje siautėjantį žvėrį? Ji buvo nusiteikusi pa- 
siginčyti, o dabar neturi kur išlieti tulžį. Kaip bjauru. | 

Įėjusi vidun, Dana numetė knygas ant stalo ir pripuolė prie 
indo su šokoladiniu kremu. Po minutėlės ji jau lygino savo pasi- 
šiaušusias plunksnas saldumynais. 

— Niekšas. Klastingas niekšas. Įsiutino mane ir pabėgo. Tos 
kalorijos — jo kaltė. 

Ji nulaižė šaukštą ir vėl pakabino. 

— Bet, velniai griebtų, labai skanios. 

Atsigavusi ji persirengė, išsivirė kavos ir įsitaisė savo mėgsta- 
miausiame krėsle su knyga apie keltus. 

Per pastarąjį mėnesį šia tema ji perskaitė kalną knygų. Skaity- 
mas, kaip ir šokoladinis kremas, teikė Danai nepaprastą malonu- 
mą, be kurio ji negalėtų kvėpuoti. 

Ir darbe, ir namuose ją supo knygos. Jos butas buvo liudyto- 
jas pirmos ir neblėstančios meilės — knygos gulėjo lentynose, ant 
stalo, virtuvėje, kur pažvelgsi. Tačiau kaip bibliotekinmkė, Dana 
mėgo sistemą. Ji galėjo bet kurią minutę parodyti, kur yra kokia 
knyga. 


Nebūtų galėjusi gyventi be knygų, istorijų, informacijos, 
pasaulių, egzistuojančių jose. Netgi dabar, turėdama užduotį ir 
laikrodžiui skaičiuojant laiką, ji pasinėrė į dievų gyvenimą, meilę, 
karus ir mažas nuoskaudas. 

Įsigilinusi net pašoko, kai išgirdo beldžiant į duris. Ne iškart 
susivokė kur esanti ir tik po minutėlės pastebėjo, jog saulė nusi- 
leido, kol ji lankėsi pas Dagdą, Eponą ir Lugą. 

Nepaleisdama iš rankų knygos, nuėjo atidaryti durų. 

— Melori? Kas atsitiko? 

— Pamaniau, prieš važiuodama namo užsuksiu pažiūrėti, ką 
veiki. Visą dieną kalbėjausi su vietiniais dailininkais ir amatinin- 
kais. Regis, jau turiu nuo ko pradėti savo galeriją. 

— Šaunu. Gal turi su savim maisto? Mirštu iš bado. 

— Skardinę pašteto ir pusę kepalo duonos. 

— Nepadės, — nutarė Dana. — Teks pačiai ieškotis pašaro. 
Tu alkana? 

— Ne, tu valgyk. Ar ką nors sumąstei? Gal nori, kad mes 
su Zoja padėtume? — klausinėjo Melori, sekdama paskui Daną 
į virtuvę. 

— Nežinau. O! Spagečiai! Puiku. — Dana ištraukė iš šaldy- 
tuvo dubenį su vakarykščiais makaronais. — Nori? 

— Ne. 

— Turiu „Cabernet“ vyno. 

— Jo tai išgersiu taurę. — Melori pati išsitraukė iš spintelės 
taures. — Tai ar turi kokių minčių? 

— Knygos. Supranti, visos žinios slypi knygose. Praeitis, 
dabartis, ateitis. Jei kalbėsime apie mane, visas mano gyvenimas 
susijęs su knygomis. — Ji išsitraukė šakutę ir puolė valgyti maka- 
ronus tiesiai iš dubens. — Klausimas — kurią arba kokią turėčiau 
pasirinkti. 

— Kodėl nepasišildai? 

— Ką? — Dana suglumusi pakėlė galvą nuo valgio. — O 
kam? 

— Šiaip sau. — Melori padavė Danai taurę vyno, tada pa- 
siėmė savąją ir atsisėdo prie stalo. — Nebloga mintis, bent jau iš 
dalies. Tai tam tikras siūlo galas, bet... 

Ji nužvelgė Danos butą. 

— Toms, kurias čia turi, prireiks savaičių peržiūrėti. O kur 
dar bibliotekos knygos, knygyno, kitų Velio gyventojų, taip toliau 
ir panašiai. 

— Be to, net jei aš teisi, dar nereiškia, kad raktas iš tiesų yra 
knygoje. Tai gali būti perkeltine prasme. Arba reikšti, jog kažkas 
knygoje nurodo, kaip surasti tikrąjį raktą. — Dana truktelėjo 
pečiais ir susivertė burnon kalną šaltų spagečių. — Sakiau, kad 
nežinau ką galvoti. | 

— Bet tai gera pradžia. Praeitis, dabartis, ateitis. — Melori 
papūtė lūpas. — Labai platūs dirvonai. 

— Istorinės, šiuolaikinės, futuristinės. Ir tai tik knygos. 

— O gal tai kažkas labiau asmeniška? — Melori palinko 
priekin ir įsmeigė akis į Daną. — Man juk būtent taip ir buvo. 
Mano kelias į raktą apėmė Fliną, mano jausmus jam ir sau pačiai, 
kur aš einu, kur noriu eiti. Mano išgyvenimai — mes negalime 
vadinti jų sapnais — buvo labai asmeniški. 

— Ir baisūs. — Dana palietė Melori ranką. — Žinau. Bet tau 
pavyko. Ir man pavyks. Gal tai iš tiesų asmeniška. Gal kuri nors 
knyga skirta specialiai man. 

Ji mąsliai apžvelgė kambarį ir vėl čiupo šakutę. 

— Ber ir šioje srityje dirvonai labai platūs. 

— Aš turėjau galvoje ką kita. Aš galvojau apie Džordaną 
Hoką. 

— Nesuprantu, kuo jis čia dėtas. Žinau, — tęsė ji, nespėjus 
Melori prasižioti, — jis dalyvavo pirmajame raunde. Juodu su Bre- 
du nusipirko paveikslus ta pačia tema. Jis sugrįžo su tuo paveikslu 
į miestelį, nes Flinas paprašė. Tuo jo vaidmuo ir baigėsi — turėjo 

baigtis kartu su tavuoju žygiu. Džordanas — Flino draugas, todėl 
susijęs su tavim. 

— Ir su tavim, Dana. 

Dana įbedė šakutę į makaronus, tačiau jos apetitas blėso. 

— Jau nebe. 

Atpažinusi atkaklų žvilgsnį, Melori linktelėjo. 

— Gerai. O kokia buvo pirmoji tavo perskaityta knyga? Ta, 
kurią perskaičius tapai skaitytoja? 

— Nemanau, kad magiškas Sielų dėžės raktas slėptųsi kny- 
gelėje „Žali kiaušiniai ir kumpis“, — nusišaipė Dana kilsteldama 
taurę. — Bet aš pažiūrėsiu. 

— O pirmoji suaugusios knyga? 

— Akivaizdu, jog kandus sąmojis ir aštri satyra aplenkė 
tave, — šyptelėjo Dana, tačiau trumpam susimąstė barbendama 
pirštais į stalą. — Na, pirmosios neprisimenu. Mane visada supo 
knygos. Neprisimenu savęs neskaitančios. 

Kurį laiką tyrinėjusi vyną taurėje, skubiai gurkštelėjo. 

— Jis paliko mane. Aš gyvenau toliau. 

Tai apie Džordaną, suprato Melori ir linktelėjo. 

— Taip. 

— Tai nereiškia, jog nejaučiu jam ypatingos ir aistringos ne- 
apykantos, tačiau ji nėra mano gyvenimo varomoji jėga. Per pa- 
skutinius septynerius metus mačiau jį vos keletą kartų. — Dana 
abejingai gūžtelėjo pečiais. — Aš turiu savo gyvenimą, jis — savo, 
ir jie nebesusikerta. Tiesiog taip jau yra, kad jis Flino draugas. 

— Tu jį mylėjai? 

— Taip. Labai. Niekšas. 

— Man labai gaila. 

— Ką gi, toks gyvenimas. — Reikia dažniau šitai sau primin- 
ti. Tai nebuvo gyvenimo ar mirties klausimas, ji nepaskendo savo 
ašarose. Užtat žino, ką reiškia sudaužyta širdis. — Mes buvome 
draugai. Kai mano tėtis vedė Elino mamą, mudu su Elinu iškart 
susidraugavome. Flinas, Džordanas ir Bredas buvo neišskiriami 
draugai — kaip vienas kūnas su trimis galvomis. Taigi ir jie tapo 
mano draugais. 

Ir tebėra, vos susilaikė Melori, tačiau prikando liežuvį. 

— Taigi mes su Džordanu buvome draugai, be to, abu labai 
mėgome skaityti. Paskui paaugome ir viskas pasikeitė. Nori dar 
vienos? — pasiteiravo Dana, pamojuodama tuščia taure. 

— Ne. 

— O aš dar išgersiu. — Dana pakilo ir nuėjo į virtuvę bu- 
telio. — Jis išvyko į koledžą. Gavo tik dalinę stipendiją, todėl 
abu — jis ir jo mama — dirbo kaip arkliai, kad susimokėtų už 
mokslą ir pragyvenimą. Jo mama buvo nuostabi. Zoja kažkuo 
man primena ją. 

— Tikrai? 

— Ne išvaizdos prasme, nors ponia Hok buvo labai graži, tik 
aukštesnė ir lankstesnė — kaip šokėja. 

— Ji mirė jauna. 

— Taip, keturiasdešimties. — Danai suspaudė širdį. — Bai- 
su, ką jai ir Džordanui teko išgyventi. Artėjant pabaigai mes visi 
beveik gyvenome ligoninėje, ir netgi tada... 

Dana nusipurtė ir giliai atsiduso. 

— Bet ne tai norėjau pasakyti. Zoja primena man, kokia 
buvo ponia Hok. Savo motiniškumu. Tai buvo moteris, kuri žino- 
jo, ką ir kaip daryti, neverkšleno dėl sunkaus gyvenimo ir mylėjo 
savo sūnų. Jiedu su Džordanu buvo labai artimi, taip kaip Zoja su 
Saimonu. Nes turėjo tik vienas kitą. > tėvą jis niekada nekalbė- | 
davo, bent jau kiek pamenu. 

— Jam turėjo būti sunku. 

— Būtų buvę dar sunkiau, jei jo motina nebūtų buvusi tokia, 
kokia buvo. Ji suspėdavo ir beisbolą pažaisti, ir pyragą iškepti. Už- 
pildydavo visas spragas. 

— Tu irgi ją mylėjai, — suvokusi tarė Melori. 

— Taip. Mes visi ją mylėjome. 

Dana atsisėdo ir ėmė gurkšnoti antrą taurę vyno. 

— Taigi Hokas išvažiavo į koledžą, susirado du darbus, kad 
galėtų apmokėti išlaidas. Pirmaisiais metais mes beveik nesimatė- 
me. Jis grįždavo vasarą, dirbdavo Tonio garaže. Mat yra gana geras 

mechanikas. Kai turėdavo laiko, susitikdavo su Flinu ir Bredu. Po 
ketverių metų gavo diplomą. Tada įstojo į magistrantūrą ir mokėsi 
dar apie pusantrų metų, pradėjo rašinėti trumpas istorijas. O pa- 
skui sugrįžo namo. 

Dana vėl giliai atsiduso. 

— Žinotum, mes pažvelgėme vienas į kirą, ir kažkas lyg spro- 
go. Pamaniau: kas man, velniai rautų? Tai mano draugas Džorda- 
nas. Juk negaliu įsimylėti savo gero senojo draugo. 

Ji nusijuokė, gurkštelėjo vyno. 

— Vėliau jis sakė, kad jo reakcija buvo lygiai tokia pari. Ei, 
ką darai, čia Flino sesutė. Patrauk rankas. Taip žaidėme apie porą 
mėnesių. Arba kandžiodavomės, arba elgdavomės pabrėžtinai 
mandagiai. 

— O tada? — paskatino Melori, kai Dana nutilo. 

— Tada vieną vakarą jis užėjo aplankyti Elino, bet tas buvo 
išėjęs į pasimatymą. Tėvų irgi nebuvo. Aš išprovokavau ginčą. Tu- 
tėjau kažkaip išlieti visą tą karštį. Po akimirkos jau raičiojomės ant 
svetainės kilimo. Negalėjome atsiplėšti vienas nuo kito. Nei iki tos 
dienos, nei vėliau nejaučiau tokio... noro, sumišusio su neviltim. 
"Tai buvo neįtikėtina. 

— Įsivaizduok mūsų sutrikimą, kai dūmai prasisklaidė ir mes 
pamatėme vienas kitą nuogus ant gražaus rytietiško kilimo. 

— Ir ką darėte? 

— Pamenu, kurį laiką gulėjome it negyvi ir spoksojome vie- 
nas į kitą. Tarsi būtume vieninteliai išgyvenę smarkų karą. Tada 
pradėjome kvatotis ir vėl puolėme vienas kitam į glėbį. 

Dana tartum pašaipiai sveikindama kilstelėjo taurę. 

— Taip pradėjome susitikinėti. Džordanas ir Dana, Dana ir 
Džordanas. Tai buvo kaip vienas žodis. 

O Dieve, kaip ji to pasiilgo, suvokė Dana. To intymumo. 

— Niekas neprajuokindavo manęs taip, kaip jis. Ir jis vie- 
nintelis, privertęs mane pravirkti. Todėl galiu pasakyti: taip, aš 
mylėjau tą velnio išperą. 

— Kas atsitiko? 

— Nereikšmingi dalykai tapo reikšmingais. Mirė jo motina. 
"Tai buvo baisiausias dalykas. Netgi kai susirgo mano tėvas, nebuvo 
taip blogai. Jai buvo kiaušidžių vėžys, gydytojai per vėlai pastebė- 
jo. Nepadėjo niekas — nei operacijos, nei gydymas, nei maldos. 
Ji sunyko mūsų akyse. Sunku, kai kas nors miršta, — tyliai tarė 
Dana, — tačiau stebėti, kai žmogus merdėja pamažu, yra neįma- 
noma. 

— Negaliu įsivaizduoti. — Melori akyse sublizgo ašaros. — 
Nesu su tuo susidūrusi. 

— Neprisimenu, kaip mirė mano mama — buvau per maža. 
Tačiau prisimenu kiekvieną dieną, kaip merdėjo ponia Hok. Gal 
tada Džordano viduje kažkas lūžo. Nežinau — jis man nesakė. Po 
jos mirties jis pardavė jų namuką, baldus, viską. Paliko mane ir 
išvažiavo į Niujorką tapti turtingu ir įžymiu. 

— Netikiu, kad tai buvo taip paprasta, kaip sakai, — pa- 
stebėjo Melori. 

— Gal ir ne. Ber aš taip jaučiausi. Jis pasakė turįs išvykti. 
Jam reikią kažko, ko čia nėra. Jei jis ketinąs rašyti — o rašyti jis tu- 
rįs — turįs tai padaryti savaip. Išvykti iš Velio. Taip ir padarė, tarsi 
dveji mūsų metai būtų buvę tik trumpas epizodas jo gyvenime. 

Dana vienu gurkšniu ištuštino taurę. 

— Todėl velniop jį ir jo romanus. 

— Dabar tu tikriausiai nenorėsi to girdėti, bet gali būti, jog 
ieškant rakto dalis užduoties yra išsiaiškinti su Džordanu. 

— Ką išsiaiškinti? 

—- Dana. — Melori suėmė Danos rankas. — Tu tebemyli jį. 

Dana piktai patraukė rankas. 

— Ne. Aš susikūriau savo gyvenimą. Turiu kitų meilužių. 
Karjerą — kuri, taip, šiuo metu kanalizacijoje, tačiau aš kaip Fe- 
niksas pakilsiu iš pelenų savame knygyne. 

Ji nutilo pasiklausiusi savo padrikos kalbos. 

— Daugiau jokio vyno, jei taip bjauriai maišau metaforas. 
Džordanas Hokas — senos naujienos, — tarė apsiraminusi. — 
Tai, kad jis buvo pirmasis vyras, kurį mylėjau, dar nereiškia, kad 

turi būti paskutinis. Geriau jau akį išsidursiu, nei suteiksiu jam tą 
malonumą. 

— Žinau. — Melori nusijuokė ir spustelėjo Danai ranką. — 
Būtent todėl ir manau, jog tebemyli jį. Ir dar dėl to, ką mačiau 
tavo veide, girdėjau tavo balse, kai pasakojai apie jūsų praeitį. 

Kaip apmaudu. Kaip ji atrodė? Kaip kalbėjo? 

— Čia vynas kaltas. Tai dar nereiškia... 

— Tai reiškia, ką reiškia, — atkirto Melori. — Pagalvok apie 
tai, Dana, gerai pagalvok, jei iš tiesų nori surasti raktą. Kad ir kaip 
būtų, Džordanas tavo gyvenimo ir mūsų žygio dalis. 

— Nenoriu, kad jis kišrųsi, — išspaudė Dana. — Bet jei tai 
neišvengiama, aš susidorosiu. Per daug pastatyta ant kortos, kad 
inkščiau dar nė nepradėjusi. 

— Šaunuolė. Na, man metas. 

Melori atsistojo, ramindama paglostė Danos plaukus. 

— Nesvarbu, ką jauti ar galvoji, visada gali pasakyti man. Ir 
Zojai. Tad jei norėsi pasikalbėti arba kartu patylėti, tau tereikia 
paskambinti. 

Dana linktelėjo, palaukė, kol Melori priėjo prie durų. 

Mel? Kai jis išvyko, mano širdyje tartum žaizda atsivėrė. 
Vienos žaizdos turėtų pakakti visam gyvenimui. 
— Tu tik taip manai. Iki rytojaus! 


Zrečias skyrius 


LŽ 


A iai surasti magišką raktą kurioje nors iš tūkstančių 

S Plesent Velio bibliotekos knygų buvo labai menki. Ta- 
čiau blogiau nebus, jei paieškos. 

Šiaip ar taip, jai patinka sukiotis tarp lentynų su knygomis. 
Kartais, kai įsijaučia, girdi iš jų sklindančius šnabždesius. Balsus 
žmonių, gyvenančių tiek fantastiniame, tiek paprastame pasauly- 
je. Išsitraukusi bet kurią knygą, Dana tučtuojau galėdavo tapti to 
pasaulio gyventoja. 

Magiški raktai ir kraugeriški burtininkai, galvojo Dana. Kad 
ir kaip tai būtų neįtikėtina, viskas nublanksta prieš žodžius pus- 
lapyje. 

Ber ji čia ne tam, kad žaistų, priminė sau rūpestingai tvarky- 
dama lentynas ir vis užmesdama akį į informacijos stalą netoliese. 
Ji tik eksperimentuoja. Gal palies kokią knygą ir pajus ką nors 
— kutenimą, šilumą. Kas žino? Tačiau, perkilnojusi visas knygas 
mitologine tema, taip nieko ir nepajuto. 

Neprarasdama optimizmo, Dana perėjo prie lentynos apie 
senąsias civilizacijas. Praeitis, tarė sau. Stiklo Dukterys yra iš gilios 
senovės. Kita vertus, ne jos vienos. 

Kurį laiką ji uoliai darbavosi dėliodama knygas į joms skirtas 
vietas. Pati nepajuto — nes nė neketino to daryti — kai jos ran- 
kose atsidūrė tomas apie senovės Britaniją ir atsivertė ties skyriumi 
apie akmeninius ratus, kurie nukėlė ją į vėjuotus viržynus mėnu- 

lio šviesoje. Druidai, maldos, laužai ir tylus niūniavimas — dievų 
alsavimas... 

— O, Dana. Nežinojau, kad šiandien nedirbi. 

Sukandusi dantis, Dana atplėšė akis nuo knygos į amžinai 
džiūgaujančią Sendę. 

— Aš dirbu. Tvarkau lentynas. 

— Tikrai? — Didelės mėlynos akys išsiplėtė. Ilgos auksinės 
blakstienos suvirpėjo. 


Pamaniau, jog skaitai. Ar ieškai medžia- 
gos savo darbui? Tu kažką rašai, taip? Gal pagaliau pradėjai dakta- 
ro disertaciją? 

Dana piktai įstūmė knygą į vietą. O, su kokiu malonumu ji 
dabar išsitrauktų iš stalčiaus žirkles ir nurėžtų tą nepakenčiamai 
kretančią uodegą. Sendė kaipmat liautųsi vaipytis. 

— Tau paaukštino pareigas, padidino atlyginimą — kas dar 
negerai, Sende? 

— Negerai? Viskas gerai. Tik visi žinome taisyklę, jog darbo 
metu negalima skaityti. Todėl esu tikra, kad man tik pasirodė, jog 
tu skaitei, užuot sėdėjusi prie stalo. 

— Stalu pasirūpinta. — Kas per daug, tai per daug, pagalvo- 
jo Dana ir pridūrė: — Tu labai daug laiko praleidi stebėdama, ką 
aš darau, sekioji paskui mane tarp lentynų ir klausaisi, kai kalbuosi 
su bosu. 

Žvali Sendės šypsena virto aršiu pasipiktinimu. 

— Aš tikrai nesiklausau. 

— Niekus pliauški, — tyliu ir maloniu balsu tarė Dana. 
Sendės akys išsiplėtė iš nuostabos. — Ištisas savaites mini man 
ant kulnų. Tave paaukštino, o man sumažino darbo krūvį. Bet tu 
nesi nei mano viršininkė, nei lankytoja. Tad pabučiuok man žinai 
kur... 

Nors tai pasakius ir nebuvo taip smagu, kaip būtų buvę nu- 
kirpus jai uodegą, Dana pasijuto žymiai geriau. Įsitaisė prie stalo 
ir taip maloniai aptarnavo du nuolatinius klientus, kad šie išėjo 
sužavėti. Kai pakėlė telefono ragelį, dainuote išdainavo: 

— Plesent Velio biblioteka. Kuo galiu padėti? Sveiki, pone 

„ Eojau. Taip, jūs pirmaujate. Aha. Geras klausimas. — Dana 
kikendama užsirašė dienos klausimą. — Minutėlę. Aš jums pa- 
skambinsiu. 

Ji žvaliai nukaukšėjo prie lentynos, susirado reikiamą knygą, 
pavartė, tada sugrįžo prie stalo perskambinti ponui Fojui. 

— Radau. — Ji bakstelėjo pirštu į eilutę. — Kasmet toliau- 
siai migruoja arktinė žuvėdra. Iki dvidešimties tūkstančių my- 
lių — oho — tarp Arkties ir Antarkties. 

Pamačiusi atžygiuojančią artyn Sendę, Dana perkėlė ragelį 
prie kitos ausies. 

— Ne, apgailestauju, pone Fojau, šiandien jums nepasisekė. 
Arktinė žuvėdra aplenkia smailiauodegį plėšiką pora tūkstančių 
mylių. Sėkmės kitą kartą. Iki rytojaus. 

Ji padėjo ragelį, susinėrė ant krūtinės rankas ir kilstelėjo an- 
takius į Sendę. 

— Kuo galėčiau padėti? 

— Tave kviečia Džoana. — Sendė atkišo smakrą, užriesdama 
savo mažą taisyklingą nosytę. — Tučtuojau. 

— Žinoma. — Dana užsikišo už ausies plaukų sruogą ir 
žvilgtelėjo į Sendę. — Kertu lažybų, kad mokykloje turėjai tik 
vieną draugę ir ji buvo tokia pat bjauri kaip ir tu. — Ji išslydo iš 
už stalo. 

Prisiminus mokyklą, pagalvojo Dana lipdama laiptais į ad- 
ministracijos aukštą, jaučiuosi taip, tarsi mane kas temptų į direk- 
toriaus kabinetą. Koks žeminantis jausmas suaugusiai moteriai. Ir 
labai nemalonus. 

Už Džoanos kabineto durų Dana giliai įkvėpė ir išsitiesė. Gal 
ir jaučiasi kalta kaip kokia šešiametė, bet tikrai neišsiduos. 

Ji trumpai pasibeldė ir nelaukdama atsakymo atidarė duris. 

— Norėjai mane matyti? 

Džoana atsilošė kėdėje. Jos žilstelėję plaukai buvo suimti į 
tvirtą kuodą, kuris, keista, jai tiko. Dėvėjo tamsią liemenę ir baltą 
palaidinę, susagstytą iki kaklo. Tik nežymios raukšlės išdavė tą 
vietą, kur turėtų būti krūtinė. Ant kaklo kabėjo auksinė grandi- 

nėlė, prilaikanti akinius. Dana žinojo, jog šį nelinkusios juokauti 
moters paveikslą užbaigia kampuoti žemakulniai bateliai. 

Ji atrodo, nusprendė Dana, kaip nykus skeletas — būtent 
tokios būtybės išbaido vaikus iš bibliotekų. 

Kadangi Džoanos burna jau buvo kietai sučiaupta, Dana su- 
prato, jog šilto pasisveikinimo nėra ko tikėtis. 

— Prašau uždaryti duris. Man regis, Dana, jog tau niekaip 
nesiseka susitaikyti su mano įvesta nauja politika ir tvarka biblio- 
tekoje. 

— O, tai Sendė jau išpliurpė, jog skaičiau knygą. Koks siau- 
bingas nusikaltimas bibliotekoje. 

— Tavo nenuolankus požiūris yra viena iš problemų, kurias 
reikia išspręsti. 

— Aš neketinu stovėti čia ir gintis dėl to, jog tvarkydama 
lentynas perverčiau porą knygos puslapių. Juk turiu žinoti, apie ką 
viena ar kita knyga, o ne paprasčiausiai parodyti lankytojams, kur 
eiti, ir palinkėti sėkmės. Aš išmanau savo darbą, Džoana. Buvęs 
viršininkas vertino mano sugebėjimus. 

— Aš nesu buvęs viršininkas. 

— Tu teisi. Nepraėjus nė šešioms savaitėms po to, kai per- 
ėmei šias pareigas, tu sumažinai mano ir kitų dviejų senų dar- 
buotojų valandas ir atlyginimą perpus. O tavo dukterėčia tapo 
paaukštinta ir gauna didesnį atlyginimą. 

—- Mane paskyrė tam, kad ištraukčiau šią įstaigą iš finansinio 
nuosmukio. Būtent tai aš ir darau. Neprivalau aiškinti tau savo 
administracinių sprendimų. 

— Ne, neprivalai. Suprantu. Aš nepatinku tau, tu nepatinki 
man. Bet man nebūtina mėgti visus, su kuriais dirbu. Tai neliečia 
mano darbo. 

— Tavo darbas — laikytis taisyklių. — Džoana atsivertė už- 
rašų knygutę. — Neskambinti ir nepriiminėti skambučių asmeni- 
niais reikalais. Nesinaudoti bibliotekos įranga asmeniniais tikslais. 
Neplepėti su lankytoju ilgiau nei dvidešimt minučių apleidžiant 
tiesiogines pareigas. 

— Minutėlę. — Tramdytas įniršis išsiveržė it geizeris. — Pa- 
lūkėk. Ji ką — kasdien pranešinėja apie mane? 

Džoana užvertė bloknotą. 

— Per gerai apie save galvoji. 

— A, supratau. Ne tik apie mane. Ji tavo asmeninis kurmis, 
knisantis duobes. 

O taip, pagalvojo Dana, ko jau per daug, tai per daug. Reikia 
padaryti tam galą. 

— Ši biblioteka matė ir blogesnių, ir geresnių laikų, tačiau 
visi darbuotojai buvo draugiški, kaip viena šeima. O dabar mus 
varinėja gestapo komendantė ir jos asmeninė žebenkštis. Todėl 
padarysiu mums abiem paslaugą. Aš išeinu. Vienai savaitei turiu 
nedarbingumo lapelį, antrą savaitę skirsiu atostogoms. Štai tau dvi 
mano savaitės prieš išeinant. 

— Puiku. Išeidama palik pareiškimą ant mano stalo. 

— Velniop jį. Štai mano pareiškimas. — Dana giliai įkvė- 
pė. — Aš protingesnė už tave, jaunesnė, stipresnė ir gražesnė. 
Nuolatiniai lankytojai pažįsta mane ir mėgsta — daugumos jų tu 
net nepažįsti, o tie, kurie žino tave, nemėgsta tavęs. Tai tik keletas 
priežasčių, kodėl nuo pat pradžių lipai man ant kulnų. Aš išeinu, 
Džoana, bet išeinu pati. Galvą dedu, kad netrukus tu irgi išei- 
si — tik ne savo noru, tave išspirs taryba. 

— Jei tikiesi rekomendacijos ar... 

Dana stabtelėjo prie durų. 

— Džoana, Džoana, negi turiu pasakyti, ką gali daryti su ta 
savo rekomendacija? 

Įpykusi ji nuskuodė į darbuotojų kambarį, pasigriebė švarką 
ir paskubomis susirinko daiktus. Nesustojo pakalbėti nė su vienu 
iš bendradarbių. Jei tuojau pat neišsinešdins iš čia, ims isteriškai 
žliumbti arba trankyti kumščiais į sieną. 

Tai suteiktų Džoanai per daug pasitenkinimo. Todėl ji išėjo 
neatsigręždama. Ir nesustodama. Neleido sau nė pagalvoti, jog tai 
jos paskutinė kelionė iš šito darbo į namus. Gyvenimas nesibaigė, 
tik įgavo kitą kryptį. 

Pajutusi graužimą akyse, užsidėjo akinius. Nesižemins ir ne- 
žliumbs eidama tuo nelemtu šaligatviu. Tačiau pasiekusi namų 
duris neišlaikė. Susigraibė raktus, įgriuvo vidun ir susileido ant 
grindų. 

— Dieve, ką aš padariau! 

Ji nutraukė visus ryšius. Ji bedarbė. O knygyną atidarys dar 
negreitai. Ir kodėl ji mano, kad sugebės vadovauti knygynui? Tai, 
kad išmanai apie knygas ir myli jas, dar nereiškia, jog esi gera ver- 
slininkė. Niekada gyvenime niekuo neprekiavo, o dabar staiga ims 
prekiauti? 

Ji manė esanti pasiruošusi tam žingsniui. Dabar, susidūrusi 
su nuoga realybe, Dana suvokė, kad viskas toli gražu ne taip. Pa- 
klaikusi nuo minties, pašoko ir griūte užgriuvo ant telefono. 

— Zoja? Zoja?.. Aš ką tik... aš turiu... Jėzau. Ar gali atvažiuo- 
ti į mūsų... būsimą namą? 

— Gerai. Dana, kas atsitiko? Kas yra? 

— Aš ką tik... aš išėjau iš darbo. Regis, man panikos prie- 
puolis. Man reikia... Ar gali paimti raktus? Paprašyti Melori, kad 
irgi atvažiuotų? | 

— Gerai, mieloji. Giliai įkvėpk. Nagi, apsiramink. Kvėpuok. 
Štai taip. Dvidešimt minučių. Mes būsime ten po dvidešimties 
minučių. 

— Ačiū. Gerai, ačiū, Zoja. 

— Tu tik kvėpuok. Gal užsukti tave paimti? 

— Ne. — Dana nusišluostė ašaras. — Ne, aš pati atvažiuosiu. 

— Dvidešimt minučių, — pakartojo Zoja ir padėjo ragelį. 


Apsiraminusi, bent jau išoriškai, Dana įsuko į aikštelę prie- 
šais dailų karkasinį namuką, kurį nusipirko kartu su Zoja ir Melo- 
ri. Po kelių savaičių bus pasirašyti dokumentai ir jos galės pradėti 
tai, ką turi pradėti. 

Svarbiausiais dalykais — atmosfera, spalvomis, dažais — rū- 
pinosi Zoja ir Melori. Jos jau nutarė, kokios spalvos bus veranda, 
holas. Be to, Zoja jau išnaršė visus aplinkinius sendaikčių turgus 
ieškodama šlamšto, kurį stebuklingai pavertė lobiu. 

Negalima sakyti, kad Dana neturėjo jokių minčių. Turėjo. 
Ji įsivaizdavo, kaip atrodys pirmo aukšto patalpos, kai pavers jas 
knygynu su kavinuke. Patogiai ir jaukiai. Galbūt pastatys kele- 
tą minkštasuolių, staliukų. Tačiau kokių? Kaip turėtų atrodyti 
minkštasuoliai? Kokius stalus pirkti? O kur dar visi kiti dalykai, 
kurių neapgalvojo prieš imdamasi šio reikalo? Kaip, pagaliau prisi- 
pažino sau Dana, neapgalvojo ir to, ką išrėžė Džoanai. 

Impulsyvumas, išdidumas ir karštakošiškumas, atsiduso ji. 
Pavojingas derinys. Dabar teks srėbti pasekmes. 

Dana išlipo iš automobilio ir prisidėjo ranką prie tebevirpan- 
čių paširdžių. 

Gera vieta. Negalima šito pamiršti. Namas patiko jai nuo pat 
pirmos akimirkos, kai įžengė į jį su Zoja. Netgi kraują stingdantys 
įvykiai, kuriuos jie patyrė jame vos prieš savaitę — Keino kerštą, 
kai Melori surado raktą — nesugadino namo atmosferos. 

Dana niekada nebuvo turėjusi namo ar kitos nuosavybės. Jai 
reikia apsiprasti su mintimi, jog yra vieno trečdalio namo ir žemės 
lopinėlio šeimininkė. Ji nebijojo atsakomybės — buvo gera ją 
jausti. Nebijojo ir darbo, nei protinio, nei fizinio. 

Tačiau, staiga suvokė ji, bijojo, kad jai nepavyks. 

Ji nuėjo į verandą, atsisėdo ant laiptų ir paniro į mintis. 

Kai privažiavo Melori su Zoja, Dana tebesėdėjo ant laiptelių. 
Melori pažvelgė į ją. 

— Suknista diena, a? 

— Blogesnių nebūna. Ačiū, kad atvažiavote. Tikrai. 

— Ir ne tuščiomis. — Melori atsigręžė į Zoją, nešiną balta 
dėžute. 

Susigraudinusi Dana šnirptelėjo. 

— Čia šokoladas? 

— Mes juk merginos, ar ne? — Zoja atsisėdo šalia, viena ran- 
ka apkabino Daną, o kita atidarė dėžutę. — Šokoladiniai eklerai. 
Kiekvienai po didelį ir storą. 

Dabar Dana prapliupo sentimentalumo ašaromis. 

— Mergos, jūs nepakartojamos. 

— Atsikąsk, luktelėk, kol suveiks, tada pasakok. — Melori 
įsitaisė iš kito šono ir išdalijo visoms servetėles. 
Atsikandusi porą gerų kąsnių, Dana ėmė pasakoti. 


Ji tik ir laukė, kada išeisiu. — Dana rūpestingai nulaižė 
bavariško kremo likutį nuo lūpų kampučio. — Mes nuo pat pir- 
mos minutės ėmėm nekęsti viena kitos. Gal praeitame gyvenime 
buvome mirtini priešai? Ar dar blogiau — sutuoktiniai? Negana 
to, kad bibliotekoje siautėjo kaip kokioje šauktinių stovykloje 
— nors ir tai buvo pakankamai blogai — ji persekiojo mane ir 
asmeniškai. Kaip ir jos mažoji pakalikė Sendė. 

— Žinau, kaip tai sunku, Dana. Patikėk. — Melori užjaus- 
dama palietė Danos petį. — Bet, šiaip ar taip, kerinai išeiti po 
kelių savaičių. 

— Taip. Bet norėjau išeiti gražiai. Surengti bendradarbiams 
atsisveikinimo vakarėlį, draugiškai išsiskirti. Be to, nors ir mažes- 
ni, pinigai labai pravertė. Papildomi čekiai būtų buvę ne pro šalį. 

— Užtat išrėžei jai viską, ką manai. Ji kalė, ir mes jos neken- 
čiame, — karštai patikino Zoja. — O kai atidarysime „Malonu- 
mą, kai įsibėgės mūsų verslas, kai knygynas taps Velio pasididžia- 
vimu, ji nusigrauš nagus iš pavydo. 

Dana mąsliai papūtė lūpas. 

— Gal tu teisi. Aš tiesiog supanikavau. Visą laiką dirbau bib- 
liotekose — mokyklos, koledžo, paskui miestelio. Ir staiga viskas 
baigta, dabar būsiu verslininkė. 

Ji pasitrynė sudrėkusius delnus į kelius. 

— Netgi nemoku dirbti su kasos aparatu. 

— Aš tave išmokysiu, — pažadėjo Zoja. — Mes juk dirbsime 
kartu. 

— Bijau susimauti. Ir bijau, kad nepavyks rasti rakto. Tiesiog 
viskas vienu metu. 

Melori pasiūlė Danai trečdalį savo pyragaičio. 

— Tau reikia cukraus. Tada eisime į vidų ir pradėsime pla- 
nuoti. 

— Aš turiu porą valandų, — tarė jai Zoja. — Kai ėmiau 

raktus, paklausiau nekilnojamojo turto agentę. Ji sakė, kad galime 
pradėti kosmetinį remontą, jei nebijome rizikuoti laiku ir pini- 
gais. Galėtume nudažyti verandą — nebent abejojame, ar sandoris 
įvyks. 

Dana prarijo eklerą. 

— Gerai. Pradedam, — pažvalėjusi tarė ji. — Eime į vidų 
apžiūrėti dažų pavyzdžių. 


Pasitarusios jos nusprendė rinktis vandenyno gelmių spalvą. 
Ji suteiks namui išskirtinumą ir šiek tiek elegancijos. 

Kartą pradėjusios, sugarmėjo į virtuvę pasitarti dėl stiliaus ir 
erdvės. 

— Nieko, kas per daug primintų kaimą, — nusprendė Zoja, 
tapšnodama pirštais sau per klubus. — Norime, kad ji atrodytų 
patogi, jauki ir svetinga, ar ne? Tada ji neturėtų būti nei per daug 
elegantiška, nei per daug liaudiška. 

— Sumoderninta kaimo virtuvė. — Melori linktelėjo ir ap- 
sisuko ratu, mėgindama įsivaizduoti, kaip tai atrodys. — Mėtos 
žaluma tiktų sienoms. Graži, akį glostanti spalva. Grietinėlės bal- 
tumo spintelės. Dana, tu ja daugiausia naudosies. 

— Viskas gerai, tęsk, — sumojavo ši. — Judvi apie tai geriau 
išmanote. 

— O ką, jei stalviršiai būtų rausvi? Ne rožiniai, bet ryškes- 
ni — tai pratęstų galerijos spalvų gamą. Padėtume ant jų keletą 
mažmožių iš Zojos salono — aromatinių puokštelių, žvakių. Ir, 
žinoma, nepamirštume to, ką Dana laiko savo virtuvėje. 

— Greito maisto? 

Melori žvilgtelėjo į Daną ir nusijuokė. 

— Ne. Knygų. Pastatytume štai ten lentyną, įdėtume į ją 
keletą knygų, nedidelių skulptūrėlių iš mano galerijos ir kai ką iš 
salono. Tarkim, brangų kremą rankoms ar muilo gabalėlį. Tai su- 
vienytų bendrą plotą. 

— Puiku. — Dana lengviau atsiduso. — Jau pradedu jaustis 
geriau. 

— Viskas bus gerai. — Zoja apkabino ją per liemenį. — Tas 
gražiąsias arbatos dėžutes ir kavą galėsi laikyti ant spintelės. 

— Gal reikėtų ir staliuko, — svarstė Dana. — Tokio mažo, 
apskrito, su pora kėdžių. Gerai. Įtraukime į sąrašą dažus, dėl kurių 
sutarėme, paskui įrašysime visa kita. Nuvažiuosiu į HomeMakeys 


ir viską nupirksiu. 


— Atrodo, kirą savaitę ten bus dažų išpardavimas, — įsiterpė 
Zoja. 

— Tikrai? — Duobutės Danos skruostuose pagilėjo. — 
Mums pasisekė — aš tenai turiu savą žmogų. Paskambinsiu Bre- 
dui; ir jis padarys mums nuolaidą jau šiandien. 


Kai turi tikslą, lengviau susikaupti. Net jei tas tikslas — sep- 
tyni galonai dažų. 

Jei, galvojo Dana, biblioteka ir gyvenimas ten yra jos praeitis 
ar būsimasis knygynas ir „Malonumas“ — dabartis? O iš kur jai, 
velniai rautų, sužinoti apie ateitį? Jai teks gerokai pasukti galvą, 
kad surastų ryšį su rakto buvimo vieta. 

Buvo nesunku įkalbėti Bredą duoti trisdešimties procentų 
nuolaidą. Klaidžiodama po milžinišką HlomeMakers parduotuvę, 
Dana svarstė, ką dar tuo pačiu kartu galėtų nugriebti, kol jos sena- 
sis draugas nepersigalvojo. 

Žinoma, reikia teptukų, volelių. O gal reikėtų išbandyti dažų 
purkštuvą? Ji atsitūpė norėdama atidžiau apžiūrėti, kaip jis veikia. 
Neatrodo, jog būtų sunku juo naudotis. Be to, būtų žymiai grei- 
čiau ir paprasčiau nei teplioti senuoju būdu. 

— Jo tau tikrai neprireiks, nebent ketini tapti namų dažy- 
toja. 

Džordanas Hokas, pagalvojo Dana, sukąsdama dantis. O ji 
manė, kad diena jau negali būti bjauresnė. 

— Tai ką, Bredas pasigailėjo tavęs ir davė darbo? — atrėžė 
ji nepakeldama galvos. — Ar jau gavai mėlynus marškinius su 
namuku ant krūtinės? 

— Buvau jo kabinete, kai paskambinai bučiuodama už su- 
teiktą nuolaidą. Jis paprašė manęs padėti tau, nes pats užsiėmęs. 

Dana pasišiaušė. 

— Man nereikia pagalbos perkant dažus. 

— Reikia, jei rimtai svarstai pirkti šį purkštuvą. 

— Aš tik apžiūrinėjau. — Ji pasipiktinusi sučiaupė lūpas. — 
Nori pasakyti, jog tu ką nors apie jį išmanai? 

— Pakankamai, bet nesakysiu, nes tada tyčia nusipirksi, kad 
įgeltum man. 

— Pagunda didelė, tačiau susilaikysiu, — atšovė ji. 

Džordanas pasilenkė, suėmė Daną už alkūnės ir padėjo atsi- 
stoti. 

— Manau, kad vienai dienai tau jau gana. Girdėjau, jog išėjai 
iš darbo. 

Jo akyse atsispindėjo užuojauta. Ne pašaipi ar įkyri, bet su- 
pratinga ir raminanti. 

— Ką, Sendė ir tau raportuoja? 

— Deja, šio vardo nėra mano sąraše. — Jis lyg netyčia pa- 
glostė jai ranką — senas gestas, kurį abu tučtuojau prisiminė, vos 
tik jis tai padarė. Jiedu atšoko vienas nuo kito. — Naujienos grei- 
tai sklinda, Ilgše. Žinai, kaip būna Velyje. 

— Žinau. Stebiuosi, kad tu prisimeni. 

— Aš daug ką prisimenu. Pavyzdžiui, kad tau labai patiko 
ten dirbti. 

— Nenoriu, kad būtum malonus man. — Dana nusisuko ir 
įsispoksojo į purkštuvą. — Sujauki man visą protą. 

Žinodamas, jog sutrikusi ji visada supyksta arba užsisklen-- 
džia, Džordanas linktelėjo. 

— Gerai. Leisk man padėti tau išnaudoti mūsų draugą. Kar- 
tais smagu jį nuskalpuoti. Tada galėsi užsipulti mane. Tai visada 
tave pralinksmina. 

— Na, tikrai. — Dana suraukė kaktą ir spirtelėjo bato nosi- 
mi į purkštuvą. — Jis visai neatrodo sudėtingas naudoti. 

— Eime, parodysiu tau kitus įrankius. 

— Sėdėtum geriau pas Fliną ir barškintum kokį šunalkioią 
siužetą su kartoniniais veikėjais. 

— Matai, tau jau geriau. 

— Turiu pripažinti, taip. 

— Štai čia matote automatinį volelį, — pradėjo jis, stumda- 
mas Daną prie įrenginio, kurį buvo rekomendavęs Bredas. — Jis 
nedidelis, lengvai naudojamas ir efektyvus. 

— Iš kur žinai? 

— Nes kai Bredas paprašė manęs tau jį parodyti, pavartojo 
būtent šiuos būdvardžius. Aš pats esu dažęs tik kambarį, ir tai se- 
namadišku būdu, nes tai buvo... — jis nutilo, — labai seniai. 

Dana žinojo. Jis išdažė motinos miegamąjį, kai ji pirmą kartą 
gulėjo ligoninėje. Dana jam padėjo ir darbuotis, ir nepalūžti. Jie 
nudažė sienas švelnia šilra spalva, kad kambarys atrodytų linksmai 
ir raminamai. O po trijų mėnesių jo motina mirė. 

— Jai patiko, — švelniai tarė Dana. — Patiko, nes tu padarei 
tai dėl jos. 

— Taip. — Tema buvo skaudi visais atžvilgiais, ir Džordanas 
grįžo prie ankstesnės. — Taigi Bredas davė sąrašą naudingų daiktų 
ir įrankių, kurie padarytų namo remonto darbus smagesnius. 

— Tvarkoj, einam siaubti lentynų. 

Dana turėjo pripažinti, kad ekspedicija po parduotuvę su 
Džordanu pasidarė gana smagi ir įdomi. Ir buvo nesunku, netgi 
per daug paprasta prisiminti, kad jie kažkada buvo draugai, buvo 
meilužiai. Jie vėl sugrįžo į tą patį ritmą, kai supranti vienas kitą iš 
pusės žodžio ar posakio, nes per dvejus fizinio intymumo metus 
spėjo puikiai vienas kitą pažinti. 

— Čia tokia spalva? — Džordanas pasitrynė smakrą. — „Is- 
land“? Kokia čia spalva — sala? 

— Žalsvai mėlyna. Štai tokia. — Dana ištiesė jam spalvos 
pavyzdį. — Matai? Kuo ji tau nepatinka? 

— Nesakau, kad nepatinka. Tik kažkaip nedera knygynui. 

— Tai ne tik knygynas, tai... Prakeikimas. — Dana pavartė 
pavyzdį. Užsimerkė, bet negalėjo įsivaizduoti būsimos patalpos 
sienų. — Melori ją išrinko. Aš norėjau paprastos baltos, bet ji su 
Zoja kaip užsipuolė... 

— Balta visada gerai. 

Dana garsiai atsiduso. 

— Matai, jos sakė, jog mąstau kaip vyras. Vyrai nesirenka 
spalvų. Jie jų bijo. 

— Nebijome. 

— Kokios spalvos tavo svetainė Niujorke? 

Jis metė į ją suglumusį žvilgsnį. 

— Tai visiškai ne į temą. 

— Aš taip nemanau. Nežinau kodėl, bet man taip neatrodo. 
Imsiu tą žalsvai mėlyną. Tai tik dažai, jie neamžini. Ir dar ji patarė 


pažiūrėti „Bryce Canyon“ ir „Spaghetti“ — akcentams paryškinti. 

— Ruda ir geltona? Mieloji, atrodys šlykščiai. 

— Ne, „Canyon“ — tamsiai rožiniai. Gal net į raudonumą 
su rudu atspalviu. 

— Raudoni su rudu atspalviu, — pakartojo jis vaipydama- 
sis. — Labai tikslus apibūdinimas. 

— Užsičiaupk. O čia šviesūs atspalviai. — Dana parodė pa- 
vyzdžius, kuriuos pažymėjo Zoja ir Melori. — Prakeikimas, ne- 
žinau. Mane pačią baugina tokios spalvos. 

— Tu tai tikrai nesi vyras. 

— Ir ačiū Dievui. Mel nori „Honeycomb“ spalvos, o Zoja — 
„Begonia“. To aš nesuprantu, nes begonijos būna raudonos arba 
baltos, o ši beveik purpurinė. 

Ji užsidengė dešiniąją akį. 

— Man nuo tų spalvų jau galvą skauda. Gerai, kad Zoja ap- 
skaičiavo plotą ir kiek dažų reikia. Kur mano sąrašas? 

Džordanas ištiesė jai lapą. 

— Bredas klausė, kodėl Zoja neatvažiavo kartu su tavim. 

— Hm? O, jai reikėjo grįžti pas Saimoną. — Dana įsmeigė 
akis į sąrašą ir pradėjo skaičiuoti. — Kodėl? 

— Ką? 

— Kodėl jis klausė? 

— O kaip tau atrodo? — Jis pažvelgė per jos petį į sąrašą ir 
apstulbo pamatęs, jog jis tęsiasi ir kitoje lapo pusėje. 

— Vaje, tau reikės sunkvežimio. Ir dar Bredas grįžo į vidu- 
rinės mokyklos laikus ir prašė manęs paklausti, ar Zoja ką nors 
sakiusi apie jį. 

— Ne, nieko, bet aš mielai perduosiu jai per pamoką raštelį. 

— Taip ir pasakysiu jam. 

Jie susikrovė dažus, įrankius, medžiagas. Mokėdama Dana 
dar kartą mintyse palaimino Bredą, nes išvydusi galutinę sumą 
— net ir su nuolaida — vos neaiktelėjo. Tačiau tik lauke suprato 
susidūrusi su rimta dilema. 

— Kaip, velniai griebtų, aš sukišiu viską į mašiną? 

— Tau nereikės vargti. Krausime į manąją ir į tavąją. 

— Kodėl nepasakei, kad per daug perku? 

— Nes tau buvo smagu. Kur nori viską vežti? 

— O varge! — Visiškai sutrikusi, Dana susiėmė už galvos. — 
Nė nepagalvojau apie tai. Užsimiršau. 

O kad žinotum, pagalvojo Džordanas, koks buvo malonu- 
mas stebėti tave užsimiršusią — ir užmiršusią, kad jo nekenčia. 

— Negaliu vežti pas save ir nepagalvojau pasiimti namo rak- 
tų. Ką, po perkūnais, man daryti? 

— Flino namuose pilna vietos. 

— Taip. — Dana atsiduso. — Taip. Manau, taip ir teks pa- 
daryti. Jis negali pykti, užteks Melori paplazdenti blakstienomis, 
ir jis susileis. 

Jie sukrovė prekes į automobilius. Važiuodama pas Fliną, 
Dana stebėjosi, kaip jiedu su Džordanu sugebėjo praleisti visą 
valandą kartu ir nesusipykti. 

Jis elgėsi normaliai, nutarė ji, o tai retas atvejis. Be to, prisi- 
vertusi prisipažino, ji irgi stengėsi. Taip pat retas atvejis, kai kalba- 
ma apie Džordaną. 

Gali būti, tik gali būti, kad jie galėtų bendrauti, netgi ben- 
dradarbiauti, tačiau tik trumpą laiką. Jei, kaip visi tvirtina, jis yra 
žygio dalis, jai jis reikalingas. Nereikia pamiršti, kad jis turi sme- 
genų ir gerą vaizduotę. Gali būti, kad jis ne tik erzins ją. Gali būti, 
kad ir labai padės. 

Atvažiavus pas Fliną, Danai teko padaryti galutinę išvadą — 
gerai, kai šalia yra vyras, sutinkantis vaidinti krovininį mulą. 

— Į valgomąjį, — pūkšdama nuo naštos tarė ji. — Jis juo 
niekada nesinaudoja. 

— Naudosis. — Džordanas nuskubėjo koridoriumi valgo- 
mojo link. — Melori turi didelių planų. 

— Kaip visada. Jis laimingas su ja. 

— Akivaizdu. — Jis pasuko prie durų paimti likusių pre- 
kių. — Lili skaudžiai apkarpė jo ego, — pridūrė Džordanas, turė- 
damas galvoje buvusią Flino sužadėtinę. 

— Ne tik ego. — Dana ištraukė iš bagažinės maišą su vole- 
liais, teptukais ir blizgančiomis metalinėmis dėžėmis. — Ji įskau- 
dino jį. Žmogui skauda, kai jį palieka. 

— Jam tai išėjo tik į naudą. 

— Ne tai norėjau pasakyti. — Ji jautė, kaip viduje ima 
kauptis nuoskauda ir pyktis. Stengdamasi nekreipti į tai dėmesio, 
ištempė dar krūvą skardinių. — Kalbu apie skausmą, išdavystę ir 
netektį. 

Džordanas tylėdamas nunešė likusius daiktus į vidų, padėjo 
ant grindų ir atsisuko į Daną. 

— Aš tavęs nepalikau. 

Ji pajuto, kaip pasišiaušė net plaukeliai ant sprando. 

—- Ne viskas, ką sakau, liečia tave. 

— Aš turėjau išvykti, — tęsė jis. — Tu turėjai pasilikti. Tu 
tebesimokei koledže, dėl Dievo. 

— Tai nesutrukdė tau įsitempti mane į lovą. 

— Ne. Niekas nebūtų galėjęs manęs sustabdyti. Aš troškau 
tavęs, Dana. Kartais jausdavausi taip, kad, rodės, numirsiu iš al- 
kio, jei neatsikąsiu tavęs. 

Ji atsitraukė ir nužvelgė jį nuo galvos iki kojų. 

— Regis, pastaraisiais metais nebadavai. 

— Tai nereiškia, kad lioviausi galvojęs apie tave. Tu buvai 


man svarbi. 

— Eik velniop. — Dana susivaldė šito neišrėkusi, ištarė ra- 
miai, ir tai suteikė jai dar daugiau galios. — Svarbi? Svarbūs gali 
būti bet kurie suknisti batai. Aš mylėjau tave. 

Net jei ji būtų smogusi jam į veidą, Džordanas nebūtų labiau 
apstulbęs. 

— Tu... tu niekada šito nesakei. Nė karto neištarei šio žo- 
džio. 

— Nes tu pirmas turėjai jį ištarti. Pirmasis turi prisipažinti 
vaikinas. 

— Palūkėk. Čia taisyklė? — Panika it rūgštis degino jam 
gerklę. — Kur tai parašyta? 

— Tiesiog taip yra, mulki. Aš tave mylėjau, aš būčiau lauku- 
si, būčiau važiavusi kartu. Bet tu paprasčiausiai pasakei: klausyk, 
Ilgše, man čia per ankšta, važiuoju į Niujorką. Buvo smagu, atia. 

— Tai netiesa, Dana. Viskas buvo ne taip. 

— Bet panašiai. Niekas nėra manęs taip įskaudinęs. Ir tu 
daugiau nebeturėsi tokios galimybės. O žinai ką, Hokai? Aš pa- 
dariau iš tavęs vyrą. 

Ji pasisuko ant kulnų ir išėjo. 


Ketvirtas skyrius 


SB ins Džordanas mėgo būti vienas. Dirbdamas, 
galvodamas apie darbą, galvodamas apie tai, kaip ne- 
dirbti, jis tarsi atsiribodavo nuo aplinkinio rajono triukšmo. Tada 
gatvės gyvenimas, triukšmas, judėjimas ir spalvos slinkdavo už 
lango it filmas, kurį jis, priklausomai nuo nuotaikos, galėdavo ste- 
bėti arba ignoruoti. Jam patikdavo stebėti visa per stiklą — daug 
labiau nei pačiam dalyvauti. 

Niujorkas išgelbėjo jį. Privertė išgyventi, tapti žmogumi 
— ne kažkieno sūnumi, draugu, dar vienu studentu, o žmogumi, 
kuris gali pasikliauti tik savimi. Gyvenimas Niujorke stumdė ir 
nekantriai jį baksnojo, kiekvieną dieną primindamas tuos sunkius 
pirmuosius metus, kai jam nė trupučio nerūpėjo, paskęs ar iš- 
plauks. 

Jis išmoko plaukti. 

Išmoko įvertinti triukšmą, veiksmą, žmonijos spaudimą. Jis 

"mėgavosi jos savanaudiškumu ir dosnumu, polinkiu į laisvę. Ir 
kuo daugiau mokėsi, kuo daugiau stebėjo ir taikėsi, tuo geriau 
suvokė, kad jis tik vaikinas iš mažo miestelio. Jis liks amžinai dė- 
kingas Niujorkui. 

Kai apimdavo darbo nuotaika, jis galėdavo užsukti į tą pa- 
saulį. Ne tą, plaukiantį už lango, bet tąjį — jo galvoje. Tada viskas 
tapdavo realu, realiau už tikrą gyvenimą, nesvarbu, kaip ilgai jame 
išbūdavo. Jis suprato skirtumą tarp tų dviejų pasaulių, išmoko ver- 

tinti jų subtilybes ir užmojus taip, kaip niekada nebūtų išmokęs, 
jei nebūtų nusiplėšęs praeities tinklų ir nepakliuvęs į naujus. 

Rašymas netapo jam kasdienybe, greičiau nuolat stebindavo. 
Jis nesiliovė stebėjęsis, kaip smagu kurti, kai pajudi iš pradinio 
taško. Tačiau taip pat žinojo, jog tai labai sunku. Tartum aistrin- 
gai ir beviltiškai mylėtumeisi su kaprizinga, stulbinančia ir dažnai 
blogos nuotaikos dama. 

Jis brangino kiekvieną kūrybos minutę. Rašymas padėjo 
jam išgyventi baisiausią sielvartą, kai mirė. motina. Jis nurodė 
kryptį, tikslą ir suteikė pakankamai drąsos išsilaisvinti iš liūno. 
Jis padovanojo jam džiaugsmą ir kartėlį, nepaprastą asmeninį pa- 
sitenkinimą. Be to, rašymas suteikė jam tokį finansinį saugumą, 
apie kokį nė nesvajojo. Tas, kas sako, jog pinigai nieko nereiškia, 
tikriausiai niekada nerinko ir neskaičiavo monetų, užkritusių už 
sofos pagalvėlių. 

Dabar jis irgi buvo vienas, deginamas skaudžių Danos žo- 
džių, tebeaidinčių ore. Bet negalėjo mėgautis vienatve, negalėjo 
atsiriboti nuo tų žodžių, negalėjo pasinerti į darbą. 

Žmogus niekuomet nebūna toks vienišas kaip tada, kai jį 
apsupa praeitis. 

Nėra prasmės eiti pasivaikščioti. Žmonės, kurie jį pažįsta, 
ims kalbinti, klausinėti, komentuoti. Velyje neįmanoma išnykti 
taip kaip Niujorke. Tai viena iš priežasčių, kodėl tada jis išvyko. 
Dabar verčiau pasivažinės, bandys pasprukti nuo aido, tebesklan- 
dančio kambaryje. 

Aš mylėjau tave. 

Kaip jis galėjo nesuprasti! Negi buvo toks nenuovokus — o 
gal ji puikiai slėpė savo jausmus? 

Jis išėjo į lauką, įsėdo į automobilį ir užvedė variklį. Norėjosi 
greičio. Ilgo greito pasivažinėjimo be jokio tikslo. 

Jis įjungė grotuvą, padidino garsą. Nesvarbu, kas groja, 
svarbu, kad garsiai. Ir išvažiavo iš miestelio su Kleptono gitaros 
garsais. 

Džordanas nežinojo, jog visus tuos metus skaudino Daną. 
Nujautė, kad pažeistas josios ego, nes ten, jo manymu, jis ir taikė- 

si, Žinojo, kad ji įsižeidusi — ji tai aiškiai parodė — tačiau manė, 
kad įžeistas tik jos išdidumas. Jei būtų žinojęs, jog ji myli jį, būtų 
pasistengęs elgtis švelniau. 

Būtų? Jis taip manė. Jiedu buvo draugai. Netgi degdami 
vienas kito glėbyje jie buvo draugai. Jis niekada nebūtų tyčia 
įskaudinęs draugo. 

Jis nebuvo jai geras, štai kas. Tuo metu jis nebuvo geras nie- 
kam. Jai turėjo būti tik geriau, kai jis ją paliko. 

Džordanas pasuko kalnų pusėn ir ėmė kopti stačiu vingiuotu 
keliuku. 

Bet ji mylėjo jį. Dabar jau nieko nebepakeisi. O ar tada būtų 
galėjęs ką nors padaryti? Jis nebuvo pasiruošęs didžiajai meilei. 
Nebūtų žinojęs, kaip tai apibūdinti, ką galvoti. 

Prakeikimas, jis iš viso negalėjo galvoti apie nieką, kai kalba 
pakrypdavo apie Daną. Užteko to vieno žvilgsnio į ją, kai grįžo 
iš koledžo — nuo tos minutės vien pagalvojus apie ją užkaisdavo 
kraujas. Tai jį baugino. 

Dabar jis gali šypsotis prisiminęs, kaip bijojo savo reakcijos į 
ją, kaip jautė nepaprastą kaltę, kad fantazuoja apie geriausio drau- 
go seserį. Jis kraupo, svaigo ir visiškai neturėjo nuovokos. 

Aukšta, liekna, aštrialiežuvė Dana Styl su gerkliniu juoku, 
nerimstančiu protu ir kovingu charakteriu. Viskas traukė jį. 

Prakeikimas, ir tebetraukia. Kai jis vėl pamatė ją, kai ji at- 
plėšė Flino namų duris pasiruošusi sumalti Džordaną į miltus, jį 
persmelkė nenugalimas noras. 

O ji su neslepiama pagieža vos nenukando jam galvos. 

Jei jie galėtų vėl tapti draugais, atrastų tą ryšį, švelnumą, kuris 
visada juos siejo, galbūt tai virstų kuo nors daugiau. Kuo, jis ne- 
galėjo pasakyti. Tačiau norėjo, kad Dana sugrįžtų į jo gyvenimą. 
Be to, nėra prasmės neigti, jis nori jos savo lovoje. 

Šiandien buvo žengtas pirmasis žingsnis draugystės link. Jie 
smagiai pabendravo, tarsi tų išsiskyrimo metų nebūtų buvę. 

Bet jie buvo. Ir vos tik jis su Dana juos prisiminė, smagumas 
tučtuojau išgaravo. 

Taigi, nusprendė Džordanas, jis turi misiją. Jis privalo su- 
sigrąžinti Daną. Kaip draugę ar kaip meilužę — kas geriau išeis. 
Tokią galimybę jam duoda rakto paieškos. Jis ja pasinaudos. 

Supratęs, jog užvažiavo į Karžygio Viršūnę, Džordanas su- 
stojo kelkraštyje. 

Jis prisiminė, kaip paauglystėje lipo į šią sieną su Bredu ir Fli- 
nu. Jie stovyklavo miške pasiėmę nugvelbtus šešis butelius alaus, 
kurio nė vienas dar neturėjo teisės gerti. Tuo metu Viršūnė buvo 
apleista, kraupi vieta. Kaip tik tokia, kokios traukte traukia alaus 
prisisiurbusius berniūkščius. | 

Švietė pilnatis, prisiminė jis, išlipdamas iš automobilio. Dan- 
gus buvo kaip juodas stiklas, silpnas vėjelis šlameno lapus. 

Jis prisiminė viską taip aiškiai, tarsi būtų buvę vakar. Gal 
net aiškiau, šyptelėjo sau Džordanas. Dabar jis vyresnis ir visiškai 
blaivus. 

Jam ypač patiko prisiminti rūką, pakibusį virš žemės, ir 
mėnulį, tokį apskritą ir baltą danguje, kad jis atrodė it išraižytas 
juodame stikle. Žvaigždės blizgėjo it aštrios strėlytės. Gūdžiai ūka- 
vo pelėda, aukštoje žolėje šmirinėjo į naktinę medžioklę išsiruošę 
žvėreliai. 

Jis pasinaudojo šiais prisiminimais aprašydamas šį namą ir tą 
naktį savo pirmojoje knygoje. 

Tačiau „Vaiduoklio bokšte“ iš tos nakties buvo vienas ele- 
mentas, kurio jam nereikėjo įsivaizduoti ar pagražinti. Nes tai 
įvyko. Nes jis matė. 

Netgi dabar, trisdešimties, nebeturėdamas nė lašo ano vaikiš- 
ko naivumo, jis tikėjo tuo. 

...Ji vaikščiojo parapetu ryškioje balto mėnulio šviesoje, pra- 
dingdama ir vėl pasirodydama iš šešėlių it vaiduoklis, vėjyje plevė- 
suojančiais plaukais, banguojančia mantija, — jis buvo tikras, kad 
tai buvo mantija. 

Ji valdė naktį. Taip jis manė tada, taip mano dabar. Ji buvo 
naktis. 


Ji pažiūrėjo į jį, prisiminė Džordanas, palengva eidamas ge- 

ležinių vartų link ir stebeilydamas į didingą akmeninį namą ant 
uolos. Tada jis neįžvelgė jos veido, bet žinojo, jog ji žiūri žemyn, 
tiesiai jam į akis. 

Jis pajuto jos žvilgsnio galią, fizinę jėgą, tačiau tas smūgis 
buvo toks, kad pažadintų, o ne pakenktų. Jo mintys sukosi it pa- 
klaikusios, ir niekas — nei alus, nei jo jaunystė, netgi šokas — ne- 
galėjo nustelbti susijaudinimo. | 

Ji pažvelgė į jį, vėl prisiminė Džordanas, nužvelgdamas para- 
petą. Ir pažino jį. 

Flinas su Bredu jos nematė. Kai pagaliau jis atsitokėjo ir pa- 
kvietė draugus, ji buvo dingusi. 

Žinoma, jiems buvo šiurpu. Maloniai. Taip, kaip jaučiasi 
žmonės, pamatę dvasias ar kitas antgamtinės būtybes. 

Nors po kelerių metų, rašydamas apie ją, jis pavadino ją vai- 
duokliu, jau tada žinojo — ir žino dabar — kad ji gyva būtybė. 

— Kad ir kas būtum, — sukuždėjo jis, — tu padėjai man 
prasimušti. Ačiū. 

Džordanas stovėjo susikišęs rankas į kišenes ir žiūrėjo pro 
virbus. Šis namas buvo jo praeities dalis ir, keista, gali tapti dalimi 
ateities. Dar prieš paskambinant Flinui dėl paveikslo su jaunuoju 
Artūru, jis svarstė, ar nepaskambinus į nekilnojamojo turto agen- 
tūrą. Tą paveikslą jis nusipirko prieš penkerius metus pagautas 
impulso galerijoje, kurioje dirbo Melori, nors tada jie buvo ne- 
pažįstami. Jis tapo ne tik reikšmingu elementu Melori žygyje; jie 
taip pat išsiaiškino, jog tas paveikslas, kaip ir „Stiklo dukterys“ bei 
Bredo įsigytasis, yra nutapyti Rovenos. Prieš šimtmečius, pagalvo- 
jo Džordanas. 

Niujorke jo dabartis jau buvo pasiekusi tikslą. Jis buvo pasi- 
rengęs pokyčiams. Buvo pasiruošęs grįžti namo. Flinas palengvino 
apsisprendimą. 

Jis gavo galimybę sugrįžti, išmėginti vandenis, pasitikrinti 
jausmus. Ir suprato, vos pamatęs didingą Apalačų virtinę, jog no- 
rėjo sugrįžti. Šį kartą — kad pasiliktų. 

Džordanas ilgėjosi šių kalvų. Jų maištingumo rudenį, žalio 
vešlumo vasarą. Norėjo stebėti jas sustingusias baltame sniego pa- 

tale, tokias ramias ir karališkas, arba apsvaigusias nuo švelnumo 
pavasarį. 

Jis ilgėjosi Velio ir jo tvarkingų gatvelių su turistais, pažįs- 
tamų nuo vaikystės veidų, iš kiemo sklindančio kepsnių kvapo 
ir vietinių paskalų. Ilgėjosi draugų, juos visus siejančio jaukumo 
ir juoko, picos, valgomos tiesiai iš dėžutės, alaus verandoje, senų 
pokštų, iš kurių niekas taip nesijuokia kaip vaikystės draugai. 

Ir jis tebenori to prakeikto namo, pats sau šypsodamasis su- 
vokė Džordanas. Nori jo kaip tada, kai buvo šešiolikametis svajo- 
tojas, ketinantis nugalėti pasaulį. 

Taigi jis palauks geros progos — dabar jis gudresnis nei tada. 
Ir jis sužinos, ką Rovena ir Pitas ketina daryti su namu, kai ateis 
laikas jiems išvykti. Kad ir kur jie vyktų. Tad namas gali būti ir jo 
praeitis, ir ateitis. 

Džordanas prisiminė Rovenos užuominą. Jis buvo dalis Da- 
nos praeities ir, nori ji ar ne, yra dalis jos dabarties. Gali būti, kad 
bus dalis — vienu ar kitu būdu — jos ateities. 

Tad ką jis ir Viršūnė turi bendra su Danos žygiu ieškant 
rakto? 

Kaip neįtikėtinai patogu manyti, jog daug ką. 

— Galbūt, — sumurmėjo jis sau. — Ir nematau čia nieko 
bloga. 

Paskutinį kartą žvilgtelėjęs į namą, jis nusisuko ir grįžo prie 
automobilio. Važiuos pas Fliną ir apsvarstys visas galimybes. 

Tada papasakos apie jas Danai, nesvarbu, norės ji klausytis, 
ar ne. 


Bredlis Veinas turėjo savų planų. Zoja jam buvo tikra mįslė. 
Vieną minutę ji karščiuojasi ir ginčijasi, kitą — mandagiai link- 
čioja. Jam pasibeldus, durys į ją prasiveria. Jis pamato humoro 
jausmo proveržius, švelnumą, tačiau po minutės tos durys užsi- 
trenkia jam prieš nosį, sukeldamos šalto vėjo gūsį. 

Jis dar nebuvo sutikęs moters, kuri iš pirmo žvilgsnio pajustų 
jam antipatiją. Labiausiai jį erzino, kad būtent jai jis jautė nenu- 
galimą potraukį. 

Jau treti metai jos veidas nepalieka jo ramybėje — nuo tada, 
kai jis nusipirko paveikslą „Po užkerėjimo“ — antrąjį iš Rovenos 
serijos apie Stiklo Dukteris. 

Zojos veidą turėjo dievaitė, mieganti stiklo karste. 

Kad ir kaip būtų keista, Bredas iš pirmo žvilgsnio įsimylėjo 
moterį iš paveikslo. 

Moteris realybėje buvo kietesnis riešutėlis. Bet Veinai garsėja 
savo atkaklumu. Ir pasiryžimu laimėti. 

Jei tą dieną į parduotuvę būtų atvažiavusi ji, jis būtų pakeitęs 
savo darbotvarkę ir pats pavedžiojęs ją po skyrius. Tai būtų buvusi 
puiki galimybė pabūti su ja, pademonstruoti savo žinias ir drau- 
giškumą. 

Žinoma, kiti pasakytų, jog tada, kai sugedo jos mašina ir jis, 
važiuodamas pro šalį, pasisiūlė ją pavėžėti, tada reikėjo demons- 
truoti žinias ir draugiškumą. Tačiau ji tik pasišiaušė, nes jis nepa- 
gyrė jos plano remontuoti mašiną vilkint vakarine suknele ir pats, 
suprantama, taip pat atsisakė kišti nagus. 

Bet jis pasisiūlė paskambinti mechanikui, ar ne? — galvojo 
Bredas, vėl imdamas pamažu niršti. Jis ginčijosi su ja dešimt mi- 
nučių ir įtikinėjo, jog, kad ir ką ji darytų, jie abu pavėluos į vaka- 
rienę Karžygio Viršūnėje. O kai pagaliau sutiko važiuoti kartu, ji 
visą kelionę sėdėjo sustingusi ir tylėjo. 

Tačiau ji nepaprastai jam patiko. 

— Ligonis, — sumurmėjo jis, sukdamas į jos gatvę. — Vei- 
nai, tu tikrai nesveikas. 

Nedidelis jos namukas stovėjo ant tvarkingos vejos šiek tiek 
atokiau nuo gatvės. Kairėje — saulėtoje pusėje — augo gėlės. Pats 
namas buvo nudažytas linksmomis geltona ir balta spalvomis. 
Kieme gulėjo vaikiškas dviratis, primindamas jam, kad Zoja turi 
sūnų, kurio jis dar nėra matęs. 

Bredas sustabdė savo naują mersedesą už seno Zojos furgono. 
Ištraukė iš bagažinės dovaną, kuria tikėjosi palenkti moterį savo 
pusėn. Tempdamas ją prie durų, ėmė nervingai taisytis plaukus. 
Anksčiau jis niekada nesinervindavo eidamas susitikti su moterimi. 

Visiškai susierzinęs, Bredas piktai pabeldė į duris. Jas atidarė 
berniukas, ir antrą kartą gyvenime Bredas apstulbo išvydęs veidą. 
Berniukas buvo tikra motinos kopija — tamsiaplaukis, įkypų akių, 
dailių išraiškingų bruožų. Jo tamsūs plaukai buvo susivėlę, akutės 
įtarios, tačiau tai nė kiek negadino egzotiško grožio veiduko. 

Bredas turėjo pakankamai mažų pusbrolių, įvairaus amžiaus 
dukterėčių ir sūnėnų, todėl nesunkiai nustatė, jog berniukui tu- 
rėtų būti aštuoneri ar devyneri. Dar dešimt metelių, pagalvojo 
Bredas, ir jam lazda teks gintis nuo panų. 

— Tu Saimonas, taip? — Bredas nusišypsojo tartum saky- 
damas: „aš nepavojingas, gali manim pasitikėti“. — Aš Bredas 
Veinas, tavo mamos draugas. Ar ji namuose? 

— Taip, namuose. — Berniukas paskubomis nužvelgė Bredą 
nuo galvos iki kojų, tačiau Bredas pasijuto it būtų atidžiai tyrinė- 


jamas. — Turi palaukti čia, nes man neleidžiama įsileisti nepa- 
žįstamų žmonių. 
— Jokių problemų. 


Durys užsitrenkė jam prieš veidą. Kokia motina, toks ir sū- 
nus, pagalvojo Bredas ir išgirdo berniuką šaukiant: 

— Mama! Čia prie durų toks vyrukas stovi. Panašus į advo- 
karą, ar ką. 

— Dievulėliau, — sumurmėjo Bredas, užversdamas akis į 
dangų. 

Netrukus durys vėl prasivėrė. Zojos sutrikimas virto nuosta- 
ba, paskui — susierzinimu. 

— O, tai tu. Hm... ar ko nors norėtum? 

Pradžiai norėčiau įsisiurbti tau į kaklą, pagalvojo Bredas, 
tačiau tik nusišypsojo. 

— Šiandien parduotuvėje buvo Dana, rinkosi medžiagas 
remontui. 

— Taip. Žinau. — Zoja užsikišo rankšluostėlį už džinsų dir- 
žo. — Ar ji ką nors pamiršo? 

— Ne visai taip. Tik pamaniau, kad tau praverstų štai šis 
daiktas. — Jis kilstelėjo atremtą į sieną dovaną ir apsidžiaugė pa- 
matęs moters sutrikimą, kurį tučtuojau pakeitė juokas. 

Tikras, nuoširdus juokas. Bredas susižavėjęs stebėjo jos veidą, 
akis. 

— Tu atvežei man kopėčias? 

— Labai reikalingas daiktas namų ūkyje. 

— Tai jau tikrai. Kopėčias aš turiu. — Suvokusi, kaip nedė- 
kingai tai nuskambėjo, Zoja nuraudo ir skubiai pasitaisė. — Bet 
jos... senos. Ir mums tikrai prireiks kitų. Tu labai apdairus. 

— Tai HomeMakers dovana jūsų bendram verslui. Kur man 
jas padėti? 

— OO. — Zoja apsidairė ir atsiduso. — Gal įnešk į vidų. Pa- 
skui pagalvosiu, kur jas dėti. — Ji žengė atgal ir atsitrenkė į sūnų, 
stoviniuojantį už nugaros. 

2 — Saimonai, čia ponas Veinas. Jis senas Elino draugas. 

— Jis sakė, kad tavo draugas. 

— Stengiuosi tokiu tapti. — Bredas įnešė kopėčias į 
namą. — Sveikas, Saimonai. Kaip gyvuoji? 

— Gerai. Kodėl tu dėvi kostiumą ir nešioji kopėčias? 

— Saimonai. 

— Geras klausimas. — Bredas sukaupė visą dėmesį į berniu- 
ką, ignoruodamas Zoją. — Šiandien turėjau porą susitikimų. O 
kai vilki kostiumą, žmonės labiau gerbia tave. 

— Man jis nepatinka. Pernai mama liepė užsivilkti per tetos 
Žolinos vestuves. Su kaklaraiščiu. Fu. Nesąmonė. 

— Ačiū, kad apšvietei mus apie madą. — Motina juokauda- 
ma užspaudė jam burną, berniukas patenkintas išsišiepė. 

Zoja irgi nusišypsojo, ir Bredas vos neapako. 

— Namų darbai? 

— Atlikti. Metas videožaidimams. 

— Dvidešimt minučių. 

— Keturiasdešimt penkios. 

— Trisdešimt. 

— Jėga! — Saimonas išsiveržė iš motinos glėbio ir nuskuodė 
prie televizoriaus. 

Dabar, kai jos rankos buvo laisvos, Zoja nebežinojo, ką su 
jomis daryti. Tad uždėjo jas ant kopėčių. 

— Puikios kopėčios. Tokios lengvos. 

— Kokybė ir vertė — HomeMakers moto. 

Maža svetainė staiga prisipildė beisbolo aikštės garsų. 

— Tai jo mėgstamiausias žaidimas, — sumurmėjo Zoja. — 
Dėl beisbolo — virtualaus ar tikro — atsisakytų visko. — Ji 
krenkštelėjo nežinodama, ką, po galais, toliau daryti. — Na... gal 
ko nors išgertum? 

— Mielai. Ko turi. 

— Gerai. — Prakeikimas. — Hm, prisėsk. Aš tuoj grįšiu. 

Kaip elgtis su Bredliu Veinu? — svarstė Zoja, bėgiodama po 
virtuvę. Jis jos namuose. Vaikšto su savo brangiais batais po jos 
svetainę. Likus valandai iki vakarienės. 

Ji stabtelėjo ir užsidengė rankomis akis. Viskas gerai, nėra ko 
jaudintis. Jis pasielgė labai draugiškai, todėl ji atsakys tuo pačiu, 
nuneš jam ko nors išgerti, pasišnekučiuos keletą minučių. 

Bet ji nė nežino, apie ką su juo kalbėti. Ji nesupranta tokių 
vyrų. Pinigingų. Tokių, kurie daug dirba, daug turi ir stengiasi 
turėti dar daugiau. Be to, ji kvailai nervinasi jo akivaizdoje ir visą 
laiką ginasi. 

Gal nunešti jam taurę vyno? Ne, ne, jis su mašina, be to, ji 
neturi gero vyno. Kavos? Arbatos? 

Dievulėliau. 

Nebežinodama ko griebtis, ji atplėšė šaldytuvo dureles. Yra 
sulčių, pieno. 

Prašom, Bredli Čarli Veinai IV iš turtingųjų ir garsiųjų Pen- 
silvanijos Veinų, išgerkite stiklinę karvės pieno ir keliaukite sau. 

Giliai atsidususi ištraukė iš spintelės butelį imbierinio alaus. 
Paėmė gražiausią stiklinę, patikrino, ar nesimato vandens dėmių, 
pridėjo į ją ledo. Paskui įpylė alaus, atidžiai stebėdama, kad neper- 
piltų per viršų. 

Ji timptelėjo marškinėlių kraštą, liūdnai nužvelgė savo pilkas 
kojines, batelius ir apuostė save, ar nuo jos netrenkia žalvario va- 
likliu, kuriuo valė skėčio, įsigyto sendaikčių turguje, stovą. 

Kostiumuotas ar ne, nutarė Zoja ištiesindama pečius, ji ne- 
sileis bauginama savo pačios namuose. Nuneš jam gėrimą, man- 
dagiai pasikalbės — tikėkimės, trumpai — tada išlydės. Be jokios 
abejonės, jis turi įdomesnių reikalų nei sėdėti jos svetainėje, gerti 
imbierinį alų ir stebėti, kaip devynmetis žaidžia beisbolą. 

Ji nunešė gėrimą į svetainę ir sustojo it įbesta. 

Bredlis Čarlis Veinas IV nežiūrėjo, kaip Saimonas žaidžia. Jis, 
didelei jos nuostabai, sėdėjo su savo puošniu kostiumu ant grindų 
ir žaidė su jos sūnumi. 

— Du smūgiai, vaikeli. Tu pasmerktas. — Saimonas kiken- 
damas pakrutino užpakaliuką ir pasiruošė kitam metimui. 

— Pasvajok, mažuli. Matai mano žmogų trečioje aikštelėje? 
Jis ruošiasi gaudyti. 

Zoja žengė dar vieną žingsnį, tačiau nė vienas net nepakėlė 
akių, nes ekrane vyko svarbesni dalykai. 

— Pagavo, pagavo! — beveik skandavo Saimonas. — Taip, 
taip, dėk tam bjaurybei. 

— Tik pažiūrėk, — antrino Bredas, — kaip skrenda bėgikas. 
Štai jis, tuoj pribėgs... bet paslydo, ir... 

— Yra! 

— Štai taip, — Bredas kumštelėjo Saimonui. — Vienas — 
nulis, drauguži. 

— Neblogai. Kaip senukui, — sukikeno Saimonas. — Da- 
bar pasiruošk sutriuškinimui. 

— Atsiprašau. Atnešiau tau imbierinio alaus. 

— Pertrauka. — Bredas atsisuko ir nusišypsojo jai. — Ačiū. 
Ar nieko prieš, jei truputį pažaisime? 

— Ne. Žinoma, ne. — Zoja padėjo stiklinę ant staliuko ir 
pagalvojo, ką dabar jai daryti. — Aš būsiu virtuvėje. Reikia pradėt 
ruošti vakarienę. 

Kai jis ir toliau neatitraukė nuo jos akių, ji išgirdo — pasi- 
baisėjusi — iš savo burnos išsiveržusius žodžius: — Jei nori, gali 
pasilikti vakarienės. Bus tik viščiukas... 

— Būtų puiku. 

Bredas nusigręžė tęsti žaidimo. 
Reikia įsidėmėti, pagalvojo jis: pamiršk rožes ir šampaną. 
Raktas į šios damos širdį — naudingi namų ūkiui daiktai. 


Tuo metu, kai Zoja stypsojo virtuvėje svarstydama, kaip pa- 
versti paprastą viščiuką vertą išlepinto gomurio, Dana savo. ego 
ramino pica. 

Ji neketino jam sakyti. Niekada. Kam suteikti dar vieną pro- 
£4 pasišaipymams? Bet jis nesišaipė, pripažino ji, nuplaudama picą 
šaltu alumi. Tiesą sakant, jis atrodė taip, tarsi ji būtų suvariusi 
kulką jam į kaktą. 

Neatrodė jis ir labai patenkintas ar pamalonintas tuo, ką su- 
žinojo — kad ji jį mylėjo. Greičiau apstulbęs. Dieve, gal taip net 
blogiau. 

Dana nesmagi kramsnojo picą. Nors vakaro knyga gulėjo 
atversta čia pat, ant staliuko, Dana neperskaitė nė žodžio. Reikia 
kažkaip susitaikyti su tuo, galvojo ji. 

Ji negali leisti sau svaičioti apie Džordaną. Ne tik todėl, jog 
turi kitų reikalų, bet ir todėl, kad tai nesveika. 

Kadangi jis ketina pabūti Čia dar bent keletą savaičių, ji ne- 
galės jo vengti — nebent vengrų Elino ir Bredo. Vadinasi, kartkar- 
tėmis jie matysis. 

Ir jei ji priima tai, kas įvyko praeitą mėnesį, tai, ką sužinojo, 
jai teks priimti ir Džordano sugrįžimą. Gali būti, jog jam buvo 
lemta sugrįžti. Jis — šio žygio dalis. 

Be to, kad jį kur, jis gali būti naudingas. Jis protingas, sugeba 
analizuoti ir įsiminti detales. Tai viena iš savybių, kurios padėjo 
jam tapti geru rašytoju. O, kaip pikta tai pripažinti. Greičiau lie- 
žuvį nusikąs, nei ištars tai garsiai. 

Tačiau jis tikrai labai talentingas. Ir jis pasirinko talentą, o ne 
ją, todėl jai skaudu. Bet ji užgniaužtų nuoskaudą, jei tai padėtų 
surasti raktą. Bent jau laikinai. Apspardys jam užpakalį vėliau. 

Apsiraminusi suvalgė dar gabalėlį picos. Rytoj ji pradės iš 
naujo. Juk turi visą dieną, visą savaitę, visą mėnesį, kad padarytų 

tai, ką reikia padaryti. Nereikės nustatinėti žadintuvo, rengtis į 
darbą. Jei norės, galės visą dieną praleisti su pižama skaitinėdama, 
planuodama, ieškodama informacijos internete. 

Ji susisieks su Zoja ir Melori ir susitars dėl kito susitikimo. 
Joms gerai sekėsi dirbti kartu. Gal pradės remontuoti namą. Fizi- 
nis darbas gali sukelti minčių. 

Pirmasis raktas buvo paslėptas — tikrąja žodžio prasme 
— name, kurį jos ketino pirkti. Žinoma, pirmiausia Melori turėjo 
nupiešti raktą realybėje, kad paskui galėtų paimti jį iš paveikslo. 

Gal antrasis, ar bent nuoroda į antrąjį, irgi yra name. 

Vis dėlto tai šioks toks planas. Kažkas, į ką galima atsiremti. 

Dana pastūmė šalin picą ir atsistojo paskambinti Melori. Su- 
sitarusi paskirti rytojaus dieną dažyti namą, paskambino Zojai. 

— Labas. Čia Dana. Ką tik kalbėjausi su Melori. Rytoj ke- 
tiname pradėti didžiąją namo pertvarką. Devintą. Melori norėjo 
aštuntą, bet aš negaliu keltis taip anksti, jei už tai man niekas ne- 
moka atlyginimo. 

— Devintą tinka. Dana, — Zoja pritildė balsą ir ėmė beveik 
šnabždėti, — čia yra Bredlis. 

— O! Gerai, tada neužlaikysiu tavęs. 

— Ne, ne. Ką man su juo daryti? 

— Vaje, Zoja, nežinau. O ką tu nori su juo daryti? 

— Nieko, — cyptelėjo Zoja ir tučtuojau nutilo. — Nežinau, 
kaip tai atsitiko. Jis svetainėje, žaidžia su Saimonu. Kostiumuotas. 

— Kas, Saimonas? — Dana šelmiškai prikando lūpą. —— Var- 
ge, jūs ten labai oficialūs. 

— Liaukis. — Bet Zoja susijuokė. — Jis dėvi kostiumą, 
Bredlis. Išdygo prie durų nešinas kopėčiomis, nespėjau nė... 

— Ką? Kam? Gal latakus ruošiasi išvalyti? Beje, tai ne eufe- 
mizmas. Nors būtų visai neblogas. 

— Jis padovanojo tas kopėčias man... mums, — skubiai 
pasitaisė Zoja. — Prireiks, kai pradėsime dažyti. Pagalvojo, kad 
pravers. 

— Koks jis mielas. Tikras šaunuolis. 

— Ne apie tai kalbu! Ką man daryti su tuo viščiukų? 

— Bredas atnešė tau viščiuką? 

— Ne. — Ragelyje pasigirdo beviltiškas juokas. — Kam jis 
neštų man viščiuką? 


— Aš irgi taip manau. 

— Turiu atšaldytų vištienos krūtinėlių vakarienei. Ką man 
su jomis daryti? 

— Kodėl tau nepabandžius jų iškepti? Vaje, Zoja, atsipalai- 
duok. Tai tik Bredas. Įmesk jas į keptuvę, išvirk ryžių arba bulvių, 
paruošk salotų ir viską sudėk į lėkštę. Jis neišrankus. 

Tik jau nepasakok, kad neišrankus. — Zoja vėl ėmė kal- 
bėti pašnibždomis. — Aš nemoku gaminti kaip restorane. O jis 
nešioja „Audemars Piguet“. Manai, nežinau, kokia tai firma? 


Kaip nepaprastai žavu, mintyse nusišypsojo Dana, kad jos 
senasis draugužis Bredas pavertė tokią protingą moterį kaip Zoja 
besiblaškančia lunatike. 

— O kas yra „Audemars Piguet“ ir ar tai tikrai labai seksua- 
lu? 

— "Tai laikrodis. Laikrodis, kuris kainuoja daugiau nei mano 
namas. Ar beveik tiek. A, pamiršk. — Ragelyje pasigirdo ilgas ato- 
dūsis. — Aš kraustausi iš proto, ir tai kvaila. 

— Dėl šito nesiginčiju. 

— Iki rytojaus. 

Purtydama galvą Dana padėjo ragelį. Rytoj būsianti įdomi 
diena. Zoja papasakos, kaip praėjo vakarienė. 

O dabar laikas pailsėti. Pasilepinti ilga, karšta ir malonia 

"vonia. 


Penktas skyrius 

i nusprendė paversti maudymąsi švente. Pirmasis tikras 
bedarbės malonumas. Galima tai atšvęsti — arba pa- 
verkti; — tarė sau Dana. 

Įlašino į vandenį mangų aliejaus, negailėdama šliūkštelėjo 
kvapnių putų, uždegė žvakes, tada nutarė, kad butelis alaus ne- 
labai tinka prie aplinkos. Jau nuoga ji nuskubėjo į virtuvę ir supylė 
alų į stiklinę. 

Grįžusi į vonią, susikėlė ant viršugalvio plaukus ir — kad 
jau lepintis, tai lepintis — išsitepė veidą kažkokiu drėkinamuoju 
"kremu, kurį nusipirkti ją įkalbėjo Zoja. Nepakenks. 

Suvokusi, jog trūksta svarbiausio, skubiai peržiūrėjo kom- 
paktinius diskus ir išsirinko senąjį Džimį Bafetą. Laikas plaukti į 
salas, nutarė ji, pasinerdama į karštą kvapnų vandenį. 

Pirmąsias penkias minutes ji tiesiog mirko, leisdama karščiui, 
kvapams ir absoliučiai palaimai gertis į jos kūną. 

Didelis baltas kamuolys su susiraukusiu Džoanos veidu nu- 
sirideno nuokalne skardžio link. Pyktis virto baime, kai kamuolys 
nukrito nuo skardžio. 

Paskui jį pasekė kitas, su šviesia arklio uodegėle. Įtampa lašas 
po lašo slūgo. 

— Atia, — patenkinta sumurmėjo Dana. 

Ji atsisėdo, nusivalė nuo veido kremą ir priminė sau užsitepti 
dar, kai išlips iš vonios. 

Tada priekabiai apžiūrėjo kojų nagus svarstydama, ar ne laikas 
pasidaryti pedikiūrą ir nusilakuoti nagus kokia nors lengvabūdiška 
spalva, tinkančia ką tik iškeprai bedarbei ir būsimai verslininkei. 
Labai patogu turėti draugę stilistę ir kartu verslo partnerę. 

Laikas antrajam etapui, nusprendė ji imdama nuo vonios 
krašto knygą. Gurkštelėjusi alaus atsivertė pirmą puslapį ir pasi- 
nėrė į istoriją. 

Meilės ir intrigų pilna istorija vyko tropikuose, ir tai pui- 
kiai atitiko Danos poreikius. Ji aiškiai matė tamsiai mėlyną jūros 
vandenį, akinamai baltą smėlį, jautė šilumą, drėgmę, stiprų lelijų 
kvapą, sklindantį nuo verandos. 

„.. Ji žengė iš kaitra alsuojančio miško į saulės kepinamą pa- 
plūdimį. Virš galvos klykavo žuvėdros, jų balsai liūdnai aidėjo ore. 
Ji jautė smėlį, gurgždantį po basomis kojomis, blauzdas kutenantį 
ploną šilką. Priėjo prie vandens ir patraukė pakrante, mėgaudama- 
si ją supančia ramybe. 

Ji galėjo eiti kur panorėjusi arba išvis niekur neiti. Visi tie at- 
sakomybės ir darbo metai, dienotvarkės ir įsipareigojimai pasiliko 
kažkur praeityje. Kodėl ji manė, kad jie tokie svarbūs? 

Putota banga atsirito į krantą ir atsimušusi nuslinko atgal. 
Dana pamatė sidabrines delfinų nugaras, iškylančias iš vandens, o 
už jų, toli, plonytę horizonto liniją. Viskas buvo tobula ir gražu. 
Ji jautėsi tokia laisva žinodama, jog yra visiškai viena. Ir stebėjosi, 
kodėl apskritai vertė save taip sunkiai dirbti, jaudintis, rūpintis dėl 
įvairiausių dalykų, kai iš tiesų norėjo būti viena savo pasirinktame 
pasaulyje. Pasaulyje, visiškai nenustebusi suprato ji, kurį norėda- 
ma galėtų pakeisti. Jame nėra širdies skausmo, nebent ji to pa- 
norėtų, nėra draugijos, nebent ją susikurtų. Jos gyvenimas galėtų 
tekėti kaip ji pageidautų — ji pasirinktų spalvas, veiksmus, tylą ar 
triukšmą — ji verstų jį lyg nesibaigiančios knygos puslapius. 

Jei įsigeistų kompaniono, jai tereikėtų įsivaizduoti. Meilužį 
arba draugą. 

Tačiau iš tiesų jai nereikia nieko, tik savęs. Žmonės sukelia 
problemų, prideda atsakomybės, naštos, reiškia poreikius — jai 
nereikia viso šito. Gyvenimas daug paprastesnis vienumoje. 

Ji patenkinta šypsojosi klaidžiodama pajūriu, kur vienintelės 
pėdos buvo jos pačios. Vešlios palmės ir kitokie medžiai sviro nuo 
vaisių. 

Čia vėsiau, nes ji taip norėjo. Po kojomis šnara švelni žolė, 
pro medžių šakas veržiasi saulės spinduliai, sparnais plazdena mar- 
gaspalviai paukščiai. 

Ji nusiskynė nuo medžio vaisių — mangą — ir atsikando 
saldų ir sultingą kąsnį. Jis buvo šaltas, beveik kaip ledas, toks, koks 
jai patiko labiausiai, o ne įšildytas saulės. 

Ji iškėlė rankas ir pamatė, kad jos įdegusios švelniai auksine 
spalva, o pažiūrėjusi į savo pėdas pasidžiaugė ryškiai raudonai nu- 
lakuotais nagais. Būtent tokios spalvos ir norėjau, suvokė ji. 

Ji atklydo į laukymę, kur skaidriame mėlyname tvenkinio van- 
denyje šokinėjo auksinės žuvytės. Panoro, kad žuvys būtų raudonos 
it rubinai, ir jos tapo tokios. Žalios kaip smaragdai — prašom. 

Nuostabus spalvų mirgėjimas vandenyje prajuokino ją; išgir- 
dę jos juoką, į dangų šovė sidabrasparniai paukščiai. 

Galėtų gyventi čia amžinai, suvokė ji, keistų šį pasaulį kada 
panorėjusi. Čia niekas daugiau jos neskaudintų, nenuviltų. Viskas 
būtų taip, kaip ji norėtų... iki tol, kol įsigeistų ką nors pakeisti. 

Ji vėl pakėlė prie lūpų mangą, ir staiga jos galvoje šmėstelėjo 
mintis: bet ką aš veiksiu čia diena iš dienos? 

Staiga jai pasirodė, jog girdi balsus, tylų murmesį kažkur 
tolumoje. Ir nors pakilęs vėjas nunešė garsus tolyn, ji atsigręžė 
pažiūrėti. 

Tarp vešlių žalių vijoklių žydėjo gėlės. Nuo grakščių medžių 
šakų sviro spindintys it brangakmeniai vaisiai. Orą virpino bangų 
mūša, gundantys šnabždesiai. 

Ji stovėjo viena rojuje, kurį pati susikūrė. 

— Ne. 

Ištarė tai garsiai, tarsi tikrindamasi. 

"Tai netiesa. Ne tai, ko aš noriu. Ir tai ne aš. 

Vaisius išslydo jai iš rankos ir atsitrenkęs į žemę bjauriai iš- 
tiško. Jos širdis suspurdėjo krūtinėje pamačius, jog, jis viduje su- 
puvęs. 

Spalvos aplinkui per ryškios, suvokė ji, medžiai per vešlūs. 
Tarsi stovėtų pernelyg išpuoštoje scenoje, paruoštoje nesibaigian- 
čiam vaidinimui. 

— Tai apgaulė. — Aplink sugedusį vaisių ėmė suktis šir- 
šės. — Tai melas! 

Jai bešaukiant, mėlynas dangus tapo juodas it rašalas. Sude- 
javo vėjas, ėmė blaškytis paparčiuose, laužyti gėles, purtyti vaisius. 
Oras pasidarė skaudžiai šaltas. 

Ji puolė bėgti. Veidą kapojo ledinis lietus, šlapias šilkas vy- 
niojosi aplink kojas. | 

Šiame laukiniame ir piktame pasaulyje, apgaulė tai ar ne, ji 
suprato esanti nebe viena. 

Ji bėgo per siaučiančią audrą, per aštrius it peiliai paparčius, 
kurie, rodės, gyvais pirštais kabinosi jai už rankų ir kojų. 

Uždususi ir išsigandusi ji išlėkė į paplūdimį. Jūra putojo, 
šiaušdama juodas bangų keteras, godžiai rydama vis daugiau ir 
daugiau žemės. Palmės virto jai už nugaros, baltas smėlis biro į 
atsivėrusias duobes kaip per pasaulio pabaigą. 

Netgi tamsoje ir šaltyje ji pajuto virš savęs palinkstantį šešėlį. 
Nežmoniškas skausmas privertė ją vėl pašokti ant kojų ir bėgti. 

Šešėlis bandė išplėšti jai širdį. 

Sukaupusi visas jėgas ir ryžtą, ji pasirinko — puolė į siau- 
čiančią jūrą. 


Ji išniro aikčiodama, drebėdama ir rėkdama. 

Ir staiga suvokė gulinti vonioje; šaltas vanduo sruvo per jos 
kraštą. Knyga plūduriavo vandenyje, žvakių dagčiai skendėjo iš- 
tirpusiame vaške. 

Apimta panikos, Dana išsiropštė iš vonios ir susirangė ant 
grindų kilimėlio. 

Po kiek laiko kalendama dantimis prisivertė atsistoti, pasi- 
griebė rankšluostį ir apsisupo. Staiga mintis, jog yra nuoga, sukėlė 
dar didesnę baimę. Ji išgriuvo iš vonios kambario ir smarkiai besi- 
daužančia širdimi nusvirduliavo iki spintos — chalato. Jai atrodė, 
jog niekada nesušils. 

Jis ją surado. Keinas. Tamsos burtininkas, metęs iššūkį dievų 
karaliui, pavogęs jo dukterų sielas. Nes jos pusiau mirtingosios, 
galvojo Dana, o tai žeidžia jo jausmus. Jis nori valdyti. 

Jis sukūrė Sielų dėžutę su trigubu užraktu, suklastojo raktus, 
kurių negalėjo pasukti nė vienas dievas. Bjaurus pokštas, galvojo 
Dana, mėgindama atgauti kvapą. Koks pasityčiojimas iš dievo, 
kuris suklydo, kad įsimylėjo mirtingąją moterį. 

Keino mestas užkeikimas laikosi tris tūkstančius metų. Tai 
reiškia, kad jis labai stiprus — jis ką tik gerokai kumštelėjo jai, 
idant primintų, kad stebi. Įsėlino į jos galvą ir įtraukė ją į vieną 
iš fantazijų. Ar ilgai? — galvojo ji, stengdamasi sušilti. Ar ilgai ji 
gulėjo nuoga, bejėgė ir bekūnė? 

Jau buvo tamsu, visiškai tamsu, ir Dana uždegė šviesas bi- 
jodama, kad jis gali tūnoti kur nors šešėliuose. Tačiau kambaryje 
nieko nebuvo. Ji viena, kaip ir tame įsivaizduojamame paplūdi- 
myje. 

Dana vos nesuriko išgirdusi garsų beldimą į duris. Užsiėmė 
ranka burną ir nuskubėjo prie durų. 

Kad ir kas tai būtų, geriau nei būti vienai. 

Bent jau taip manė, kol išvydo Džordaną. 

O Dieve, tik ne jis. Tik ne dabar. 

— Ko nori? — šiurkščiai drėbė ji. — Eik sau. Aš užsiėmusi. 

Nespėjus užtrenkti durų, jis įkišo ranką į tarpą. 

— Noriu pasikalbėti su tavim apie... Kas yra? — Dana buvo 
išbalusi kaip vaiduoklis, akys it stiklinės iš siaubo. — Kas atsi- 
tiko? 

— Nieko. Viskas gerai. — Ji vėl pradėjo drebėti, šį kartą 
smarkiau. — Nenoriu... a, tiek to. Geriau tu nei nieko. 

Ji puolė jam į glėbį. 

— Man taip šalta. Velniškai šalta. 

Jis paėmė ją ant rankų ir koja paspyrė duris. 


— Ant sofos ar į lovą? 
— Ant sofos. Mane purto. Niekaip negaliu susivaldyti. 
— Gerai, viskas gerai, — ramino ją Džordanas, atsargiai 

guldydamas. — Tuoj sušilsi, — guodė kamšydamas ją užklo- 
tu. — Prisiglausk prie manęs. 

Jis trynė jai nugarą, rankas, paskui paprasčiausiai apkabino, 
šildydamas savo kūnu. 

— Kodėl tu šlapia? 

— Maudžiausi. Paskui jau nebe. Nežinau, kaip viskas atsi- 
tiko. — Dana sukišo rankas jam po švarku ir suspaudė kumščius 
mėgindama susivaldyti. — Tas šunsnukis įlindo man į galvą. Net 
nepajutau, kaip tai įvyko. Duok man dar porą minučių susitvar- 
dyti. 

— Viskas gerai. Manau, kad supratau tave. — Jo glostanti 
ranka užkliuvo už kaspino, laikančio plaukus viršugalvyje. Nesu- 
simąstydamas jis išleido plaukus ir toliau šukavo pirštais. — Tai 
buvo Keinas? Jis buvo čia? 

— Nežinau. — Išvargusi Dana padėjo galvą jam ant krūti- 
nės. Pagaliau ji galėjo normaliai kvėpuoti. Spurdančią širdį spau- 
džiantys gniaužtai atsileido. — Jau sakiau, nežinau, kaip viskas 
atsitiko. Norėjau išsimaudyrti vonioje, atsipalaiduoti. 

Kad nukreiptų jos mintis, jis tyčia pauostė jos kaklą. 

— Nuostabiai kvepi. Skaniai. Kas čia? 

— Mangai. Liaukis. — Bet ji nepuolė keltis nuo jo ke- 
lių. — Prisipyliau putų, užsidegiau žvakes, pasiėmiau knygą. Jos 
veiksmas vyksta Karibų salyne, todėl įsilašinau mangų aromato, 
klausiausi Bafeto. 

Ji pasakojo nerišliai, tačiau Džordanas leido jai išsikalbėti. 

— Taigi panirau į karštą vonią, įjungiau muziką, įsipyliau 
alaus, pasiėmiau knygą. Romantišką trilerį — įtemptas veiksmas, 
gyvi dialogai. Skaičiau apie pagrindinę veikėją — ji stovėjo viešbu- 
čio terasoje, tiesą sakant, tai... na, nesvarbu. 

Dana užsimerkė, apraminta švelniai plaukus glostančios 
rankos. 

— Ji stovėjo ir žiūrėjo į jūrą. Pūtė lengvas vėjelis, ošė bangos, 
klykavo žuvėdros. Rašytojas labai vaizdžiai nupiešė aplinką, todėl 
aš viską tarsi mačiau. 

— Staiga aš tarsi ne tik skaitau ir matau. Nespėjus suvokti, 
viskas pasikeičia ir aš atsiduriu savo fantazijoje. Tai baisiausia dalis. 
"Tu negali įsivaizduoti. 

Ji pasitrynė veidą. 


— Nebegaliu gulėti. — Dana nuspyrė į šoną užtiesalą ir atsi- 
stojo, tada susizgribusi tvirčiau susijuosė chalatą. — Atsidūriau 
paplūdimy. Ne tik galvojau apie... ne tik mačiau, bet buvau ten. 
Užuodžiau vandenį, gėles. Lelijas, ten buvo vazonai su baltomis le- 
lijomis. Ir man visiškai neatrodė keista, kad einu per smėlį, jaučiu 
saulę, vėjelį. Buvau basa, mano kojų nagai nulakuoti, aš įdegusi, 
dėviu kažkokią ilgą šilko suknelę. Jaučiu, kaip ji plaikstosi aplink 
mano kojas. 

— Galvą dedu, atrodei nuostabiai. 

Dana dirstelėjo į jį ir pirmą kartą nuo tada, kai jis atėjo, jos 
skruostuose pasirodė duobutės. 

— Tu užkalbi man dantį, kad vėl nepradėčiau drebėti. 

— Neneigiu, bet vis tiek manau, kad atrodei gražiai. 

— Taip. Tai buvo mano fantazija. Mano asmeninė tropikų 
sala. Tobulas oras, mėlyna jūra, baltas smėlis ir vienuma. Eidama 
paplūdimiu galvojau, kaip buvo kvaila jaudintis dėl darbo, įsipa- 
reigojimų. Galėjau daryti ir turėti ką panorėjusi. 

— Ir ko norėjai? 

— Tuo metu? Tik pabūti viena ir dėl nieko nesirūpinti. Ne- 
galvoti apie tai, kad piktoji Džoana privertė mane išeiti iš darbo, 
kurį taip mėgau, kad truputį bijau pradėti antrąjį Danos gyveni- 
mo veiksmą. 

— Tai žmogiška. Normalu. 

— Taip. — Dana pažiūrėjo į jį — aukštą, gražų Džordaną 
Hoką, stebintį ją savo giliomis mėlynomis akimis. Jis supranta, 
kad ji ieško ne bereikšmių paguodos ar užuojautos žodžių. 

— Taip, — pakartojo, nuraminta jo supratingumo, kaip ir 
rankų, glosčiusių jos plaukus. — Paskui priėjau palmių ir vais- 
medžių giraitę. Nusiskyniau mangą. Jaučiau jo skonį. — Dana 
patylėjo liesdama pirštais lūpas. — Aš vaikščiojau galvodama: čia 

tai bent gyvenimas! Bet tai nebuvo gyvenimas, nebuvo m220 gy- 
venimas. Ne tai, ko aš noriu. 

Ji sugrįžo prie sofos baimindamasi, jog ją apleis kojos, kai ims 
pasakoti pabaigą. 

— Būtent toji mintis šmėstelėjo mano galvoje — o tada iš- 
girdau balsus. Kažkur toli, bet pažįstamus. Ir pagalvojau — čia 
viskas netikra. Apgaulė. Ir tada tai atsitiko. O, Dieve! — Ji prisi- 
spaudė prie krūtinės kumščius, vėl pajutusi skausmą. — Dieve... 

— Nusiramink. — Džordanas suėmė jos rankas į savąsias ir 
lengvai spaudė, kol ji pažiūrėjo jam į akis. — Neskubėk. 

— Prasidėjo audra, švelniai tariant. Kai suvokiau, jog viskas 
netikra, atsivėrė tikras pragaras. Vėjas, lietus, tamsa ir šaltis. Tu ne- 
įsivaizduoji, kaip buvo šalta. Aš puoliau bėgti. Žinojau, kad turiu 
pabėgti, nes jau nebuvau viena. Jis buvo ten, ir jis vijosi mane. 
Grįžau į paplūdimį, tačiau jūra šėlo it pakvaišusi. Kilo milžiniškos 
juodos bangos. Aš pargriuvau. Jaučiau jį virš savęs, aplinkui save. 
Tas šaltis. Ir skausmas. Siaubingas, draskantis skausmas. 

Jos balsas drebėjo. Ji negalėjo susivaldyti. 

— Jis plėšė iš manęs sielą. Žinojau, kad neturiu kitos išeities, 
todėl šokau į jūrą. 

— Eikš čionai. Tu visa drebi. — Džordanas apkabino ją. 

— Pabudau — ar sugrįžau — vonioje, gaudydama orą. Van- 
duo buvo visiškai atšalęs. Nežinau, kiek laiko tai truko, Džorda- 
nai, nežinau, kiek laiko jis buvo užvaldęs mane. 

— Jis neužvaldė tavęs. Tikrai ne, — įtikinėjo Džordanas, kai 
Dana papurtė galvą. Jis švelniai atsuko į save jos veidą. — Tik dalį 
tavęs, ir viskas. Jis negali užvaldyti visos, nes negali matyti visu- 
mos. Tai fantazija, kaip ir sakei. Štai kaip viskas vyksta. Jis negali 
įsiskverbti per giliai, kad užliūliuotų dalį tavo proto. 

— Gal ir ne. Bet gąsdinti jis moka. Dar niekada gyvenime 
nebuvau taip išsigandusi. 

— Kai atsitokėsi ir imsi pykti, pasijusi geriau. 

— Ko gero, tu teisus. Man reikia išgerti, — nutarė ji atšlyda- 
ma nuo Džordano. 

— Nori vandens? 


Ji atsigauna, suprato jis pamatęs, kaip 
persikreipia Danos lūpos išgirdus klausimą. 

— Noriu alaus. Taip ir neišgėriau savo alaus. — Ji dvejodama 
atsistojo. — Tu nori? 

Nenuleisdamas nuo jos akių, jis suėmė ją už riešo, tarsi tik- 
rintų pulsą. 

— Taip. 

Jam patiko, kaip ji purkštelėjo nueidama. Tai buvo nor- 
malus garsas, Danos garsas. Tai, kad ji puolė jam į glėbį, buvo 
nenormalu. 

Jei jis nebūtų užsukęs...bet užsuko, priminė sau. Ji čia, ji ne 
viena. Ir ji atsilaikė. 

Džordanas atsistojo ir pirmą kartą apsidairė po jos butą. 
Viskas pagal Daną, pagalvojo jis. Sodrios spalvos, patogūs baldai 
ir knygos. 

Jis nusekė paskui ją, atsirėmė į sieną. Vėl knygos, pastebėjo. 
Kas kitas, jei ne Dana laikytų virtuvėje Nyčę? 

— Aš pirmą kartą tavo bute. 

Ji neatsigręždama atidarinėjo alų. 

— Ir šį kartą nebūtų pavykę, jei nebūčiau susileidusi. 

— Nors sutikimas nelabai svetingas, man čia patinka. Atsi- 
spindi tavo dvasia, Ilgše. Todėl nemanau, kad sutiktum kurį laiką 
pagyventi pas Eliną. Aš galėčiau persikelti pas Bredą. 

Ji lėtai atsisuko. 

— Ar tu toks paslaugus, kad aš truputį isterikuoju? 

— Ne, aš noriu, kad jaustumeisi saugi. Būtum saugi. 

— Tau nėra reikalo savęs apsunkinti. 

— Tu man rūpi. — Jis sujudėjo užstodamas jai kelią. Jo veide 
plykstelėjo pyktis, bet tučtuojau užgeso. 

Ką jis dar slepia? — nusistebėjo Dana. Ir kaip jam pavyksta 
susivaldyti? 

— Taip, Dana, tu man rūpi. Gal nors minutėlę, vieną pra- 
keiktą minutę pamirštum, kaip viskas baigėsi? Mes buvome drau- 
gai, ir jei tu jaustumeisi saugesnė su Flinu, aš pasitraukčiau. 

— Į Niujorką? 

Jis sučiaupė lūpas ir paėmė iš jos alaus butelį. 

— Ne. 

Gal ji neteisi, kad kumšnoja ir baksnoja jį. Bet, po galais, 
kodėl jai turėtų rūpėti teisybė, kai kalbama apie Džordaną. 

— Nesijausčiau saugesnė pas Fliną — su tavim ar be tavęs. 
Kad ir kokioje būsenoje buvau, kai pasibeldei į mano duris, aš 
vis dėlto sugebu pasirūpinti savimi. Pati. Ir dabar išsikrapščiau be 
tavo pagalbos. Niekas — nei tu, nei tas išgama Keinas — neišguis 
manęs iš mano buto. 

— Ką gi. — Džordanas gurkštelėjo alaus. — Matau, jau 
grįžai į save. 

— Man nepatinka, kai manimi manipuliuojama. Jis panau- 
dojo manąsias mintis prieš mane, o tu naudojiesi tuo, ką mes jau- 
tėme vienas kitam anksčiau. Buvome draugai? — kirto ji. — Gal 
ir buvome, bet, atkreipk dėmesį, tai būtasis laikas. Jei nori pabūti 
geras ir nesipainioti man po kojomis, tai dink dabar. Tu neleidi 
man praeiti. 

— Aš irgi turiu ką pasakyti, ir jei man teks uždaryti tave 
virtuvėje, kad išklausytum, taip ir padarysiu. Aš nežinojau, kad 
mylėjai mane. Nežinau, ką tai būtų pakeitę, tik žinau, kad būtų 
pakeitę... kažką. Kaip ir žinau, jog nebuvau tam pasirengęs. Ne- 
buvau pakankamai nuovokus ar subrendęs. 

— Pakankamai nuovokus ir subrendęs, kad gautum tai, ko 
norėjai. 

— Būtent. — Jis įsmeigė į ją akis ir linktelėjo. — Buvau ego- 
centriškas, draskomas abejonių, nerimstantis. O tu ko iš manęs 
tikėjaisi? 

— Kvailys. — Netekusi noro, Dana pastatė alų ant stalo. — 
Tu ką tik apibūdinai vyruką, dėl kurio kiekviena mergina pamestų 
galvą — bent kartą. Pridėk dar beatodairiškumą, protą, išvaizdą ir 
chemiją — aš neturėjau pasirinkimo. Kaip gali užsidirbti pragyve- 
nimui rašydamas apie žmones, jei nesupranti jų? 

Kai ji pamėgino prasiveržti pro jį, Džordanas sugavo ją už 
rankos. Žvilgsnis, kuriuo ji nusvilino jį, būtų sutirpdęs plieną. 

— Pagauk užuominą, Hokai. Aš pasakiau, kad merginos pra- 
randa galvą ti4 kartą. Merginos paprastai išauga į protingas sub- 
rendusias moteris, kurios pamiršta tokius vaikiškus dalykus kaip 
egocentriški mulkiai. 

— "Tai gerai. Man moterys labiau patinka. — Džordanas pa- 
statė alų ant spintelės. — Man visada labiau patikai tu. 

— Manai, tai ištirpdys mano širdį? 

— Ne tavąją, Ilgše. Bet manąją galėtų. | 

Jis sugavo jos veidą laisvąja ranka ir minutėlę piktdžiugiškai 
gėrėjosi jos akyse pasirodžiusiu įniršiu, tada įsisiurbė į lūpas. 

Ačiū Dievui, galvojo jis, ačiū Dievui, kad ji šią minutę pyks- 
ta ir jis gali padaryti tai, ko negalėjo, kai ji išblyškusi ir suglebusi 
gulėjo jo glėbyje. 

Nieko jis taip netroško, kaip Danos lūpų skonio. Jis niekada 
šito nesuprato. Bet ir nesijaudino kodėl. Tiesiog taip buvo. Tegu 
ji priekaištauja ir pučiasi, kiek tik nori, bet jis turi kai ką įrodyti. 
Jiems abiem. 

Jis nebuvo švelnus. Bet ji niekada nesitikėjo ir neprašė iš jo 
švelnumo. Jis paprasčiausiai prispausdavo ją prie sienos ir paim- 
davo. 

Ją užliejo karštis, alinantis ir beveik toks pat bauginantis kaip 
šaltis, kurį dar neseniai jautė. Nėra prasmės meluoti sau, ji norėjo 
vėl tai pajusti. 

Tačiau meluoti jam — visiškai kas kita, todėl ji atstūmė jį 
prieš savo valią, nusprendusi nepasiduoti nei jam, nei sau. 

Jis uždėjo ranką jai ant širdies ir, vos vos atitraukęs lūpas, įsi- 
stebeilijo į akis. 

— Man pavyko. 

— Liaukis. To daugiau niekada nebus. 

— Kažkas kartą pasakė, kad „praeitis tik prologas“. 

— Šekspyras, tu neišmanėli. . 

— Teisingai. — Jo veide šmėstelėjo susižavėjimas. — Tu 

visada geriau prisimindavai tokius dalykus. Tačiau aš neketinu pa- 
kartoti savęs. Mes jau nebe tie, Dana, mes pasikeitėme. Aš noriu 
pažiūrėti, kas būtume mudu dabar. 

— Man neįdomu. 

— Aišku, kad įdomu. Tu smalsi ir svarstai apie tą patį kaip ir 
aš. Bet gal bijai, kad mano buvimas šalia taps per dideliu išbandy- 
mu tavo savikontrolei? 

— O, prašyčiau. Tu arogantiška kiaulė. 

— Ką gi, tada kodėl mums nepatikrinus tavo savikontrolės ir 
nepatenkinus mano smalsumo? Susitarkime dėl pasimatymo. 

Jam pavyko išmušti ją iš vėžių. 

— Dėl ko? 

— Tikiuosi, prisimeni, kas yra pasimatymas, Dana. Du 
žmonės susitinka iš anksto sutartoje vietoje. — Jis lėtai perbraukė 
pirštu per chalato iškirptę. — A, suprantu, pamanei, kad papras- 
čiausiai sugriūsime į lovą ir pasilinksminsime. Gerai, jei tu taip 
nori. 

— Liaukis. — Sutrikusi, susierzinusi, tačiau kartu ir pra- 
linksmėjusi Dana kumštelėjo jam į šoną. — Aš negalvojau apie 
seksą. — Ir kadangi tai buvo visiškas melas, jos balsas nuskambėjo 
neįtikinamai. — Nebus jokių linksmybių, kaip kad tu pasakei. O 
mintis apie pasimatymą išvis absurdiška. 

— Kodėl? Nemokamai pavalgytum. O kur dar papildomas 
malonumas atstumti mane, kai imsiu meilintis, ir palikti seksua- 
liai nepatenkintą? 

— Tai skamba viliojamai. 

— Šeštadienio vakarą. Užvažiuosiu tavęs pusę aštuonių. 

— Iš kur žinai, kad aš neturiu kitų planų šeštadienio va- 
karui? 

Džordanas šyptelėjo. 

— Paklausiau Fliną, ar su kuo nors susitikinėji. Aš moku 
rinkti informaciją, Ilgše. 

— FElinas visko nežino, — atkirto ji, kai Džordanas paleido 
ją ir nuėjo. — Palauk, velniai rautų. — Dana nuskubėjo paskui jį 

ir sugavo prie durų. — Aš turiu tam tikrų reikalavimų. Valgysime 
tikrame restorane. Jokio greito maisto, jokių užkandinių. Ir kad 
nevėluotum. 

— Sutarta. — Jis patylėjo. — Žinau, nėra prasmės klausti, ar 
nenorėtum, kad pasilikčiau — nors ir ant sofos. Bet galėtum pa- 
skambinti Melori, o aš galėčiau palaukti, kol ji atvažiuotų. | 

— Viskas gerai. 

— Tau visada viskas gerai, Ilgše. Iki pasimatymo. 

Dana susimąsčiusi užrakino duris, tada lėtai nužingsniavo į 
virtuvę išpilti sušilusį alų į kriauklę. Regis, šis vakaras skirtas alaus 
švaistymui. 

Nežinia, ar šio vakaro patirtis priartino ją prie rakto, tačiau ji 
tikrai suvokė šį tą naujo. Keinas jau žino, jog ji ieško antrojo rakto, 
ir nešvaisto veltui laiko. Įspėja, kad stebi ją. Ar tai reiškia, kad jis 
nerimauja, jog jai gali pasisekti? Taip, tai būtų logiška. Melori jau 
kartą nugalėjo jį. Gali būti, kad šį kartą jis nebus toks pasipūtęs. 
Bus piktesnis, galvojo Dana. 

Dar ji sužinojo, jog Džordanas turi padorumo, kuris visuo- 
met traukė ją. Buvo išsigandusi, beveik klejojo iš siaubo, ir jis el- 
gėsi būtent taip, kaip ji norėjo; jis padėjo jai atsigauti taip subtiliai, 
kad ji nepasijuto nei silpna, nei kvaila. Reikia tai pripažinti. 

Be to, nutarė Dana, eidama valyti vonios kambario, reikia 
pripažinti, kad jis buvo pakankamai sąžiningas ir prisipažino bu- 
vęs savanaudis. Ji gali jo už tai nekęsti, tačiau turi gerbti jo prisi- 
pažinimą. 

Dana vos prisivertė peržengti vonios slenkstį. Permirkusi 
knyga tebeplūduriavo vonioje. 

Kaip simboliška, galvojo ji, kad jis įsibrovė būtent į labiausiai 
privatų kambarį. Tikriausiai nori tuo pasakyti, jog ji niekur nebus 
saugi, kol nesibaigs mėnuo ir nebus surastas raktas. 

Dana ištraukė kamštį, ir vanduo ėmė slūgti. 

— Teks su tuo susitaikyti, — įsakė ji sau. — O kitą kartą 
nebebus taip lengva įbauginti mane. Aš susidorosiu su tavim. Su 
Džordanu. Su savim. Nes šįvakar kai ką supratau. Prakeikimas, aš 
tebemyliu tą mulkį. 

Ji nepasijuto geriau ištarusi tai garsiai, tačiau bent jau baigė 
tvarkyti vonios kambarį. O kas sutvarkys butą, mano daiktus, 
mano gyvenimą, galvojo Dana eidama į miegamąjį. 

O dėl Džordano, tai gali būti, kad ji tebemyli praeitį. Vaiki- 
ną, jauną įskaudintą vyrą, kuris buvo pirmoji jos meilė. Juk visos 
moterys jautriai reaguoja į pirmąją tikrąją meilę? 

Ji įsitaisė lovoje ir išsitraukė iš stalčiaus knygą. Popierinis 
jos viršelis buvo tik maskuotė. Po juo slėpėsi Džordano Hoko 
romanas. 

Argi jis nepasipūstų sužinojęs, kad ji skaito jo naujausią kny- 
gą? Dar blogiau — kad ji ryte ryja kiekvieną žodį. 

Galbūt ji tebemyli atsiminimus apie jauną vaikiną, bet jau 
verčiau valgys gyvus šliužus, negu leis jam sužinoti, kad yra per- 
skaičiusi visas jo knygas. Po du kartus. 


Seštas skyrius 

os ėmėsi darbo naudodamosi geru rudens oru ir Zojos 
patirtimi. 

Dana ir Melori nutarė išrinkti ją remonto darbų vadove. 
Apsitaisiusios seniausiais drabužiais ir apsiginklavusios naujais 
įrankiais, merginos ėmė ruošti perdažyti verandą. 

— Nežinojau, kad bus tiek darbo. — Melori atsitūpė ir ap- 
žiūrėjo savo nagus. — Susigadinau manikiūrą. O tu padarei jį vos 
prieš porą dienų, — priminė ji Zojai. 

— Padarysiu iš naujo. Jei nenugramdysime senų dažų, nau- 
jieji nelips. Paviršius turi būti geras, lygus ir akytas, antraip pava- 
sarį vėl teks perdažyti. 

— Lenkiamės tau, — stebėdama, kaip Zoja dirba su mažu 
elektriniu šlifuotuvu, tarė Dana. — Visada maniau, kad užtenka 
tik uždrėbti dažų ir palaukti, kol nudžius. 

— Todėl ir lenkiesi man. 

— Ji jau įsijautė į vaidmenį, — suniurnėjo Dana, kilsteldama 


gremžtuką. 
— Neprieštaraučiau, jei uždėnumėr ir kokią dailią karūną. — 
Ner ir kalbėdama Zoja nenuleido akių nuo sienos. — Atrodys 


puikiai. Pamatysite. 

— Gal palinksmintum mus, šitaip triūsiančias? — pasiūlė 
Melori. — Papasakok, kaip praėjo vakarienė su Bredu. 

— Kad nėra ką pasakoti. Jis pažaidė su Saimonu, pavalgė 

ir išėjo. Be reikalo taip karščiavausi. Tiesiog jau senokai turėjau 
vaikiną. Ir nesu pratusi gaminti milijonieriams. Vis galvojau, gal 
turėčiau padėti indą su vandeniu pirštams nusiplauti, ar ką. 

— Bredas ne toks, — paprieštaravo Dana. — Ir pinigingas 
bičas gali būti normalus. Kai buvome vaikai, Bredas dažnai valgy- 
davo pas mus. Ir nereikėjo jokių dubenėlių. 

— Tai kas kita. Mes kartu neaugome. Be to, tavo ir jo šeimos 
turi daugiau bendro. Kirpėja, užaugusi treileryje Vakarų Virdžini- 
joje, nelabai ką turi pasakyti imperijos įpėdiniui. 

— Tu neteisi nei jo, nei savo atžvilgiu, — tarė Melori. 

— Gal ir ne. Bet aš realistė. Be to, jis mane nervina. Ir tikrai 
ne vien dėl pinigų. Džordanas irgi turtingas — turėtų būti, parašęs 
tiek daug bestselerių, — bet jis manęs nenervina. Mes labai malo- 
niai pasišnekučiavome, kai jis užsuko sutaisyti mano mašinos. 

Dana prarado ritmą ir įsivarė rakštį į nykštį. 

— "Tavo mašinos? — Susiraukusi piktai pačiulpė pirštą. — 
Džordanas sutaisė tavo mašiną? 

— Taip. Nežinojau, kad jis kažkada dirbo su automobiliais. 
Jis tikrai išmano apie variklius. Na, ėmė ir užsuko vieną dieną su 
visais įrankiais ir pasakė apžiūrėsiąs mano mašiną. Labai gražus 
poelgis. 

— Jis tikras saldainiukas, — Dana prisivertusi išspaudė šyp- 
seną. 

— Liaukis, Dana. — Zoja išjungė šlifuotuvą ir atsigręžė į 
Daną. — Jam tikrai nebuvo būtina vargintis, tačiau jis krapštėsi 
dvi valandas ir nepriėmė jokio atlygio, išskyrus porą stiklinių šal- 
tos arbatos. 

— Galvą guldau, kad spoksojo į tavo užpakalį, kai eidavai 
vidun jos atnešti. 

— Gali būti. — Zoja labai stengėsi išlaikyti rimtą vei- 
dą. — Bet neįkyriai, taip, kaip šeimos draugas žiūrėtų. Tai nie- 
kis palyginus su tuo, kiek būčiau sumokėjusi mechanikui. Tiesą 
sakant, mano mašina dar taip gerai nevažiavo — netgi tada, kai 
nusipirkau. 

— Taip, jis išmano apie automobilius. Ir negaili laiko, — pri- 
pažino Dana. — "Tu teisi, tikrai apsimokėjo. 

— Labai gražiai pasielgė, — pridūrė Melori, reikšmingai 
žvilgteldama į Daną. 

— Labai, — sumurmėjo ši. 

— Saimonas neatstojo nuo jo nė per žingsnį. — Zoja vėl 
ėmėsi darbo. — Smagu žiūrėti, kaip tas vaikis bičiuliaujasi su vy- 
rais. Turiu pripažinti, kad ir Bredlis buvo jam malonus. Man tai 
patiko. 

— Ir nė vienas iš jų nesigretino prie Saimono mamos? — ne- 
rimo Dana. 

— Ne, — nusijuokė Zoja, gremždama sieną. — Žinoma, 
kad ne. Džordanas tiesiog padarė paslaugą draugei, o Bredlis... 
viskas ne taip, kaip tu manai. 

Dana išraiškingai kostelėjo. 

Iki pietų veranda buvo beveik parengta, kad Zoja galėtų pa- 
tikrinti. Jos atpalaidavo įsitempusius raumenis ir susėdo užkąsti 
sumuštinių su tunu. 

Dabar, kai ryto darbas buvo atliktas, šviečiant ryškiai saulei 
Dana nusprendė papasakoti joms apie savo vakarykščius išgyve- 
nimus. 

— Tai va...vakar teko susipažinti su Keinu. 

Melori užspringo ir griebėsi vandens. 

— Ką? Ką? Mes čia dirbame jau tiek laiko, o tu tik dabar 
prasižiojai? 

— Nenorėjau pradėti ryto nuo tokios žinios. Numaniau, kad 
visos vėl išsigąstume. 

— Kaip tu? — Zoja palietė Danos ranką. — Jis tau nieko 
nepadarė? . 

— Ne, bet turiu pasakyti, kad tas trumpas susitikimas su 
juo prieš tai buvo niekai, palyginti su vakarykšte patirtimi. Ži- 
nojau, kas buvo tau, Mel, bet nesupratau visko iki galo. Dabar 
suprantu. | 

— Papasakok mums. — Melori prisislinko artyn. 

Šį kartą buvo lengviau. Ji pasakojo ramiau nei Džordanui, 
prisiminė daugiau smulkmenų. Vis dėlto retkarčiais balsas iš- 
davikiškai suvirpėdavo ir Dana turėdavo gurkštelėti kavos, kad 
atpalaiduotų gerklę. 

— Galėjai paskęsti. — Zoja apkabino Danos pečius. — Vo- 
nioje. 

— Galvojau apie tai. Bet aš taip nemanau. Jei jis norėtų pa- 
prasčiausiai... pašalinti mus, tikriausiai leistų nukristi nuo uolos ar 
palįsti po sunkvežimiu, ar ne? 

— Vaje, kaip smagu girdėti. — Zoja įsistebeilijo į gatvę ir 
kone krūptelėjo, kai pro šalį pravažiavo mašina. — Labai džiau- 
giuosi, kad apie tai užsiminei. 

— Liaukis. Aš rimtai. Man atrodo, jis tik tiek ir gali. Kaip 
kad buvo su Melori. Versti mus apsispręsti. Įsiskverbti ir žaisti 
mūsų jausmais. 

— Bet tau skaudėjo, — pastebėjo Zoja. 

— Taip, labai. — Prisiminusi Dana pasiglostė krūtinę. — 
Nenoriu nė prisiminti. Ir nors skausmas taip pat buvo tik iliuzija, 
jam pavyko. Blogiau už skausmą buvo žinojimas, ką skausmas 
reiškia, ir baimė, kad jis gali atimti tai iš manęs. 

— Reikėjo paskambinti. — Melori balse nuskambėjo neviltis 
ir susirūpinimas. 


Dana, tu turėjai paskambinti man arba Zojai. 
Mums abiem. Aš žinau, ką reiškia susipainioti tarp tų iliuzijų. Tau 
nederėjo būti vienai. 

— Aš nebuvau viena. Būtent. Noriu pasakyti, po visko. 
Ketinau skambinti. Tiksliau, ketinau šauktis judviejų stovėdama 
miegamajame, bet tada į duris pasibeldė Džordanas. 

— O! 

Dana pažiūrėjo į Melori. 

— Jokių „o“. Tiesiog jis pataikė ateiti tokiu metu, kai aš 
būčiau apsidžiaugusi net dvigalviu gnomu, jei tik jis būtų padėjęs 
išbaidyti vaiduoklius. 

— Tačiau keistas sutapimas, — sumirksėjo Melori. — Ypač 
kai pagalvoji apie lemtį ir sąsajas. 

— Žinai ką? Tai, kad tavo smegenėlės suminkštėjo dėl Flino, 
dar nereiškia, kad visas pasaulis turi pasekti tavo pavyzdžiu. Jis už- 
suko ir elgėsi labai padoriai. Iš pradžių. 

— Aba, o vėliau? — susidomėjo Zoja. 

— Skirtingai nei Bredas, Džordanas retai kada dvejoja pulda- 
mas moterį. Jis užspaudė mane į kampą virtuvėje. 

— Tikrai? — atsiduso Melori. — Pirmą kartą Flinas pabu- 
čiavo mane virtuvėje. 

— Viskas baigėsi tuo, kad šeštadienį einu su juo į pasima- 
tymą. — Dana patylėjo, paskui susiraukė, kai kitos nieko nepa- 
sakė. — Na? 

Zoja svajingai pasirėmė kumščiu smakrą. 

— Ką tik pagalvojau, kaip būtų smagu, jei judu vėl taptu- 
mėte draugais. Ir kad galbūt — visiškai dėl kitų priežasčių — toji 
draugystė padėtų surasti tau raktą. 

— Man reikia gerai pagalvoti prieš pradedant. Nežinau, ar 
galėsiu vėl būti Džordano drauge, nes... aš jį kaip ir tebemyliu. 

— Dana. — Melori paėmė ją už rankos, bet ši išsilaisvino ir 
atsistojo. 

— Nežinau, ar aš myliu jį, koks yra šiandien, ar tokį, koks 
buvo prieš daugelį metų. Suprantat, jaučiuosi taip, tarsi mylėčiau 
praeitį, kurios dalis jis buvo. O gal tai tik iliuzija? Gal nieko ne- 
buvo? Štai ką turiu išsiaiškinti. 

— Taip. — Zoja išvyniojo atsineštus sausainius ir ištiesė vie- 
ną Danai. — Turi tai išsiaiškinti. 

— Tr jei aš jį myliu, galiu tai išgyventi. — Ji atsikando didelį 
kąsnį. — Išgyvenau ir anksčiau. O jei nemyliu, tada viskas stoja į 
įprastas vėžes. Ar bent jau į pakenčiamas, kol surasiu raktą. 

— O kaipgi jo jausmai? — paklausė Melori. — Argi jie nie- 
ko nereiškia? 

— Kartą jau buvo taip, kaip jis norėjo. Šį kartą bus taip, kaip 
noriu aš. 


Dana pajudino pečius ir apsidžiaugė pajutusi, kaip 
sulig tais žodžiais našta palengvėjo. — Na, dažom verandą. 

Kol merginos ruošė teptukus ir volelius, Džordanas pasakojo 
Flinui ir Bredui apie vakarykštį Danos nuotykį. 

Jie buvo susirinkę Flino svetainėje. Džordanas pasakodamas 
žingsniavo pirmyn atgal, o Mojus, Flino šuo, viltingai stebėjo 
kiekvieną jo judesį tikėdamasis, kad Džordanas užklys į virtuvę, 
kur laikomi sausainiai. 

Vos tik Džordanas priartėdavo prie durų, didžiulė Mojaus 
uodega imdavo linksmai judėti. Ir nors vaišių kol kas nežadėta, 
Flino koja keletą kartų paglostė jo nugarą. 

— Kodėl, velniai griebtų, neatvežei jos čionai? — piktai pa- 
siteiravo Flinas. 

— Žinoma, galėjau. Jei būčiau išjungęs ją arba surišęs. Mes 
kalbame apie Daną. 

— Gerai, supratau. Galėjai vakar man papasakoti. 

— Galėjau — ir tu būtum nulėkęs tenai. Tai būtų ją suerzinę. 
Būtum mėginęs atsitempti ją čionai, ir abu būtumėt susipykę. Aš 
tiesiog pamaniau, kad vienam vakarui jai jau gana. Be to, norėjau 
papasakoti jums abiem vienu metu, kol šalia nėra Melori. 

— Dabar, kai žinome, — įsiterpė Bredas, — ką darysime? 

— Būtent. — Džordanas grįžo prie sofos ir sužlugdė Mojaus 
fantazijas apie sausainius atsisėsdamas ant dėžės, pastatytos vietoj 
kavos staliuko. — Mes negalime ištraukti nei jos, nei kitų iš šio 
reikalo. Net jei galėtume, nežinau ar turėtume. Per daug pastatyta 
ant kortos. 

— Trys sielos, — sumurmėjo Bredas. — Nemanau, kad aš 
jau suprantu tai. Nors žinau, kas atsitiko Melori, bet man tai ne- 
telpa galvoje. Bet aš padėsiu, kiek pajėgsiu. Taigi mes negalime jų 
ištraukti. Vadinasi, yra dvi problemos: ką reikėtų padaryti, kad jas 
apsaugotume, ir kuo galime padėti, kad būtų surasti raktai? 

— Reikia pasirūpinti, kad nė viena jų neliktų vienumoje 
ilgiau nei būtina, — pradėjo Flinas. — Nors ir žinome, kad jis 
sučiupo Melori, kai ji buvo su Dana ir Zoja, turime imtis visų 
įmanomų priemonių. 

— Ji nesikraustys čia, Flinai. Aš pasisiūliau išsikelti, bet ji vis 
vien nesutiko. — Džordanas pasitrynė smakrą primindamas sau, 
jog reikia nusiskusti. — Bet kuris nors iš mūsų galėtų įsikelti pas 
ją. Bent jau pernakvoti. 

— Kurgi, sutiks ji tau, — sarkastiškai nusišaipė Flinas. — 
Vos tik užsiminsiu, kad ketinu ten miegoti, ji pasius arba tiesiog 
užtvos man pirmu po ranka pasitaikiusiu daiktu. Tavęs — galvą 
dedu — nė pro duris neįsileis. Bredo irgi. 

— Aš turėjau galvoje Mojų. 

linas suglumo. 

— Mojų? 

Išgirdęs savo vardą, Mojus džiugiai pašoko, uodega nušlavė 
žurnalus nuo dėžės ir pamėgino užsilipti Elinui ant kelių. 

— Sakei, kad Mojus pajuto Keiną, ar pavojų, kai įėjai į pa- 
statą, kur tasai buvo atskyręs Melori nuo Danos ir Zojos. 

— Tiesa. — Prisiminęs Flinas paglostė didelę šuns gal- 
vą. — Ir puolė laiptais pasiruošęs perplėšti bet kieno gerklę. Ar 
ne, laukinuk? 

— Taigi jis galėtų būti vietoj signalizacijos. Be to, jei pradėtų 
taip loti, kaip sakei, prikeltų kaimynus. Dana nebūtų viena. 

— Mintis gera, — sutiko Bredas, rinkdamas Mojaus plaukus 
nuo savo kelnių. — Bet kaip tu įkalbėsi Daną priimti kambario 
draugą? 

— Aš tuo pasirūpinsiu, — paniuręs burbtelėjo Flinas. — Pa- 
sakysiu, kad ketinu persikraustyti pas ją. Mes, aišku, susipyksime. 
Aš pasiduosiu, tada paklausiu, ar nesutiktų bent jau Mojaus pri- 
imti. Ji pasigailės manęs ir sutiks, kad nesijaustų kalta. 

— Man visuomet patiko tavo klastingi metodai, — pastebė- 
jo Bredas. 

— Tikslas pateisina priemones. Beje, tai man primena rakto 
paieškas. 

— Mano darbotvarkė pati lanksčiausia, — prakalbo Džor- 
danas. — Galiu skirti tam tiek laiko, kiek reikia. Paskaitinėti, 
pamąstyti, pabėgioti. Tu turi savų žurnalistinių šaltinių, — tarė 
jis Elinui. — Be to, tau mielai padės Melori. Dana su Zoja jau įsi- 

leido tave — tiek, kiek moterys gali įsileisti vyrą — į savo grupę. 
Bredas naudojasi savo parduotuvės privalumais. Jis gali bet kada 
užsukti į jų namą — atseit, kaip sekasi, damos? Ar galiu prisidėti 
prie tavęs, Bredai? 

— Gali. O judu galėtumėt lyg netyčia užsiminti Zojai, kad 
nesu baisuoklis, kapojantis žmones kirviu. 

— Pažiūrėsiu, gal pavyks įterpti tai į kitą mūsų pokalbį, — 
pažadėjo Elinas. 


Laikas, tarė sau Dana, pasiraityti rankoves ir imtis darbo. 
Nuveikti ką nors pozityvaus, kas nustelbtų tą bjaurų bejėgiškumo 
jausmą, kurį Keinas paliko joje. Nė už ką neleis, kad jis išsikerotų. 

Jei jos raktas slypi žiniose, laikas jas išplėsti. O kur daugiau 
ieškoti žinių, jei ne bibliotekoje? Jai buvo nesmagu sugrįžti ten 
kaip lankytojai, ne kaip darbuotojai. Tačiau teks nuryti tulžį ir 
eiti. 

Dana nesivargino užsukti į namus ir persirengti — patraukė į 
savo buvusią šventovę kaip stovi, su dažais aptaškytais drabužiais. 

Vos įžengus ją apgaubė pažįstamas kvapas. Knygos, knygų 
pasaulis. Bet ji užgniaužė sentimentus. Knygose, priminė sau pa- 
sukdama tiesiai prie kompiuterio, slypi atsakymai. 

Ji jau perskaitė viską apie keltų dievus, mitologiją, tad dabar 
galėtų praplėsti šios srities žinias. Dana peržvelgė knygų apie bur- 
tininkus ir žynius antraštes. Pažink savo priešą, pagalvojo. Žinoji- 
mas nėra tik gynyba. Žinojimas — galia. 

Pasižymėjusi keletą knygų, peržiūrėjo kitus šaltinius naudo- 
damasi pagrindiniais žodžiais iš Rovenos užuominos. Patenkinta 
“gera pradžia, pasuko prie lentynų. 

Ką nors pamiršai? — Priešais ją išdygo Sendė su savo ar- 


grasia šypsena. 
— Stengiuosi, bet sunku, kai vis maišaisi man po kojomis. 
Atsiknisk, Sende, — atšovė Dana, nutaisiusi maloniausią balsą. 
— Mes čia netoleruojame tokio žodyno. 
Dana gūžtelėjo pečiais ir nudrožė tolyn. 


87 


— Aš netoleruoju tavųjų nosį riečiančių rožių kvepalų, bet tu 
jais vis tiek kvėpiniesi. 

— Tu čia nebedirbi. — Sendė prišokusi sugriebė Daną už 
rankos. 

— Tai viešosios paskirties pastatas, ir aš lyg tyčia turiu lanky- 
tojo kortelę. O dabar patrauk rankas, nes išmalsiu tuos baltus per- 
liukus, už kuriuos tavo tėtukas tikriausiai sumokėjo krūvą pinigų. 

Dana tvardydamasi giliai įkvėpė. Ji norėjo kuo greičiau pasi- 
imti knygas ir nešdintis iš čia. 

— Gal pasiskųsk Džoanai, kad aš neleistinai renkuosi kny- 
gas? Nebent ji šiuo metu Ozo šalyje renkasi sau šluotą. 

— Aš galiu iškviesti policiją. 

— Žinoma, pirmyn. Bus įdomu pasiskaityti, ką mano brolis 
parašys į Dispatchb apie skaitytojų, turinčių korteles, aptarnavimą 
vietos bibliotekoje. 

Ji pamojavo Sendei ir pasuko tarp lentynų. 

— Nesijaudink, pasirūpinsiu, kad jis taisyklingai parašytų 
tavo vardą. 

Tulžį sunkiau nuryti, nei ji manė, prisipažino Dana, imdama 
rinktis knygas. Skaudu ir pikta, kai negali ateiti čionai — netgi 
kaip skaitytoja — netrukdoma. 

Ber ji nesileis išgujama tos mažos snarglės. Kaip ir nesileis 
įbauginama kažkokio suknisto burtininko. Jiedu turi daug ben- 
dra. Abu smaugiami pavydo, kuris kelia jai skausmą. 

Pavydas, pagalvojo Dana papūsdama lūpas. Tai tam tikra 
prasme meilės antonimas. Kaip kad melas ir tiesa, baimė ir drąsa ir 
panašiai. Dar vienas kampas, nusprendė ji, pasukdama prie kitos 
lentynos ir pasiimdama „Otelą“, pavydo istorijų karalių. 

Nešdamasi glėbį knygų prie registratorės stalelio, Dana iš- 
spaudė šypseną moteriai, su kuria dirbo daugelį metų. 

— Sveika, Ane. Kaip sekasi? 

— Gerai. Puikiai. — Anė išraiškingai nukreipė akis į dešinę 
ir krenkštelėjo. 

Pasekusi jos žvilgsnį, Dana pastebėjo Sendę, susikryžiavusią 
ant krūtinės rankas, suspaudusią lūpas ir stebinčią. 

— O, dėl Dievo, — tyliai iškošė pro dantis Dana, 

— Man labai gaila, Dana, — taip pat tyliai ištarė Anė, žymė- 
dama knygas ir kraudama jas į krūvą. 

— Nesijaudink. — Įsikišusi kortelę į piniginę, Dana susi- 
rinko knygas, plačiai nusišypsojo Sendei ir išėjo. 


Vienas iš visaverčio bendravimo su moterimi privalumų, pa- 
sak Flino, buvo tas, kad grįžęs namo randi ją. 

Jos kvapas, išvaizda, buvimas — viskas daro situaciją aiš- 
kesnę. O jei toji moteris, toji graži, seksuali ir žavi būtybė, dar ir 
gamina valgį, diena tampa dar geresnė. 

Jis nežinojo, kas tame puode, ir jam nerūpėjo. Užteko matyti 
ją stovinčią prie viryklės ir kažką maišančią, Mojų, tysantį po stalu 
ir knarkiantį it garvežys. 

Jo gyvenimas, galvojo Elinas, įgavo tikrą ritmą, kai į jį įžengė 
Melori Prais. 

Jis priėjo prie jos iš nugaros, apkabino per liemenį ir prispau- 
dė lūpas prie jos kaklo. 

— Tu geriausia, kas yra nutikę man gyvenime. 

— Žinau. — Melori pasuko galvą, kad galėtų jį pabučiuo- 
ti. — Kaip sekėsi? 

— Gerai. — Flinas apkabino ją tvirčiau, reikalaudamas 
karštesnio bučinio. — Dabar dar geriau. Nereikėjo vargintis, Mel. 
Žinau, kad visą dieną dirbai. 

— Aš tik šildau spagečių padažą. 

— Vis tiek nereikėjo. — Jis paėmė jos rankas į savąsias, ap- 
vertė delnais į viršų ir susiraukė. — Kas čia? 

— Tik pora pūslių. Nieko tokio. Įrodymas, kad dirbau. 

Flinas pabučiavo jas. 

— Juk žinai, kad jei būtum palaukus iki savaitgalio, būčiau 
padėjęs. 

— Mes tikrai norime padaryti tai pačios, bent jau pačios pra- 
dėti. Aš tik prisitryniau porą pūslių ir susiplėšiau džinsus, užtat 
mūsų veranda dabar pati gražiausia Velyje. Bet neprieštaraučiau, 
jei įpiltum vyno. 

Jis ištraukė butelį vyno ir porą taurių, nupirktų Melori. Regis, 
spintelėje padaugėjo taurių nuo tada, kai jis žiūrėjo ten paskutinį 
kartą. Ji vis kažkuo papildo namus. Taurės, minkšti rankšluosčiai, 
kvapnūs muilai, kurių jis net nedrįso naudoti. Kartais keista turėti 
moterį namuose. 

— Džordanas papasakojo, kas atsitiko Danai. 

— Tikėjausi, kad papasakos. — Nors dar nebuvo tamsu, Me- 
lori uždegė ilgą ovalinę žvakę. — Mes abu žinome, kaip siaubingai 
ji turėjo jaustis. Žinau, kaip ją myli, Flinai. Aš irgi ją myliu. Bet 
mes negalime apsaugoti jos nuo to, galime tik padėti, būti šalia. 

— Gal ir ne, bet Džordanas kai ką sugalvojo. 

Flinas įpylė jai vyno ir papasakojo apie planą paskolinti 
Mojų. 

— Nuostabu, — nusijuokė Melori, pažvelgusi į knarkiantį 
Mojų. — Ji sutiks, tada bent jau nesijaus tokia vieniša nakti- 
mis. — Gurkštelėjusi vyno, Melori pakilo ir priėjo prie kriauklės 
įpilti į puodą vandens. — Ar Džordanas sakė, kad jis pakvietė ją 
šeštadienį į pasimatymą? 

Flinas susimąstęs spoksojo į žvakę ir galvojo, kaip keista 
matyti tokį daiktą ant jo senojo iškylų staliuko, kurį jis laikė vir- 
tuvėje. 

— Kas pakvietė? — Staiga suvokęs, Flinas vienu gurkšnių 
nurijo vyną. — Džordanas Daną? Į pasimatymą? 

— Tai jis tau nepasakė? 

— Ne, neužsiminė. 

— Ir, — nusprendė Melori kaisdama puodą ant viryklės, — 
tu nesi tuo sužavėtas. 

— Nežinau. Nenoriu kištis. Prakeikimas, bet nenoriu, kad 
jie vėl susigadintų santykius. — Žinodamas, jog Džordanas dirba 
viršuje, Elinas dirstelėjo į lubas. — Tai žmogus, kuris sustoja vi- 
durkelyje, o aš lieku tuo, kurį spardo iš abiejų pusių. 

— Ji tebemyli jį. 

— Ką myli? — Jo akys suapvalėjo iš nuostabos. — Myli 
Džordaną? Ji myli jį? Po perkūnais! Kodėl man tai sakai? 

— Nes taip elgiasi įsimylėję žmonės, Flinai. — Melori iš- 
traukė iš stalčiaus tris austus padėkliukus — Flinas nė nežinojo, 
kad tokių būta — ir tvarkingai išdėliojo ant stalo. — Jie pasakoja 
vienas kitam viską. Ir tikiuosi, kad neužsipulsi Džordano. 

— Varge. — Flinas pašoko ir susiėmė už galvos. — Matai, 
jei nebūtum pasakius, man dabar nereikėtų galvoti, kad nieko ne- 
galiu sakyti jam, kad nieko negaliu sakyti jai. Tiesiog gyvenčiau 
gražiame nežinojimo burbule. 

— Ir dar manau, kad Zoja — prieš savo valią — domisi 
Bredu. 

— Liaukis. Tučtuojau sustabdyk šį informacijos srautą. 

— Tu juk žurnalistas. — Melori patenkinta ėmė pilti ant 
salotų padažą. — Turėtum trokšti informacijos. 

Jis dar nebuvo matęs tokio salotų dubenio nei tų medinių 
daikčiukų, kuriais ji maišė salotas. 

— Man tuoj įsiskaudės galvą. 

— Neįsiskaudės. Juk nori, kad tavo draugai būtų laimingi? 

— Žinoma. 

— Mes juk laimingi? 

— Taip, — atsargiai atsiliepė Elinas. 

— Mes laimingi ir mes mylime vienas kitą. Vadinasi, taip pat 
nori, kad tavo draugai būtų laimingi ir įsimylėję. Taip? 

— Suktas klausimas. Užuot atsakęs, geriau nukreipsiu tavo 
dėmesį. 

— Aš nesiruošiu mylėtis, kai gaminu vakarienę, o viršuje yra 
Džordanas. 

— Ne tai turėjau galvoje, bet ši mintis man patinka. Aš 
norėjau pasakyti, kad pirmadienį ateina darbininkai remontuoti 
virtuvę. 

— Tikrai? — Kaip jis ir tikėjosi, visos kitos mintys išdulkėjo 
jai iš galvos. — Tikrai? — pakartojo ji, puldama jam į glėbį. — 
Nuostabu! 

— Taip ir maniau, kad man pavyks. Taigi ar persikelsi pas 


mane? 

Ji pakštelėjo jam į lūpas. 
— Paklausk manęs apie tai dar kartą, kai bus baigta virtuvė. 
— Tu kietas riešutėlis, Melori. 


Po ilgos fizinio darbo dienos Dana nekantravo pasinerti į 
karštą vonią, o paskui griebtis parsineštų knygų. Bet nedrįso. 

"Tačiau mintis, jog ji bijo, kėlė dar didesnį šiurpą, todėl ji nu- 
sprendė truputį pafantazuoti apie namą, kurį kada nors nusipirks. 
Tokį didelį, nuošalų. Su daržinės dydžio biblioteka. 

Ir su sūkurine vonia, pridūrė glostydamasi maudžiančias 
strėnas. 

Bet iki tol teks gyventi šiame bute. Visuose jo kambariuose, 
įskaitant ir vonios. 

Reikėtų užsirašyti į sporto salę, pagalvojo ji, sėsdama prie 
knygų. 

Dana nekentė sporto salių. Jos visada pilnos žmonių. Su- 
prakaitavusių. Pusnuogių. Ir jie įkyriai peršasi pasidalyti sūkurinė 
vonia tau skirtu laiku. 

Neverta savęs apsunkinti. Geriau palauks, kol turės savą 
kampą. Žinoma, kai ji galės leisti sau įsigyti namą — su specialia 
vonia — tada nebereikės aštuonias valandas gramdyti senų dažų, 
kol įsiskaudės nugarą. 

Paliepusi sau susikaupti, Dana atsivertė „Otelą“. Ji, aišku, tu- 
rėjo ir nuosavą egzempliorių. Turėjo visas Šekspyro knygas, tačiau 
norėjo kito leidimo — šviežesnio. 

Jagą stūmė pavydas ir ambicijos, mąstė ji. Jis įskiepijo Otelui 
„žaliaakę pabaisą“, o paskui stebėjo, kai ši jį praryja. Keiną taip 
pat stumia pavydas ir ambicijos; jo paties monstras ryja jį patį. Ji 
galėtų pasimokyti iš šito, galvojo Dana, kas padaro žmogų — arba 
dievą — besielį. 

Vos tik ji spėjo įsigilinti į knygą, pasigirdo beldimas į duris. 

— Kas dabar? — Dana niurnėdama nuėjo atidaryti. Ir dar 
labiau suirzo, kai už jų pamatė Džordaną. 

— Tikiuosi, tai netaps įpročiu. 

— Važiuojame pasivažinėti. 

Atsakydama ji norėjo užtrenkti duris, bet jis tai buvo numa- 
tęs, todėl spėjo sulaikyti ranka. 

— Pasakysiu kitaip. Aš važiuoju į Karžygio Viršūnę. Nori 
važiuoti kartu? 

— Ko tu ten trenkiesi? Šiame reikale esi tik pašalietis. 

— Kaip pažiūrėsi. Aš važiuoju, nes turiu klausimų. Tiesą 
sakant, nutariau po vakarienės palikti Fliną vieną. Kad paukštukai 
nesivaržytų. — Kalbėdamas Džordanas nerūpestingai atsirėmė į 
staktą, bet durų nepaleido. — Pats nepajutau, kaip pasukau iš 
miestelio kalnų link. Pamaniau, puiku, tuo pačiu paplepėsiu su 
Pitu ir Rovena. O paskui pagalvojau, žinai, Dana išbars tave, jei 
nuvažiuosi ten vienas. Todėl apsigręžiau ir atvažiavau pas tave. 

— Tikriausiai nori užsidirbti pliusą. 

Jo lūpose suvirpo šypsenėlė. 

— Jeigu tu juos skaičiuoji. 

— Nesuprantu, ko tu gali norėti ten jų paklausti. 

— Paklausyk. Aš ten važiuoju — su tavim ar be tavęs. — Jis 
paleido duris. — Bet jei nori kartu, galėsi vairuoti. 

— Didelio čia daikto. 

— Mano automobilį. 

Danos vaizduotėje iškilo jo nuostabaus, klasiško, elegantiško 
automobilio vaizdas. Ji vos sulaikė seiles. 

— Tu nesąžiningai kovoji. 

Džordanas išsitraukė iš kišenės raktelius. Paskambino jais. 

Danos vidinė kova tęsėsi tris sekundes — ji stvėrė jam iš 
rankos raktelius. 

:— Tik pasiimsiu švarką. 


Nors kupinas ydų, Džordanas Hokas išmanė apie mašinas. Jo 
„Thunderbird“ kopė aukštyn it kalnų katė, grakšti, stipri, tarsi pri- 
lipdama prie žemės posūkiuose, riaumodama tiesiu keliu. Kai kas 
pasakytų, jog tai tik mašina, kiti — kad žaisliukas. Tačiau Dana ži- 
nojo, jog tai — su niekuo nepalyginama mašinytė. Pirmos klasės. 

Vairuoti ją buvo ne tik ypač malonu. Dana jautėsi lyg būrų 
suaugusi su ja. Vadovautų jai. Mintis nuvažiuoti į Viršūnę kilo 
Džordanui, bet, jergutėliau, vairuoja ji. 

Vakaras buvo šaltokas, o kylant į kalną darėsi dar šalčiau, bet 
automobilio stogas buvo nuleistas. Dana nė už ką nebūtų iškeitusi 
malonumo skrieti gryname ore į šilumą. 

Medžiai puikavosi visu savo rudenišku grožiu, o besileidžian- 
ti auksinė saulė tik dar labiau paryškino jų nuostabias spalvas. Nu- 
kritę lapai sukosi ant kelio, tarytum šoktų šviesos ir šešėlių šokį. 

Tarytum važiuotum į pasaką, kur nežinai, kas laukia už kito 
posūkio, mąstė Dana. 

— Ar nesunku vairuoti? — pasiteiravo Džordanas. 

— Ji turi savo stilių. Ir yra gana galinga. 

— Aš visada taip galvojau apie tave. 

Dana piktai dėbtelėjo į jį ir vėl sutelkė dėmesį į kelią. Nors jai 
ir labai smagu, tai dar nereiškia, kad negali jam užtvoti. 

— Nesuprantu, kam tau tokia mašina, kai gyveni mieste, kur 
viešasis transportas ne tik po ranka, bet ir efektyvesnis. 

— Dėl dviejų priežasčių. Pirma, tokiems atvejams kaip šis, 
kai nesu mieste. Antra, velniškai troškau jos. 

— Taigi. — Dana negalėjo kaltinti jo. — 1957-ųjų laidos 
„T-Bird“ buvo geriausi. 

— Be jokios abejonės. Aš turiu ir 1963-iųjų „Stingray“, tre- 
čios klasės. 

Danos akys suspindo. 

— Negali būti. 

— Keturių pavarų, su įpurškimu. 

Jai ėmė mausti pilvą. 

— Užsičiaupk. 

— Išspaudžiau iki 120. Būčiau galėjęs dar spustelėti, bet 
pagailėjau. — Džordanas patylėjo, paskui pridūrė: — Dabar nu- 
sižiūrėjau labai mielą kadilaką su atverčiamu stogu. Penkiasdešimt 
devintųjų. 

— Nekenčiu tavęs. 

— Ei, galiu juk turėti hobį. 


— Šešiasdešimt trečiųjų „Stingray“ — mano svajonių maši- 
na. Tokią pirksiu, kai išsipildys kitos mano svajonės. 

Jis šyptelėjo. 

— Kokios spalvos? 


— Juodos. Rimtos dalykiškos juodos. Keturių pavarų su me- 
chanine dėže. Nebūtinai trečios klasės, nors tai būtų viršūnė. Bet 
su atverčiamu stogu. Kitokia netiks. 

Dana trumpam nutilo, mėgaudamasi kelione. 

— Zoja minėjo, kad sutaisei jos mašiną. 

— Taip, buvau užsukęs. Reikėjo pasikrapštyti karbiuratoriu- 
je, pareguliuoti uždegimą. Nieko sudėtinga. 

Dana prisivertė pasakyti: 

— Labai gražiai pasielgei. 

— Turėjau laiko, — gūžtelėjo pečiais Džordanas, ištiesdamas 
savo ilgas kojas. — Pamaniau, padėsiu. 

Staiga ji suprato ir susigėdo dėl savo reakcijos, kai Zoja pa- 
sakė, jog jis buvo užsukęs. Sunkiai dirbanti vieniša motina, augi- 
nanti vaiką. Kaip ir jo mama tuomet. Nieko keista, kad jis panoro 
padėti. 

— Ji labai dėkinga, — tarė jam Dana, stengdamasi nuslėpti 
sumišimą. — Ypač todėl, kad tavo akivaizdoje ji taip nesijaudi- 
na — ne taip kaip Bredo. 

— Ne? Tai įžeidimas man, reikės pasistengti labiau, kad ji 


imtų jaudintis. 
— Koks tavo laikrodis? 
— Laikrodis? — Džordanas suglumęs pasukiojo riešą. — 


Nežinau. Jis rodo laiką. 

Dana papurtė galvą ir nusijuokė. 

— Taip ir maniau, kad šitaip pasakysi. Man labai gaila, bet tu 
niekada nepriversi jos jaudintis. 

Ji nenoromis sulėtino, kai prieš akis išdygo vartai. Tada su- 
stojo ir, nenuleisdama akių nuo namo, ėmė raustis rankinėje. 

— Įspūdinga vieta, — pastebėjo, šukuodamasi vėjo ištaršytus 
plaukus. — Tas, kas čia gyvena, turėtų turėti klasikinę korvetę. 
Ir laikyti ją dideliame šildomame garaže, kur jai vieta. Įdomu, ar 
Pitas ir Rovena vairuoja? 

— Įdomu. 

— Ne, aš rimtai. Tik pagalvok. Jie yra kas yra, tačiau jie atsi- 
rado gerokai anksčiau, nei kam nors šovė į galvą mintis apie va- 
riklius. Tegu jie daro tai, ką daro, bet ar kuris nors iš jų kada nors 
mokėsi vairuoti, remontavo mašiną, derėjosi dėl draudimo? 

Ji įkišo plaukų šepetį į rankinę ir pažvelgė į Džordaną. Jo 
plaukai irgi buvo susišiaušę, tačiau, pastebėjo ji, neatrodė netvar- 
kingai. Tiesiog patraukliai. 

— Kaip jie gyvena? — tęsė Dana. — Mes nežinome nieko 
apie jų kasdienį gyvenimą. Įprastus žmonėms dalykus. Ar jie žiūri 
televizorių? Žaidžia kortomis? Vaikšto po parduotuves? O drau- 
gai? Ar jie jų turi? 

— Jei ir turėtų, šie nuolat keistųsi. Draugai — žmonės — 
turi tą erzinantį įprotį mirti. 

— Tas tiesa, — tyliai atsiliepė Dana, žiūrėdama į namą. — 
Jiems turėtų būti ilgu. Jie iki skausmo vieniši. Turima galia negali 
paversti jų vienu iš mūsų. Tas didžiulis namas nėra jų namai. Man 
gaila dievų. Keista, ar ne? | 

— Ne. Tu taip jauti. Ir būtent tai padės tau surasti raktą. Kuo 
geriau pažinsi juos, tuo arčiau galvosūkio sprendimas. 

— Galbūt. — Staiga geležiniai vartai atsivėrė. — Regis, mus 
kviečia. 

Dana įsuko į prieblandos gaubiamą kiemą. 

Senis, kurį ji mintyse vadino prižiūrėtoju, atskubėjo atidaryti 
durelių. 

— Sveiki atvykę. Palydėsiu jus į namą, panele. 

— Ačiū. — Ji atidžiai nužvelgė jį bandydama atspėti amžių. 
Septyniasdešimt? Aštuoniasdešimt? Trys tūkstančiai ir dveji? — Aš 
nė nežinau, kaip jus vadinti, — tarė ji jam. 

— O, aš Kedokas, panele. 

— Kedokas. Tai škotų ar airių vardas? 

— Valų. Aš iš Velso, panele. 

Kaip ir Rovena, pagalvojo Dana. 

— Ar seniai dirbate Pitui ir Rovenai? 

— O, taip. — Senio akys valiūkiškai suspindo. — Tarnauju 
jiems jau daug metų. — Jis pažvelgė jai už nugaros, linktelėjo. — 
Gražus vaizdas, ar ne? 

Dana atsigręžė ir įsispoksojo į stambų elnią, stovintį miško 
pakrašty. Jo pasturgalis bolavo švelnioje migloje, šonai tviskėjo 
sidabru. 

— Tradicinis simbolizmas, — sumurmėjo Džordanas, tačiau 
ir jį pribloškė elnio didingumas. — Ieškotojas žygio pradžioje 
mato baltą elnią arba kiškį. 

— Melori jį irgi matė, — sušnabždėjo Dana, rydama gerklėje 
įstrigusį gumulą. — Tą pirmąjį vakarą, kai atvažiavome čionai. 
Nors aš nei Zoja nematėme. — Ji priėjo prie Džordano. — Ar tai 
reiškia, kad jau buvo nulemta, jog pirmoji rakto ieškos Melori? 
Kad mes be reikalo traukėme burtus? Tai buvo tik spektaklis? 

— Arba ritualas. Vis dėlto jūs turėjote pasirinkti — traukti 
burtus ar ne. Sekti paskui elnią ar nusisukti nuo jo. 

— Bet ar jis tikras? Ar tai iš tikrųjų elnias, ar mes tik įsivaiz- 
duojame jį? 


Dėl to tau irgi reikės apsispręsti. — Jis palaukė, kol elnias 
ištirpo šešėliuose, tada atsisuko. | 

Kieme nebebuvo nei senio, nei mašinos. Krūptelėjęs Džorda- 
nas susikišo rankas į kišenes. 

— Turiu pasakyti, šaltoka. 

Atsidarė durys. Jose stovėjo Rovena. Iš vidaus sklindanti švie- 
sa it liepsna buvo užliejusi jos plaukus ir sidabrinę suknelę. 

— Kaip miela matyti jus abu. — Ji sveikindama ištiesė ran- 
ką. — Man kaip tik trūko draugijos. 


Septintas skyrius 
2 


itas jau laukė jų svetainėje, pasipuošęs juodais marš- 
kiniais ir kelnėmis, atliepiančiais Rovenos paprastą 
eleganciją. 2 

Įdomu, ar jie visą laiką vaikšto taip išsipustę, pagalvojo Dana. 
Dar vienas klausimas apmąstyti toks: ar jiems būna blogų dienų, 
virškinimo sutrikimų, skauda kojas? O gal tai per daug banalu 
dievams, gyvenantiems mirtingųjų pasaulyje? 

— Mes kaip tik mėgavomės vynu prie židinio. Prisidėsi- 
te? — pasiteiravo Rovena. 

— Taip, ačiū. — Dana su malonumu prisiartino prie sprag- 
sinčios ugnies. — Judu taip vakarojate kiekvieną dieną? 

Pitas, tuo metu pylęs vyną, stabtelėjo ir pažvelgė į ją iš pa- 
dilbų. 

— Vakarojame? 

— Na, kaip dabar. Apsirengiate puošniais drabužiais, gurkš- 
nojate gerą vyną — koks tai — „Baccarat“? 

— Taip. — Pitas baigė pilti, tada ištiesė taurę Danai. — Mes 
dažnai taip ilsimės dienos pabaigoje. | 

— O likusį laiką? Tiesiog krapštinėjatės po namus? 

— A, tau įdomu, kuo mes užsiimame. — Rovena atsisėdo 
ir gestu parodė jai prisėsti šalia. — Aš tapau, Pitas tvarko mūsų 
finansus. Jam patinka žaisti su pinigais. Skaitome. Man labai pa- 
tinka tavo knygos, Džordanai. 

— Dėkoju. 

— Pitui patinka filmai, — meiliai žvilgreldama į mylimąjį 
pridūrė Rovena. — Ypač tokie, kur dažnai ir įspūdingai sprogi- 
nėja. 

— Tai jūs vaikštot į kiną? — neiškentė Dana. 

— Nedažnai. Mums labiau patinka patogiai įsitaisyti ir žiū- 
rėti namuose. 

— Tos kino salės, — sumurmėjo Pitas, — kaip dėžutės. Gai- 
la, kad didieji teatrai nebemadingi. 

— Apie tai judu daugiau žinote. Mados pokyčius, turiu gal- 
voje. Jų būta daug per pastaruosius porą tūkstantmečių. 

Rovena kilstelėjo antakius. 

— O taip. 

— Žinot, mes čia kalbame apie nereikšmingus dalykus, — 
tęsė Dana, — tačiau aš bandau susivokti. Man šovė į galvą mintis, 
kad jūs viską apie mane žinote. Turėjote galimybę stebėti mano 
gyvenimą nuo pat pradžių. Ar stebėjote? 

— Žinoma. Tu mus labai dominai nuo pat gimimo. Mes 
netrukdėme, — pridūrė Rovena, žaisdama brangakmenių karo- 
liais. — Ir nesikišome. Aš suprantu tavo susidomėjimą mumis. 
Mes panašesni į jus labiau nei jūs manote ir mažiau nei įsivaizduo- 
jate. Mes galime naudotis ir naudojamės visu tuo, ką jūs vadinare 
žmogiškais malonumais. Maistu, gėrimais, šiluma, tuštybėmis. 
Seksu. Mes mylime... — Ji paėmė Pito ranką į savąją. — Taip 
pat nuoširdžiai kaip ir jūs. Mes verkiame ir juokiamės. Mums pa- 
tinka daug dalykų, kuriuos siūlo jūsų pasaulis. Mes džiaugiamės 
žmonių dosnumu, fiziniu bei dvasiniu gyvybingumu, liūdime dėl 
jų tamsiųjų bruožų. 

— Ber kol jūs esate čia, jūs nepriklausote nei vienam, nei 
kitam pasauliui, tiesa? — Kaip jiedu liečia vienas kitą, pagalvo- 
jo Džordanas. Atrodo, kad jie nuvystų, jei nesiliestų vienas prie 
kito. — Jūs galite gyventi kaip norite, tačiau su tam tikrais ap- 
ribojimais. Šios dimensijos ribose. Bet vis dėlto jūs nepriklausote 
jai. Gal jūs ir jaučiate karštį, bet nedegate. Gal ir miegare naktį, 

tačiau ryte pabundate tokie patys, nė kiek nepasenę. Valandos jūsų 
nekeičia. Net milijonai valandų. 

— Ir jūs manote, kad toks... nemirtingumas yra dovana? — 
pasiteiravo Pitas. 

— Ne. — Džordanas įrėmė žvilgsnį į jį. — Aš manau, kad tai 
prakeiksmas. Bausmė, nes tau neleidžiama grįžti į savo pasaulį. 

Pito išraiška nepasikeitė, tačiau jo akys padūmavo. 

— Tad jūs nepaprastai įžvalgus. 

— Aš dar kai ką matau gana aiškiai. Bausmė, jei Danai ne- 
pavyks surasti rakto, yra vieneri gyvenimo metai. Taip pat Melori 
ir Zojos. Jūsų požiūriu, tai yra niekis. Tačiau, jei esi žmogus ir turi 
tau skirtą metų skaičių, vieneri metai yra daug. 

— A. — Pitas uždėjo ranką ant židinio atbrailos. — Tai jūs 
atvykote tam, kad pakeistume sutarties sąlygas? 

Nespėjus Danai prasižioti — liepti Džordanui nesikišti, jis 
metė į ją žvilgsnį. 

— Ne, nes Dana ketina surasti raktą. 

— Tu pasitiki savo moterimi, — tarė Rovena. 

— Aš ne jo moteris, — skubiai įsiterpė Dana. — Ar Keinas 
taip pat mus stebėjo? Nuo pat gyvenimo pradžios? 

— Negaliu atsakyti, — atsiliepė Rovena ir nekantriai mos- 
telėjo, pamačiusi Danos veide abejonės išraišką. — Negaliu. Yra, 
kaip sakė Džordanas, tam tikros ribos, kurių negalime peržengti. 
„Kažkas pasikeitė — mes tai žinome, nes jis sugebėjo įtraukti į sap- 
nus ne tik Melori, bet ir Fliną. Anksčiau jis šito negalėjo — o gal 
nenorėjo. 

— Pasakyk jiems, ką jis padarė tau. 

Tai nuskambėjo kaip paliepimas, ir šįkart Dana supyko. Ta- 
čiau nespėjus jai užsipulti Džordano, Rovena paėmė ją už rankos. 

— Keinas? Kas atsitiko? 

Ji papasakojo jiems, ir šį kartą jos balsas nė karto nesuvirpėjo. 
Kuo toliau, tuo mažiau bijau, pagalvojo Dana. 

Mažiau bijojo iki to momento, kai pamatė Rovenos veidu 
nuslenkantį baimės šešėlį. 

Tačiau Dana nutarė nesigilinti, kas išgąsdino dievaitę. 

— Rimtos grėsmės nebuvo, ar ne? — Jos nugara perbėgo 
ledinės skruzdėlytės. — Juk nebūčiau paskendusi, kai šokau į jūrą, 
nes jūra iš tiesų neegzistavo? ) 

— Deja, egzistavo, — atrėmė Pitas. Jo veidas buvo šaltas ir 
niūrus. Kario veidas, pagalvojo Dana. Stebinčio mūšį ir laukian- 
čio, kada galės išsitraukti kardą. 

O ji viena mūšio lauke, suvokė Dana. 

— Ji susikūrė iš tavo fantazijos ir baimės. Todėl jūra buvo 
tikra. 

— Bet tai beprotybė, — spyrėsi Dana. — Kai jis nusinešė 
Melori į jos fantaziją, kai ji tapė — mes galėjome ją maryti. Visi 
matėme, kaip ji stovėjo toje palėpėje. 

— Jos kūnas, galbūt dalis sąmonės — Melori labai stip- 
ri — pasiliko. Visa kita... — Rovena atsiduso. — Visa kita buvo 
iškeliavę į kitą pusę. Jei jis būtų norėjęs jai pakenkti, ji būtų nu- 
kentėjusi abiejose pusėse. 

— Jeiji susižeistų ranką vienoje egzistencijoje, — tarė Džor- 
danas, — ji kraujuotų ir kitoje. 

— Keinas galingas. — Akivaizdžiai sunerimusi Rovena atsi- 
stojo įpilti dar vyno. — Jei, tarkim, aš norėčiau padovanoti tau 
dovaną, nepavojingą fantaziją, galėčiau nusiųsti tave į sapnus ir 
stebėti, kad tau nieko neatsitiktų. Bet tai, ką daro Keinas, nėra ne- 
pavojinga. Jis tai daro tam, kad sugundytų ir paskui įbaugintų. 

— Kodėl jis paprasčiausiai nepanardino mano galvos į vonios 
vandenį? 

— Yra tam tikros ribos. Kad išlaikytų iliuziją, jis negali liesti 
tavo materialaus kūno. Ir kadangi tavo protas paverčia iliuziją 
apčiuopiamu dalyku, jis negali priversti tavęs kenkti sau. Meluo- 
ti — taip. Apgaudinėti, bauginti, netgi įtikinėti, tačiau jis negali 
priversti tavęs ką nors daryti prieš tavo valią. 

— Todėl ji ir išsilaisvino. — Tai buvo atsakymas, kurį Džor- 
danas norėjo pasitvirtinti. — Įžiūrėjusi apgaulę, ji pakeitė iliuzijos 
tekstūrą. Vietoj rojaus atsivėrė košmaras. 

— Viskas susiliejo — jos žinojimas, baimė, Keino pyk- 
tis, — pritarė Pitas. — Tas vaisius, kurį numetei, — tarė jis Da- 
nai. — Tavo protas matė jo supuvusį vidų. Tai buvo ne tavo rojus, 
bet tavo kalėjimas. 

— O kai ji nėrė į jūrą, užuot leidusi jam pasiglemžti ją, užuot 
priėmusi fantaziją, arba košmarą, tada ir išsigelbėjo, — užbaigė 
Džordanas. — Vadinasi, jos ginklas prieš jį yra sąžiningumas savo 
atžvilgiu, nesvarbu, ką jis jai iškrėstų. 

— Trumpai tariant, taip, — patvirtino Pitas. 

— Per daug paprasta, — Rovena papurtė galvą. — Jis klas- 
tingas gundytojas. Negalima jo neįvertinti. 

— Jis neįvertino jos. Ar ne, Ilgše? 


— Aš susitvarkysiu. — Jo nerūpestingas pasitikėjimas ja 
truputį apramino Danos nervus. — Bet kas bus, jei jis netikėtai 
užsipuls Zoją? 


— Kol kas ji jam nerūpi. Tačiau galima iš anksto apsisaugo- 
ti. — Rovena susimąsčiusi glostė pirštu taurės kraštelį. — Tam 
tikra prasme ją galima apsaugoti, iki prasidės jos laikas. 

— Jei jis prasidės, — pataisė ją Pitas. 

— Jis pesimistas iš prigimties, — šyptelėjo Rovena. — Aš 
labiau tikiu. — Ji nuėjo prie sofos ir grakščiai, kaip sugeba tik ne- 
daugelis moterų, atsisėdo. Tada atsigręžė į Daną ir suėmė jos veidą 
į savo delnus. — Tu pažinsi tiesą, kai išgirsi ją. Gali nusigręžti nuo 
jos, užsimerkti. Mano žmogus yra iš prigimties pesimistas, o tu iš 
prigimties užsispyrėlė. 

— Geriau nepasakysi, — sumurmėjo Džordanas. 

— Bet kai panorėsi išgirsti tiesą, ji atvers tau akis. Tai tavo 
dovana. Jis negali apgauti tavęs, nebent tu jam leistum. Kai pripa- 
žinsi tai, ką jau žinai, sužinosi ir visa kita. 

— Ar negalėtum truputį konkrečiau? 

Rovenos lūpose šmėstelėjo šypsena. 

— Dabar turi apie ką pagalvoti. 

Vėliau, kai liko vieni, Rovena susirietė ant sofos šalia Pito, 
padėjo galvą jam ant peties ir įsižiūrėjo į ugnį. Liepsnose ji matė 
Daną, tvirtai spaudžiančią automobilio vairą, važiuojančią į tylų 
slėnį Viršūnės apačioje. 

Rovena žavėjosi dievų ir mirtingųjų stiprybe. 

— Jis nerimauja dėl jos, — tyliai ištarė. 

Pitas taip pat stebėjo ugnies piešiamus vaizdus. 

— Kuris? Sielų vagis ar istorijų rezgėjas? 

Rovena švelniai pasitrynė skruostu į Pito petį. 

— Abu, žinoma. Jie abu yra įskaudinę ją, nors tik vienas 
padarė tai tyčia. Bet mylimojo ašmenys aštresni nei priešo. Dana 
kelia nerimą Keinui, — tarė ji, — tačiau jos žmogus nerimauja 
dėl jos. 

— Jie svaidosi žiežirbomis. — Pitas pasisuko ir perbraukė 
lūpomis per Rovenos plaukus. — Jam reikėtų pasiguldyti ją į lovą 
ir leisti karščiui užgydyti senas žaizdas. | 

— Jūs, vyrai, visada galvojate, kad lova yra geriausia išeitis. 

— Pakankamai gera. — Pitas švelniai stumtelėjo ją, ir abu 
nugriuvo ant didelės plačios lovos. 

Ji kilstelėjo antakius. Sidabrinė jos suknelė buvo ištirpusi, ir 
dabar ją dengė tik jos pačios oda. Ji žinojo, jog Pitas mėgsta tokius 
žaismingus pokštus. 

— Karščio nepakaks. — Rovena išskleidė rankas, ir aplinkui 
užsižiebė tuzinas žvakių. — Reikia šilumos, mano meile, mano 
vienintele meile, kuri užgydo sužeistas širdis. 

Laikydama išskėstas rankas, ji atsisėdo ir priėmė Pitą į savo 
glėbį. 


Vos tik Dana įėjo pro duris — ir atsikratė Džordano — vos 
tik prisėdo su knyga, į duris vėl kažkas pasibeldė. 

Manydama, jog tai Džordanas su nauju planu, kaip įsiprašyti 
į svečius, ji nekreipė dėmesio. Ji paskaitys šią knygą, tada pamąstys 
apie kelionę į Viršūnę, apie tai, kas buvo pasakyta joje. Apie tai, 
kas buvo nurylėta važiuojant namo. 

Jei jau ji ruošiasi galvoti apie Džordaną, tai tikrai nė už ką 
neleis būti jam šalia. Jis it koks pėdsekys — tuoj užuostų, apie ką 
ji galvoja. 

Beldimas pasikartojo — šį kartą įkyriau. Dana sukando dan- 
tis ir pabandė įsigilinti į turinį. 

"Tačiau jos dėmesį patraukė lojimas. SUpEsiė jog niekur ne- 
dings, Dana atsistojo ir atidarė duris. 

— Ką čia, po galais, veikiate? Judu abu. — Ji dėbtelėjo į Eliną 
ir pasilenkė paglostyti gauruotų Mojaus ausų. — Ar Melori tave 
išspyrė? Vargšelis. — Jos užjaučiamas tonas virto lediniu, kai ji 
atsitiesusi pažvelgė į brolį. — Tu čia nemiegosi. 

— Ir neketinu. 

— Tai kas krepšyje? 

— Daiktai. — Flinas praslinko pro šunį ir seserį ir įžengė į 
vidų. — Girdėjau, vakar buvo prastas vakaras. 

— Kai kas atsitiko, bet dabar neketinu apie tai kalbėti. Aš 
dirbu, paskui einu miegoti. 

Įsijungusi, pagalvojo ji, visas šviesas, kaip ir vakar vakare. 

— Puiku. Čia jo daiktai. 

— Kieno? 

— Mojaus. Rytoj atitempsiu didelį maišą ėdalo, bet pusry- 
čiams užteks. 

— Ką čia mali, velniai griebtų? — Dana žvilgtelėjo į maišą ir 
pamatė sumaitotą teniso kamuoliuką, apkramtytą virvę, dėžę šuns 
sausainių ir apie penkis svarus sauso šunų ėdalo. | 

— Kas čia, po galais? 

— Jo daiktai, — linksmai pakartojo Flinas ir aiktelėjo, kai 
Mojus pašokęs užkėlė didžiules letenas jam ant pečių. — Mojus 
tavo naujasis laikinas kambario draugas. Na, aš bėgsiu. Iki ryto- 
jaus. 

— Najau ne! — Dana nusviedė maišą ant kėdės ir prisivijusi 
užstojo jam duris. — Tu neišeisi iš čia be šuns. 

Elinas nekaltai nusišypsojo. 

— Tu ką tik pasakei, kad aš negaliu čia miegoti. 

— Negali. Ir jis negali. 

— Nagi, pažiūrėk, tu jį įskaudinai. — Flinas gailestingai pa- 
žvelgė į Mojų, kuris tuo metu bandė įkišti snukį į maišą. — Viskas 
gerai, dički. Ji nenorėjo. 

— O, liaukis. 

— Tiu nežinai, ką šunys supranta. Moksliniai tyrimai dar ne- 
baigti. — Jis broliškai pakštelėjo Danai į skruostą. — Kad ir kaip 
būtų, Mojus pagyvens čia porą dienų. Pažais sarginį šunį. 

— Sarginį šunį? — Mojus jau kramtė maišą. — Nejuokink. 

Kadangi rudas popierius pasirodė esąs ne jo skonio, Mojus 
nubidzeno ieškoti trupinių, o Elinas atsisėdo ir ištiesė savo ne- 


trumpas kojas, nusprendęs pakeisti strategiją. 

— Gerai. Kadangi nepasitiki Mojumi, teks pasilikti man. 
Mesime monetą dėl lovos. 

— Aš vienintelė miegu savo lovoje, o tavim nepasitikiu dar 
labiau negu tuo gauruotu drimba, kuris šiuo metu gaudo savo 
uodegą. Mojau! Liaukis, nes tuoj ką nors sudaužysi! 

Ji vos plaukų nenusirovė, kai beviltiškos Mojaus pastangos 
baigėsi smūgiu į staliuką ir knygos nudardėjo jam ant galvos. Išsi- 
gandęs šuo amtelėjo ir puolė prie Flino, ieškodamas apsaugos. 

— Eik sau, Flinai, ir pasiimk savo nevėkšlą šunį. 

Elinas susikrovė kojas ant šuns. 

— Peržiūrėkime galimybes, — pradėjo jis. 

Po dvidešimties minučių Dana piktai atžingsniavo į virtuvę. 
Pamačiusi išverstą šiukšlių dėžę, Mojų, gulintį šiukšlių viduryje ir 
palaimingai kramtantį popierinį rankšluostį, ji sustojo it įbesta ir 
beveik sušnypštė iš pykčio. 

— Kaip čia atsitiko? Kaip, velniai rautų, jis įkalbėjo mane? 

O tai, pripažino Dana, ir buvo Flino Henesio paslaptis. Nie- 
kaip negali suprasti, kaip jam pavyksta įsprausti tave į kampą. 

Ji pritūpė ir prikišo nosį prie šuns snukio. Mojus susigėdęs 
nukreipė žvilgsnį į šalį. Dana galėjo prisiekti, kad jei šunys mokėtų 
švilpauti, tai dabar pasigirstų „aš nieko nedariau“ melodija. 

— Ką gi, drauguži, teks perskaityti tau šių namų taisykles. 

Jis atsakydamas lyžtelėjo jai veidą, tada išsitiesė ant grindų, 
išversdamas į viršų pilvą. 


Ji pabudo nejausdama kojų. Į veidą švietė saulė. Tai paaiškin- 
ti nesunku: ji buvo pamiršusi užtraukti užuolaidas. O kojos yra, 
suvokė su palengvėjimu. Tiesiog jos prispaustos masyvaus šuns 
kūno. 


— Žinai, tokia pradžia man nepatinka. — Dana atsisėdo ir 
stipriai stumtelėjo Mojų. — Sakiau, kad šunims lovoje ne vieta. 
Labai aiškiai pasakiau. 


Jis sudejavo, ir tas keistai žmogiškas garsas pralinksmino 
Daną. Tada šuo pramerkė vieną akį. Ir toji akis suspindo mania- 
kišku džiaugsmu. 

— Ne! 

Bet jau buvo per vėlu. Vienu šuoliu jis paėmė į nelaisvę ne 
tik jos kojas, bet ir visą kūną. Nekantraujančios letenos įsispaudė 
į jos pilvą, krūtis, tarpkojį. Jo liežuvis aptaškė jos veidą meiliais 
bučiniais. 

— Baik! Nulipk! O Marija! — Isteriškai juokdamasi Dana 
raitėsi po juo, kol šuo pašokęs išlėkė iš kambario. 

— Fu. — Dana susiglostė plaukus. Paprastai ji keliasi visiškai 
kitaip, bet vieną dieną gali padaryti išimtį. 

Dabar jai reikia kavos. Tučtuojau. 

Nespėjus nusispirti antklodę, Mojus sugrįžo. 

— Ne! Nedrįsk! Nenešk šito bjauraus kamuolio į mano 
lovą. 

Paprastai rytais ji judėdavo kaip sraigė, apsirijusi raminamų- 
jų, bet užteko vieno žvilgsnio į teniso kamuoliuką Mojaus snukyje 
ir Dana šoko iš lovos kaip olimpinis bėgikas. Ji stryktelėjo ant 
grindų suklaidindama šunį, pasirengusį šokti į lovą. Šis atsitrenkė 
į lovos kraštą, tada nesutrikęs pametė kamuolį jai prie kojų. 

— Mes nežaisime su kamuoliukų namuose. Nežaisime, kol 
aš esu nuoga. Mes nežaisime, kol aš neišgersiu kavos. 

Mojus žaviai pakreipė galvą ir kilstelėjo leteną. 


106 


— Teks eiti į kompromisą. Pirmiausia aš apsirengsiu. — 
Dana pasuko prie spintos. — Tada išgersiu pirmąjį puodelį kavos. 
Paskui aš išvesiu tave labai labai trumpai pasivaikščioti, tada galėsi 
ištuštinti savo pūslę ir lygiai tris minutes pažaisti su kamuoliuku. 


Rinkis. 


Ji nežinojo, kaip jam tai pavyko — koks šeimininkas, toks ir 
šuo, pagalvojo Dana — bet parke ji praleido dvidešimt minučių. 

Ne tokia buvo jos ryto rutina, o Danai, jei ir buvo kas šventa, 
tai tik jos ryto rutina. Ji turėjo pripažinti, kad pabėgiojusi su tuo 
kvailu šunėku jautėsi energingesnė ir žvalesnė, tačiau nė už ką ne- 
sakys to nei Mojui, nei niekam kitam. 

Kol ji pusryčiavo, jis surijo savo pusryčius, tada, jų abiejų 
laimei, nudribo pasnausti. Šį kartą vietoj pusryčių knygos Dana 
pasiėmė „Otelą“. 

Po pusvalandžio, kad viskas, ką perskaitė, nusistovėtų gal- 
voje, ji pakeitė šią kita knyga — apie burtininkus. Nors Jagas 
labai klastingas ir amoralus, tačiau Keinas dar klastingesnis — ir 
galingesnis. Galbūt yra koks būdas pasikasti po juo ar nukreipti jo 
dėmesį, kol ji ieškos rakto. 

Ji skaitė apie baltąją ir juodąją magiją, apie burtininkus ir 
juoduosius magus. Visiškai kas kita, suvokė užsirašinėdama, kai 
žinai, jog tie fantastiniai dalykai, apie kuriuos skaitai, egzistuoja 
iš tikro. 

Tai ne fantastika. Ne melas, bet tiesa. Negalima to pamiršti, 
pagalvojo ji užversdama knygą. Labai svarbu nepamiršti tiesos. 


Koks džiaugsmas, suvokė Dana, pasinėrusi į darbą „Malo- 
nume“, atnaujinti nykią dieną šviežiais baltais dažais. Mūsų vieta, 
galvojo ji. 

Dažydama ji papasakojo Zojai ir Melori apie savo apsilanky- 
mą Viršūnėje ir apie tai, ką sužinojo. 

— Vadinasi, jis gali mums pakenkti. — Suraukusi kakrą Zoja 

įpylė dažų į automatinį Melori volelį. — Arba mes galime pačios 
sau pakenkti. Tikriausiai to jis ir siekia. 

— Jei nukeliautume per toli už tikrosios realybės ribų, 
taip, — sutiko Dana. 

— Bet jis negali mums pakenkti, nebent mes leistume, — 
įsiterpė Melori. — Svarbiausia neleisti, o tai nėra taip lengva, kaip 
skamba. 

— Neprimink. — Vaizduotėje iškilus susidūrimui su Keinu, 
Dana nevalingai nusipurtė. — Svarbu ne tik surasti paskutinius 
du raktus, bet ir apsaugoti save. 

— Ir savo artimus žmones, — priminė jai Zoja. — Jis juk 
persekiojo Fliną. Jei jis pamėgins ką nors padaryti Saimonui — 
bet ką, — pasigailės. 

— Nesijaudink, mamyte. — Dana spustelėjo jai petį. — Kai 
ateis tavo eilė, mes visos prižiūrėsime Saimoną. Mojus irgi, — pri- 
dūrė norėdama praskaidrinti nuotaiką. Ji piktai dėbtelėjo į Melo- 
ri. — Tikra draugė būtų paskambinusi ir perspėjusi, kad netrukus 
turėsiu šunį. 

— Tikra draugė žino, kad miegosi ramiau su šuniu, knar- 
kiančiu prie lovos. 

— Prie lovos, kurgi ne. Įsliūkino į lovą, kai jau miegojau. 
Tai reiškia, kad būčiau pramiegojusi net žemės drebėjimą, nes šis 
šunytis ne iš subtiliųjų. Be to, Mojaus signalizacija labai garsi. O 
mūsų pastate negalima laikyti šunų. 

— Tai tik keletą savaičių, ir dažniausiai naktimis, — priminė 
Melori. — Be to, pati sakai, kad gerai miegojai. Matyti iš tavo 
nuotaikos. 

— Gal ir taip. Dabar paklausykit, ką ketinu nuveikti ieško- 
dama rakto. , 


Paruošusios vieną kambarį, jos perėjo į kitą. 

— Pavydas, burtai, bandymas įlįsti į Keino kailį. — Melori 
pasilypėjo ant naujųjų kopėčių, ruošdamasi dažyti lubas. — Labai 
protinga. 


108 


— Aš taip manau. Atsakymas yra knygoje. Turi būti. Tavasis 
siejosi su paveikslais, o viena iš dukterų, toji, kuri panaši į tave, yra 
menininkė. Tiksliau tariant, muzikantė, bet tai irgi menas. 

Zoja atsisuko į jas. 

— Labai tikiuosi, kad man nereikės fechtuotis, nors manoji 
dievaitė laiko kardą. 

— Ji laiko ir mažą mielą šuniuką, — priminė jai Melori. 

— Šiuo metu negaliu turėti šuns. Žinau, Saimonas labai no- 
rėtų, bet... a, jūs norite nukreipti mano dėmesį nuo kardo. 

— Būtent. 

Dana atsitūpė, pamankštino nugarą. 

— Šuniukas, kardas — tai kažkokios metaforos. Išsiaiškin- 
sime, kai ateis laikas. Bet jei laikytumės tos pačios temos, Melori 
taktas buvo paveiksle. Melori svajojo tapti dailininke, tik kad 
aukščiau bambos neiššoksi... 

Ji vos nenusikando sau liežuvio. 

— Atleisk. Stačiokiškai leptelėjau. 

— Ne. Pasakei tiesą. — Melori žiūrėjo į lubas. Jai, regis, 
patiko dažyti. — Aš neturėjau talento tapyti, todėl nukreipiau 
energiją ten, kur galėjau būti nors dalele meno pasaulio. Manęs 
tai neskaudina, Dana. 

— Gerai, bet paskui galėsi atsilyginti, jei norėsi. Keinas p2- 
sinaudojo Melori troškimu tapyti, kad atitrauktų jos dėmesį nuo 
rakto paieškos. Tačiau mūsų herojė pasirodė esanti protingesnė ir 
persuko stalus. 

Melori didingai linktelėjo. 

— Man patinka ši dalis. 

— Ir man, — įsikišo Zoja. — Tu nori rašyti, Dana? 

— Ne. — Dana papūtė lūpas galvodama. — Ne. Bet aš turiu 
būti šalia knygų. Mane žavi žmonės, kurie sugeba rašyti ir rašo. 

— Įskaitant Džordaną? 

— Apie tai nekalbėkime, bent jau kol kas. Aš tik noriu pasa- 
kyti, kad knygos man labai svarbu. Kaip Melori svarbu menas. To- 
dėl manau, kad mano raktas yra susijęs su knygomis. Jaučiu, kad 

jis yra knygoje, kurią jau esu skaičiusi. Knygoje, kuri svarbi man. 
Pabandysiu paieškoti pavadinimų, kuriuose yra žodis „raktas“. 
Pažiūrėsiu, kas iš to išeis. — Dana mąsliai suraukė kaktą. — Ži- 
noma, būtų per daug paprasta rasti raktą pavadinime, tačiau bent | 
jau būtų už ko užsikabinti. 

— Galėtume pasidalyti darbu, — pasiūlė Melori. — Jei su- 
darytum sąrašą, padalytume jį į tris dalis ir patikrintume kiekviena 
savąją. 

— Tai padėtų. Mes nežinome, ko ieškome, — tęsė Dana. — 
Tačiau turime tikėti, kad pamačiusios atpažintume. 

— Gal reikėtų patikrinti knygas, kurių pavadinimuose yra 
žodis „dievaitė“, — patarė Melori. — Mano raktas buvo susijęs 
su dainuojančia dievaite iš Rovenos užuominos. Tavasis gali būti 
susijęs su dievaite, kuri vaikšto ar laukia. 

— Puiki mintis. — Užbaigusi savąją sienos dalį, Dana atsi- 
stojo. — Varge, mums akys išvarvės. Yra dar kai kas. — Negalė- 
dama nustygti vietoje, Dana vėl pasigriebė teptuką. — Fantazija 
nukėlė tave į jaukius namus, šeimą, nuosavą studiją. O aš buvau 
negyvenamoje tropikų saloje. Nemanau, kad ką nors panašaus 
būtų galima rasti čia, Velyje. 

— Na, dar nežinai, kur keliausi kitą kartą. 

Dana padėjo teptuką ir įsispoksojo į Melori. 

— Jergutėliau. Kokia smagi mintis. 


Aštuntas skyrius 

ors buvo bedarbė, Dana abejojo, ar kada nors yra dir- 
busi daugiau ir ilgiau. 

Reikėjo“rūpintis Mojumi, kuris prilygo aštuoniasdešimties 
svarų kūdikiui. Jį reikėjo šerti, išvest pasivaikščioti, barti, žaisti ir 
atidžiai stebėti. 

Taip pat kiekvieną dieną ji važiuodavo į namą ir keletą va- 
landų dažydavo — šis darbas labai padidino jos pagarbą tiems, 
kurie tokiu būdu užsidirba pragyvenimui. Mojus teikė paguodą ir 
linksmino ją, o darbas jų būsimame centre teikė pasitenkinimą ir 
pasididžiavimą. 

Galbūt iš šalies atrodė, kad jos nedaug tenuveikė — jos nu- 
sprendė gruntuoti visas sienas ir tik po to taikyti spalvą — tačiau, 
kai susiburdavo trys ryžtingos ir energingos moterys, darbas spar- 
čiai pajudėdavo į priekį. 

Po mėnesio kito Danai teks pagalvoti apie verslo struktūrą 
ir strategiją. Ji jau turėjo ilgą knygų, intriguojančių papildomų 
prekių sąrašą, buvo nusižiūrėjusi įvairių stilių lentynų ir staliukų, 
taurių ir puodelių. Tačiau viena yra fantazuoti apie nuosavą kny- 
gyną, o visai kas kita įvykdyti tai realybėje, nepamiršti tūkstančių 
detalių, reikalingų jo atidarymui. 

O kur dar nakties valandos, skirtos rakto paieškai. Skaitymas 
visada buvo jos aistra, o dabar tapo misija. Kažkur knygoje slypėjo 
atsakymas. Arba bent jau kitas klausimas. 

O kas, jei atsakymas arba klausimas yra vienoje iš tų knygų, 
kurias ji paskyrė draugėms? Kas, jei jos nepastebės jo, nes tai liečia 
tik ją? Taip galima išprotėti, tarė ji sau. 

Lyg dar būtų negana, jai reikia pasirengti pasimatymui. Pasi- 
matymui, priminė sau Dana, į kurį jai nederėtų eiti. Beprotė. 

Jei atsisakytų, Džordanas imtų priekaištauti arba pamokslau- 
ti, kol ji neišlaikiusi apdorotų jį mėsininko peiliu ir likusį gyveni- 
mą praleistų kalėjime. Arba, dar blogiau, jis nuraisytų tą pašaipią 
„aš taip ir sakiau“ miną ir pasakytų tik dar kartą įrodęs, kad ji bijo 
būti šalia jo. Abiem atvejais ji griebtųsi peilio ir baigtų gyvenimą 
moterų kalėjime. 

Lieka vienintelis kelias — eiti, ir eiti gerai apsišarvavus. Ji ne 
tik įrodys, kad nė kiek nebijo būti šalia jo — ji pasistengs išvesti 
jį iš proto. 

Dana žinojo, jog Džordanui patinka kvapai, tad išsirepė 
kūną kvapniu kremu, tada įslydo į seksualius apatinius. Aišku, ji 
nesuteiks Džordanui galimybės pamatyti jų, bet jž žinos, kad dėvi 
seksualią juodą liemenėlę, nėriniuotas kelnaites, nėriniais puošrą 
strėnjuostę ir blizgančias kojines. Tai suteiks jai pasitikėjimo savi- 
mi ir galios. 

Ji apžiūrėjo save veidrodyje — iš priekio, nugaros, šonų. 

— O taip, atrodau šauniai. Graužkis, Hokai. 

Dana čiupo ant lovos gulinčią suknelę, kuri atrodė apgau- 
lingai paprasta — tiesiog ilga juoda suknelė. Tačiau ant kūno ste- 
buklingai pasikeisdavo. Apsivilko ją, išlygino raukšlės ir dar kartą 
apsisuko prieš veidrodį. 

Užpildyta krūtimis iškirptė įgavo visiškai naują formą; dabar 
krūtinė gundomai kilnojosi virš kraštelio, o ilgas sijonas, žengus 
žingsnį, prasiskirdavo atidengdamas dailią ilgą koją. 

Dana įšoko į aukštakulnius batelius ir patenkinta išsitiesė 
visu ūgiu. Ji niekada nesigėdijo, jog yra aukšta. Jai tai patiko. 

Reikės padėkoti Zojai už šukuoseną, nutarė ji. Švelnūs ir 
vešlūs plaukai gražiai krito ant pečių, tai paslėpdami, tai atideng- 
dami spindintį akmenuką kairiojoje ausyje. Dar vienas viliojantis 
akcentas, pagalvojo Dana. 

Ji pasikvėpino kaklą, iškirptę, riešus. Tada išdidžiai kilstelėjo 
smakrą. 

— Tu krisi negyvas, berneli. 

Staiga jai šovė į galvą mintis, kad ji laukia šio pasimatymo. 
Jau senokai taip puošėsi kur nors eidama. Be to, prisipažino sau, 
jai smalsu. Kaip elgsis Džordanas? Kaip jie elgsis vienas su kitu? 
Kaip jausis dabar, kai yra suaugę vyras ir moteris, o ne jaunikliai? 

Įdomu, nutarė ji. Ypač įdomu todėl, kad jis tikrai stengsis ją 
užkariauti, o ji nė neketina leistis užkariaujama. 

Dana palinko prie veidrodžio, ryškiai raudonai pasidažė lū- 
pas. Įsimetusi dažus į rankinę, dar kartą apžiūrėjo save veidrodyje 
ir tarė: 

— Žaidimas prasideda. 

Kai lygiai pusę aštuonių Džordanas pasibeldė į duris, jo 
reakcija buvo būtent tokia, kokios Dana tikėjosi. Jo akys išsiplėtė, 
vyzdžiai padidėjo. Ji beveik matė, kaip sutvinksėjo jo pulsas. Tada 
jis suspaudė kumštį ir porą kartų sudavė sau į krūtinę tarsi žadintų 
širdį. 

— Nori mane pribaigti, ar ne? 

Ji pakreipė galvą. 

— Tikrai taip. Ir kaip man sekasi? 

— Šūvis mirtinas. Ar man jau teka seilės? 

Dana neišlaikiusi šyptelėjo ir grįžo į kambarį pasiimti palto. 
Jis įžengė paskui ją, pasilenkė ir pauostė. 

— Jei imsiu inkšti, stenkis... — Jis nutilo pamatęs knygas. 
Krūvas knygų prie sofos, ant kavos staliuko, valgomojo stalo. 

— Viešpatie, Dana, tau reikia gydytis. 

— Jos ne tik skaitymui, nors nematau tame nieko bloga. Jos 
skirtos darbui ir informacijos ieškojimui. Man reikia surasti raktą 
ir atidaryti knygyną. 

Dana užsimetė paltą stengdamasi nuslėpti sumišimą, kad 
dabar jis, regis, labiau susidomėjo knygomis, o ne ja ir jos stulbi- 
nančia išvaizda. 

— „Raktas į Rebeką“, „Pagrindinė liudytoja“, „Namas be 
rakto“. Suprantu. Raktas į seksualinį pasitenkinimą? — Jis kreivai 
nužvelgė Daną. 

— Užsičiaupk. Einam? 

— Taip, taip. Čia kaip tik tau. — Daras pritūpė ir pra- 
dėjo vartyti puslapius. — Gal nori, kad padėčiau? 

— Aš jau pasidalinau darbu su Melori ir Zoja. — Dana ži- 
nojo, kad jis tuoj įsigilins į knygą — negalės atsispirti. Šioje srityje 
jie abu tarsi dvyniai. 

— Gana. Čia yra alkanų žmonių. 

— Kas dar naujo? — Jis padėjo knygą ant krūvos viršaus, 
atsistojo ir dar kartą įdėmiai nužvelgė Daną. — Oho. 

— Ach, kaip miela. Einam? 

Jis nuėjo prie durų ir atidarė jai. 

— Kur Mojus? 


atves čionai. Kur valgysime? 

— Lipk į mašiną, panele, kuriai tik viena galvoje. Gausi savo 
porciją. Kaip sekasi dažytojų brigadai? — pasiteiravo jis, susėdus 
į mašiną. 

— Varom. Rimtai. Negaliu atsidžiaugti, kiek mes padarėme. 
Užtat skauda visą kūną. 

— Jei reikės masažo, tik pasakyk. 

— Koks malonus ir nesavanaudiškas pasiūlymas, Džordanai. 

— Jau toks aš esu. 

Ji sukryžiavo kojas taip, kad suknelės skeltukas atidengtų 
koją iki par šlaunies. 

— Bet mane masažuoja Krisas. 

Jo žvilgsnis nuslydo jos koja iki pat batelio kulno, o paskui 
lėtai grįžo atgal. 

— Krisas? — Jis neiškošė vardo pro dantis, bet norėjo. 

— Mm. 

— Ir kas tas Krisas? 

— Labai talentingas fizioterapeutas stebuklingomis ranko- 
mis. — Dana pasimuistė, tarytum jausdama tas rankas, ir sudeja- 

vo. O taip, pagalvojo ji, nugirdusi patankėjus Džordano kvėpavi- 
mą, šį kartą ji turi visiškai naują ir taikliai šaudantį ginklą. 

— Jį rekomendavo Zoja, — pridūrė. — Zoja ketina pasiūlyti 
daug gydomųjų paslaugų savo salone. 

— Ir jai dirbs Kristina ar Kristoferis? 

Dana patraukė pečiais. 

— Šiandien Krisas darė man kaklo ir pečių masažą — ban- 
domąjį testą. Jam puikiai pavyko. — Ji susiraukė, kai jie išvažiavo 
už miestelio ribų. — Mes nevalgysime miestelyje? 

Džordanas negalėjo alsuoti neįkvėpdamas to, kuo ji prisikvė- 
pino, ir tai varė jį iš proto. Be to, galvojo jis, buvau pamiršęs, kad 
jos kojos eina iki pat ausų. Bet ji pasistengė man priminti. 

Jei jo balse buvo truputį įtampos, tai ne be priežasties. 

— Aš tave vaišinu ir apmoku sąskaitą. O kur — mano rei- 
kalas. 

— Tikiuosi, tai bus verta mano aprangos ir apetito, kitaip tau 
teks apmokėti ne tik sąskaitą. 

— Prisimenu tavo apetitą. — Atsipalaiduok, paliepė sau 
Džordanas. Tegu ji žaidžia išsijuosusi, bet jis dar nė lazdos nenu- 
sistvėrė. — Tai sakyk, koks tas raktas į seksualinį pasitenkinimą? 

— Perskaityk knygą. O tu man pasakyk, apie ką pirmiausia 
pagalvoji išgirdęs žodį „raktas“? 

— Paslaptis už užrakintų durų. 

— Hm. Dar viena galimybė. O apie dievaites, bet ne mito- 
logijoje? 

— Fatališkas moteris. Paslaptingas, kaip toji iš „Maltos sa- 
kalo“. 

— Kuo ji dieviška? 

— Ji turi galią apkerėti vyrą seksu, grožiu ir melu. 

— Och. — Dana tyčia lėtai persibraukė per plaukus. — Ne- 
blogai. Reikės pagalvoti. — Ir ji susimąstė, pamiršusi apie laiką ir 
kelionės tikslą. Buvo beveik aštuonios, kai pabudo iš sąstingio ir 
sumirksėjo išvydusi didelį baltą namą kalvos šlaite. 

Nagi, nagi, pagalvojo Džordanas, pastebėjęs jos apstulbusį 
žvilgsnį. 

— Lučiano restoranas? — išsižiojo Dana. — Šiuo metų laiku 
reikia būti kongresmenu, kad gautum staliuką pas Lučianą. Net 
ne sezono metu reikia rezervuoti prieš kelias savaites, o spalį nieko 
negausi, net jei paaukotum kraujo. 

— Galėsi paaukoti kokią pintą. — Džordanas išlipo ir pa- 
mėtėjo raktelius patarnautojui. 

— Visada norėjau čia pakliūti. Bet ne mano nosiai. 

— Kartą bandžiau užsakyti staliuką tavo gimtadieniui. Jie 
nesijuokė iš manęs, bet buvo netoli to. 


— Nebūtum galėjęs sau leisti... — Dana nutilo ir netikėtai 
susigraudino. Būtent taip jis ir elgdavosi, prisiminė ji. Netikėtai, 
beatodairiškai. — Puiki buvo mintis, — tarė ji jam ir pabučiavo 
į skruostą. 

— Šį kartą man pavyko. — Danai atėmė amą, kai jis pa- 
kėlęs pabučiavo jai ranką. — Su gimtadieniu. Geriau vėliau nei 
niekada. 

— Tu toks žavus. Kodėl esi toks? 

— Tai tinka prie tavo aprangos. — Nepaleisdamas jos ran- 


kos, Džordanas nusivedė Daną laiptais. 

Kažkada šis restoranas buvo vienos turtingos ir įtakingos 
šeimos namas. Dana nežinojo, ar jį galima būtų vadinti rūmais, 
tačiau jis tikrai atitiko visus reikalavimus — turėjo kolonas, bal- 
konus, portikus. 

Namas stovėjo nuostabioje vietoje, kalnų apsuptyje, todėl pa- 
vasarį ir vasarą, netgi ankstyvą rudenį lankytojai galėjo mėgautis iš 
kiemo atsiveriančiais vaizdais ir nepriekaištingai patiektu maistu. 

Vidus buvo restauruotas, tačiau išsaugota namo elegancija ir 
atmosfera. Holas puikavosi marmuro grindimis, italų meistrų pa- 
veikslais, patogiais foteliais. Dana vos spėjo įkvėpti šio prabangos 
oro, kai jų pasitikti atskubėjo metrdotelis. 

— Pone Hokai, mums nepaprastai džiugu, kad galėjote ap- 
lankyti mus šį vakarą. Sinjorina, sveiki atvykę pas Lučianą. Jūsų 
stalas paruoštas, jei norėtumėt iš karto vakarieniauti. Arba, jei pa- 
geidaujate, nuvesiu jus į mūsų saloną. 

— Dama išalkusi, todėl mes vakarieniausime, ačiū. 

— Žinoma. Gal galėčiau paimti jūsų apsiaustą? 

— Taip. 

Tačiau Džordanas aplenkė metrdotelį ir, lengvai palietęs jos 
pečius, nuvilko paltą. Paskui jie buvo palydėti didingais laiptais 
į privatų, kaip suprato Dana, kambarį, kur jau stovėjo paruoštas 
stalas dviem. 

Šalia išdygo padavėjas su šampanu. 

— Kaip ir pageidavote, — tarė metrdotelis. — Ar tiks jūsų 
vakarui? 

— Nuostabu, — atsiliepė Džordanas. 

— Bene. Jei ko norėtumėt, tik užsiminkit. Malonaus vakaro. 
Buon appetito. 

Jis dingo, palikęs juos vienus. 

— Kai pasistengi, — patylėjusi tarė Dana, — tai jau pasi- 


stengi. 

— Jei daryti, tai daryti. — Džordanas kilstelėjo taurę, švel- 
niai skambtelėjo į josios. — Už puikias akimirkas. Kurios buvo, 
yra ir bus. 


— Už tai galima išgerti. — Ji paragavo šampano. — Oho. 
Dabar suprantu, ką turėjo galvoje senasis Domas, kai pirmą kartą 
paragavo burbuliukų. Tarsi gertum žvaigždes, pasakė jis. — Ji nu- 
gėrė dar gurkšnelį ir įsmeigė akis į Džordaną. — Gerai, prisipa- 
žįstu, aš sužavėta. Tu stambi žuvis, ar ne, pone Hokai? 

— Galbūt, bet svarbiau yra žinoti, kaip tuo pasinaudoti. 
Net ir vietinis vyrukas, kuris gerai uždirba, gali gauti staliuką 
restorane. 

Dana apsidairė po nuošalų romantišką, švelniai apšviestą 
kambarį. ž | 

Gėlių ir žvakių buvo ne tik ant staliukų, bet ir ant antikvari- 
nio serverio, ant ilgo raižyto bufeto. Kambaryje sklido jų aroma- 
tas, skambėjo tylūs smuiko garsai. Juodo marmuro židinyje degė 
ugnis, ant atbrailos vėl žvakės ir gėlės. Viskas atsispindėjo plačiame 
geldelių veidrodyje ir tai teikė kambariui dar daugiau intymumo. 

— Tai bent vieta, — pagaliau ištarė ji. 

— Norėjau pabūti vienumoje su tavim. Nesugadink to, — 
tarė jis ir uždėjo savo ranką ant josios, kol ji nespėjo atitrauk- 
ti. — Tai tik vakarienė, Ilgše. 

— Niekas nėra tik tokioje vietoje kaip ši. 

Jis apvertė jos ranką ir perbraukė pirštu per delną, tuo pačiu 
metu stebėdamas veidą. 

— Tada leisk man pamėginti merginti tave. Tik šį vakarą. 
Galėčiau pradėti nuo to, kad vien pažvelgus į tave man stoja 
širdis. 

Jos širdis smarkiai šoktelėjo ir nukrito. 

— Kaip pradžiamoksliui, tau labai gerai sekasi. 

— Sėdėk ramiai. Bus dar geriau. 

Ji neištraukė rankos. Būtų buvę negražu po viso to, ką jis dėl 
jos padarė. 

— Tai nieko nepakeis, Džordanai. Mes jau nebe tie, kokie 
buvome. 

— Bet dabar mes abu esame čia. Kodėl mums neatsipalaida- 
vus ir nepasimėgavus tuo? — Jis linktelėjo padavėjui, diskreriškai 
mindžikuojančiam už durų. — Sakei, kad esi alkana. 

Dana paėmė meniu. 

— Čia tai tu paraikei. 


Reikėtų pastangų, kad neatsipalaiduotum ir nesimėgautum, 
nusprendė Dana. Be to, tai būtų negražu. Taip, pasimatymas buvo 
jo idėja, tačiau Džordanas labai pasistengė, kad jis būtų įsiminti- 
nas, netgi stebuklingas. 

Tariant jo žodžiais, jis merginasi jai. Tai kažkas nauja. Kad ir 
kiek laiko jiedu buvo praleidę kartu, kad ir ką vienas kitam reiškė, 
jų santykiuose niekada nebuvo šios ssnamadiškos romantikos. O, 
jis sugebėdavo būti mielas, jei būdavo geros nuotaikos. Ir mokėjo 
stebinti. Tačiau niekas, net labiausiai jam prijaučiantys žmonės 
negalėtų pavadinti Džordano Hoko galantišku ar tradiciškai ro- 
mantišku kavalieriumi. 

Bet jai patiko jo kraštutinumai. Jie traukė ir jaudino ją. Nors 
ji būtų nesiskundusi, jei jis būtų pakvietęs nors į vieną tokį pasi- 
matymą. 

— Papasakok, ką ketini daryti su knygynu. 

Dana paėmė dar kąsnelį neįtikėtinai skanios didžiadantės. 

— Kiek laiko turi? 

— Kiek tik reikia. 

— Ką gi, pirmiausia noriu, kad jis būtų prieinamas visiems. 
Kad tai būtų tokia vieta, kur žmonės užsukę neskubėdami apsi- 
žvalgytų, galbūt prisėstų ir paskaitytų. Tačiau nenoriu, kad tai 
taptų jų privačia biblioteka. Noriu įkurti knygyną, kur žmonėms 
patiktų susiburti, kur jie jaustųsi svarbūs. 

— Stebiuosi, kad niekas Velyje nepagalvojo apie tai anks- 
čiau. 

— Stengiuosi apie tai negalvoti, — prisipažino ji. — Jei nie- 
kas to nepadarė, gal yra rimta priežastis. 

— Jie — tai ne tu, — paprastai paaiškino Džordanas. — Ko 
dar norėtum? Ketini prekiauti įvairiomis knygomis ar specializuo- 
tis į tam tikrą žanrą? 

— Įvairiomis. Noriu turėti kuo įvairesnių, tačiau pakanka- 
mai ilgai dirbau bibliotekoje, tad žinau, ką žmonės mėgsta. Tam 
tikri skyriai — meilės romanai, fantastika — bus didesni nei, 
tarkim, ezoterikos. Be to, ketinu bendradarbiauti su vietinėmis 
mokyklomis, žinoti, kokius kūrinius mokytojai skiria mokiniams. 
Taip pat per pirmąjį pusmetį norėčiau įsteigti knygų klubą. 

Dana paėmė vyno taurę. 

— Tai tik pradžia. Melori, Zoja ir aš dirbsime kartu, todėl 
tikimės, kad jų klientai taps mano klientais ir atvirkščiai. Pavyz- 
džiui, ateis kas nors knygų ir staiga pamatys nuostabią vazą. Nu- 
tars, kad ji puikiai tiktų sesers gimtadienio dovanai. Arba Zojos 
klientai — kol ji jiems tvarkys plaukus, galės paskaityti knygą. 

— Arba atėję pasižiūrėti paveikslų nutars, kad jiems ne pro 
šalį būtų pasidaryti manikiūrą. 

Ji kilstelėjo taurę. 


119 


— Būtent. 

— Geras planas. Jūs puikiai atrodote kartu. Papildote viena 
kirą. Jūsų stiliai skirtingi, bet dera tarpusavyje. 

— Keista, aš irgi apie tai galvojau. Jei kas nors man būtų 
pasakęs, kad kursiu bendrą verslą — įdėsiu viską iki paskutinio 
cento — su dviem moterimis, kurias pažįstu vos mėnesį, būčiau 
nusijuokusi. Bet štai — prašom. Ir kaip gerai. Tai dalykas, kuriuo 
visiškai tikiu. | 

— Jei prireiktų dėl knygyno, galiu tau bet kada paskolinti. 

— Pasitaupyk savo pinigus. Gali būti, kad man teks skolin- 
tis, kol viskas bus baigta. Dabar tu man pasakyk, ko ieškotum 
gerame artimiausiame knygyne. Kaip rašytojas. 

Džordanas atsilošė ir pamojo padavėjui sutvarkyti stalą. 

— Tu pavadinai mane rašytoju be jokių niekinančių būdvar- 
džių. : 
— Nesipūsk. Aš tik palaikau vakaro nuotaiką. 

— Tada užsisakykime deserto ir kavos, ir aš tau papasako- 
siu. 


Jam bebaigiant, Dana gailėjosi, kad neatsinešė užrašų knygu- 
tės. Jis išvardijo aspektus, apie kuriuos Dana nė nebuvo pagalvo- 
jusi, praplėtė jos paminėtuosius. Taip, jis supranta, apie ką kalba, 
pagalvojo ji. 

Kai jie ėmė aptarinėti pačias knygas, Dana suvokė, kaip jai 
trūko šios jų bendravimo pusės. Draugo, kuris kaip ir tu pametęs 
galvą dėl knygų. Jie abu iš pradžių jas ryte prarydavo, išnagrinėda- 
vo, tada palengva mėgaudavosi, ragaudavo. 

— Gražus vakaras, — tarė jis, padėdamas jai atsistoti. — Gal 
pasivaikščiokim truputį prieš grįždami namo? 

— Ar tuo nori pasakyti, kad per daug valgiau ir dabar turiu 
pasimankštinti? 

— Ne. Taip noriu pratęsti laiką su tavimi. 

— Tu tikrai padarei pažangą, — konstatavo Dana, kai jis iš- 
lydėjo ją iš kambario. 

Jos paltas atsirado akimirksniu, taip, kaip ir buvo dingęs. Ir, 
pastebėjo ji, Džordanas nė nemirktelėjo, kai metrdotelis atkišo 
jam pasirašyti vieną iš jo knygų. 

Tai jis irgi puikiai sugeba, pagalvojo ji. Džordanas draugiškai 
pasišnekučiavo su metrdoteliu, padėkojo už vakarą. 

— Koks jausmas? — paklausė ji, kai jie išėjo į kiemą. — Kai 
kas nors prašo tavęs pasirašyti? 

— Žymiai geresnis nei tada, kai į tave nekreipia jokio dė- 
mesio. 

— Aš rimtai. Neišsisukinėk. Kaip jautiesi? 

— Patenkintas. — Džordanas susimąstęs pataisė jos palto 
apykaklę. — Pamalonintas. Nustebintas. Nebent jų akys pamišė- 
liškai spindi, o rankose virpa niekur nespausdintas rankraštis. 

— Taip būna? 

— Gana dažnai. Tačiau dažniausiai man būna malonu. O, 
štai žmogus, kuris perskaitė mano knygą. Ir jis mano, kad būtų 
šaunu, jei aš pasirašyčiau. — Jis patraukė pečiais. — Kodėl gi ne? 

— Nejaučiu euforijos balse. 

— Aš ramus vyrukas. 

Dana prunkštelėjo. 

— Nuo kada? 

— Tai tu mėgai ginčytis ir įrodinėti savo tiesas. — Džordanas 
plačiai nusišypsojo pastebėjęs Danos žvilgsnį. — Matai, kaip mes 
pasikeitėme? 

— Šį kartą nutylėsiu, nes puikiai praleidau laiką. — Ji atsi- 
duso žiūrėdama į pilnėjantį mėnulį. — Prasideda antroji savaitė. 

— Tau puikiai sekasi, Ilgše. 

Dana papurtė galvą. 

— Kol kas nieko neužčiuopiau. Dar ne. O dienos skrieja. Aš 
nepanikuoju, ne, — skubiai pridūrė, — bet imu rimtai rūpintis. 
Tiek daug priklauso nuo manęs. Žmonės, kurie man brangūs. Bi- 
jau juos nuvilti. Supranti, ką noriu pasakyti? 

— Taip. Bet tu ne viena. Taip, tau tenka pagrindinė našta, 
tačiau viso svorio nereikia tempti. — Džordanas uždėjo rankas jai 

ant pečių ir prisitraukė arčiau, kol jos kūnas atsirėmė į jo. — Aš 
noriu tau padėti, Dana. 

Ji puikiai tiko jam. Visada. Danos smegenyse suskambo įspė- 
jantys varpeliai. 

— Mes jau žinome, kad tu vienaip ar kitaip esi susijęs. 

— Aš noriu daugiau. — Jis palenkė galvą ir brūkštelėjo lūpo- 
mis per jos petį. — Ir aš noriu tavęs. 

— Šiuo meru man pakanka rūpesčių. 

— Tai nieko nepakeis. — Jis atsuko jos veidą į save. — Aš vis 
tiek tavęs norėsiu. Ir tu tai žinosi. — Jis kreivai šyptelėjo glostyda- 
mas jos ranką. — Man visuomet patiko šis žvilgsnis. 

— Koks žvilgsnis? 

— Toks truputį irzlus, kai kas nors primeta tau dar vieną 
problemą. Tada tarp tavo antakių atsiranda raukšlelė. — Jis palietė 
lūpomis jos kaktą. 

— Maniau, kad išėjome pasivaikščioti. 

— Taip ir yra. Bet dabar, sakyčiau, šis vakaras prašosi dau- 
giau. 

Jam patiko, kaip ji papūtė lūpas ir nustebo, kai, užuot pa- 
bučiavęs, jis ėmė švelniai sukti ją ratu. 

— Koks gudrus, — sumurmėjo ji, tačiau leidosi šokdinama. 

— Man visada patiko šokti su tavim. Jausti tavo kūną. Uos- 
tyti plaukus, odą. Jei prisispaudžiu arti ir žiūriu, galiu matyti save 
tavo akyse. Aš negaliu atsispirti tavo akims. Niekada tau šito ne- 
sakiau, ar ne? 
 — Ne. — Dana pajuto, jog ima virpėti; įspėjančius varpelius 
užgožė besidaužanti širdis. 

— Negalėjau tada, negaliu dabar. Kartais, kai mes drauge 
praleisdavome naktį, aš pabusdavau anksčiau, kad pažiūrėčiau į 
tave miegančią. Kad matyčiau, kaip tu atsimerki. 

— Tai nesąžininga. — Danos balsas virpėjo. — Nesąžininga 
tai sakyti dabar. 

— Žinau. Turėjau pasakyti tada. Bet ši akimirka yra viskas, 
ką turiu. 

Jis lengvai palietė jos lūpas, švelniai krimstelėjo. Pajuto, kaip 
jos kūnas ima palengva pasiduoti ir vos susilaikė neįsisiurbęs. 

Jis judėjo lėtai, dėl jų abiejų, ragaudamas tai, ką kažkada 
rydavo, stabteldamas ten, kur kažkada skubėdavo. Žvaigždžių 
šviesoje, jausdamas Danos rankas, kylančias apkabinti jį, neleido 
sau reikalauti. Jis gundė. 

Džordanas tebesuko ją ratu. O gal jai tik galva sukasi? Jo 
lūpos buvo šiltos, kantrios, nors labai jaudinančios; jis iš paskuti- 
niųjų stengėsi valdyti viduje susikaupusį karštį. 

Ji atsiduso, prisitraukė jį artyn. Ir leido jam įsiskverbti gi- 
liau. 

Švelnios, neskubančios, drėgnos lūpos. Vėsus oras, glostantis 
jos įkaitusią odą, nakties kvapas, tyliai tariamas jos vardas. 

Visi tie metai buvo padarę tarp jų prarają, o šis bučinys tuš- 
čiame rudens sode pradėjo tiesti per ją tiltą. 

Jis atsiplėšė pirmas, suėmė jos rankas ir pakėlė jas prie savo 
lūpų. 


— Duok man galimybę, Dana. 

— Tu nesupranti, ko prašai. Ne, nesupranti, — suskubo ji 
pareikšti, nespėjus jam prasižioti. — O aš dar nežinau atsakymo. 
Man reikia daugiau laiko. 


— Gerai. — Jis atsitraukė, bet rankų nepaleido. — Aš palauk- 
siu. Bet tikrai noriu tau padėti. Tai neturi nieko bendra su šiuo... 

— Ir apie tai turiu pagalvoti. 

— Gerai. 

Yra dar kai kas, pagalvojo Dana, kai jie pasuko prie automo- 
bilio. Ji ne tik tebemyli jį. Kaip jis ir sakė, dabar jie kitokie. Meilė, 
kurią ji jautė anam vaikinui, yra blyški ir gležna kaip ryto migla, 
palyginti su ta, kokią ji jaučia dabar. 


Džordanas įėjo vidun ir išjungė verandoje šviesą. Jau seniai 
kas nors bepaliko jam šviesą, pagalvojo. 

Žinoma, jis pats to norėjo. Nusprendė išvykti iš Velio, pa- 
likti Daną, draugus, viską, kas buvo pažįstama. Tai buvo teisingas 

sprendimas, jis nesigaili. Tačiau dabar mato, kad tai, kaip jis visa 
padarė, buvo klaida. Toji klaida suardė tai, kas buvo. Kaipgi gali 
dabar statyti namą ant suirusių pamatų? 

Jis ėmė kopti laiptais, bet sustojo pamatęs Fliną nulipant 
žemyn. 

— Lauki manęs, tėtuk? Komendanto valanda jau prasidėjo? 

— Matau, kad vakaras praėjo linksmai. Gal užeisim į mano 
kabinetą? 

Nelaukdamas sutikimo, Flinas nužingsniavo į virtuvę. Apsi- 
žvalgė. Taip, baisus kambarys, net jis tai mato. Senoviški variniai 
puodai, bjaurios spintelės ir linoleumas, kuris tikriausiai blizgėjo 
tada, kai jo senelis buvo jaunas. 

Vis dėlto jis negalėjo įsivaizduoti, kaip atrodytų virtuvė, kai 
joje pasidarbuos Melori. Dar mažiau suprato, kodėl ją taip džiugi- 
na perspektyva viską išdraskyti, o paskui vėl sudėti. 

— Pirmadienį ateina darbininkai atakuoti šią vietą. 

— Kaip tik laiku, — pastebėjo Džordanas. 

— Anksčiau ar vėliau būčiau susiruošęs. Nelabai ir naudojau- 
si ja. Bet kai atsirado Melori, maistas dažnai gaminamas čia. — Jis 
spirtelėjo koja į viryklę. — Ji kažkodėl labai nemėgsta šio daikto. 
Sako, kad baisus. 

— Atsivedei mane tam, kad papasakotum apie Melori aistrą 
virtuvės reikmenims? 

— Ne. Užsimaniau sausainių. Melori neleidžia valgyti lovoje. 
Tai dar vienas dalykas, kurio nesuprantu, — tęsė jis traukdamas iš 
spintelės maišelį. — Bet aš sukalbamas vaikinas. Nori pieno? 

— Ne. 

linas dėvėjo pilkas pižamines kelnes ir marškinėlius, kurie 
tikriausiai buvo užsilikę dar nuo koledžo laikų. Jis buvo basas, ne- 
rūpestingai nusiteikęs. 

Išvaizda, žinojo Džordanas, gali būti apgaulinga. 

— Ne toks jau tu ir sukalbamas, Henesi. Apsimeti esąs su- 
kalbamas tada, kai nori, jog viskas būtų kaip tau tinka. 

— Matai, juk nevalgau lovoje. 

— Tai tik smulkmena, sūnau. Užtat lovoje turi moterį. 

— Aha. — Flinas išsišiepęs įsipylė pieno, tada atsisėdo ir 
ištiesė kojas. — Turiu. Žinoma, ji ten tik skaito, užuot siūliusi 
man intriguojančias ir įvairias seksualines paslaugas, bet aš galiu 
palaukti. 

Džordanas irgi atsisėdo. Flinas, jis žinojo iš patirties, niekada 
neskuba pasakyti, ko nori. 

— Taigi nori pasikalbėti apie savo seksualinį gyvenimą? Nori 
pasigirti ar paprašyti patarimo? 

— Aš verčiau darau, užuot gyręsis, ir man puikiai sekasi. Bet 
ačiū už pasiūlymą. — Jis įsimetė į burną sausainį. — Kaip Dana? 

Tad štai apie ką kalbėsimės, suprato Džordanas. 

— Truputį nerimauja dėl užduoties, tačiau atkakliai dirba. 
Tikriausiai matei, koks kalnas knygų jos namuose, kai nuvedei 
Mojų. 

— Taip. Vien pagalvojus man ima skaudėti akis. O visa kita? 

— Regis, ji atsigavo po to, kas nutiko aną vakarą. Jai ir bau- 
gu, ir smalsu. Žinai, kokia ji. 

— Mm. 

— Kodėl paprasčiausiai nepaklausi, kaip mudviem sekasi? 

— Kištis į jūsų asmeninį gyvenimą? Man? 

— Užsičiaupk, Henesi. 

— O, tu taip kūrybiškai, taip glaustai pasakei. Dabar supran- 
tu, kaip tapai populiariu rašytoju. | 

— Aš priblokštas. — Ir nors visiškai nenorėjo, Džordanas iš- 
sitraukė iš maišelio sausainį. — Taip, aš susidirbau tada. „Išvykstu, 
buvo smagu, iki“. — Prisiminus jam suspaudė širdį. — Gal ne 
taip sausai ir trumpai, bet panašiai. — Jis suleido dantis į sausainį 
stebėdamas draugą. — Tu irgi pykai ant manęs? 

— Gal šiek tiek. — Elinas pastūmė dailiąją Melori žvakidę 
į šoną ir padėjo tarp jų sausainius. — Negaliu pasakyti, kad man 
buvo labai smagu, kai išvykai, bet aš supratau, kodėl tu taip pa- 
darei. Velniai griebtų, pats norėjau padaryti tą patį. 

— Verslininkas, rašytojas ir žurnalistas. Tai bent trio. 

— Taip, mes visi pasiekėme, ko norėjome. Vienu ar kitu 
būdu. Aš taip ir neišvažiavau iš Velio, nors galvojau apie tai. Bet 
vėlgi — aš nemiegojau su tavim. 

— Ji mylėjo mane. 

Elinas akimirką patylėjo žiūrėdamas į sutrikusį Džordano 
veidą. į 

— Tai ką, tik dabar užsidegė lemputė? Kažkas negerai su 
laidais, bičiuli. 

— Žinojau, kad ji myli mane. — Džordanas piktai pašoko, 
nusprendęs vis dėlto pasiimti pieno. — Mes visi mylėjome vieni 
kitus. Buvome lyg šeima. Bet aš nežinojau, kad josios meilė buvo, 
taip sakant, didžiąja raide. Iš kur, po galais, gali žinoti, nebent 
moteris pažiūri tau į akis ir sako: „myliu tave, mulki“. Ko, — tęsė 
jis vis labiau niršdamas, — aš būčiau tikėjęsis iš Danos. Ji tokia 
tiesmukiška. Bet ji to nepasakė, ir aš nežinojau. Todėl aš šliužas. 

Elinas po tokio Džordano protrūkio atsileido, nes jau buvo 
bepradedąs nerimauti dėl jo nepajudinamos ramybės. 

— Taip, bet tu esi šliužas dėl daugybės priežasčių. Galėčiau 
sudaryti sąrašą. 

— Maniškis apie tave būtų ilgesnis, — sumurmėjo Džor- 
danas. 

— Skelbiam konkursą. — Jis ne tik piktas, pastebėjo Flinas, 
tyrinėdamas Džordano veidą, bet ir nelaimingas. Tačiau reikia už- 
baigti, reikia pasakyti viską iki galo. 

— Žinai, kai Lili metė mane ir išdūmė ieškoti šlovės bei tur- 
tų į didelį miestą, man buvo skaudu. O jos aš nemylėjau. Judu su 
Bredu buvote teisūs dėl to. Bet aš maniau, kad mylėjau, ir tai, kad 
ji atstūmė mane, buvo smūgis žemiau juostos. Dana mylėjo tave. 
Turėtum žinoti, kad tavo išvykimas, nesvarbu dėl kokių priežas- 
čių, buvo jai didelis smūgis. 

Džordanas atsisėdo, lėtai perlaužė sausainį į dvi dalis. 

— Tu man sakai, kad nedrįsčiau jos įskaudinti dar kartą. 

— Taip, būtent tai ir sakau. 

Devintas skyrius 


a 


ana stengėsi numalšinti savo erotinį bei emocinį gei- 

dulį skaitydama. Ji sukaupė visą dėmesį į tikslą ir pusę 
nakties praleido nagrinėdama informaciją, žodžius, užrašus, savo 
pačios spėliones dėl vietos, kur gali būti raktas. Jos darbą vainikavo 
didžiulis galvos skausmas. Nedaug tepamiegojusi, jautėsi nepailsė- 
jusi ir suirzusi. Ir kai net Mojui nepavyko jos pralinksminti, Dana 
nusprendė padirbėti fiziškai. 

Ji nuvežė Mojų pas Fliną, atrakino duris savo raktu, ir Mojus 
kaip kulka įlėkė vidun. Kadangi buvo ankstus sekmadienio rytas, 
ji numanė, jog visi dar miega. 

Išgirdusi skambų it kulkosvaidžio šūvius Mojaus lojimą tylia- 
me name, Dana piktai nusišaipė. 

— Varyk, Mojau, toliau, — paragino ji, užtrenkė duris ir 
nužingsniavo į mašiną. 

Ji nuvažiavo tiesiai į namą. Į „Malonumo“ centrą — pasitaisė 
statydama automobilį. Čia bus „Malonumas“, tad reikia liautis 
vadinus jį namu ar pastatu. 

Atrakinus duris, į nosį tvoskė stiprus šviežių dažų kvapas. 
Geras kvapas, nusprendė Dana. Naujumo, pažangos, atlikto dar- 
bo kvapas. 

Gal baltas gruntas nelabai gražus, bet užtat velniškai ryškus, 
ir žiūrėdama į jį Dana galėjo matyti, kiek daug jos jau padarė. 

— Ką gi, imkis darbo. 

Ji pasiraitė rankoves ir pasuko prie dažų bei įrankių. 

Staiga jai šovė mintis, jog tai pirmas ir vienintelis kartas, kai ji 
čia viena. Tuoj po jos šmėstelėjo kita mintis, kad galbūt jai nederė- 
tų būti vienai name, kur Keinas jau buvo paskleidęs savo kerus. 

Dana neramiai pažvelgė laiptų link. Prisiminė šaltą melsvą 
miglą. Ir sudrebėjo, tarsi pajutusi oda nuslinkusią vėsą. 

— Negaliu bijoti čia būti. — Balsas nuaidėjo tuščiame kam- 
baryje, ir Dana pasigailėjo neatsinešusi radijo imtuvo. Bet ką, kas 
būtų užpildęs tylą normaliais garsais. 

Ir nebijos, pasitaisė ji, atidarydama dažų skardinę. Kaip galė- 
tų ji ar kuri nors iš jų paversti šią vietą jų namais, jei bijotų ateiti 
čionai vienos? 

Bus dienų, kai kuri nors ateis anksčiau ar pasiliks iki vėlu- 
mos. Juk negali visos trys vaikščioti įsikibusios viena į kitą. Jai 
— visoms — teks priprasti prie šios tylumos ir triukšmo. Norma- 
lios tylumos ir normalaus triukšmo, patikino save. Prakeikimas, 
jai patinka būti vienai dideliame name. Tada ji jaučiasi geriausiai. 

Prisiminimai apie bjaurius Keino žaidimus neišgąsdins jos. 
O kadangi ji viena, nėra reikalo varžytis dėl nuostabiojo dažymo 
aparato. 

Vis dėlto pradėjusi darbą Dana pasigailėjo, kad negirdi Me- 
lori ir Zojos balsų, kurie užpildydavo tuščius kambarius kalbomis 
ir juoku. Dana pasiguodė tuo, kad Melori dalis jau baigta, o ir 
josios pusėje jau nemažai nuveikta. Būtų smagu užbaigti savo dalį 
savomis rankomis. | 

O dabar galima pagalvoti apie būsimas struktūras. Gal 
fantastikos skyrių daryti čia, o gal ši vieta geriau tiktų mokslinei 
literatūrai? O ką, jei išdėstytų lengvo turinio knygas ant kavos 
staliukų? 

Gal jai pavyks rasti seną barą kavinei. Ant jo išdėliotų arba- 
tos dėžutes, puodelius, knygas. Kažin, gal labiau tiktų maži dailūs 
staliukai, kokie būna ledainėse, o gal geriau atrodytų tvirtesni? Ar 
šioje patalpoje būtų geriau įrengti jaukų skaitymo kampelį, ar pa- 
daryti jame vaikų žaidimo kambarį? 

Dana pamažu rimo žiūrėdama, kaip nykios gelsvos sienos 
virsta baltomis, vis toliau žymėdamos jos valdas. Niekas neišstums 
jos iš čia taip, kaip išstūmė iš bibliotekos. Šį kartą ji dirba sau ir 
pati nustato taisykles. 

Niekas neatims iš jos šios svajonės, šios meilės, kaip kad at- 
ėmė kitas. 

— Manai, tai svarbu? Mažas knygynėlis mažame miestelyje? 
Negi dirbsi, stengsies, jaudinsies, švaistysi savo protą ir širdį to- 
kiam nereikšmingam dalykui? Ir kam? Nes nieko daugiau neturi. 

— Bet galėtum. 

Dana pajuto oda perbėgant šaltą virpesį. Jos kvėpavimas 
padažnėjo, skrandžio raumenys skausmingai susitraukė. Ji dažė 
toliau, stumdydama aparatą po sieną, klausydamasi silpno jo va- 
tiklio dūzgimo. Regis, niekaip negalėjo sustoti. 

— Tai svarbu man. Aš žinau, ko noriu. 

— Tikrai? 

Jis čia, kažkur čia. Ji jautė jo skleidžiamą šaltį. Gal jis ir yra 
šaltis. : 

— Nuosava vieta. Manei, kad turėjai tokią, šitiek metų dir- 
bai kitiems. Bet ar kam nors rūpi, kad išėjai? 

Tai buvo gerai apskaičiuotas smūgis. Ar kas nors pastebėjo, 
kad ji nebedirba bibliotekoje? Visi tie žmonės, su kuriais ji dirbo, 
kuriems dirbo? Lankytojai, kuriems padėjo? Negi ji tokia pakei- 
čiama, kad jos išėjimas liko visiškai nepastebėtas? Negi ji visiškai 
nieko nereiškė? 

— Tu atidavei vyrui širdį, ištikimybę, tačiau jis nė nemirkte- 
lėjęs pastūmė tave į šoną. Ar daug reiškei jam? 

Nelabai, pagalvojo ji. 

— Aš galiu tai pakeisti. Galiu duoti jį tau. Galiu duoti dau- 
gybę dalykų. Sėkmę. 

„Parduotuvė buvo pilna žmonių. Lentynos nukrautos kny- 
gomis. Dailūs staliukai apsėsti lankytojų, gurkšnojančių arbatą ir 
besikalbančių. Mažas berniukas sėdėjo kampe su knyga ant kelių. 

Visa atmosfera spinduliavo malonumu — poilsiu, suderintų 
su darbu. 

Sienų spalva būtent tokia, kokios norėjau, pagalvojo ji. Me- 
lori pasirinkimas. Tinkamas apšvietimas kūrė draugišką nuotaiką. 
Labiausiai akį traukė gundomai išdėliotos knygos — lentynose, 
vitrinoje, ant staliukų. 

Ji klaidžiojo it vaiduoklis, prasilenkdama su žmonėmis, kurie 
svarstė, pirko, sėdėjo ar stoviniavo. Ji matė pažįstamus veidus, gir- 
dėjo balsus, užuodė kvapus. 

Šen bei ten buvo išdėliotos patrauklios, intriguojančios kitos 
prekės. Taip, taip, tai užrašų kortelės, kurias ji nutarė įtraukti į pre- 
kybą. Ir puslapių žymekliai, knygų atramėlės. O, kokia nuostabi 
skaitymo kėdė. Plati, išlenkta, minkšta. 

Gera mintis buvo panaudoti virtuvę visų trijų verslų prie- 
globsčiui — knygos, žvakės, losjonai ir meno dirbiniai puikiai 
papildo vieni kitus. 

"Tai jos vizija, suvokė ji. Viskas, ko ji tikisi. 

— Žinoma, tau patiks, bet to nepakaks. 

Ji atsisuko. Jis buvo čia. Ji nenustebo pamačiusi Keiną, sto- 
vintį šalia jos. Aplinkui juos šurmuliavo žmonės. 

Kas čia vaiduokliai? — tučtuojau pagalvojo ji. 

Jis buvo tamsiaplaukis, gražus, vos ne svajonių vyras. Juodi 
plaukai pabrėžė valingą veidą. Akys šypsojosi, tačiau netgi dabar ji 
galėjo matyti kažką bauginančio jose. 

— Kodėl nepakaks? 

— Ką veiksi vakarais? Sėdėsi viena su savo knygomis? Viena, 
kai visi kiti grįš į savo šeimas? Manai, kad jie pagalvos apie tave? 

— Aš turiu draugų. Turiu šeimą. 

— Tavo brolis turi moterį, o toji moteris turi jį. Tu juk nesi 
jų dalis, ar ne? Kita moteris turi sūnų; tau nėra tarp jų vietos. Jie 
paliks tave kaip ir visi kiti. 

Jo žodžiai smigo į ją it strėlės; kai pastebėjo, kad pasiekė savo, 
jis vėl nusišypsojo. Beveik maloniai. 

— Aš galiu priversti jį pasilikti. — Dabar jis kalbėjo švelniai, 
kaip kalbama su sužeistuoju. — Galiu priversti jį sumokėti už tai, 
ką padarė tau, už jo nerūpestingumą, abejingumą tavo jausmams. 

Argi nenorėtum, kad jis mylėtų tave taip, kaip dar nieko nemylė- 
jo? Paskui savo nuožiūra galėtum pasilikti jį arba atstumti? 

Ji atsidūrė nepažįstamame kambaryje, tačiau kažkaip žinojo, 
kur esanti. Didelis miegamasis, išdažytas sodria spalva. Tamsiai 
mėlynos sienos, milžiniška lova, užklota tamsraudoniu užtiesalu, 
pagalvės. Priešais spragsintį židinį stovėjo dvi supamosios kėdės. 
Būtent vienoje iš jų sėdėjo ji; Džordanas klūpojo prie jos kojų. Jis 
spaudė jos rankas. 

Jo paties rankos drebėjo. 

— Aš myliu tave, Dana. Niekada nemaniau, kad šitaip jau- 
siuos — tarsi man nebūtų verta nė kvėpuoti, jei šalia nėra tavęs. 

Viskas ne taip. Ne taip. Jo veide niekada nebuvo silpnumo ar 
maldavimo išraiškos. 

— Liaukis. 

— Privalai išklausyti, — maldavo jis, įsikniaubdamas jai į 
kelius. — Turi duoti man galimybę įrodyti, kaip myliu tavę. Tai, 
kad palikau tave, buvo didžiausia mano gyvenimo klaida. Viskas, 
ką dariau, viskas, ką liečiau, nuo tada neteko prasmės. Padarysiu 
viską, ko tu nori. — Jis pakėlė galvą, ir ji pasibaisėjusi išvydo ašaras 
jo akyse. — Būsiu toks, kokio tu nori. Jei tik atleisi man, dievinsiu 
tave iki mirties. 

— Eik velniop! Pasitrauk! — Išsigandusi ji atstūmė Džorda- 
ną ir pašoko. 

— Spardyk mane. Mušk. Aš to nusipelniau. Tik leisk man 
būti su tavim. 

— Ar tu manai, kad aš šito noriu? — suriko Dana, sukda- 
masi ratu. — Manai, kad gali valdyti mane kurdamas vaizdinius iš 
mano minčių? Tu nesupranti, ko aš noriu, todėl aš nugalėsiu tave. 
Jokių sandėrių, niekše. Tai ne tik melas, tai apgailėtina. 

Piktas jos balsas tebeaidėjo name, kai ji atsipeikėjusi pamatė 
save stovinčią tuščiame kambaryje su dažymo voleliu prie kojų. 

Ant baltos sienos juodomis raidėmis buvo užrašyta: 


PASISKANDINK! 

— Pasvajok, išgama. — Nors rankos drebėjo, Dana pasigrie- 
bė volelį ir užrepė užrašą baltais dažais. 

Staiga pirštai nustojo virpėję ir tvirtai suspaudė volelio ran- 
keną. 

— Minutėlę. 

Svaigdama nuo minčių, Dana paleido iš rankų volelį, čiupo 
rankinę ir išlėkė iš namo tarsi ją vytųsi dievai. 

Netrukus ji įgriuvo į savo butą, nusviedė į šalį rankinę ir puo- 
lė prie bibliotekinio „Otelo“ egzemplioriaus. 

— „Pasiskandink, pasiskandink“. Turi būti čia. — Ji karštli- 
giškai vertė puslapius, atmintyje atkurdama sceną ir turinį. 

"Tai Jago žodžiai, kuriuos jis sakė Roderigui. Ji žinojo tą eilutę. 

Suradusi atsisėdo ant grindų. 

-— „Tai kraujo geismas ir valios išreiškimas, — garsiai per- 
skaitė ji. — Nagi, būk vyras. Pasiskandink! Skandink kates ir aklus 
šunyčius.“ 

Dana bandė susitvardyti. 

Kraujo geismas ir valios išreiškimas. Taip, tai apibūdina pik- 
tus Keino veiksmus. 

Pavydas, klasta, išdavystė ir ambicijos. Tai, ką Jagas žinojo, o 
Otelas — ne. Keinas Jago vaidmenyje? Dievas — karalius — tai 
Otelas? Karalius nežudė, tačiau prarado dukras — tas, kurias my- 
lėjo — per melą ir ambicijas. 

O drama — šioje dramoje yra grožis, tiesa, drąsa. Ar tai 
raktas? 

Liepusi sau susikaupti, Dana pervertė knygą, patikrino nuga- 
rėlę. Padėjusi ją į šoną, susirado savąjį egzempliorių. Vėl perskaitė 
tą pačią sceną. 

Dana atsistojo ir ėmė žingsniuoti po kambarį. 

Yra ir kitų dramos egzempliorių. Ji nueis į knygyną prekybos 
centre, paieškos ten. Pirmadienį galėtų dar kartą užsukti į biblio- 
teką. Velyje tikriausiai šimtai įvairiausių „Otelo“ egzempliorių. Ji 
galėtų paieškoti mokyklose, koledžuose. Ji belsis į privačių namų 
duris, jei reikės. 

— „Pasiskandink“. Kad tu nesulauktum, — pratarė ji imda- 
ma rankinę. Dabar pat važiuos į prekybos centrą. 

Jau buvo užtrenkusi duris, kai į galvą šovė mintis, tačiau iš 
įniršio ji dar nudundėjo porą laiptelių žemyn. Tada vėl sugrįžo ir 
atidarė duris. 

Ji kvaiša, bukaprotė. Idiotė. Kas parašė žodžius ant sienos? 
Keinas. Melagis cituoja melagį. Tai ne raktas. Tai klaidinimas. Kad 
ji gaištų laiką ir ieškotų, ko nėra. Juk tai ji ir daro. 

— Būk prakeiktas! — Ji sviedė rankinę per kambarį. — Ties- 
mukiškas melas ar iškreipta tiesa? 

Gniauždama pyktį nuėjo pakelti rankinės. Ji turi sužinoti, 
todėl, regis, teks važiuoti į prekybos centrą. 


Kaip gali išlikti rami, galvojo Dana, grįždama namo, kai visą 
rytą vaikeisi vėją laukuose. Vis dėlto jai bus smagiau, kai atvažiuos 
Melori ir Zoja. Popietė merginų draugijoje pralinksmins. Jos pa- 
valgys, pasikalbės. O kai Dana paskambino ir paprašė ją atvažiuo- 
ti, Zoja netgi pažadėjo padaryti pedikiūrą. Neblogai. 

Ji nunešė pakeliui nupirktą kinų maistą į virtuvę, valandėlę 
pastovėjo mąstydama. 

Gerai, prisipažino ji, tarkim, jai neramu. Kol kas. Mat galvo- 
je tebėra nenuslopę ryto baimės aidai, paskui nusivylimai. 

Ji nuėjo į vonią, išsitraukė iš spintelės tailenolio buteliuką ir 
nurijo porą tablečių. 

Gal verčiau reikėjo nusnausti, o ne kviestis drauges. Tačiau, 
nepaisant galvos skausmo, silpno pykinimo, šį kartą ji nenorėjo 
būti viena. 

Pasigirdus beldimui, Dana skriste nuskriejo prie durų. 

— Kaip tu? — Zoja įėjusi numetė ant grindų atsineštus mai- 
šelius ir apkabino Daną. — Atsiprašau, kad taip ilgai užtrukau. 

— Viskas gerai. Nieko tokio. — Ne, suvokė Dana, tai geriau 
nei miegas. — Labai džiaugiuosi, kad tu čia. O kur Saimonas? 

— Jį pasiėmė Elinas. Jis toks mielas. Jiedu su Džordanu 
vežasi Saimoną pas Bredlį. Ten galės bėgioti sa Mojumi, valgyti 

nesveiką maistą, žiūrėti futbolą. Saimonas paklaikęs iš džiaugsmo. 
Mel dar neatvažiavo? Ji išvyko anksčiau už mane. 

| —- Aš jau čia. — Į koridorių įgriuvo Melori ir aukštai iškėlė 
atsineštą dėžutę. — Stabtelėjau pakeliui. Meduoliai — su dvigubu 
karamelės sluoksniu. 

—- Aš jus myliu. — Danos balsas užlūžo. Sutrikusi ji užsiden- 
gė akis. — O varge, man dar blogiau, nei maniau. Suknista diena. 

— Mieloji, eik, prisėsk. — Zoja paėmė vadovavimą į savo 
rankas. — Atsipalaiduok. Tuoj paruošiu ką nors užkąsti. 

— Yra kinų maisto. Virtuvėje. 

— Puiku. Tu tik nesijaudink, mudvi su Melori viskuo pasi- 
rūpinsime. 

Jos išdėliojo lėkštes, užplikė arbatos, užmetė antklodę jai ant 
kojų — moterys instinktyviai žino ką daryti, kad paguostų ir nu- 
ramintų. 

— Ačiū. Nuoširdžiai sakau. Nė nesuvokiau, kad buvau bepa- 
lūžtanti. Tas išgama rimtai prigriebė mane. 

— Papasakok, kas atsitiko. — Melori paglostė Danai plaukus. 

— Nuvažiavau į mūsų centrą — dažyti. Pabudau suirzusi, 
todėl maniau, kad tai padės man prasiblaškyti. — Ji dirstelėjo į 
Melori. — Atleisk, kad taip anksti įleidau Mojų. 

— Nieko tokio. 

— Taigi. — Dana gurkštelėjo arbatos, kuri maloniai paku- 
teno jai gerklę. — Pradėjau dažyti. Iki tol buvo gerai. Aš pradėjau 
galvoti, kaip viskas atrodys. Ir tada pasirodė jis. 

Ji pradėjo pasakoti joms kaip galėdama rišliau. Zoja neiš- 
kentusi pasipiktino. 

— Kokia nesąmonė! Tai melas. Aišku, kad tu mums svarbi. 
Jis nė velnio neišmano apie tai. 

— Jis tiesiog žaidė su mano silpnybėmis, suprantu. Išėjimas 
iš darbo bibliotekoje skaudino mane labiau, nei norėjau pripažin- 
ti. Ko gero, aš jaučiausi taip, tarsi mano darbas ten buvo svarbus 
tik man. Jis iškelia tokius dalykus, išpučia taip, kad jie tampa be 
galo skaudūs. 

Ji vėl pasiėmė puodelį su arbata ir papasakojo joms, kaip jis 
pakeitė kambarius į išbaigtą knygyną. 

— Tai buvo mano vizija, — tarė Dana. — Tik aš dar neži- 
nojau, kokia iš tiesų ji turėtų būti. Jis parodė man ne tik aplinką, 
bet ir atmosfeją, Ir, žinoma, minią pirkėjų. — Jos skruostuose 
šmėstelėjo duobutės. 

— Jis norėjo pasakyti, kad aš nesugebėsiu to turėti, nebent 
jis man padėtų. Tai buvo klaida, nes aš galiu. Taip, galbūt ten ne- 
bus tiek pirkėjų, tačiau aplinką ir atmosferą galiu susikurti pati. 
Nes tai bus mano knygynas. Mūsų. Ir mes padarysime taip, kaip 
panorėsime. 

— Tu visiškai teisi. — Zoja, sėdinti ant grindų prie Danos 
kojų, spustelėjo jai kelį. 

— Tada jis perėjo prie Džordano. Duokit man meduolį. — Ji 
siektelėjo lėkštę su saldėsiais. — Mes buvome nuostabiame mie- 
gamajame, mano svajonių kambaryje. Tokiame, kurį susikuri savo 
mintyse ir gali apstatyti kaip nori. Džordanas klūpojo prie mano 
kojų it vergas. Ir verkdamas pasakojo, kaip myli mane, kaip negali 
be manęs gyventi. Kalbėjo tokias nesąmones, kurių iš jo nė už ką 
neišgirstum. Aš kartais norėdavau, kad jis taip atgailautų, idant 
vėliau galėčiau spirti jam į dantis. Atsilyginti, taip sakant. 

Dana giliai atsiduso. 

— Vaje, jis netgi liepė manė spardyti jį, mušti. — Ji trumpai 
sukikeno ir pažiūrėjo į Zoją. Jos lūpos krustelėjo. — Dabar, kai 
pagalvoju, juokinga. Hokas, žliumbiantis prie mano kojų, mal- 
daujantis leisti jam dievinti mane. 

Melori nusprendė, kad ir jai laikas sukrimsti meduolį. 

— Ką jis vilkėjo? 

Parylėjusi Dana prapliupo juoktis. Skausmas, įtampa, pyki- 
nimas dingo. 

— Ačiū. Siaubas, aš buvau beapsiverkianti kaip kūdikis. Net- 
gi jaučiausi kalta, nes tokią sceną su Džordanu dažnai matydavau 
savo mintyse. Kaip jis suvokia, jog padarė siaubingą klaidą, keliais 
atšliaužia pas mane ir maldauja atleidimo. Malonu buvo apie tai 

galvoti. Tačiau, pasakysiu, kai tai atsitinka iš tikrųjų — ar atrodo, 
jog atsitiko — pasidaro baisu. Na, o paskui pasakiau Keinui, kad jis 
pabučiuotų man į užpakalį, ir atsidūriau ten, nuo kur ir pradėjau. 

Zoja nuavė Danai batus ir pradėjo masažuoti pėdas. 

— Taip, suknistas rytas. 

— Ir dar kai kas. Ant sienos buvo užrašas: „Pasiskandink!“ 
Uždažiau jį. 

— Siaubinga. Jis bandė priminti tau salą ir audrą, — pareiš- 
kė Zoja. — Bet jis tik pučiasi ir šnypščia, tai viskas. Netgi nesu- 
gebėjo priversti tavęs galvoti, jog tai, ką darė šįryt, buvo realu. Tu 
visą laiką žinojai, jog tai jo darbas. 

.— Aš manau, jis to ir siekė, — tarė Dana. — "Tikriausiai 
bandė naują puolimo būdą. Tačiau tas užrašas? Ne apie salą. Tai 
eilutė iš „Otelo“. Aš ją tučtuojau atpažinau. Bet jis ir tikėjosi, kad 
atpažinsiu. Parlėkiau kaip išprotėjusi namo, puoliau jos ieškoti. 
Ieškoti knygoje rakto. 

— Jis knygoje? — Zoja atsisukusi paėmė vieną nuo kavos 
staliuko. — Nesuprantu, kaip tu prisimeni tokius dalykus. Štai 
kur talentas. Bet kodėl Keinas sufleruoja tau užuominą? 

— Būtent — štai kokia tu nuovoki, — atsiduso Dana. — O 
aš užkibau ant kabliuko. Tegalvojau apie tai, jog; žinau, iš kokios 
knygos ši eilutė ir kaip Jagas panašus į Keiną. Jau beveik mačiau, 
kaip raktas krenta į mano nekantraujantį delną. 

Ji atsirėmė į atlošą. 

— Netgi kai pagaliau man nušvito protas, vis tiek nuspren- 
džiau eiti iki galo. Ir taip pusę dienos gaudžiau vėją laukuose. 

— Ne vėją, jei vis dėlto susiprotėjai. Tu žinojai, kad jis me- 
luoja dėl knygyno, — įsiterpė Melori. — Atskyrei tiesą nuo melo? 
Taip. Ir supratai, kad jis užrašė melagingą nuorodą. Bet jei nebū- 
tum patikrinusi, vis dar abejotum. 

— Galbūc. Ir toliau tikrinsiu visus „Otelo“ egzempliorius, 
kur tik užtiksiu. 

— Pasakysiu tau kai ką svarbaus, ką šiandien sužinojai. — 
Melori paplekšnojo jai per kelį. — Tu supratai, kad mes visos 

kaip viena, todėl paskambinai mums. Be to, kad ir kaip malonu 
fantazuoti, kai esi įskaudinta arba supykusi, vis dėlto nenori, kad 
Džordanas būtų tavo šunelis. | 

— Na... gal porai dienų. Ypač jei Zoja išmokytų jį masažuoti 
pėdas. — Dana atlošė galvą mėgindama atsipalaiduoti. — Aš jį 
myliu, štai kas. Tą nelaimingą mulkį. — Ji lėtai atsiduso. — Ne- 
žinau, ką, po galais, man reikės daryti. 

Melori kilstelėjo lėkštę su meduoliais. 

— Imk dar vieną. 


Gal ir sapnavo, bet pabudusi ryte Dana to neprisiminė. O 
išgirdusi už lango lietaus šnarėjimą, apsivertė ant kito šono, ketin- 
dama pratęsti miegą. Bet Mojus turėjo kitų planų. 

Neturėdama pasirinkimo, Dana užsitempė drabužius, užsi- 
maukšlino beisbolo kepuraitę ir įšoko į seniausius batus. Užuot 
pasiėmusi skėtį, ji pasiėmė puodelį kavos ir išėjo su Mojumi į 
lietų, gaivindama savo organizmą kofeinu. 

Po pasivaikščiojimo jie abu buvo permirkę, ir Dana nutempė 
Mojų tiesiai į vonią. Šis inkštė ir spyriojosi, kabindamasis nagais 
už grindų, tarsi jį vestų į skerdyklą. Kol ji jį išmaudė ir nusausino, 
kvepėjo nė kiek ne geriau už šlapią šunį. 

Dušas ir dar vienas puodelis kavos padėjo. Dana jau rinkosi 
knygą lietingam rytmečiui praleisti, kai suskambo telefonas. 

Po dešimties minučių ji padėjo ragelį ir plačiai nusišiepė 
Mojui. 

— Žinai, kas skambino? Ponas Hercas. Tu, aišku, nepažįsti 
pono Herco ir pono Fojaus, kurie dalyvauja ilgiausiame dienos 
klausimo konkurse šioje valstijoje. Akivaizdu, kad varžovai nu- 
sprendė, jog jų ištikimoji tarnaitė atostogauja, todėl negali tinka- 
mai suvaidinti ceremonijos šeimininkės vaidmens. 

Pralinksmėjusi ir keistai nudžiugusi, Dana nuėjo į virtuvę 
įsipilti trečio puodelio kavos. 

— Kad ir kaip ten būtų buvę, ponas Fojus šįryt užsuko į 
biblioteką ir tapo informuotas, kad aš ten nebedirbu. 

Ji atsirėmė į spintelę žiūrėdama į Mojų, kuris, regis, įdėmiai 
klausėsi. 

— Jis paklausė, jam atsakė; daugiausia atsakinėjo nepa- 
kenčiamoji Sendė. Ponas Fojus, pasak pono Herco, išreiškė nuo- 
monę, kad mano išėjimas yra — cituoju — „neapsakomai didelė 
gėda“ — citatos pabaiga — ir paliko patalpas. 

Tarsi supratęs, Mojus pakreipė galvą ir sulekavo. 

— Netrukus po to du konkurso dalyviai surengė neoficialų 
posėdį Meino gatvės kavinėje ir nutarė, kad jei Plesent Velio bib- 
liorekos vadovybė nebrangina tokio turto kaip aš, jie nebesikreips 
į šią įstaigą jokiais klausimais. Manęs ką tik paprašė tęsti vadovo 
pareigas laisvai samdomo darbuotojo pagrindais. 

Kadangi jos vienintelis klausytojas buvo Mojus, Dana nesu- 
sigėdo, kai jos skruostu nuriedėjo ašara. | 

— Žinau, tikriausiai kvaila taip susijaudinti, bet nieko ne- 
galiu sau padaryti. Tiesiog labai smagu išgirsti, kad tavęs kažkas 
pasigedo. 

Ji šnirpštelėjo ir nusišluostė veidą. 

— Taigi dabar turiu internete surasti atsakymą į klausimą, 
kada šefas Bojardis pagamino pirmąją picos tešlos dėžutę. — Ji pa- 
suko prie kompiuterio. — Ir iš kur jie traukia tokius klausimus? 


Tai suteikė jai naujų jėgų. Dana nusprendė, jog tai simboliš- 
ka. Ji sulaukė patvirtinimo, sužinojo savo vietą bendruomenėje. 
Viskas paprasta: Velis jai gyvybiškai svarbus, o šis pereinamasis 
etapas — išėjus iš darbo bibliotekoje ir dar neįkūrus knygyno 
— buvo sumaišęs jai protą. Pasirodė, jog tai, ką ji darė, buvo 
svarbu ne tik jai. 

Ji pasinėrė į darbą su nauja energija — išsiuntinėjo knygų 
užsakymus, atidarė sąskaitas, užsisakė vitrinas. Jos nuotaika taip 
pasitaisė, kad, nors ir buvo įsigilinusi į darbą, nesuirzo išgirdusi 
beldimą į duris. 

Šiaip ar taip, laikas pailsėti. — Ji atidarė duris ir susiraukė 
pamačiusi jauną vyruką su rože vazoje. — leškai merginų? Tu gana 


mielas, bet man truputį per jaunas. 

Jis paraudo it ta rožė vazoje. 

— Taip, ponia. Ne, ponia. Dana Styl? 

— Taip. 

— Čia jums. — Jis įbruko jai vazą ir skubiai pasišalino. 

Dana suglumusi uždarė duris, tada nuplėšė kortelę, pritvir- 
tintą prie vazos. 


Priminė man tave, 
Džordanas 


Mintyse Džordanas buvo Ramiojo vandenyno Šiaurės miške. 
Ji medžiojo. Jis sutelkė visas mintis, valią ir ryžtą, kad pamatytų 
savo moterį dar kartą. Jei išgyvens kitas penkias minutes, išgyvens 
ir dešimt. Jei išgyvens dešimt, ištvers ir valandą. 

Mat medžiotojas nori ne tik jo gyvybės — jis nori jo sielos. 

Rūko kamuoliai it pilkos gyvatės rangėsi pažemiui. Kraujas iš 
paskubom aptvarstytos žaizdos rankoje sunkėsi pro tvarstį ir lašėjo 
į miglą. Skausmas neleido jam užsimiršti, priminė, kad jis gali ne- 
tekti ne tik kraujo. 

Jis turėjo pamatyti spąstus. Tai jo klaida. Tačiau kelio atgal 
nėra, gailėtis ir melstis irgi neverta. Telieka judėti, eiti pirmyn. Ir 
gyventi. 

Džordanas išgirdo garsą. Kairėje? Tarytum rūkas šiugždėtų. 
Jis prisišliejo prie medžio kamieno. 

Bėgti, klausė savęs, ar kovoti? 

— Kokį žaidimą, velniai rautų, žaidi? 

— Jėzau Kristau. — Jis sugrįžo iš pasaulio, susikurto mintyse, 
to, kurį skubiai kūrė nekantrūs pirštai, bėgiodami po klaviatūrą. 

"Tebegirdėdamas ausyse tvinkčiojant kraują, jis įsispoksojo į 
Daną. Ji stovėjo tarpdury įsirėmusi į klubus ir įtariai žiūrėjo į jį. 

— Šis žaidimas vadinasi kūryba — tam, kad pragyvenčiau. 
Dabar išeik, sugrįžk vėliau. 

— Aš kalbu apie gėlę, be to, turiu tokią pačią teisę būti čia 
kaip ir tu. Tai mano brolio namas. 

— O čia, bent jau šiuo metu, mano kambarys tavo brolio 
name. 

Ji su panieka nužvelgė kambarį. Jame stovėjo lova — nepa- 
klota, jos vaikystės komoda, kurią ji atidavė Flinui, kai šis nusipir- 
ko namą, atvožtas lagaminas. Stalas, prie kurio dirbo Džordanas, 
buvo Flino — jame trūko vieno stalčiaus. Ant stalo gulėjo nešio- 
jamasis kompiuteris, popieriaus lapai, knygos, pakelis cigarečių ir 
metalinė peleninė. 

-— Labiau primena krovinių stotį, — pastebėjo ji. 

— Jis ir neturi būti gražus. — Džordanas nepatenkintas 
stvėrėsi cigaretės. 

— Tai nesąmoningas įprotis. 

— Taip, taip. — Jis prisidegė cigaretę ir tyčia gausiai išpūtė 
dūmus. — Pusė pakelio per dieną, dažniausiai dirbant. Atstok. 
Beje, o ko čia pasišiaušei? Maniau, moterims patinka gėlės. 

— Tu atsiuntei man vieną raudoną rožę. 

— Tiesa. — Jis nužvelgė ją šiek tiek atidžiau. Jos plaukai 
buvo susegti ant pakaušio, vadinasi, ji dirbo. Makiažo nė žymės, 
vadinasi, neplanavo išeiti iš namų. Ji dėvėjo džinsus, išblukusius 
marškinėlius ir blizgančius juodos odos batus su tvirta pakulne. 
Tai reiškia, padarė išvadą Džordanas, kad ji ketino tvarkyti butą, 
o paskui pasigriebė pirmus po ranka pasitaikiusius batus, nes labai 
skubėjo. 

O tai reiškia, kad gėlė padarė savo. 

— Manoma, kad vieniša rožė yra labai romantiška, — niū- 
riai šyptelėjo jis. 

Dana įžengė į kambarį aplenkdama lagaminą. 

— Sakei, ji priminė tau mane. Ką tai turėtų reikšti? 

— Ji turi ilgą kotą, seksualiai atrodo ir gardžiai kvepia. Kas 
yra, Ilgše? 

— Sutinku, šeštadienį tu tikrai pasistengei. Puikiai pasiruo- 
šei. Bet jei manai, kad susileisiu nuo gardaus maisto ir rožės, tai 
labai klysti. 

Jis nesiskutęs, pastebėjo ji, o ir į kirpyklą būtų ne pro šalį. 
"Tačiau jai visuomet patiko jo truputį apsileidusio išvaizda. 

Ir toji išraiška veide, dar prieš jai įeinant į kambarį. Jis buvo 
paskendęs savo mintyse. O burna tvirtai sučiaupta. 

Ji turėjo įsikibti į durų rankeną, kad susilaikytų nepribėgusi 
ir neįsisiurbusi į tą burną. 

O dabar jis stebi ją su ta kreiva šypsena veide. Dana nežinojo, 
ką labiau norėtų padaryti — smogti jam ar pulti į glėbį. 

— Aš jau nebe ta naivi mergiotė... Ko čia šaipaisi? 

— Bet atbėgai čionai? 

— Tik neketinu pasilikti. Atėjau pasakyti, kad manęs tai ne- 
veikia. 

— Ilgėjausi tavęs. Kuo dažniau tave matau, tuo labiau tai 
suvokiu. 

Jos širdis suspurdėjo, bet Dana atkakliai nekreipė į ją dėmesio. 

— Tai manęs nejaudina. 

— O kas jaudina? 

— Pradžiai galėtum pasistengti būti sąžiningas. Sakyti tai, ką 
galvoji, be jokių kvailų sentimentų. Kurie, beje, skamba trafaretiš- 
kai, — pridūrė ji, kai jis užgesino cigaretę ir atsistojo. — Klišės ir 
yra klišės, nors kartais labai veiksmingos. 

— Gerai. — Jis sustojo priešais ją ir, suėmęs už marškinė- 
lių apykaklės, prisitraukė prie savęs. — Negaliu liautis apie tave 
galvojęs, Dana. Nors nemačiau tavęs ištisus metus, tu esi manyje. 
Kaip rakštis. 

— Tai ištrauk mane. — Ji iššaukiamai atkišo smakrą. — Pir- 
myn. 

— Tu man patinki, patinki štai tokia, šnypščianti ant manęs 
ir kvepianti lietumi. 

Jis surado segtuką, laikantį jos plaukus, ir ištraukęs numetė į 
šoną. Tada panėrė pirštus į jos garbanas. 

— Noriu nusinešti tave į lovą. Tuoj pat. Noriu suleisti į tave 
dantis. Noriu išsilieti tavyje. O kai baigsime, pakartoti viską iš 
naujo. 

Jis pakreipė galvą, nenuleisdamas nuo jos akių. 

— Kaip tau patinka mano sąžiningumas? 

— Visai neblogai. 

Dešimtas skyrius 


a 


is spoksojo į ją, mėgindamas sugauti jos nuotaiką. 
— Jei tai nebuvo „taip“, — tarė, — geriau bėk prie 
durų. Tr greitai. 

— Tai... 

Likę žodžiai užstrigo jos gerklėje, kai Džordanas pagriebė ją 
ant rankų. 

— Per vėlu. Laimėjau, nes tu per ilgai galvojai. 

Dana iš paskutiniųjų stengėsi nutaisyti rūstų veidą, tačiau 
kūną užvaldęs svaigulys trukdė galvoti. 

— Gal aš noriu tavęs tik todėl, kad esi vienintelis iš vyrukų, 
kurie gali nešioti mane tarsi būčiau plunksnelė. 

— Tai pradžia. Man patinka tavo kūnas, Ilgše. Didelė teri- 
torija, ilgas tyrinėjimas. Kiek sveri? — Džordanas pasupo ją ant 
rankų. — Apie aštuoniasdešimt? 

Danos akyse įsižiebė pavojingos ugnelės. 

— Manai, kad išsilydysiu nuo tokio komplimento? 

— Ir kiekvienas gramas puikiai supakuotas. 

— Geras bandymas gelbėtis. 

— Ačiū. Man patinka ir tavo veidas. 

— Jei dabar pasakysi, kad jame atsispindi mano charakteris, 
įspirsiu. 

— "Tos gilios, tamsios akys. — Jis paguldė ją ant lovos. — Jos 
visą laiką gyveno mano prisiminimuose. Ir toji burna. Švelni, 

minkšta ir viliojanti. — Jis krimstelėjo jai į apatinę lūpą. — Galė- 
davau valandų valandas svajoti apie ją. 

Dana viduje visiškai atitirpo. 

— Tu tikrai padarei didelę pažangą. 

— Užsičiaupk. Aš tyrinėju. — Jis paglostė lūpomis jos 
skruostus. — Duobutės. Netikėtos, kaprizingos, keistai seksua- 
lios. Kaip man patinka tavo veidas. 

Jis įsisiurbė į jos lūpas ilgu lėtu bučiniu, ir malonumas užliejo 
Danos kūną iki pat pirštų galiukų. 

O taip, pagalvojo ji, dabar jis daug gabesnis. 

— Prisimeni mūsų pirmąjį kartą? 

Ji truputėlį išsirietė, pasimuistė, kai jis ėmė glamonėti jos 
kaklą. 

— Sunku pamiršti, nes mes įkaitinome net svetainės kilimą. 

— Visa ta tramdoma aistra ir energija. Stebiuosi, kaip mes 
išgyvenome. 

— Buvome jauni ir atsparūs. 

Džordanas pakėlė galvą ir nusišypsojo jai. 

— Dabar mes vyresni ir protingesni. Aš vesiu tave iš proto, ir 
tai truks labai labai ilgai. 

Jos pilvo raumenys suvirpėjo. Ji troško, kad ją liestų. Norėjo 
atsiduoti jam — ir tik jam. 

Ji žinojo, jog viskas baigsis būtent taip, kai išėjo iš savo namų. 
Galbūt tai žinojo dar tada, kai, atidariusi Flino namų duris, išvydo 
už jų Džordaną. 

Ji norėjo, ir jis norėjo. Teliko tikėtis, kad jai to pakaks. 

— Taip jau atsitiko, kad aš turiu šiek tiek laisvo laiko. 

— Tada pradėkim... nuo čia. 

Jo lūpos užvaldė josios burną su ilgai tramdytu poreikiu, ir 
jos kūnu nuvilnijo karščio bangos. Širdis plakė it patrakusi. Tada 
Džordanas sušvelnino puolimą, kol besiblaškanti širdis grįžo į 
įprastinį ritmą. 

Daną apgaubė prisiminimai, kaip viskas būdavo tarp jų. Ug- 
nis ir ją palaikančios liepsnos. O dabar? Stebuklinga gelmė. 

Nepajėgdama atsispirti, išalkusi pažįstamų ir naujų pojūčių, 
ji stipriai apkabino jį. 

Jo kūnas buvo pažįstamas. Metai beveik nepakeitė jo. Liek- 
nas liemuo, platūs pečiai, siauri klubai. Malonus svoris, burnos 
forma, jo rankos — viskas pažįstama. 

Kaip ji pasiilgo pažįstamo kūno. Tokio, kuris pažįsta ją ir gali 
suteikti neapsakomą malonumą. 

Ji įsisiūbavo pagal senąjį ritmą, tačiau Džordanas atsitraukė 
ir įsistebeilijo į ją. 

—- Kas yra? Kas atsitiko? 

— Tiesiog noriu pažiūrėti į tave. — Jis neskubėdamas at- 
sagstė jos marškinius, pirštų galiukais liesdamas nuogą odą. Ir nė 
sekundę neatitraukdamas nuo jos akių. — Noriu, kad žiūrėtum į 
mane. Kad matytum, kas buvome, kas esame. Nelabai mes pasi- 
keitėme, tiesą sakant. — Stebėdamas jos veidą, jis perbraukė per 
ploną liemenėlės audeklą. — Bet pakankamai, kad būtume vienas 
kitam įdomūs, ar ne? 

— Nori, kad galvočiau? — Ji suvirpėjo, kai neskubūs pirštai 
prisilietė prie spenelių. 

— Tu visada galvoji. — Jis kilstelėjo ją ir nuvilko marški- 
nius. — Mintys tiesiog zvimbia tavo galvutėje. Tai dar vienas 
dalykas, kuris man patinka tavyje. 

Jo rankos nuslydo jos nugara, o Dana apkabino jo kaklą. 

— Tu velniškai šnekus, Hokai. 

— "Turėsi ir tu apie ką pagalvoti, ar ne? 

Jis atsegė jos liemenėlę ir švelniai nutraukė petnešas nuo 
pečių. 

Jo lūpos palietė josios ir atsitraukė, palietė ir atsitraukė, kol 
Dana neišlaikiusi prisitraukė jį prie savęs ir vos neuždusino buči- 
niu. 

Jis norėjo — norėjo to skubaus geismo proveržio. Geismo 
jam. Nes jis nenorėjo, kad ji galvotų, tenorėjo, kad ji jaustų, ką 
jiedu vienas kitam gali duoti. Čia ir dabar. 

Jo pirštai pasiklydo jos plaukuose; tada jis sugniaužė kumš- 

čius ir atlošė jos galvą, kad galėtų užvaldyti lūpas, kaklą. Kad galė- 
tų nors minutėlei išleisti jame tūnantį nerimastingą žvėrį. 

Būtų galėjęs praryti ją vienu kąsniu. Bet tai būtų per greita, 
per lengva. Todėl jis leido karščiui siautėti, kankindamas juos 
abu. 

Jis sotinosi ir vis ragavo ją. Jo rankos, skubėjusios jos kūnu, 
sulėtėjo, užtruko. Kai ji suvirpėdavo, jo kūnas atsakydavo tuo 
pačiu. 

Jos kūnas visada buvo jam pats tikriausias malonumas. Ne 
tik jo forma ar tekstūra, bet ir noras mėgautis, atvirumas sekso po- 
tyriams. Jos širdies rvinksniai po jo lūpomis jaudino jį nė kiek ne 
mažiau kaip prinokusios krūtys. 

Ir ta švelni lygi oda, virpanti po jo liežuviu, buvo tik dar vie- 
nas postūmis imti kuo daugiau. 

Jos rankos ėmė plėšti nuo jo marškinius; ji skatindama mur- 
kė, braižydama nagais jam nugarą, ir jam teko sutelkti visą ryžtą, 
kad neskubėrų. 

Nes jis neketina išgerti visko iki dugno vienu gurkšniu, kai 
gali gurkšnoti. 

Iš kur toji kantrybė? Jis išves iš proto! Kaip gali jo burna 
siautėti, o rankos išlikti ramios? Jo raumenys drebėjo po jos 
delnais; ji pažįsta jį, pakankamai gerai pažįsta, kad išnaudotų jo 
silpnybes. Tačiau jis, nors ir tenkindamas jos norus, versdamas ją 
beviltiškai virpėti, valdėsi. 

— Dėl Dievo, Džordanai... 

— Tu dar nepakankamai išprotėjai. — Jis sunkiai košė žo- 
džius, tačiau sulaikė jos rankas ir toliau kurstė ugnį bučiniais. — 
Aš irgi. 

Ji gali duoti tiek daug, ir jam reikia visko. Aistringo kūno, 
aštraus proto ir tos širdies dalelės, kurią buvo praradęs. Jam reikia 
daugiau nei jos poreikio pasitenkinti ir karšto kūno. Jis nori, kad 
ji vėl pasitikėtų juo, kad grįžtų kažkada tarp jų buvęs intymumas. 
Nori susigrąžinti tai, ko buvo atsisakęs dėl savo išgyvenimų. 

Jis paleido jos rankas ir stipriai apkabino ją. 

Jos oda buvo slidi nuo prakaito; ji buvo įkaitusi, drėgna ir pa- 
sirengusi. Jam užteko suimti ją į delną, ir ji, sukuždėjusi jo vardą, 
pasiekė viršūnę. Ir kai jos kūnas suglebęs nurimo po juo, jis supra- 
to gavęs tai, ko nė nežinojo trokštąs. 

Jos pasidavimą. 

— Dana. — Jis kartojo jos vardą bučiuodamas veidą. Kai ji 
atmerkė tamsias apsunkusias akis ir pažvelgė į jį, jis įslydo į ją. 

Tai buvo tarsi sugrįžimas namo. Jis sužinojo, jog; tai, ką pa- 
liko, pagerėjo, sustiprėjo ir praturtėjo. Neapsakomai susijaudinęs, 
sugniaužė Danos rankas, tvirtai suspaudė ją ir atidavė visą save. 

Dana išsilenkė pasitikdama jį, ir jų lūpos susitiko bučinyje. 
Nepaprastą malonumą padidino netikėtas švelnumas, ir gerklę 
sukuteno graudulys. Jie judėjo it vienas kūnas, kol malonumo 
burbulas išsipūtė iki begalybės. 

Jis sprogo, tačiau jiedu nepaleido vienas kito iš glėbio. 


* x 


Gali būti, galvojo Dana tysodama šalia Džordano, kad ji ką 
tik patyrė intensyviausią, nuostabiausią seksą savo gyvenime. 

Žinoma, ji neketina jam to sakyti. Nors jos akys aptrauktos 
rožine migla, ji nemaitins jo ego. Bet jei užsimins, turės pasakyti, 
kad jos kūnu dar niekas taip nesiskanavo. Ji neprieštarautų, jei 
tokiu būdu juo būtų naudojamasi reguliariai. 

"Tačiau seksas niekada nekeldavo jiems problemų. Gal jų pro- 
blema yra ta, kad ji nežino, kas jiems trukdė tada ir trukdo dabar. 
Velniop viską. 

— Tu vėl mąstai, — sumurmėjo Džordanas, lėtai perbrauk- 
damas pirštais jos nugarą. — Velniškai garsiai galvoji. Gal galėtum 
atidėti tai keletui minučių, kol atsigamins mano smegenų ląstelės? 

— Jos neatsigamina, gudruoli. 

—- Tai buvo metafora, delikatus eufemizmas. | 

— Tavyje nieko nėra delikataus, ypač eufemizmų. 

— Priimsiu tai kaip komplimentą. — Jis tempė jos plaukus, 

kol ji pakėlė galvą. — Tu tikrai gerai atrodai, Ilgše, visa susivėlusi, 
išsisėmusi. Pasiliksi? 

Ji pakreipė galvą. 

— Ar tu mane vėl suvelsi ir išsemsi? 

— Būtinai. 

— Tada, manau, pasiliksiu antram raundui. — Ji nusirito 
į šoną, atsisėdo ir persibraukė pirštais plaukus. Kai jis ištiesė į ją 
ranką, ji pritariamai glustelėjo. 

Jis švelniai paglostė jos krūtis. 

— Truputį per šiurkščiai patryniau šen bei ten. — Jis per- 
sibraukė per smakrą. — Jei būčiau žinojęs, kad užsuksi, būčiau 
nusiskutęs. 

— Kaip suprantu, „užsukti“ yra dar vienas eufemizmas. — 
Dana stengėsi kalbėti nerūpestingai, nes, rodės, tuoj sutirps jo 
rankose. — Be to, įsiviliojai mane į lovą tik šios neskustos, bohe- 
miškos fizionomijos dėka. 

Ji meiliai paglostė jam skruostą, paskui pasirąžė. 

— Mirštu iš bado. 

— Gal užsisakom picą? | 

— Negaliu laukti, kol ją arveš. Man reikia tučtuojau kuo 
nors užkimšti skrandį. Virtuvėje turi būti ko nors valgomo. 

— Nemanau. Virtuvė išdraskyta. Statybų zona. 

— Tikras vyras nueitų ir sumedžiotų maisto. 

— Nepakenčiu, kai šitaip kalbi. Niekada nepakenčiau. 

— Žinau. — Danos širdis baigė tirpti. — Tai vis dar veikia? 

— Taip! — Džordanas išlipo iš lovos ir užsitempė džin- 
sus. — Valgysi ką gausi. Kad nebūtų jokių priekaištavimų. 

— Sutarta. — Ji patenkinta susirangė ant pagalvės. — Kas 
yra? — paklausė, kai jis nepajudėjo iš vietos. 

— Nieko. Atsistato smegenų ląstelės. 

Jos skruostuose pasirodė duobutės. 

— Maisto. 

— Lekiu. 


Dana pajuto pasitenkinimą savimi, kai jis išėjo iš kambario. 

Gal ir nedidelė pergalė, tuo labiau jog ji žino, kada ir kokį mygtu- 
ką paspausti. Bet jei jai smagu, kas čia bloga? 

Be to, taip geriau, tikrai geriau, nei vėl imti jaudintis ir 
krimstis, kas bus toliau. Šį kartą ji bus išmintingesnė, mėgausis 
momentu ir stengsis nesitikėti nieko daugiau. 

Jie mėgavosi vienas kito draugija, nors ir apsipykdavo. Jie turi 
žmonių, kurie labai svarbūs abiem. Ir juos sieja stiprus seksualinis 
potraukis. Tai geros, sveikos draugystės pagrindas. Tad kuriems 
galams toji meilė? Jei ne ji, viskas būtų tobula. 

Realiai pažiūrėjus, tai jos problema. Kaip ir anksčiau. Jis ne- 
įsipareigojo ją mylėti, ir tai, ką ji įneša ar atima iš jų santykių, yra 
jos reikalas. Ji patinka jam. Dana užsimerkė ir užgniaužė atodūsį. 
Och! Ar gali būti kas skaudžiau ar niekingiau nei mylėti žmogų, 
kuriam tu nuoširdžiai patinki? 

Geriau apie tai negalvoti, užgniaužti savyje ir laikyti, bencj jau 
kol gali valdyti. Šį kartą ji neturi jokių iliuzijų, kad jie bus kartu 
amžinai, turės namą, šeimą, kurs ateitį. Jo gyvenimas Niujorke, 
ji turi kuo užpildyti savo gyvenimą 
ir be tuščių svajonių apie Džordaną Hoką. Jis įskaudino ją, nes 
ji leidosi įskaudinama. Dabar ji ne tik labiau subrendusi, nutarė 


josio 


Dana. Ji stipresnė ir protingesnė. 

Mėgindama įtikinti save, Dana spoksojo į jo kompiuterį. 
Ekrano uždangoje sukosi maža spalvota spiralė, ir jai ėmė svaigti 
galva. Kaip jis tai pakenčia? Vos tik pagalvojusi apie tai, ji gavo 
atsakymą. 

Atsisėdo svarstydama. Jis neišjungė kompiuterio, kai ji atėjo. 
Neuždarė dokumento... ar ne? 

Dana prikando lūpą, žvilgtelėjo į duris. 

Tai reiškia, kad jo darbas tebėra ekrane, ir jei ji pajudintų 
pelę, jis tučtuojau arsirastų. Ir jei ji netyčia perskaitytų, ką jis pa- 
rašęs, kas čia bloga? 

Klausydamasi, ar koridoriuje nesigirdi žingsnių, ji išslinko 
iš lovos, pritipeno prie stalo ir švelniai pajudino pelę. Dar kartą 
metusi žvilgsnį į duris, atidengė du dokumento puslapius ir pra- 


dėjo skaityti. 


148 


Pataikė į paragrafo, aprašančio aplinką, vidurį, bet tuojau pat 
įsigilino į turinį. Jis labai sumaniai kuria scenas; jos tarsi įtraukia 
tave, 

O ši buvo tamsi, šalta ir bauginanti. Kažkas kažko tykojo. 
Pirmasis puslapis perkėlė ją į herojaus mintis; ji pajuto jo nerimą 
ir gniaužiamą baimę. Kažkas sumedžiotas, kažkam skauda. 

Perskaičiusi iki pabaigos, Dana keiktelėjo. 

— Prakeikimas, o kas toliau? 

— Nieko sau komplimentas iš nuogos moters, — pasigirdo 
Džordano balsas. 

Ji pašoko. Kadangi oda buvo vienintelis jos drabužis, ji pa- 
sijuto labai nesmagiai. Be to, ji paraudo, o tai buvo dar blogiau. 
Nukaitusi atsigręžė į tarpduryje stovintį Džordaną — nerūpes- 
tingai užsagstytais džinsais, susivėlusį, nešiną maišelių traškučių, 
kokakolos skardine ir obuoliu. 2 

— Aš tik... — Kitos išeities nėra, suvokė ji ir paprasčiausiai 
išrėžė: — Man buvo smalsu. Žinau, tai nemandagu. 

— Nieko tokio. 

— Ne, iš tiesų man nederėjo kišti nosies. Bet taip jau atsi- 
tiko — tu kaltas, kad neuždarei laikmenos. 

— Tada tu kalta, kad netikėtai įsiveržei ir suviliojai seksu. 

—- Aš tikrai nesinaudojau seksu, kad galėčiau... — Ji nutilo 
ir giliai iškvėpė. Džordanas šaipėsi iš jos, bet negi gali jį kaltin- 
ti. — Duokš traškučius. 

Tačiau jis nuėjo į lovą ir patogiai įsitaisė. 

— Ateik ir pasimk. — Jis atidarė maišelį, išsitraukė saują 
traškučių ir ėmė kramsnoti. 

— Tai per tą ekrano užsklandą. Vos žvaira nelikau, — Lyg 
niekur nieko, Dana atsisėdo ant lovos krašto ir atėmė iš jo traš- 
kučius. 

— Aš irgi negaliu jos pakęsti. — Jis atsikando obuolio ir iš- 
tiesė jai kokakolą. — Tai nori sužinoti, kas bus toliau? 

— Turiu tokį nežymų norą. — Ji atidarė skardinę ir nugėrė 
didelį gurkšnį kolos. Tada susižėrė į burną saują traškučių, atsi- 

kando obuolio ir vėl pasiėmė traškučių. Aišku, kad jis nepasakys, 
piktai pagalvojo. 


Gerai, kas jis? Kas jį persekioja? Kaip jis ten pateko? 

Džordanas paėmė iš jos kokakolą. Ar yra kas nors maloniau 
nei kalbėtis su žmogum, kuris myli knygas taip kaip ir tu ir domisi 
tavąja? — svarstė jis. O jei šis literatūros gerbėjas — seksuali, visiš- 
kai nuoga moteris, tada jausmas išvis neapsakomas. 

—- Tai ilga istorija. Tarkim, kad tai vyras, kuris yra padaręs 
daug klaidų ir dabar ieškantis būdų, kaip jas ištaisyti. Jam paaiš- 
kėja, kad lengvų atsakymų nėra, kad argaila turi savo kainą. Kad 
meilė verta tos kainos, kurią jis turi sumokėti. 

— Ką jis padarė? 

— Išdavė moterį, nužudė žmogų. — Džordanas kramsnojo 
traškučius klausydamasis lietaus šnarėjimo — už lango ir mintyse 
sukurtame miške. — Jis manė, kad turėjo priežasčių. Galbūt. Bet 
ar jos buvo apgalvotos? 

— Tu rašai, tu turi žinoti. 

— Ne, jis turi sužinoti. Tokia atgailos kaina. Jį persekioja ne- 
žinojimas, medžioja kaip ir tas, kas yra su juo miške. 

— O kas su juo miške? 

Džordanas nusijuokė. 

— Persiskaityk knygą. 

Dana suleido dantis į obuolį. 

— Tai labai gudrus būdas priversti žmones pirkti knygas. 

-— Reikia juk užsidirbti. Net jei tai „lėkšta ir nuspėjama ko- 
mercinė literatūra“. Taip sakei apie mano darbą. 

Dana pajuto kaltės smigtelėjimą, tačiau užgniaužė jį. 

— Aš bibliotekininkė. Buvusi, — pasitaisė. — Ir netrukus 
būsiu knygyno savininkė. Aš vertinu visas knygas. 

— Kai kurias daugiau. 

— Tai asmeninio skonio klausimas, o ne profesionalo įver- 
tinimas. — Jai jau norėjosi pasislėpti po antklode. — Tavo ko- 
mercinė sėkmė neabejotinai rodo, jog rašai knygas, kurios tenkina 
mases. 

Jis papurtė galvą ir labai panoro užsirūkyti. 

— Niekas taip nešykšti pagyrimų kaip tu, Dana. 

— Ne tai norėjau pasakyti. — Dana suvokė kasanti sau duo- 
bę. Bet juk negali imti ir prisipažinti esanti jo gerbėja, kai sėdi čia 
nuoga ir kemša traškučius. Abu pasijustų keistai. 

Be to, dabar koks nors nuoširdus pagyrimas nuskambėtų 
kaip meilikavimnas. 

— Tu darai tai, ką visuomet norėjai daryti, Džordanai, ir 
sėkmingai. Turėtum tuo didžiuotis. 


— Dėl šito nesiginčiju. — Jis ištuštino skardinę ir padėjo ją į 
šalį. Tada apgaubė delnu jos kulkšniuką. — Vis dar alkana? 

Apsidžiaugusi, kad tema baigta, ji sviedė traškučius ant grin- 
dų ir užšoko ant jo. 

— Tiesą sakant, taip. 


Tai neturėtų šitaip jaudinti jo; tai velniškai erzina. Jis nesitiki, 
kad jo knygos patinka visiems. Jau seniai liovėsi reagavęs į neigia- 
mus atsiliepimus ar nepatenkintų skaitytojų pastabas. 

Jis nėra koks pasipūtęs karštakošis menininkas, kuris išsigąsta 
menkiausios kritikos. Bet, velniai rautų, Danos abejingumas jo 
darbui skaudina. 

Dabar dar blogiau, galvojo Džordanas, niūriai žvelgdamas 
pro miegamojo langą. Bloga tai, kad ji mandagiai atsiliepė apie 
jo kūrybą. Jau geriau ji kandžiai komentuotų, pasipūrėliškai igno- 
ruotų, užuot švelniai tapšnojusi jam per galvą. 

Jis rašo trilerius, dažnai įvesdamas kitų elementų, o ji išvadina 
tai banalia komercija ir priskiria jį žemiausiai kategorijai. Jis nepyk- 
tų, jei ji būtų elitinių knygų snobė, tačiau ji toli nuo to. Ji papras- 
čiausiai myli knygas. Jos butas užverstas įvairiausiomis knygomis, 
tarp jų ir grožinės literatūros. Bet jis pastebėjo, kad Džordano 
Hoko knygų tarp jų nėra. Ir tai, pripažino jis, gelia dar skaudžiau. 

Jis keistai apsidžiaugė, kai grįžęs į miegamąjį pamatė ją pa- 
linkusią prie jo kompiuterio, pastebėjęs — jo nuomone — godų 
susidomėjimą jo kuriama istorija. 

Smalsumas, pasakė ji. Nieko daugiau. 

Geriausia apie tai negalvoti, tarė sau. Užrakinti ir paslėpti, 
kol nepradėjo gilintis ir nepradūrė pūlinio. 

Jie vėl meilužiai, ir ačiū Dievui. Galbūt, tikėjosi jis, jie vėl 
taps ir draugais. Jis nenori jos prarasti — meilužės ir draugės 
— vien tik todėl, kad negali susitaikyti su jos abejingumu ar kri- 
tiškumu jo kūrybai. 3 
Ji nežino, ką jam reiškia būti rašytoju. Iš kur jai žinoti? Taip, 
ji žinojo, kad jis to norėjo ir tikėjosi. Bet nežinojo, kodėl jam tai 
taip svarbu. Jis niekada nesakė jai to. Ir ne tik to. 

Taip, jis pasakojo jai apie savo darbą. Dažnai prašydavo pa- 
skaityti tai, ką būdavo parašęs, ir, žinoma, džiaugdavosi, kai ji 
pagirdavo — suintriguota ir susidomėjusi aptarinėdavo istoriją, 
reikšdavo savo nuomonę. 

"Tiesą sakant — iš praktinės pusės — jos nuomonę jis vertino 
labiausiai. Bet jis niekada nesakė jai, kaip jam svarbu kažkuo tapti. 
Kaip žmogui ir rašytojui. Ir, aišku, dėl paties savęs. Ir dar dėl mo- 
tinos. Tai buvo vienintelis būdas atsilyginti mamai už viską, ką ji 
dėl jo padarė, ką jam davė, kaip dėl jo stengėsi. 

"Tačiau jis niekada nesakė apie tai nei Danai, nei kam kitam. 
Niekada nesidalijo skausmu, smaugiančiu kaltės jausmu ar bevil- 
tiškais troškimais. Todėl ir dabar jis pasistengs viską užgniaužti ir 
mėgins atstatyti tai, ką gali, ir pradėti iš naujo ten, kur atstatyti 
neįmanoma. 

Jo dabartinis herojus nėra vienintelis ieškantis atleidimo. 


Dana palaukė, kol nudažys sieną Zojai priklausančiame 
kambaryje. Tą rytą ji jau ne kartą turėjo prikąsti liežuvį, kad su- 
silaikytų nepapasakojusi draugėms. Pagaliau ji nusprendė, kad 
įžeistų jų draugystę, jei nepapasakotų. 

— Aš permiegojau su Džordanu, — išrėžė ji įsmeigusi akis į 
sieną ir laukdama, kada pasipils draugių komentarai ir klausimai. 

Penkios ilgos sekundės prabėgo tyloje. Dana neiškentusi atsi- 
suko ir pamatė, kaip Melori ir Zoja susižvalgė. 

— Jūs žinojote? Jau žinojote? Norit pasakyti, kad tas arogan- 
tiškas, savimi patenkintas kalės vaikas nubėgo tiesiai pas Fliną ir 
pasigyrė išdulkinęs mane? 

— Ne. — Melori nurijo juoką. — Bent jau aš to nežinau. Ir 
esu tikra, kad Džordanas nieko nesakė Flinui. Flinas būtų man pa- 
sakęs. Mes tikrai nežinojome. Mes tik... — Ji nutilo ir įsispoksojo 
į lubas. 

— Mes tik svarstėme, kada judu pulsite vienas kitam į glė- 
bį, — įsiterpė Zoja. — Tiesą sakant, netgi norėjome lažintis, bet 
nutarėme, kad bus truputį per žiauru. Aš būčiau laimėjusi, — pri- 
dūrė ji, — nes maniau, kad tai turėtų įvykti šiandien. Melori 
manė, kad atsilaikysi dar savaitę. | 

— Ką gi. — Dana sugniaužė kumščius. — Tai bent naujiena. 

— Mes nesilažinome, — sukikeno Melori. — Matai, kokios 
mes geros draugės, net nebadome tau akių, nors išvadinai Džorda- 
ną arogantišku, savimi patenkintu kalės vaiku. 

— Aš praradau kalbos dovaną. 

— O ne, negali, — papurtė galvą Zoja. — Bent jau kol 
nepapasakojai, kaip viskas buvo. Vertinsi skalėje nuo vieno iki 
dešimt ar smulkiai nupasakosi? 

Dana neišlaikiusi nusijuokė. 

— Nežinau, kodėl aš jus myliu. 

— Aišku, kad myli. Nagi, — paragino Zoja, — pasakok. Juk 
nesitveri noru. 

— Buvo nuostabu, ir ne tik todėl, kad buvau pasirengusi 
spontaniškam nuotykiui. Aš pasiilgau buvimo su juo. Maniau, 
kad jau pamiršau, ką reiškia jausti... tokį ryšį su juo. Nepamiršau. 
Visiškai. Mums visuomet būdavo gera lovoje. Dabar dar geriau. 

Zoja atsiduso. 

— Ar tai buvo romantiška, ar beprotiška? 

— Kurį kartą? 

— Pagyrūnė. 

Dana nusijuokė ir ėmėsi darbo. 

— Jau seniai teturėjau progą pasigirti. 

— Kaip ketini su tuo susitvarkyti? — paklausė Melori. 

— Su kuo? 

— Ar pasakysi jam, kad myli? 

Klausimas truputį aptemdė skaidrią Danos nuotaiką. 

— Koks tikslas? Jis arba atsitrauks, arba pasijus kaltas, kad 
neatsitraukė. 

— Jei nori būti sąžininga su juo... 

— Tu taip darei, — pertraukė ji Melori. — Tau atrodė 
geriausia atskleisti savo jausmus Flinui. Jums pavyko. Bet aš... šį 
kartą nieko nesitikiu iš Džordano, todėl noriu visą atsakomybę už 
savo jausmus ir pasekmes prisiimti sau. Šį kartą neketinu įduoti 
jam į rankas savo didelę ištirpusią širdį ir versti jį pasirinkti. Mane 
tenkina tai, kas dabar yra tarp mūsų. Kol kas. Rytojumi pasirūpin- 
sime, kai jis ateis. 

— Hm... neketinu tau prieštarauti, — prakalbo Zoja. — 
Galbūt tau reikia daugiau laiko, kad situacija nusistovėtų arba 
imtų rutuliotis. Bet, sakau, galbūt jūs skirti vienas kitam? Gal tai 
dalis gyvenimo žygio? 

Dana vos nepaleido volelio iš rankų. 

— Tai, kad permiegojau su Džordanu, yra žygio dalis? Ką 
čia kalbi? 

— Aš nekalbu vien tik apie seksą. Nors seksas, pripažinkim, 
yra galinga magija. 

— Taip, galbūt dievai dainavo, o fėjos verkė. — Dana per- 
braukė voleliu per sieną. — Bet nė už ką nepatikėsiu, kad pasimy- 
lėjimas su Džordanu atves mane prie rakto. 

— Aš kalbu apie santykius, ryšį, nesvarbu, kaip tai pavadin- 
tum. Tai, kas buvo tarp jūsų, kas yra, kas bus. 

Zoja nutilo, kai Dana liovėsi dažiusi ir mąsliai pažvelgė į ją. 

— Juk tą patį sakė ir Rovena, — tęšė ji. — Tai gali būti susiję 
su tavim, su rakto paieškomis. 

Kurį laiką Dana tylėjo, paskui pamerkė volelį į dažus. 

— Dar viena naujiena. Tai gana logiška, Zoja, bet aš nesu- 
prantu, kaip man tai gali padėti. Kažkodėl nemanau, kad, kai kitą 

kartą mylėsiuos su Džordanu, surasiu raktą, įsipainiojusį tarp pa- 
klodžių, nors mintis įdomi. Reikės pamėginti. 

— Galbūt tai susiję su kažkuo, kažkokia vieta, kuri svarbi 
tau — ir jam. Buvusia, esama ir būsima. — Zoja kilstelėjo ran- 
kas. — Kalbu nesąmones. 

— Gal ir ne, — susimąstė Dana. — Šiuo metu neturiu jokių 
minčių, bet reikės pagalvoti nuodugniau. Gal net pasikalbėti su 
Džordanu apie tai. Nėra prasmės neigti, kad jis niekuo nesusijęs, 
todėl reikia ištraukti iš jo nors šiokią tokią naudą. 

— Aš pasakysiu tik viena. — Melori pamankštino pečius. — 
Meilė nėra našta — niekam. Ir jei jis jaučiasi slegiamas, tai jis tavęs 
nevertas. 

Dana nustebusi sumirksėjo, priėjo prie Melori ir pabučiavo 
jai į žandą. 

— Tu tokia miela. 

— Aš myliu tave. Myliu abi jus. Ir tas, kas nemyli tavęs, yra 
mulkis. 

— Vaje, turiu tave apkabinti. — Dana stipriai apkabino Me- 
lori. — Kad ir kas atsitiktų, džiaugiuosi, kad turiu jus. 

— Kaip miela. — Zoja apkabino jas per pečius. — Labai 
džiaugiuosi, kad Dana pasimylėjo, nes dabar mes galime apsi- 
kabinti. 

Pasigirdus kvarojimui, Dana kumštelėjo draugėms. 

— Pažiūrėsiu, kas bus šįvakar — rytoj galbūt galėsime drau- 
giškai pažliumbti. 


Vienuoliktas skyrius 


žordanas miegojo apkabinęs Daną per liemenį, už- 
metęs ant jos koją, tarsi nė neketindamas paleisti. 
Nors tada ją paliko jis, dabar bijojo, kad ji neleis jam pasilikti. 

Nei lovoje, nei gyvenime. 

Tačiau jis laikėsi jos, klajodamas po sapnų karalystę. Per mė- 
nulio nušviestą naktį, per vidurvasario karštį, kur viskas kvepėjo 
prinokusiais vaisiais, žaluma ir paslaptimi. 

Miškas stovėjo surakintas šešėlių, tik kartkartėmis šen bei ten 
juodoje tankmėje blykstelėdavo auksinė jonvabalio liepsnelė. Sap- 
ne, eidamas per aukšta žole apžėlusią laukymę, jis žinojo esąs sub- 
rendęs vyras, o ne jaunas vaikinas. Jo širdis dunksėjo iš...baimės? 
Nuojautos? Žinojimo? Jis sustingęs įsistebeilijo į juodą namą, 
didingai išplaukusį mėnulio šviesoje. 

Jo draugų nebuvo šalia, kaip tada, tą karštą vasaros naktį jo 
atmintyje. Nebuvo nei lino su Bredu, nei jų paslapčia atsinešto 
alaus ir cigarečių, turistinės įrangos; jis nejautė tos drąsos ir nerū- 
pestingumo, tada būdingo trejetui berniūkščių. 

Jis buvo vienas. Už jo nugaros sustingę stūksojo akmeniniai 
karžygiai, saugantys Viršūnės vartus, ir namas, tylus ir tuščias kaip 
kapas. 

Ne, netuščias, pagalvojo jis. Klaidinga manyti, kad namai, 
seni namai, yra tušti. Jie pilni prisiminimų, duslaus balsų aido. 
Nuriedėjusių ašarų, nulašėjusio kraujo, nuaidėjusio juoko, užge- 
susių ginčų, kurie metų metus gyvavo tarp šių sienų. 

Argi tai nėra tam tikras gyvenimas? 

Yra namų, žinojo jis, kurie kvėpuoja. Jų medyje ir akmenyse, 
plytose ir cemente slypi jų ego, kuris labai primena žmogiškąjį. 

Tačiau yra kažkas, ko jis niekaip negali prisiminti apie šį 
namą, šią vietą. Šią naktį. Jis kažką žino, tačiau negali apčiuopti ir 
iškelti į paviršių. Tai tarsi pusiau pamiršta daina, kurią norisi prisi- 
minti, bet negali. 

Jis būtinai turi — tai gyvybiškai svarbu — perkratyti savo 
mintis, kol jos įgaus aiškų pavidalą. 

Sapne jis užsimerkė ir ėmė lėtai giliai kvėpuoti, stengdamasis 
atsikratyti nereikalingų vaizdinių ir minčių, kad išryškėtų toji, 
kurios jam reikia. 

Atsimerkęs jis pamatė ją. Ji ėjo parapetu balto mėnulio fone. 
Viena, kaip ir jis buvo vienas. Galbūt sapnuodama, kaip kad sap- 
navo jis. 

Jos mantija plevėsavo, nors nepūtė nė menkiausias vėjelis. 
Jam atrodė, kad net oras liovėsi srovenęs, o visi nakties garsai 
— šlamesiai, spygčiojimai, ūbavimai — staiga baugiai nutilo. 

Jo širdis ėmė daužytis krūtinėje. Moteris ant parapeto ėmė 
suktis. Akimirka, pagalvojo jis, dar akimirka, ir mes pamatysime 
vienas kitą. 

Pagaliau... 

Tarytum violetinės saulės blyksnis perskrodė jo smegenis ir 
apakino. Jis susvirduliavo iš netikėtumo, staiga persikėlęs iš juodos 
kaip rašalas nakties į akinamai ryškią dieną. 

Paukščiai čiulbėjo it išprotėję, ir jų muzikoje jis girdėjo Alei- 
tas, arfas ir trimitus. Ir dar jis išgirdo tekančio vandens garsą, koks 
būna, kai vanduo krenta iš didelio aukščio ir nugarma tolyn. 

Jis bandė susivokti, kur esąs. Aplinkui buvo miškas, tačiau 
Jis jo nepažino. Sodriai žali lapai spindėjo įvairiausiais atspalviais, 
medžių šakos sviro nuo rubino ir topazo spalvos vaisių. Ore tvyro- 
jo sunkus, beveik apčiuopiamas kvapas; rodės, kad jį irgi galėtum 
nusiskinti ir paragauti. 

Jis patraukė per mišką. Po kojomis lingavo minkštas der- 

lingas dirvožemis, žydrame it dangus krioklio baseine šokinėjo 
auksinės žuvytės. 

Negalėdamas atsispirti, jis įkišo ranką į vandenį. Pajuto gaivią 
vėsą. O pildamas vandenį iš saujos pastebėjo, jog jis nėra skaidrus 
— toks pat mėlynas kaip tvenkinyje. 

To negali apimti jokie pojūčiai, pagalvojo jis. Šis tobulas gro- 
žis buvo per daug ryškus, per daug gyvas, kad realiai jį suvoktum. 
Ir kartą pamatęs, kartą pajutęs — kaip gali vėliau gyventi blyškio- 
je, blankioje realybėje? 

Susižavėjęs jis vėl palinko prie vandens ir staiga išvydo elnią 
kitoje tvenkinio pusėje. 

"Tai buvo didžiulis patinas glotniu, auksu spindinčiu kailiu. 
Kai jis pakėlė galvą, Džordanas pastebėjo, kad jo akys tamsiai ža- 
lios kaip ir juos supantis miškas. 

Ant jo kaklo buvo užnerta brangakmenių apykaklė; elniui 
sukinėjant galvą, akmenėliai blykčiojo saulės spinduliuose. 

Džordanui pasirodė, kad elnias kalba, nors tasai neišleido 
jokio garso. Vis dėlto jo galvoje susidėliojo žodžiai: 

Ar išgelbėsi jas? 

— Ką? 

Eik, ir pamatysi. 

Elnias nusisuko ir lėtai kilnodamas sidabrines kanopas dingo 
miške. 

"Tai ne sapnas, pagalvojo Džordanas. Jis atsitiesė ketindamas 
sekti paskui elnią. 

Bet ne, juk jis nesakė „ateik ir pamatysi“, jis sakė „eik“. Pasi- 
tikėdamas instinktu, Džordanas pasuko priešinga kryptimi. 

Iš miško jis pateko į jūrą gėlių, tokių sodrių spalvų, kad jam 
užėmė kvapą. Saulėje spindėjo safyrai, ametistai, gintarai, tarsi 
kiekvienas žiedas būtų tobulai išraižytas iš akmens. O tos jūros 
centre, tarytum pats brangiausias žiedas, stovėjo krištolo karstas su 
jame uždarytomis Stiklo Dukterimis. 

— Ne, tai tikrai ne sapnas. — Džordanas prabilo garsiai, kad 
įrodytų sau, jog girdi savo balsą. Kad susitvardytų prieš prieidamas 
pažiūrėti į veidus, kuriuos jau žinojo. 

Jos, rodės, miegojo. Jų grožis buvo nepakitęs, tačiau šaltas. Jis 
suprato, kad, akimirksniu tapusios belaisvėmis amžiams, jos gali 
niekada nepasikeisti. 

Džordanas pajuto gailestį ir įniršį žiūrėdamas į veidą, tokį 
panašų į Danos, pajuto geliantį skausmą, kokio nebuvo jautęs nuo 
pat motinos mirties. 

— Tai pragaras, — tarė garsiai. — Esi įstrigęs tarp gyvenimo 
ir mirties, bet negali pasirinkti nė vieno. 

— Taip. Būtent. — Kitoje karsto pusėje stovėjo Keinas. Su 
elegantiškais juodais drabužiais, brangakmeniais puošta karūnėle 
ant juodų plaukų. Jis šypsojosi Džordanui. — Tu turi aštrų protą, 
kurio, deja, trūksta daugumai kitų jūsų giminės atstovų. Pragaras, 
kaip tu jį pavadinai, yra tiesiog amžinas būties nebuvimas. 

— Pragarą reikėtų užsitarnauti. 

— Ach. Filosofija. — Jo balsas buvo beveik linksmas, su 
klastinga gaidele. — Kartais, sutik, pragaras yra paveldimas. Jas 
prakeikė jų valdovas ir jo mirtingoji pasileidėlė. — Jis mostelėjo 
ranka į karstą. — O raktą pasuko... — kilstelėjęs ranką, jis pasu- 
kiojo riešą — sakyčiau, tik įrankis. 

— Dėl šlovės? 

— Ir dėl jos. Dėl galios. Dėl viso to. — Jis apvedė ranka 
platų ratą, tarsi apibrėžtų savo pasaulį. — Dėl visko, kas niekada, 
niekada nebus jų. Minkštoms širdims ir mirtingųjų silpnybėms ne 
vieta dievų karalystėje. 

— Dievai irgi myli, nekenčia, kariauja, planuoja, juokiasi, 
verkia. Sakai, tai mirtingųjų silpnybės? 

Keinas pakreipė galvą. 

— Tu domini mane. Drįsti argumentuoti žinodamas, kas ir 
koks aš esu? Žinodamas, kad tai aš atsigabenau tave už Galios už- 
dangos, kur esi tik dulkė? Galėčiau nužudyti tave vien pagalvojęs. 

— Galėtum? — Džordanas ryžtingai apėjo aplinkui karstą. 
Negalima, kad jam trukdytų net Danos veidas. — Tai kodėl dar 
nenužudei? Gal todėl, kad tau labiau patinka grasinti ir skaudinti 
moteris. Kitas reikalas, kai akis į akį susitinki su vyru, ar ne? 

Smūgis nutrenkė jį už dešimties pėdų. Jis pajuto kraujo sko- 
nį burnoje ir atsistojęs išspjovė jį ant sutryptų gėlių po kojomis. 
Keino veide dabar atsispindėjo ne tik galia. Jame plieskė įniršis. O 
ten, kur buvo pyktis, atsirado silpnumas. 

— Dūmai ir veidrodžiai. Bet neturi išgalių kautis kaip vyras. 
Kumščiais. Nagi, vieną raundą, tu išpera. Vieną raundą pagal 
mano sąlygas. 

| — Tavo sąlygas? Tu čia negali kelti jokių sąlygų. Ir tuoj su- 
žinosi, kas yra skausmas. 

Jis suspaudė Džordano krūtinę lediniais nagais, aštriais kaip 
skustuvo ašmenys. Nenusakoma agonija parklupdė jį ant kelių, o 
iš gerklės išsiveržė nevaldomas riksmas. 

— Maldauk. — Keinas patenkintas šypsojosi. — Maldauk 
pasigailėjimo. Šliaužiodamas. 

Sukaupęs likusias jėgas, Džordanas pakėlė galvą ir įsispoksojo 
Keinui į akis. 

— Pabučiuok man į... 

Akys aptemo. Pro ūžesį ausyse jis išgirdo riksmą, gnybiantį 
šaltį pakeitė pulsuojanti šiluma. 

O mintyse tebeskambėjo įniršęs Keino balsas: 

— Aš dar nebaigiau! 

Džordanas nugrimzdo į nebūtį. 


— Džordanai! O Dieve, Džordanai, sugrįžk. 

Jis pagalvojo, jog turbūt yra valtyje, kurią blaško audringa 
jūra. Ko gero, galėjo paskęsti. Krūtinę degino karštis, apdujusi 
galva skaudžiai pulsavo. Bet kažkas traukė jį atgal, lietė šiltomis 
lūpomis. Tempė jį atgal į gyvenimą, patiko jam tai ar ne. 

Ber iš kur jūroje šuo, kuris loja kaip pašėlęs? 

Jis sumirksėjo, pravėrė akis ir išvydo priešais save Daną. 

Nors mirtinai išblyškusi, ji pasirodė jam mieliausias vaizdas. 
Drebančiais pirštais ji čiupinėjo jo veidą, glostė plaukus, paskui 
stipriai apkabino ir ėmė sūpuoti. 

Už uždarų miegamojo durų draskėsi Mojus. 

— Kas čia vyksta, velniai griebtų? — išstenėjo jis ir suglumęs 
įsispoksojo į Daną, kai ši pradėjo juoktis. 
— Tu grįžai. Viskas gerai, tu grįžai, — isteriškai juokdamasi 


kartojo ji. — Tavo burna kraujuoja. Burna kraujuoja, o krūti- 
nė — tu toks... toks šaltas. 
— Leisk man atsipeikėti. — Jis nemėgino judėti, dar ne, 


spėjo pajusti, kad menkiausias galvos kryptelėjimas sukelia bjaurią 
skausmo ir pykinimo bangą. 

Tačiau tai, ką jis matė, buvo palaima. Jis buvo Danos miega- 
majame, tysojo lovoje, jai ant kelių; ji spaudėsi prie jo krūtimis, 
tarsi bandytų pamaitinti kūdikį. 

Jei jis nebūtų jautęsis it pervažiuotas sunkvežimio, nebūtų 
buvę taip jau ir blogai. 

— Aš sapnavau. 

— Ne. — Ji prisiglaudė prie jo skruosto. — Tai buvo ne 
sapnas. 

— Iš pradžių... o gal ir ne. Ilgše, ar turi viskio? Man reikia 
išgerti. 

— Turiu butelį „Paddy's“. 

— Duosiu tūkstantį dolerių už stiklą „Paddy's“. 

— Parduota. — Jos juokas nuskambėjo kaip kūkčiojimas. — 
Nagi, prigulk. Aš atnešiu. Užsiklok, tu drebi. 

Ji užklojo jį ir apkamšė kaip vabalą kokone. 

— O Dieve, — atsiduso priglausdama kaktą prie jo kaktos. 

— Du tūkstančiai, jei atneši per keturiasdešimt penkias se- 
kundes. 

Ji išlėkė iš kambario, o Džordanas pagalvojo, kad jam, ma- 
tyt, dar ne taip blogai, jei gali įvertinti bėgančios nuogos Danos 
grožį. 

Po akimirkos ant lovos liuoktelėjo Mojus, ir skausmai kūne 
patrigubėjo. Džordanas ėmė keiktis, tačiau nutilo stebėdamas, 
kaip šuo tyliai suurzgė, apuostė paklodes ir tik tada puolė laižyti 
jam veidą. 

— Taip, mums bus gera pamoka, kad neišspirtume tavęs iš 
kambario, kai norime pasimylėti niekieno nestebimi. 

Mojus suinkštė, bakstelėjo nosimi Džordanui į petį, tris kar- 
tus apsisuko ir įsitaisė jo pašonėje. 

Atskubėjo Dana, nešina buteliu ir stikline. Įpylusi padorią 
dozę, viena ranka apkabino jo galvą, o kita pakėlė prie lūpų 
stiklą. 

— Ačiū. Toliau pats susitvarkysiu. 

— Gerai. — Vis dėlto ji švelniai atlošė jį ant pagalvės, o ir 
pati užsivertė butelį ir gerokai truktelėjo. 

Viskis maloniai nudegino vidų; ji tikėjosi, kad Džordanas pa- 
jus tą patį. Apsiraminusi nuėjo prie spintos ir išsitraukė chalarą. 

— Ar būtina? Man patinka į tave žiūrėti. 

Dana nutylėjo, kad jaučiasi taip, tarsi būtų gulėjusi ant ledo. 

— Nereikėjo išvaryti Mojaus. 


"Taip, mes su juo ką tik aptarėme šį klausimą. — Džorda- 
nas uždėjo ranką ant plačios šuns nugaros. — Ar tai jis pažadino 
tave? 

— Jis ir tavo riksmas. — Dana sudrebėjo ir atsisėdo ant lovos 
krašto. — Tavo krūtinė... 

— Ką? — Jis apžiūrėjo save, kai Dana atvertė antklodės kraš- 
tą. Toje vietoje, kur širdis, buvo penki aiškiai matomi rėžiai, tarsi 
palikti paukščio nagų. Negilūs, pastebėjo jis ir padėkojo už tai 
Dievui. Tačiau jie šlykščiai kraujavo ir velniškai skaudėjo. 

— Sutepsiu tavo patalynę. 

— Išsiskalbs. — Dana sunkiai nurijo. — Reikia išvalyti žaiz- 
dą. O tu tuo metu papasakok, ką jis tau padarė. 

Ji nuėjo į vonios kambarį, susirado antiseptikų ir tvarsčio, 
tada įsikibo į kriauklę ir liepė sau kvėpuoti, kol skausmas gerklėje 
atlėgo ir ji galėjo laisvai įkvėpti. 

Dabar ji žino, kas yra baimė. Ji bijojo ir tada, kai salą siaubė 
audra, kai juoda jūra taikėsi praryti ją. Tačiau tai, suvokė ji, buvo 
tik šešėlis siaubo, kurį pajuto išgirdusi agonišką Džordano riksmą, 
išplėšusį ją iš miego. 

Dana nurijo ašaras. Jos nenaudingos, kai reikia veikti. Ji susi- 
rinko daiktus ir grįžo į miegamąjį. 

— Atnešiau aspirino. Nieko stipresnio neturiu. 

— Bus gerai. Ačiū. — Jis nurijo tris tabletes ir užgėrė vande- 
niu. — Duokš, aš pats susitvarkysiu. Pamenu, kad nelabai mėgsti 
kraują. 

— Aš iškęsiu, jei tu nedejuosi. — Nekreipdama dėmesio į 
silpnumą, ji atsisėdo ant lovos ir ėmė šluostyti kraują. — Kalbėk, 
gal tada nenugriūsiu apalpusi. Kas atsitiko, Džordanai? Kur jis 
nusivedė tave? 

— Viskas prasidėjo kitur. Negaliu tiksliai atgaminti, tikriau- 
siai sapnavau. Aš ėjau. Buvo tamsu, bet švietė pilnatis. Tai galėjo 
būti Viršūnėje. Nors nežinau. Viskas taip susipynė. 

— Tęsk. — Ji sutelkė dėmesį į jo balsą, žodžius. Kad tik ne- 
matytų, kaip rausta tvarstis, prispaustas prie žaizdos. 

— O paskui staiga tapo šviesu. Tarsi būčiau kokiu fantastiniu 
transporteriu persikėlęs iš nakties į dieną. Per sekundę. 

— Man toks transporteris nepatiktų. 

— Juokauji? Tai velniškai... Jergutėliau! 

— Žinau. Atsiprašau. — Tačiau Dana tik sukando dantis 
ir toliau tepė žaizdą dezinfekciniu skysčiu. — Kalbėk. Kaip nors 
iškęsime. 

Mojus sunerimęs patyliukais nuslinko nuo lovos ir palindo 
po ja. 

Džordanas vos galėjo kvėpuoti iš skausmo. 

— Aš buvau už Galios uždangos, — išspaudė jis ir papa- 
sakojo viską. 

— Tu jį provokavai? Tyčia? — Dana atsilošė. Susidomėjimą 
ir susirūpinimą jos veide pakeitė susierzinimas. — Kam reikėjo 
vaidinti didvyrį? 

— Reikėjo. Jis ir be to būtų padaręs, ką ketino padaryti. Tai 
kodėl man pirmiausia nepaerzinus jo, nors ir žodžiais? 

— Nežinau. Leisk pagalvoti. — Ji pabaksnojo pirštu sau į 
galvą ir sarkastiškai tarė: — Gal todėl... kad jis dievas. 

— Otu, aišku, būtum stovėjusi mandagiai laikydama rankas 
ir šnekučiuodamasi? 

— Nežinau. — Dana giliai atsikvėpė ir baigė tvarstyti. — 
Turbūt ne. — Nusprendusi, kad gana demonstruoti ištvermę, pa- 
silenkė ir nuleido galvą. — Daugiau niekada nenoriu šito daryti. 

— Aš irgi. — Sustingęs iš skausmo, jis pasikreipė taip, kad 
galėtų paglostyti Danai nugarą. — Labai dėkingas. 

Ji prisiversdama linktelėjo. 

— Papasakok, kaip baigėsi. 

— Tu ką tik išvalei ir aptvarstei tai, kaip viskas baigėsi. Tai, 
ką jis darė, tu matai ant mano krūtinės. Nors tuo metu man buvo 
žymiai blogiau. 

— Tu rėkei. 

— Ar būtina kartoti? Man gėda. 

— Gal pasijusi geriau, jei pasakysiu, kad aš irgi rėkiau. Kai 
pabudau, pamaniau, kad tau... kad tave tampo traukuliai. Buvai 
baltas kaip paklodė, kraujavai ir drebėjai. Nežinojau, velniai rautų, 
ką daryti. Supanikavau. Įsikabinau į tave ir pradėjau šaukti. Tu 
suglebai. Vos tik prisiliečiau, tu suglebai. Pamaniau — akimirką 
pagalvojau, kad numirei. 

— Aš girdėjau tave. 

Dana sėdėjo stengdamasi suvaldyti ašaras. 

— Kada? 

— Kai antrą kartą parkritau. Išgirdau, kad šauki, ir mane 
tarsi kažkas įtraukė į tą transporterį. Išsijungdamas girdėjau ir jį, 
bet daugiau savo galvoje. „Aš dar nebaigiau, — sakė jis. Aš dar 
nebaigiau“. Jis buvo velniškai įtūžęs. Bet negalėjo sulaikyti manęs 
ten. Jis nebaigė reikalų su manim, bet negalėjo sulaikyti. 

— Kodėl? 

— Nes tu pabudai. — Džordanas ištiesė ranką ir paglostė jai 
skruostą. — Tu šaukei mane. Lietei mane. Ir tai mane ištraukė. 

— Žmogiškas kontaktas? 

— Gal ir taip, — sutiko Džordanas. — Gal tai iš tiesų papra- 
sta — jei žmones sieja ryšys. 

— Bet kodėl tu? — Ji paėmė vatos gumulėlį ir švelniai nuvalė 
žaizdelę prie jo lūpos. — Kodėl jis pasiėmė už Uždangos tave? 

— Tai mes turėsime išsiaiškinti. O kai... oi, Dana! 

— Atsiprašau. 

— O kai išsiaiškinsime, — tęsė jis nustumdamas jos ran- 
ką, — turėsime daugiau šios dėlionės gabaliukų. 


Paprasta tai ar sudėtinga, Danai reikėjo atsakymų. Tuo tikslu 
ji važiavo į Karžygio Viršūnę, lydima Mojaus, palaimingai lekuo- 
jančio pro keleivio langą. Informacija ir prielaidos — tai viena, bet 
dabar buvo pralietas jos mylimojo kraujas. Dabar jai reikia nuogų 
faktų. | 

Medžiai tebebuvo pasidabinę ryškiais lapais, ir jų spalvos 
puošė pilką dangų, užklotą niūrių debesų. Dar daugiau lapų den- 
gė kelią ir miško takus. 

Praėjo pusė jai skirto laiko, galvojo ji. Laikas skrieja, ir iš 
keturių savaičių liko dvi. 

Ką ji sugalvojo? Ką žino? Kai privažiavo vartus, Dana buvo 
pergalvojusi viską, kas tik šovė į galvą. 

Rovena buvo sode, rinko paskutinius rudens žiedus. Ji dėvėjo 
storą tamsiai mėlyną su gelsvais taškeliais megztinį ir, Danos nuo- 
stabai, nusitrynusius džinsus bei avėjo žemakulniais batais. Plau- 
kai buvo surišti į dailią uodegą tarp menčių. 

Kaimo deivė savo sode, pagalvojo Dana. Melori, aišku, tame 
įžiūrėtų temą paveikslui. 

Rovena kilstelėjo ranką ir pamojavo, o pamačius Mojų jos 
lūpose nušvito šypsena. 

— Sveiki. — Ji atskubėjo prie automobilio ir atidarė dureles 
nekantraujančiam Mojui. — Mano gražuolis! — Jos juokas nu- 
skambėjo kieme, kai Mojus pašoko lyžtelėti jai veidą. — Tikėjausi, 
kad aplankysi mane. 

 — Aš ar Mojus? 

— Abu maloniai laukiami. Ei, kas čia? — Rovena užkišo 
ranką sau už nugaros, o kai ištraukė, joje buvo pieniško šokolado 
kaulas. Mojus sudejavo iš malonumo. — Taip, žinoma, kad jis 
tau. Jei atsitūpsi ir paduosi leteną kaip džentelmenas... 

Ji nespėjo užbaigti sakinio, o Mojus jau tupėjo ant žemės 
pakėlęs leteną. Rovena susižavėjusi paėmė ją. Mojus sumaniai iš- 
traukė kaulą iš jos rankų ir atsigulęs ėmė taršyti. 

— Gal tu kaip daktaras Dolitlis? — pasiteiravo Dana. 

Rovena suglumusi pažiūrėjo į ją. 

— Atsiprašau? 

— Na, tu gi kalbiesi su gyvūnais. 

— A. Tarkim...tam tikra prasme. O kuo galėčiau padėti tau? 

— Atsakymais. 

— Tokia dalykiška, tokia rimta. Ir tokia graži šį ryrą. Nuosta- 
bus komplektas. Turi labai gražių švarkelių, — pastebėjo Rovena, 
braukdama pirštu per blyškiai geltono audinio rankovę. — Norė- 
čiau tokio. 

— Manau, kad užtektų mostelėti ranka ir turėtum — kaip 
padarei su tuo šokoladiniu kaulu. 

— Na taip, tačiau vaikščiojimas po parduotuves teikia tiek 
džiaugsmo, ar ne? Gal užeitum į vidų? Išgertume arbatos prie 
židinio. 

— Ne, ačiū. Neturiu daug laiko. Po pietų renkamės mūsų 
centre, todėl netrukus turėsiu važiuoti atgal. Rovena, man reikia 
kai ką žinoti. 

— Pasakysiu kiek galėsiu. Gal pasivaikščiokim? Artinasi lie- 
tus, — pridūrė ji žvilgteldama į dangų. — Bet dar turime laiko. 
Man patinka, kai oras prieš lietų tarsi apsunksta. 

Mojus jau buvo sudorojęs kaulą, tad Rovena atgniaužė delną 
ir jame atsirado ryškiai raudonas guminis kamuolys. Ji nusviedė jį 
per veją miško link. 

— Turiu įspėti, kad dabar Mojus tikėsis, jog žaisi su juo kitus 
trejus ar ketverius metus. 

— Nieko nėra tobulesnio už šunį. — Rovena draugiškai įsi- 
kibo Danai į parankę. — Jis yra paguoda, draugas, karys ir geros 
nuotaikos šaltinis. O jie prašo tik mylėti juos. 

— Kodėl nelaikote nė vieno? 

— Ach. — Rovena liūdnai šyptelėjo, paplekšnojo Danai per 
ranką ir pasilenkusi pakėlė Mojaus arneštą kamuolį. Ji meiliai pa- 
glostė šunį, tada kamuolį vėl nusviedė. 

— Negalite. — Netikėtai supratusi, Dana patapšnojo sau per 
smilkinį. — Supratau. Teoriškai galite, bet realiai... Šuns gyveni- 
mas, deja, yra trumpesnis nei mirtingojo. 

Ji prisiminė, ką Džordanas kalbėjo apie jų vienišumą; jų ne- 
mirtingumas yra greičiau prakeiksmas nei dovana. 

— Kai žinai, jog; pats gyvensi neįtikėtinai ilgai, o tavo augin- 
tinis — tik tam tikrą laiką, kyla problemų. 

— Taip. Aš turėjau šunų. Jie buvo mano gyvenimo džiaugs- 
mas namuose. 

Rovena grakščiai pakėlė kamuolį, jau su dantų ir seilių žymė- 
mis, ir pamėtėjo nenuilstančiam Mojui. 

— Kai mus ištrėmė, aš labai norėjau tikėti, kad mes pada- 
rysime tai, ką turime padaryti, ir grįšime namo. Greitai. Ilgėjausi 
daugelio dalykų, likusių namuose, ir guodžiausi šunimi. Pirmasis 
buvo vilkšunis. O, jis buvo toks gražus, drąsus ir ištikimas. Nu- 
gyveno dešimt metų. 

Ji atsiduso. 

— Mano jis buvo dešimt metų. Mostelėti ranka, sakai. Yra 
dalykų, kurių pakeisti mes negalime, kurie mums nepriklauso, kol 
gyvename čia. Aš negaliu pratęsti būtybės gyvenimo ilgiau nei jai 
skirta. Netgi mylimo šuns. 

Ji dar kartą paleido kamuolį Mojui. 

— Aš irgi turėjau šunį, kai buvau maža. — Kaip ir Rovena, 
Dana stebėjo Mojų, strakaliojantį paskui kamuolį, tarsi tai būtų 
jam pirmas kartas. — Tiesą sakant, tai buvo tėčio šuo. Įsigijo jį dar 
prieš man gimstant, tad aš su juo užaugau. Jo netekom, kai man 
buvo vienuolika. Verkiau tris dienas. 

— Tad žinai, ką tai reiškia. — Rovena šyptelėjo, kai Mojus 
vizgindamas uodegą ir tarsi obuolį įsikandęs kamuolį sugrįžo prie 
jos. — Aš labai liūdėjau ir prisiekiau sau, kad daugiau neturėsiu 

šunų. Bet turėjau. Daugelį kartų. Kol galiausiai prisipažinau, kad 
mano širdis neatlaikys dar vienos netekties. Todėl man dabar taip 
smagu... 

Ji pasilenkusi paglostė šuns snukį. 

— Ir aš tokia dėkinga, kad atsivežei gražuolį Mojų manęs 
aplankyti. . 

— Vadinasi, ne viskas taip gražu, kaip atrodo? Galia, nemir- 
tingumas? 

— Viskas turi savo kainą. Ar tai norėjai sužinoti? 

— Iš dalies. Egzistuoja tam tikri apribojimai, bent jau kol 
esate čia. Ir Keinas Čia ne visagalis. Šiame pasaulyje jis ne viską 
gali. Aš teisi? 

— Taip. Jūs esate laisvi pasirinkti. Taip turi būti. Jis gali 
gundyti, meluoti, apgaudinėti. Bet negali jėga priversti pasielgti 
vienaip ar kitaip. 

— Ar jis gali žudyti? 

Rovena nusviedė kamuolį kuo toliau, kad Mojus galėtų il- 
giau pasivaikyti. 

— Tu kalbi ne apie karą ir gynybą, kai reikia apsaugoti nekal- 
tuosius ar mylimuosius. Bausmė už mirtingojo gyvybės atėmimą 
yra tokia griežta, kad aš nemanau, jog jis rizikuotų. 

— Jo egzistavimui ateitų galas, — tarė Dana. — Aš skai- 
čiau. — Tai nebūtų mirtis ar perėjimas į kitą gyvenimą, tai būtų 
pabaiga. 

— Netgi dievai turi baimių. Tai viena iš jų. Taip par iš jų gali 
būti atimta galia, jie gali patekti į kalėjimą, kur niekam neleidžia- 
ma įeiti. Tuo jis rizikuotų. 

— Jis bandė nužudyti Džordaną. 

Rovena skubiai atsigręžusi griebė Daną už rankos. 

— Papasakok. Žodis į žodį. 

Dana papasakojo jai, kas atsitiko naktį. 

— Jis nusigabeno jį už Uždangos? — apstulbo Rovena. — Ir 
ten Džordanui praliejo kraują? 

— Taigi. 

Rovena ėmė neramiai žingsniuoti; Mojus, pajutęs jos susier- 
zinimą, nurimo su kamuoliu dantyse. 

— Netgi dabar mums neleidžiama matyti, žinoti. Sakai, jie 
buvo vieni? Daugiau nieko nebuvo šalia? 

— Džordanas minėjo elnią. 

— Elnias. — Rovena sustingo. — Koks elnias? Kaip jis at- 
rodė? 

— Jis atrodė kaip elnias. — Beviltiškai skėstelėjo rankas 
Dana. — Išskyrus tai, kad jis buvo toks, kokį gali pamatyti vieto- 
se, kur gėlės atrodo kaip rubinai ir panašiai. Džordanas sakė, kad 
jis spindėjo auksu bei sidabru. 

— Tada tai buvo patinas. 

— Taip. A, dar jis turėjo antkaklį, puoštą brangakmeniais. 

— Įmanoma, — sušnabždėjo Rovena. — Bet ką tai reiškia? 

— Tu pasakyk man. 

— Jei tai buvo jis, kodėl jis tai leido? — Rovena susijaudinusi 
ėmė žingsniuoti po veją. — Kodėl jis tai leido? 

— Kas ir ką? — Dana piktai sugriebė Roveną už rankos mė- 
gindama atkreipti jos dėmesį. 

— Jei tai buvo karalius, — tarė ji. — Mūsų karalius elnio 
pavidalu. Jei tai tiesa, kodėl jis leido Keinui atsigabenti mirtingąjį 
už Uždangos? Ir kenkti jam, pralieti jo kraują? Koks karas vyksta 
mano pasaulyje? 

— Deja, nežinau. Bet vienintelis sužeistasis, mano žiniomis, 
buvo Džordanas. 

— Reikia pasikalbėti su Pitu, — pareiškė Rovena. — Reikia 
pamąstyti. Daugiau jis nieko nematė — tik tuos du? 

— Tik elnią ir Keiną. 

— Aš neturiu atsakymų, kurių tau reikia. Keinas ir anksčiau 
trukdydavo, tačiau niekada nebuvo nuėjęs taip toli. Kerai — jo 
darbas, ir jis nustatęs ribas. Bet jau peržengė jas ir niekas jo nesu- 
stabdo. Aš galiu daugiau, ir tai padarysiu. Bet aš nebesu tikra dėl jo 
galių ir dėl apsaugos. Nesu tikra, kad vis dar valdo karalius. 

— Ojei ne? 

Tada ten vyksta karas, — atvirai atsakė Rovena. — O mes 
vis dar čia. Tai reiškia: kad ir kas vyko ar vyksta mano pasaulyje, 
man lemta užbaigti tai, ko buvau čia atsiųsta. Ir noriu tikėti, kad 
jums lemta man padėti. 

Ji giliai įkvėpė tvardydamasi. 

— Duosiu balzamo tavo žmogaus žaizdoms. 

— Mes kartu miegam. Nežinau, ar galiu vadinti jį savo žmo- 
gumi. 
Rovena abejingai mostelėjo ranka. 

— Turiu pasikalbėti su Pitu. Strategija yra jo sritis. Eime, 
duosiu tau vaistų. 

— Minutėlę. Dar vienas dalykas. Džordanas — ar jo vaid- 
muo svarbus mano žygyje? 

— Kodėl klausi to, ką jau žinai? 

— Noriu patvirtinimo. 

Atsakydama Rovena priglaudė pirštą prie Danos širdies. 

— Tu jau jį turi. 

— Ar jis svarbus, nes myliu jį? 

— Taip, svarbus, nes myli jį. Tačiau raktą privalai surasti 


tu. — Ji paėmė Daną už rankos. — Eime. Duosiu balzamo ta- 
vajam karžygiui, o tada keliauk. — Ji vėl pažvelgė į tamsėjantį 


dangų. — Lietus artinasi. 


Dvyliktas skyrius 
R 


“Rr įmetė į cinkuorą kibirėlį ledo, kurdamas ankštą, 
bet šaltą lizdą šampanui. Išsikišusį butelio kaklą pri- 
dengė švariu rankšluostėliu. 

Už jo nugaros Flinas ir Džordanas ruošė kortų stalą. 


— Staltiesė tame krepšyje. 
Flinas apsidairė. 
— Staltiesė? 


— Stalui užtiesti. 

— O kam jį tiesti? Stalas švarus. 

— Tiesiog uždenk tą nelemtą stalą. 

Džordanas nuėjo staltiesės. 

— Tik pažiūrėkit, su raudonomis rožytėmis. 

— Ir tokios pačios servetėlės, — pridūrė Elinas, traukdamas 
jas iš krepšio. 

— Koks švaruolis. Nežinojau, kad turi tokių moteriškų sa- 
vybių. 

— Kai baigsim, išspardysiu jums užpakalius, kad atstatyčiau 
savo vyriškumą — man tai patiks. — Bredas ištraukė atsineštas 
šampano taures, pakėlęs apžiūrėjo, ar nesimato dėmių. — O gal 
verčiau pasakysiu moterims, kad tai mano mintis, ir taip užsidirb- 
siu taškų. 

— Eli, aš atirempiau gėlių, — priminė jam Elinas. 


— Oaš nupirkau sausainių. — Džordanas papurtė dėžutę. 

— Idėjos vertinamos labiau nei gėlės ar sausainiai, mano 
draugai. — Bredas ištiesino staltiesę. — Svarbiausia sugalvoti, ką 
ir kaip reikia padaryti. Moterims tai labai patinka. 

— Tai kodėl tik mudu su Elinu džiaugiamės lovos malonu- 
mais? 

— Duokite man laiko. 

— Turėčiau užvažiuoti tau į nosį, nes tai, ką sakai, liečia mano 
seserį ir mano moterį. — Flinas dėbtelėjo į Džordaną. — Bet pa- 
stebėta teisingai, be to, nušluosto Bredui nosį, todėl nutylėsiu. 
Kiek turime laiko? 

— Dar turime, — atsiliepė Džordanas. — Sutarties pasirašy- 
mas trunka neilgai, bet su advokatais, bankininkais ir dokumen- 
tais jos užtruks dvigubai ilgiau nei manė. 

Jis žengtelėjo atgal ir nužvelgė stalą fojė. Reikia pripažinti, 
kad tarp įrankių ir dažų jis gražiai atrodo, pagalvojo jis. Truputis 
spalvų ir šventės baltu gruntu padengtų sienų fone. | 

Moterys, neabejojo jis, ištirps it ledai liepos mėnesį. 

— Velniškai gera mintis, Bredai. 

— Turiu milijonus panašių. 

— Nesuprantu, kodėl mums reikia dingti iki joms sugrįž- 
tant, — nusiskundė Flinas. — Norėčiau šampano ir sausainių, 
ką jau kalbėti apie skambius drėgnus bučinius, kuriais jos mus 
apipils. 

— Tai jų akimirka, štai kodėl. — Bredas patenkintas atsi- 
rėmė į kopėčias. — Toks mūsų susipratimas ateityje bus įvertintas 
dar daugiau bučinių. 

— Man patinka, kai atsidėkojama nedelsiant. — Flinas nu- 
tilo ir apsižvalgė. — Iš tiesų velniškai puikus namas. Patogi vieta, 
graži aplinka, naujovė versle. Miesteliui tik į naudą. Joms irgi. 
Marytumėt, kokių dalykėlių jau sukaupė Melori. Savaitgalį ap- 
lankėme porą menininkų, kurių darbus ji ketina pristatyti. Puikūs 
darbai. 

— Jis važiavo su ja žiūrėti paveikslų, — nusišaipė Džorda- 
nas. — Kitas žygis, ko gero, bus į operą? 

— Pažiūrėsim, kas šaipysis, kai sėdėsi Danos knygyne gerda- 
mas žolelių arbatą. 

— Tai nėra taip blogai. Bredui tikriausiai teks užsisakyti vei- 
do masažą, kad palenktų Zoją į savo pusę. 

— Yra ribos, kurių negalima peržengti, nesvarbu koks būtų 
prizas. — Tačiau Bredas žvilgtelėjo į laiptus. — Joms reikia pa- 
galvoti apie apšvietimą. Kai kurias dekoratyvines detales taip pat 
teikės keisti. Antro aukšto tualete praverstų nauja kriauklė. 

— Tai ruošiesi suvilioti Zoją vonios įranga? — pašmaikštavo 
Flinas. — Koks klastingas niekšelis. Didžiuojuosi, kad esi mano 
draugas. 

— Jos suviliojimas būtų puikus papildomas pelnas — juk 
pagaliau per šias kopėčias buvau pavaišintas viščiuku. 

— Viščiuku? Viščiuką gali gauti Meino gatvės kavinėje — 
antradienio vakaro ypatingasis patiekalas. — Flinas apgailestauda- 
mas papurtė galvą. — Mano pasididžiavimas tavimi nyksta. 

— Tai tik pradžia. Bet faktas, kad nedidelė pagalba joms 
praverstų. Reikia suklijuoti plyteles, surinkti baldus, sutvarkyti 
vamzdžius, išvedžioti elektros laidus. Galėtume pradžiuginti jas 
ne tik šampanu ir sausainiais. 

— Aš sutinku, — pritarė Džordanas. 

— Taip, aš irgi apie tai galvojau. — Flinas gūžtelėjo pe- 
čiais. — Prakeikimas, regis, mano namai kurį laiką irgi taps re- 
monto centru. Na, o vinių kalimas padės mums išlaikyti sveiką 
protą šiose raktų gaudynėse. 

— Kad jau užsiminei, — Džordanas pažvelgė į langus išgir- 
dęs lietaus lašus, — tai papasakosiu, kas atsitiko praeitą naktį. 

— Kas nors atsitiko Danai? — Flinas atsistūmė nuo sie- 
nos. — Kaip ji? 

— Jai nieko neatsitiko. Ji sveika. Velniai rautų, man reikia 
parūkyti. Eime į verandą. 

Jie sustojo lauke. Į pastogę virš jų galvų barbeno lietus. Džor- 
danas ėmė pasakoti istoriją su visomis spalvomis, garsais, judesiais 
— taip, kaip vaikystėje kurdavo jiems istorijas tamsiuose kiemuo- 
se, prie laužo ar miške. 

Tik šį kartą tai nebuvo jo vaizduotės padariniai. Nors jis turė- 
jo gyvą ir lakią vaizduotę, rėžiai ant jo krūtinės patys neatsirado. Ir 
jie vis dar skaudėjo. Jam šiek tiek palengvėjo išgirdus, kaip Flinui 
vis pristinga oro ir pamačius užuojautos pakeistą Bredo veidą, kai 
jis pakėlė marškinius ir parodė jiems žaizdą. 

— Varge, kokie baisūs. — Elinas apžiūrėjo atvirus raudonus 
rėžius. — Gal reikėtų juos aptvarstyti, ar ką? 

— Dana kažkuo ištepė vakar, bet ji juk ne seselė Betė. Šįryt 
pats užsikroviau kažkokio mėšlo. Esmė ta, kad mūsų vyrukas buvo 
rimtai įpykęs, jei šitaip pasikėsino į mane. Ką tada kalbėti apie 
merginas? 

Elinas sužaibavo akimis. 

—-Jis nelietė Melori. Nė karto nepalietė jos fiziškai. Užteko 
jau to, kaip suko jai protą. Bet šitai... Reikia jį pašalinti. 

— Turi pasiūlymų? — Džordanas skėstelėjo rankas. — Bėda 
ta, kad aš ne magas, nesugebu ištraukti iš skrybėlės nė triušio. 

— Gal tai akių dūmimas, klaidinimas, — garsiai pagalvojo 
Bredas. 

— Žinai, sūnau, kai jis suleidžia nagus tau į krūtinę, viskas 
tampa labai aišku. 

— Ne, aš kalbu apie mus, — tarė Bredas. — Mums reikia 
atkreipti jo dėmesį į save, tada merginoms liktų daugiau veiksmų 
laisvės. Jis turėjo priežastį užsipulti tave. Jei mes išsiaiškintume 
kokią ir pažaistume ja, Dana galėtų ramiai ieškoti rakto. O vėliau 
ir Zoja, kai ateis jos laikas. 

— Aš nežinau. Tik jaučiuosi taip, tarytum kažką žinočiau, 
bet negaliu apčiuopti. — Džordanas nusivylęs susikišo rankas į 
kišenes. — Bet, matyt, aš kažką žinau arba turiu — tik toks gali 
būti atsakymas. Kažką iš praeities, kas yra svarbu dabar. 

— Gal tai kažkas, kas sieja tave ir Daną, — pabandė spėti 
Bredas. 

— Turėtų būti, ar ne? Kitaip — koks tikslas? O jei tai nėra 
svarbu, kokio velnio jis lenda prie manęs? 

— Galbūt mums metas visiems susirinkti, — pradėjo Bredas. 


174 


— Jums, kostiumuotiems, tik susirinkimai galvoje, — atšovė 
Elinas. 

— Esu priverstas pastebėti, kad aš nedėviu kostiumo. 

— Viduje dėvi. Jis įaugęs tau į kraują. Galvą dedu, kad ir 
kaklaraištį dėvi. Bet aš nukrypau nuo temos. Galbūt kostiumuota- 
sis teisus, — tarė jis Džordanui. — Mes visi turime suremti kaktas 
ir pamąstyti. Pas tave, — jis patapšnojo Bredui per petį. — Tu turi 
daugiau baldų ir geresnio maisto. 

— Aš nieko prieš. Kuo greičiau, tuo geriau. — Bredas žvilg- 
telėjo į laikrodį. — Cha cha. Turiu skubėti į susitikimą. Kai susi- 
tarsite sų merginomis, praneškite man. 

Jis grįžo vidun ir pasiėmęs švarką nuskubėjo per lietų prie 
automobilio. 

Džordanas nulydėjo Bredą akimis. 

— Kai išgyvensime šį ir prasidės paskutinis raundas, jo galva 
voliosis ant šaligatvio. 

— Manai, kad jis šito nežino? 

— Ne, manau, kad žino. Tik įdomu, ar Zoja žino. 


Zoja tuo metu žinojo tik tai, kad ši diena svarbiausia jos 
gyvenime. Rankoje ji spaudė raktus, savo raktus. Jie buvo nauju- 
tėlaičiai nuo naujutėlaitės spynos, kurią ji nusipirko, idant galėtų 
pakeisti senąją. 

Ji pati pakeis pagrindinių durų spyną — ji moka. Tai bus 
tarsi tam tikras ritualas, nusprendė. Tarsi tuo pareikštų savo teisę 
į namą. 

Ji pastatė automobilį ir nubėgo per lietų į verandą, tada pa- 
laukė, kol privažiavo jos draugės. Melori turėjo senuosius raktus. 
Jos visos trys turi įžengti kartu. 

Argi ne simboliška, kad Melori turi senuosius raktus? Ir kad ji 
su Dana turės laukti, kol Melori atrakins duris? Pirmąsias duris. 

Melori atliko savo žygį ir surado raktą. Dabar Danos eilė. Po 
to, jei Dievas leis, ateis josios. 

— Šis lietus nuplaus paskutiniuosius lapus, — pastebėjo Me- 
lori, kai jos atskubėjo į verandą. — Nebeliks jokių spalvų. 

— Taip, iki šiol buvo gražu. 

— Tikrai. — Melori įkišo raktą ir stabtelėjo. — Negaliu pa- 
tikėti. Jis jau mūsų. Tikrai mūsų. Gal turėtume pasakyti ką nors 
prasminga, padaryti ką nors simboliška. 

— Aš judviejų per slenkstį nenešiu, — pareiškė Dana, at- 
mesdama atgal šlapius plaukus. 

— Pakrutinam užpakalius, — nutarė Zoja, ir Dana nusi- 
kvatojo. 

— Pakrutinam, — pritarė ji. — Skaičiuoju iki trijų. 

Žmonės, pravažiuojantys pro šalį, turbūt nusistebėjo pamatę 
tris moteris, stovinčias dailioje mėlynai dažytoje verandoje ir kru- 
tinančias užpakalius priešais uždarytas duris. 

Melori juokdamasi pasuko raktą. 

— Puiku. Ką gi, prašom. — Ji atidarė duris, jos manymu, 
labai iškilmingai, ir išsižiojo. 

— O Dieve, jūs tik pažiūrėkit! 

— Kas yra? — Zoja instinktyviai griebė ją už rankos ir truk- 
telėjo atgal. — Keinas? 

— Ne, ne! Pažiūrėkit. Kaip miela! Pažiūrėkit, ką jie su- 
galvojo. — Ji nuskubėjo vidun ir panėrė veidą į rožes ant kortų 
stalelio. — Gėlės. Mūsų pirmosios gėlės. Reikės Flinui gerai atsi- 
lyginti už tai. 

— Kaip miela! — Zoja pauostė gėles. Atidarė sausainių dėžu- 
tę. — Pyragaičiai. Brangūs. Jis tikras šaunuolis, Melori. 

— Jis tai padarė ne vienas. — Dana ištraukė iš kibiro šampa- 
ną ir nustebusi perskaitė etiketę. — Ant šio butelio Bredo pirštų 
atspaudai. Tai ne šiaip sau, tai kišenę tuštinantis šampanas. 

Zoja atidžiai apžiūrėjo etiketę. 

— Brangus, ar ne? 

— Ne tik — išskirtinio skonio. Ragavau jo vienintelį kartą, 
kai Bredas padovanojo man butelį dvidešimt pirmojo gimtadienio 
proga. Bredas turi skonį. 

— Visi trys pasistengė. Dėl mūsų. — Melori giliai atsiduso ir 
švelniai paglostė žiedlapius. — Sakyčiau, visi trys turi skonį. 

— Nenuvilkime jų. — Dana iššovė šampaną ir įpylė į tris 
taures ant staliuko. 

— Reikia tosto. — Zoja išdalijo taures. 

— Tik tokio, kad neverktume. — Melori tvardydamasi įkvė- 
pė. — Nes jau gėlės privertė apsiašaroti. 

— Žinau. — Dana kilstelėjo taurę. — Už „Malonumą“. 

Jos susidaužė, nugėrė po gurkšnelį. Ir vis dėlto apsiverkė. 

— Noriu kai ką jums parodyti. — Melori pastatė taurę ir 
pasiėmė lagaminėlį. — Tai tik mano idėja. Tikrai nelaukiu pritari- 
mo. Neįsižeisiu, jei jums nepatiks. Tai tik... tik pasiūlymas. 

— Liaukis žudžiusi mus įtampa. — Dana pasiėmė pyragai- 
tį. — Rodyk. 

— Gerai. Pagalvojau, kad mums reikėtų turėti ženklą, tokį, 
kuris vienytų visų mūsų verslus. Žinoma, galime turėti ir atskirus, 
bet bendrą galėtume naudoti kaip firminį ženklą verslo kortelėse, 
internete. 


— Internete. — Dana papūtė lūpas ir linktelėjo. — Aplenkei 
mane. 

— Planuoti apsimoka. Pameni Todą? 

— Taip. Toks gražuoliukas, dirbęs galerijoje, — tarė Dana. 

— Taigi. Jis geras draugas, be to, puikus kompiuterių žino- 
vas. Galėtume paprašyti, kad jis sugalvotų mums puslapį. Tiesą 
sakant, norėčiau pasiūlyti jam darbą čia. Dabar dar per anksti apie 
tai šnekėti, tačiau, optimistiškai galvojant, man prireiks pagalbos. 
Visoms mums. 

— Aš dar taip toli nenuėjau, — prisipažino Dana. — Bet tu 
teisi, man irgi reikės bent vienos pardavėjos, kuri padėtų plikyti 
arbatą, vaišinti vynu. Gali būti, kad prireiks ir dviejų. 

— Aš dairausi stilisto, nagų specialisto. Ir kitų. — Zoja susi- 
ėmė už pilvo. — Vaje! Mes turėsime darbuotojų. 

Ši dalis man patinka. — Dana vėl pakėlė taurę. — Gera 


būti viršininke. 

— Mums taip pat reikės mokesčių konsultanto, įrangos, biu- 
džeto reklamai, telefonų... turiu sąrašą, — užbaigė Melori. 

Dana nusijuokė. 

— Nė kiek neabejoju. Kas dar tavajame lagaminėlyję? 

— Taip. Dėl to ženklo. Tai mano mintis. 

Ji ištraukė aplanką, atidarė jį ir ištraukė piešinį. 

Grožio salono kėdėje sėdi besiilsinti, atsipalaidavusi moteris. 
Jos rankose atversta knyga, o ant šalia esančio staliuko stovi taurė 
vyno ir rožė vazelėje. Visa tai buvo it įrėmintas stilizuotas portretas. 

Virš jo vienintelis žodis: MALONUMAS. Po pavadinimu žo- 
džiai: KŪNUI, PROTUI IR SIELAI. 

— Oho. — Zoja uždėjo ranką ant Melori peties. 

— Tai tik mintis, — skubiai prašneko Melori. — Pamaniau, 
kad ji suvienytų tai, ką mes visos darome. Be to, naudosimės vie- 
nu pavadinimu. Galėtume naudoti jį vizitinėse kortelėse, antra- 
štėse — oficialiuose dokumentuose. Malonumas grožyje. Malo- 
numas knygose. Malonumas mene. Tai jungtų atskirus aspektus, 
esančius po vienu skėčiu. 

— Nuostabu! — šūktelėjo Zoja. — Tiesiog nuostabu. Ar ne, 
Dana? 

— Nepakartojama. Tikrai, Melori. 

— Jums patinka? Rimtai? Aš nenoriu primesti jums savo... 

— Susitarkim taip, — pertraukė ją Dana. — Jei kuri nors iš 
mūsų pasijus įsprausta į kampą, taip ir pasakys. Mes moterys, bet 
ne lepšės. Sutariam? 

— Sutarta. Galiu perduoti tai Todui, — tęsė Melori. — Jis 
padarytų firminį blanką — už ačiū. Jis geriau moka naudotis 
kompiuteriu nei aš. 

— Negaliu sulaukti! — Zoja ūkaudama pasileido šokti. — 
Rytoj iš ryto imamės rimtai dirbti. 

— Minutėlę. — Dana atsisuko į sienas. — Kaip tu pavadinsi 
tai, ką darėme iki šiol? 

— Aisbergo viršūne. — Tebešokdama Zoja pasigriebė šam- 
pano taurę. 

Dana niekada nelaikė savęs ištižėle. Ji nebijojo sunkaus dar- 
bo, stengėsi kiek pajėgė ir visada padarydavo viską iki galo. Kitaip 
ir būti negalėjo. 

Ji visuomet manė turinti aukštus asmeninius ir profesinius 
standartus ir šnairuodavo į tuos, kurie pro pirštus žiūrėjo į darbą, 
skųsdavosi, kad jis per sunkus, per sudėtingas ar reikalaujantis 
daug laiko. k“ 

Tačiau palyginti su Zoja, nusprendė Dana skubėdama į turgų 
produktų, ji tikra dykūnė. Inkščianti verksnė. Toji moteris nuvarė 
ją jau per pirmą dieną. 

Dažai, tapetai, dekoratyvinių detalių pavyzdžiai, lempos, 
langai, grindų dangos — visam šitam reikėjo apskaičiuoti biu- 
džetą. Tai ne šiaip sau svarstymas ir nutarimas — nuo skaičių 
vos nesprogo galva. Irgi sunkus darbas. Ką jau kalbėti apie tai, 
jog reikėjo gramdyrti, tampyti prekes, krauti, iškrauti, gręžti, sukti 
varžtus, kalti. 

Jokios abejonės, galvojo ji, rinkdamasi apelsinus. Kai reikia 
ką nors suorganizuoti, paskirstyti darbus ar juos atlikti, Zoja Ma- 
kort tam tinka geriausiai. 

Blaškydamasi tarp darbo, sprendimų, rakto paieškų ir pa- 
stangų išlaikyti savo pozicijas dėl Džordano, ji jautėsi visiškai 
išsekusi. 

Ber ji galėtų važiuoti namo, griūti į lovą ir miegoti dešimt va- 
landų? O ne, staiga prisiminė pereidama į pieno produktų skyrių. 
Negali. Ji turi važiuoti pas Bredą, į jo namus prie upės. 

Jai tikrai praverstų pora valandų absoliučios vienumos ir 
ramybės, tačiau reikia apsipirkti, jei nenori kitą savaitę badauti. 

Negana to, ji nebesitiki surasti atsakymo toje krūvoje knygų, 
kurios guli jos namuose. Ji skaitė, tikrino kiekvieną versiją, tačiau, 
regis, prie tikrojo atsakymo nepriartėjo nė per pėdą. 

O jei jai nepavyks, kas tada? Ji nuvils ne tik drauges, bet ir 
savo brolį, savo mylimąjį. Pitas su Rovena nepaprastai nusimintų, 
o Stiklo Dukterys liktų karste, iki būtų išrinkta nauja trijulė. 

Kaip ji tai išgyventų? Iš anksto susinervinusi, Dana įmetė į 
krepšelį pieno butelį. Juk savo akimis matė Sielų dėžutę, skaus- 
mingai stebėjo, kaip joje karštligiškai blaškosi trys mėlynos lieps- 
nelės. 

Jei ji nesuras rakto ir neįkiš jo į spyną, kaip kad padarė 
Melori, viskas, ką jos iki šiol nuveikė, nueis niekais. Ir Keinas 
laimės. > 

— Tik per mano lavoną, — pareiškė Dana ir krūptelėjo, kai 
kažkas palietė jos ranką. 

— Atsiprašau. — 
jog ginčijatės su savimi. Aš paprastai tokį tašką pasiekiu, kai nu- 
einu į desertų skyrių. 


— Na, taip. Riebus pienas, liesas pienas, dviejų procentų? 
Jaučiuosi kaip džiunglėse. 

Moteris pasuko savo vežimėlį praleisdama kitą pirkėją. 

Daili brunetė, maždaug trisdešimties, pastebėjo Dana, mė- 
gindama prisiminti, kur yra ją mačiusi. 

— Atleiskite. Aš jus pažįstu, ar ne? Tik negaliu prisiminti iš 


kur. 

— Prieš porą savaičių jūs padėjote mano sūnui biblioteko- 
je. — Moteris pasiėmė litrą pieno. — Jam reikėjo parašyti apie 
Amerikos istoriją. 


— O taip, — nusišypsojo Dana, stengdamasi paslėpti juodas 
mintis. — Rašinys apie JAV istoriją poniai Džeinsburg, septinta 
klasė. 

— Būtent. Aš Joana Reardon. — Moteris ištiesė ranką. — O 
mano sūnus, kuriam išgelbėjote gyvybę mokykloje — Metas. Pra- 
eitą savaitę buvau užsukusi į biblioteką paeešSĖ) jums dar kartą, 
bet man pasakė, kad jūs nebedirbate. 

— Taip. — Kai kurios juodos mintys vėl išplaukė į pavir- 
šių. — Galima sakyti, man teko staiga išeiti iš darbo. 

— Man labai gaila. Jūs buvote tokia gera Metui. Ir sugebėjo- 
te paveikti jį. Jis gavo A. Tiesa, su minusu, bet jei Metas gauna A, 
tai mūsų namuose šventė. 

— Puiku. — Ilgos dienos pabaigoje tai buvo ypač malonu 
išgirsti. — Maryt, jis pasistengė. Ponia Džeinsburg paprastai ne- 
dalija A įvertinimų kaip spurgų. 

— Taip, bet jis nebūtų to padaręs, jei nebūtumėt nurodžiusi 

jam teisingos krypties. Dar daugiau — jei nebūtumėt pasukusi 
tinkamo raktelio jo galvoje. Džiaugiuosi, kad turiu galimybę jums 
tai pasakyti. 

— Ir man malonu. Jūs praskaidrinote dieną. 

-— Man labai gaila, kad jums teko išeiti iš darbo. Ne mano 
reikalas, bet jei jums prireiktų asmeninės rekomendacijos, mielai 
jums duočiau. 

— Dėkoju. Tiesą sakant, aš ir mano draugės pradedame nuo- 
savą verslą. Maždaug po mėnesio ketinu atidaryti knygyną. Gal 
šiek tiek vėliau, bet darbai jau pradėti. 

— Knygyną? — Rudose Joanos akyse šmėstelėjo susidomė- 
jimas. — Miestelyje? 

— Taip. Tai bus nedidelis centras — knygynas, dailės galerija 
ir grožio salonas. Šiuo metu remontuojame pastatą Ouk Lyfe, 

— Kaip įdomu. Nepaprasta mintis. Viskas vienoje vietoje, ir 
miestelyje. Aš gyvenu už pusantros mylios nuo ten. Pažadu, kad 
būsiu jūsų nuolatinė klientė. 

— Jei suspėsime, atidarysime centrą prieš šventes. 

— Nuostabu. O darbuotojus samdysite? 

— Darbuotojus? — Dana patylėjo. — Jūs ieškote darbo? 

— Ketinu imtis kokio nors darbo, bet norėčiau netoli namų; 
kad būtų mielas širdžiai ir lankstaus grafiko. Aišku, apie tokį tik 
pasvajoti galima. Ypač turint galvoje tai, kad nedirbau visą dešimt- 
metį ir tik visai neseniai išmokau naudotis kompiuteriu, nors gal 
ir per skambiai pasakiau. O iki tol dirbau sekretore advokatų kon- 
toroje — nuėjau ten vos baigusi mokyklą ir tuo nė kiek nesigiriu. 
— Joana nusijuokė iš savęs: — Rekomendacija ne pati geriausia. 

— Mėgstate skaityti? 

— Duokite man knygą ir porą valandų ramybės — ir pa- 
saulis taps šviesesnis. Taip pat moku bendrauti su žmonėmis ir 
neieškau didelio atlyginimo. Mano vyras gerai uždirba, bet aš no- 
rėčiau turėti savų pinigų. Jei tik nereikės skalbti, gaminti valgio ar 
terorizuoti vienuolikamečio, kad šis susitvarkytų savo kambarį. 

— Jūs turite viską, ko reikėtų mano būsimajam darbuotojui. 

Užsukite kurią dieną į centrą. Tai namas su mėlyna veranda. Galė- 
site apsižvalgyti, ir mes pasikalbėsime konkrečiau. 

— Puiku. Būtinai užsuksiu. — Moteris linksmai šyptelė- 
jo. — Kaip džiaugiuosi, kad sutikau jus. Tikriausiai buvo lemta. 

Lemtis, pagalvojo Dana, kai jos išsiskyrė. Ji neįvertino lem- 
ties. Jei nebūtų reikėję produktų, ji nebūtų atėjusi čia, į pieno 
skyrių. 

Smulkmena, mąstė ji, eidama tarp lentynų. Kasdienis daly- 
kas. Bet argi ji neatsidūrė čia tinkamu momentu? Argi nesusipa- 
žino su moterimi, kuri gali tapti dar vienu stipinu jos gyvenimo 
rate? 

Dar daugiau. Ji sutiko moterį, kuri ištarė būtent tai, ką Dana 
norėjo išgirsti: „Jūs pasukote tinkamą raktelį jo galvoje“. 

Ar tai sutapimas, kad Joana pasakė tokią frazę? Danai nesi- 
norėjo tikėti tokiais sutapimais. Ne, jos raktas — tikrasis raktas 
— yra žinios. 

Ji suras jį, pažadėjo sau. Ji atvers savo protą ir suras jį. 


Zryliktas skyrius 
2 


anos nuomone, apie Bredlį Čarlį Veiną IV buvo ga- 
lima pasakyti daug. 

Jis buvo linksmas, protingas ir gražus. Jis sugebėdavo — pri- 
klausomai nuo nuotaikos ir aplinkybių — sukurti malonaus, rafi- 
nuotų manierų vyro įvaizdį, kuris primindavo jai Džeimsą Bondą, 
užsisakinėjantį degtinės ir martinio kokteilį Monte Karle — o 
paskui staiga tapti visišku kvaiša, besitaikančiu aplieti sodos van- 
deniu tavo kelnes. Jis galėdavo aptarinėti prancūziškus filmus su 
aistra žmogaus, kuriam nereikia subtitrų, o paskui karštai ginčytis, 
kuris beisbolo komandos žaidėjas žaidė geriau. 

"Tai tik keletas dalykų, kurie jai patiko jame. 

Dar jai labai patiko jo namas. 

Miestelėnai vadino jį Veinų namais, arba Upės namu — tiesą 
sakant, abu pavadinimai tiko, nes Veinų namas stovėjo prie upės 
jau daugiau nei keturiasdešimt metų. 

Jį pastatė Bredo tėvas; iš pradžių nedidelis medkirčio namelis 
davė pagrindą Veinų imperijai. Veinas III jo vietoje pastatė papra- 
stą, ber dailų namą. 

"Geltonas karkasinis pastatas stovėjo palei upės krantą, pui- 
kuodamasis erdviomis žaviomis terasomis. Daugybė stogų, stoge- 
lių ir kampų sudarė įspūdingą harmoniją. 

Namą supo nuostabi aplinka; pro langus galėjai mėgautis 
upės vaizdais, žalumynais, įdomiai susodintais vaismedžiais. 

Tai nebuvo tokia vieta, į kurią pažiūrėjęs pasakytum: pinigai. 
Greičiau nusistebėtum — oho. 

Ji čia praleisdavo nemažai laiko trepsėdama paskui Fliną, kai 
buvo maža, ar sekiodama paskui Džordaną, kai buvo vyresnė. Tai 
buvo vieta, kur ji jausdavosi patogiai. Atrodė, jog tas, kuris šią vietą 
kūrė, pirmiausia galvojo apie patogumą ir tik paskui apie stilių. 

Na, o Bredas, nusprendė ji, niekada negaili gėrimų ir užkan- 
džių, kai jo namuose susirenka draugai. 

Nieko įmantraus, bent jau stengtasi to neparodyti. Tik kaž- 
kokios makaronų salotos, privertusios ją apsigalvoti ir suvalgyti 
dar porciją, vieno kąsnio sumuštiniai, kumpio griežinėliai ir kaž- 
kokia rupi juoda sumuštinių duona. Buvo ir lėkštė su „Brie“ sūriu, 
apdėtu sultingomis raudonomis avietėmis, krekerių — tokių plo- 
nų, kad galėjai juos permaryti ir su malonumu traškinti burnoje. 
Buvo alaus ir vyno, gaiviųjų gėrimų, mineralinio vandens. Dana 
jau žinojo, jog nepajėgs atsispirti mažiems pyragaičiams su kremo 
įdaru, pūpsantiems didžiulėje lėkštėje. 

Visa tai buvo patiekta didžiajame kambaryje, kur spragsėjo 
ir šnypštė židinys, o baldai buvo tokie, kad galėjai skendėti juose 
ištisą savaitę. 

Neįmantru, bent jau ne iki tokio lygio, kad negalėtum užsi- 
dėti kojų ant stalo. Tiesiog stilinga ir elegantiška. 

Toks jau tas Bredlis Veinas — iki pat kojų pirštų galiukų. 

Ji klausėsi pokalbių nuotrupų, pamažu grimzdama į malonią 
savijautą, kurią sukėlė geras maistas, šiluma ir pasitenkinimas. 

Ir nugrimztų, pagalvojo, jei Zoja liautųsi muistytis šalia jos. 

— Tau ką, skruzdėlių į kelnes prilindo, — sunarnėjo Dana. 

— Atleisk. — Zoja vėl metė žvilgsnį į duris. — Tiesiog ne- 
rimauju dėl Saimono. 

— O ko? Maisto jo lėkštėje užtektų badaujančiam batalio- 
nui, o jis pats patogiai įsitaisęs žaidimų kambaryje. Devynmečio 
svajonių viršūnė. 

— Šiuose namuose tiek daug daiktų, — sušnabždėjo 
Zoja. — Brangių daiktų. Vazų, porceliano, visko. Jis nepratęs prie 
tokios aplinkos. 

Kaip ir aš, mintyse pridūrė Zoja, stengdamasi nekrutėti, 

— Kas bus, jei jis ką nors sudaužys? 

— Ką gi. — Dana tingiai įsimetė į burną avietę. — Bredas 
iškarš jam kailį. 

— Jis muša vaikus? — vos nešūktelėjo Zoja. 

— Ne. Zoja, dėl Dievo, nusiramink. Ši vieta jau yra atlaikiusi 
ne vieną devynmetį — mažiausiai trys iš jų yra gyvi ir šiame kam- 
baryje. Atsipalaiduok. Išgerk vyno. Ir paduok man dar aviečių. 

Pusę taurės, pagalvojo Zoja ir atsistojo. Vos tik ji ištiesė ranką 
į butelį, Bredas pakėlė jį. 

— Atrodai truputį išsiblaškiusi. — Jis įpylė jai vyno ir padavė 
taurę. — Kas nors ne taip? 

— Viskas gerai. — Prakeikimas, ji norėjo tik pusės taurės. 
Kodėl jis vis maišosi jai po kojomis? — Tik pagalvojau, kad reikė- 
tų pažiūrėti, kaip ten Saimonas. 

— Jam viskas gerai. Jis žino, kur kas yra žaidimų kambaryje. 
Bet galiu tave palydėti, jei nori pažiūrėti, — pridūrė Bredas, pa- 
matęs jos veidą. 

— Ne. Tikriausiai jam viskas gerai. Labai miela, kad leidai 
jam pažaisti. — Zoja jautė, koks jos balsas šaltas ir pilnas įtampos, 
bet nieko negalėjo padaryti. 

— Sako, kad tam ir skirti žaidimų kambariai. 

Kadangi Bredo balsas atkartojo josios intonacijas, Zoja tik 
linktelėjo. 

— Mm. Dana norėjo dar. Tų. — Ji pasėmė uogų į dubenėlį, 
pasiėmė vyną ir grįžo prie sofos. 

— Pasipūtęs mulkis, — sumurmėjo ji. Dana nustebusi su- 
mirksėjo. 

— Bredas? — Dana kibo į uogas. — Atleisk, mieloji, klai- 
dingas numeris. 

Priėjo Džordanas. Jis prisėdo ant sofos porankio ir nusigriebė 
porą uogų nespėjus Danai jo sulaikyti. 

— Atsinešk sau. 

— Tavo skanesnės. — Jis pasilenkęs ėmė žaisti su jos plau- 
kais. — Kaip tau pavyko įkišti šias šviesias sruogas? 

— Tai Zojos darbas. 

Jis nugvelbė dar vieną uogą ir mirktelėjo Zojai. 

— Puiku. 

— Jei norėsi apsikirpti, visada prašom. Tau — nemokamai. 

— Turėsiu galvoje. — Jis atsilošė. — Taigi esu tikras, kad jūs 
svarstote, kodėl mes pasikvietėme jus šį vakarą, — pradėjo jis, ir 
Dana nusijuokė. 

— Štai kas pasipūtęs mulkis. — Bet ji uždėjo ranką jam ant 
šlaunies. — Manyčiau, kad jei jau susirinkome pasikalbėti apie 
raktą, tad pradėti derėtų man, nes aš jį turėčiau surasti. 

Įbrukusi Džordanui dubenėlį su likusiomis uogomis, ji iš- 
sivadavo iš minkštos sofos ir pasiėmė nuo staliuko vyno taurę. 
Nespėjus jai žengti žingsnio, Džordanas klestelėjo į jos vietą, nu- 
sišiepė jai ir apsikabino Zoją. 

— Dažnai čia ateini? — paklausė ją. 

— Ateičiau dažniau, jei žinočiau, kad būsi čia, gražuoli. 

— Judu duodat garo, — sumurmėjo Dana ir praslydo pro 
susiraukusį Bredą prie vyno butelio. Velniop, ji juk nevairuoja. 

— Ką gi, jei visi patogiai ir jaukiai įsitaisę. — Dana parylėjo, 
gurkštelėjo vyno. — Mano raktas susijęs su žiniomis, arba tiesa. 
Negarantuoju, kad šie žodžiai reiškia tą patį, bet abu — arba jų 
kombinacija — susiję su mano žygiu. Taip pat yra ryšys su pra- 
eitimi, dabartimi ir ateitimi. Kaip suprantu, jis liečia asmeniškai 
mane. 

— Tu teisi, — įsiterpė Melori. — Rovena pabrėžė, kad mes 
esame raktai. Visos trys. Manasis buvo asmeniškai susijęs su ma- 
nim. Jei tai tam tikras modelis, tavasis turėtų būti toks pat. 

— Sutinku. Vyrai šiame kambaryje yra dalis mano praeities 
ir dabarties. Gali būti, kad vienu ar kitu būdu man teks su jais 
bendrauti ir toliau, tad jie yra ir mano ateitis. Taip pat žinome, 
kad vienaip ar kitaip visi šeši esame susiję. Aš — su kiekvienu 
iš jūsų, jūs — su manimi ir vienas su kitu. Paveikslai sieja mus, 
moteris. 

Ji, kaip ir kiti, žvilgtelėjo į paveikslą, kurį Bredas buvo paka- 
binęs virš židinio. Stiklo Dukterys krištoliniame karste. 

— Bredas nusipirko jį aukcione, kai nė nenutuokė, kas čia 
atsitiks, kaip ir Džordanas nusipirko Rovenos paveikslą — jaunąjį 
Artūrą, traukiantį kardą iš akmens — galerijoje, kur dirbo Melori. 
Tai... savo ruožtu sieja mus visus su Rovena, Pitu ir dievaitėmis. 

— Ir Keinu, — pridūrė Zoja. — Nemanau, kad reikėtų jį 
išskirti. . 

— Tu teisi, — sutiko Dana. — Ir Keinu. Jis jau įsiskverbė 
į daugelio iš mūsų gyvenimus; nėra abejonių, kad įsikiš dar ne 
kartą. Mes žinome, kad jis blogas. Žinome, kad galingas. Tačiau 
jo galia turi ribas. 

— Arba kažkas jas riboja. Jis atsikando kąsnelį manęs, — pra- 
tęsė Džordanas. — Tada Rovena davė Danai vaistų. Jūs, vyručiai, 
matėte mano žaizdą vakar. — Jis atsisagstė marškinius. Raudoni 
rėžiai buvo virtę blyškiais randais. — Ji ėmė gyti, vos tik užtepėme 
to tepalo. Noriu pasakyti, jog, kad ir ką jis darytų, Rovena gali jį 
sustabdyti. Bet negali sunaikinti jo ar nušluoti nuo paviršiaus. 

— Iš to mes padarėme išvadą, — užbaigė Dana, — kad jų 
galios gana vienodos. 

— Be to, jis turi silpnybių. — Džordanas susimąstęs užsi- 
sagstė marškinius. — Savąjį ego, išdidumą, savitvardą. 

— Kas sako, kad tai silpnybės? — Dana prisėdo ant fotelio, 
kuriame sėdėjo Bredas, krašto. — Ber tai dar ne viskas. Jis negali 
visiškai užvaldyti mūsų — nei kaip žmonių, nei kaip nemirtingų- 
jų. Jis nemato mūsų vidaus. Nužvelgia paviršių, pasičiumpa kurią 
nors mūsų fantaziją ar baimę, tačiau vidaus nepasiekia — bent jau 
kol kas nepasiekė. Todėl Melori nugalėjo jį. 

— Taip, bet kai jis įsiskverbia į tavo mintis, pasidaro sunku 
aiškiai mąstyti, matyti ar žinoti. — Melori papurtė galvą. — Ne- 
galima jo neįvertinti. 

— Mes neneigiame jo galių. Ber iki šiol, manau, jis neįverti- 
no mūsų. — Dana susimąsčiusi pažvelgė į paveikslą. — Jis nori, 
kad jos kentėtų, nes dalis jų yra mirtinga. Rovena kalbėjo apie 
priešingas jėgas: grožį ir bjaurumą, žinojimą ir nežinojimą, drąsą ir 
bailumą. Kaip viena be kitos netenka prasmės. Keinas — tamsioji 


187 


jėga, tačiau be tamsos nėra šviesos. Manau, kad jam čia skirtas 
svarbesnis vaidmuo nei erzinti mus. 

Ji parylėjo, gurkštelėjo vyno. 

— Ne paslaptis, kad mudu su Džordanu turėjome intymių 
santykių. Nemanau, kad paslaptis, jog... ir dabar intymiai ben- 
draujame. 

— Nežinojau, kad moki susigėsti kalbėdama apie seksą, Ilg- 
še, — ramiai pastebėjo Džordanas. 

— Aš tik noriu, kad...visiems būtų aišku. Ir tau — jog miegu 
su tavim dėl to, kad padėtum surasti raktą. Net jei tu ir susijęs su 
juo, — skubiai tęsė ji, — nes, kaip kažkas neseniai pasakė man, 
seksas yra galinga magija... 

— Jei naudojiesi juo tinkamai, — įsikišo Džordanas. 

— Tai ką gi mes žinome? — prakalbo Bredas, mėgindamas 
sugrįžti prie pagrindinio klausimo. — Nieko panašaus nebūtų 
atsitikę — tai praeitis — jei ne Keinas. — Bredas suglaudė rodo- 
muosius pirštus. — Jo buvimas ir manipuliacijos daro įtaką rakto 
paieškoms. Tai dabartis. — Jis atlenkė antrąjį pirštą. — Ir be jo 
kerai neišsisklaidys. — Bredas atlenkė dar vieną pirštą. — Jis bū- 
tinas faktorius. Nėra atlygio be darbo, nėra pergalės be pastangų, 
nelaimi mūšio, jei nerizikuoji. 

— Tai dar vienas tradicinis žygio elementas, — pridūrė 
Džordanas. — Blogį reikia nugalėti. 

— Viską suprantu, — tarė Zoja. — Ir tai svarbu. Bet kaip 
šitai padės Danai surasti raktą? 

— Pažink savo priešą, — atsiliepė Bredas. 

— "Trumpai tariant, taip, — sutiko Dana. 

— Bet tai dar ne viskas, — pastebėjo Elinas. — Buvo pra- 
lietas kraujas. Irgi vienas iš tradicinių žygio elementų. Aš taip pat 
moku skaityti, — tarė jis. — Kodėl Džordano? Turi būti prie- 
žastis. 

— Galbūt todėl, kad Džordanas jam atsikirto, tą jis gerai 
moka, — tarė Dana. — Bet greičiau todėl, kad Džordanas padeda 
man ieškoti rakto. 

— Aš tau labai reikalingas, Ilgše. 

— Nekreipkime dėmesio į jo ego proveržį ir pasistenkime 
susikaupti. — Dana kalbėdama mojavo taure. — Raktas slypi ži- 
niose, žinojime. Tai kažkas, ką aš žinau arba turiu sužinoti. Turiu 
atskirti tiesą nuo melo. Keinas maišo tiesą su melu. Ką jis yra pa- 
daręs ar pasakęs teisingai? Tai viena iš versijų, kurias aš nagrinėju. 
Paskui toji užuomina: kur viena dievaitė eina, kita laukia. Čia aš 
nieko nesuprantu. Melori dievaitė dainavo, ir ji atkūrė tą momen- 
tą — ir raktą — nutapydama jį. Manoji dievaitė, Ninijana, turėtų 
eiti. Bet kur, kodėl, kada? Ir kuri iš dievaičių laukia? Zojos? 

— Gal tu turėtum tai parašyti, — pasiūlė Zoja. — It kokią 
istoriją. Kaip kad Melori nutapė paveikslą. 

— Nebloga mintis, — sutiko Dana. — Bet aš niekada neno- 
rėjau rašyti, ne taip kaip Melori, kuri norėjo tapyti. Bet gal aš tu- 
rėčiau kažką perskaityti; nors iki šiol perskaičiau milijonus knygų, 
nieko nepajutau. Tad gal turėčiau pirmiausia parašyti pati. 

— O gal tai turėtų padaryti Džordanas. — Elinas tingiai 
žaidė su Melori plaukais. — Juk rašytojas jis — nenoriu menkinti 
savo talento, bet aš tik pranešu apie įvykius. O jis kuria visokį 
mėšlą. 

— Labai gerą mėšlą, — priminė jam Džordanas. 

— Nesiginčiju. Aš tik galvoju, kad Džordanas galėtų patobu- 
linti kalbos rišlumą ir praktinius įgūdžius ir išdėstyti visa tai raštu. 
Kaip istoriją. Galbūt kai Dana perskaitys tai, uždanga pakils, ji 
ištrauks raktą ir mes visi galėsime linksmai atšvęsti. 

— Ne tokia jau kvaila mintis, — nusprendė Dana. 

— Puiku. — Zoja atsisuko į Džordaną ir plačiai nusišypso- 
jo. — Ar padarysi tai? Man taip patinka tavo knygos, o šią būtų 
dar įdomiau skaityti. 

— Dėl tavęs, gražuole? — Jis paėmė jos ranką ir pabučia- 
vo. — Viską padarysiu. 

— Mane truputį pykina. — Dana patapšnojo sau per pil- 
vą. — Kada galėsiu ką nors perskaityti? — pasiteiravo ji Džor- 
daną. 

— Kalbi kaip mano redaktorė. Tai gali nulemti kūrybinį 
sąstingį ir sulėtinti reikalą. 

— Taip būna? Na, tokių kūrybinių sąstingių? — Zojai ši 
mintis pasirodė be galo žavi. — Vis galvodavau, kaip dirba tie 
meno žmonės. 

— O Dieve, ji jau vadina jį menininku. — Dana atsisto- 
jo. — Turiu važiuoti namo ir prigulti. 

Nekreipdamas į ją dėmesio, Džordanas asistavo Zojai. 

— Ne, paprastai taip nebūna. Tai tiesiog darbas, kurį, beje, 
labai mėgstu. Mano redaktorė — mano tikroji redaktorė, — pri- 
dūrė jis, metęs žvilgsnį į Daną, — yra išskirtinio skonio, gabumų 
ir diplomatijos moteris. 

— Tavo redaktorė moteris? Kaip judu sutariate? Ar judu 
bendradarbiaujate visą laiką, kol rašai knygą, ar ji tik pasako, ko 
norėtų, ar... — Zoja nutilo, papurtė galvą. — Atsiprašau. Nukry- 
pome nuo temos. 

— Nieko tokio. Tu nori rašyti? 

— Rašyti? Aš? — Ji išplėtė savo egzotiškas akis ir nusijuo- 
kė. — Ne. Man tik įdomu, kaip vyksta darbas. 

— Jei kalbėsime apie darbą, tai rytoj mes jo turime pakanka- 
mai. — Melori paplekšnojo Elinui per ranką. 

— Užuominą supratau. Einu, atvesiu tau Mojų, — tarė Fli- 
nas Danai. 

— Baigiasi šunų ėdalas. Jis r 1s kaip dramblys. 

— Užnešiu. — Jis suėmė jos veidą į delnus. — Laikyk jį šalia, 
gerai? 

— Neturiu pasirinkimo. 

— Gal atvestum ir Saimoną, Flinai? — Zoja automatiškai 
puolė rinkti lėkštes. — Jis tikriausiai prilipęs prie Mojaus, tad ne- 
turėtų būti sunku. 

— Gerai. 

— Mums irgi metas.. Pažiūrėsiu, gal pavyks priversti šį tipą 
pradėti namų darbus. — Dana bedė nykščiu į Džordaną. — Gal 
ką patarsi, Zoja? 

— Duok kyšį. Toks mano metodas. 

Bredas priėjęs palietė Zojos ranką, ir ši pašoko kaip triušis. 

— Tau nebūtina vargintis. 

— Atsiprašau. — Zoja tučtuojau padėjo lėkštes ant sta- 
lo. — Įprotis. 

Bredui atrodė, kad toji moteris tyčia klaidingai interpretuoja 
kas antrą žodį, išsprūdusį iš jo burnos. 

— Aš tik norėjau pasakyti, kad tau nebūtina tvarkyti. Gal kas 
norėtų kavos? 

— Aš. 

— Ne, tu nenori. — Dana stumtelėjo Džordaną durų 
link. — Tavęs laukia darbas, drauguži. Gausi kavos, kai parašysi 
bent porą puslapių. 

— Papirkinėjimas visada suveikia, — pritariamai linktelėjo 
galvą Zoja. 

Švytruodamas kailiu, į kambarį įdulkėjo Mojus. Nudžiugęs, 
kad gali visus pasveikinti, jis ėmė šokinėti ir laižyti, nušlavė nuo 
stalo taures ir įkišo nosį į krevečių salotas. 

— Atsiprašau, atsiprašau. — Sučiupęs Mojų už antkaklio, 
Flinas nutempė — arba buvo nutemptas — prie durų. — Įkišiu jį 
į Džordano automobilį. Sąskaitą už nuostolius atsiųsk man. Iki. A, 
Zoja, Saimonas nori užbaigti žaidimą. Ar pašėlai, Mojau! Ramiau! 

— Štai koks dabar mano gyvenimas, — patenkinta tarė Me- 
lori. — Man patinka. Ačiū, Btedai, atleisk dėl indų. Iki rytojaus, 
Zoja, Dana. Labanakt, Džordanai. 

— Turiu bėgti gelbėti odines sėdynes. — Džordanas sugriebė 
Daną už rankos ir nusitempė prie durų. — Iki. 

— Netampyk manęs. Bučkis, Bredai. Iki rytojaus, Zoja. 

Durys užsitrenkė už jų nugarų, ir stojo absoliuti tyla. 

Viskas atsitiko taip greitai, spėjo pagalvoti Zoja. Ji neketino 
likti paskutinė. Siaubinga. Ką daryti? 

Ji pasisuko bėgti į žaidimų kambarį ir pasiimti Saimoną, bet 
nežinojo į kurią pusę. O šaukti jį iš ten, kur stovėjo, nebuvo kaip. 


Bet reikia ką nors daryti. 

Ji pasilenkė surinkti Mojaus numestų taurių. Tą pačią aki- 
mirką kaip ir Bredas. Jų galvos susitrenkė. Abu skubiai atsistojo ir 
sustingo įsitempę kaip lankai. 

— Aš surinksiu. — Jis pritūpė, surinko taures ir padėjo jas 
ant staliuko. Jis stovėjo taip arti, kad galėjo užuosti jos kvepalus. 
Jie būdavo visuomet skirtingi, kartais sunkūs kaip žemės kvapai, 
kartais lengvi, bet visuomet labai moteriški. 

Būtent tai jį labiausiai ir žavi, pagalvojo jis. Jos įvairovė. 

— Kavos? 

— Man tikrai reikėtų namo. Saimonui laikas miegoti. 

— A. Ką gi. Gerai. 

Kai jis ir toliau stovėjo nenuleisdamas nuo jos akių, Zoja su- 
trikusi pajuto, kaip kaista jos kaklas. Ar ji ką nors padarė? Ką nors 
pamiršo? 

— Ačiū už svetingumą. 

— Džiaugiuosi, kad galėjai ateiti. 

Vėl stojo ilga pauzė. Zoja vos laikėsi nepradėjusi kramtyti 
lūpos. 

— Saimonas? Aš nežinau, kuriame jis kambaryje. 

— Žaidimų. Och! — Bredas nusijuokė. — Tu nežinai, kur 
yra žaidimų kambarys. Eime, aš parodysiu. 

Kuo daugiau Zoja matė namo, tuo labiau jis jai patiko, bet 
kartu ir baugino. Visų pirma, jame buvo tiek daiktų — žavių, 
pribloškiančių ar tiesiog gražių. Žinoma, kad tai, ką ji mato, yra 
nepigūs niekučiai, galvojo ji. 

Bredas nusivedė ją pro arką į, kaip jai pasirodė, biblioteką. 
Aukštos lubos buvo iškaltos mediena, todėl kambarys atrodė labai 
erdvus, bet kartu ir jaukus. 

— Čia tiek daug vietos. — Ji nutilo suvokusi, jog prakalbo 
balsu. . 

— Sako, kad, kai mano tėvas pradėjo, nebegalėjo sustoti. 
Jam vis kildavo įvairiiį minčių. 

— Namas nuostabus, — skubiai tarė ji. — Daug detalių, 
tačiau neperkrautas. Tikriausiai buvo smagu Čia augti. 

— Taip. 

Jis įžengė į gretimą kambarį. Zoja jau galėjo girdėti varik- 
lių riaumojimą, garsius šūvius if nesiliaujantį sūnaus šnopavimą 
— nagi nagi, pirmyn pirmyn. 

Didžiuliame sienos dydžio ekrane lėkė automobilis. Saimo- 
nas sėdėjo ne viename iš minkštų fotelių, o ant grindų, sukryžiavęs 
kojas. 

Lošimo stalas, trys kiniški biliardai, du videožaidimai, lošimo 
aparatai, sodos vandens aparatas, muzikinė dėžutė. 

Medaus spalvos lubos, eilės lempučių. Dar vienas židinys su 
linksmai spragsinčia liepsna, nedidelis baras, namų kino centras. 

— Vaje. Taip Saimonas Maiklas Makortas įsivaizduoja rojų. 

— Mano tėčiui patiko žaislai. Mes praleisdavome čia daug 
laiko. 

— Neabejoju. — Ji priėjo prie sūnaus. — Saimonai, mums 
metas. 

— Ne, dar ne. — Jo veidukas buvo įsitempęs nuo susikau- 
pimo. — Tai „Didžioji automobilių vagystė — 3“! Tuoj pasirodys 
nacionalinė gvardija. Tankai ir visa kita! Išspardysim smogikų 
komandai užpakalius. Galėčiau pasiekti rekordą. Dar dešimt mi- 
nučių. 

— Saimonai. Ponas Veinas norėtų likti vienas. 

— Ponas Veinas nieko prieš, — pataisė ją Bredas. 

— Mam, prašau. Prašau. Tankai. 

Zoja svyravo. Sūnaus veide ji matė ne tik varžybų įkarštį. Ji 
matė džiaugsmą. 

Ekrane kažkas žuvo, pasiliejo kraujas, tačiau išgirdusi 
džiaugsmingą kikenimą suprato, jog tai ne Saimonas. 

— Jis truputį žiaurokas, — suprato Bredas ir susiraukė. — 
Jei nenori, kad jis žaistų tokius... 

— Saimonas supranta skirtumą tarp realybės ir videožaidi- 
mų. L 1 

— Taip. Gerai. Kodėl mums neišgėrus kavos? — pasiūlė Bre- 
das. — Nieko neatsitiks, jei pabūsite dar keletą minučių. 

— Gerai. Dešimt minučių, Saimonai. 

— Taip, mama, ačiū, mama. Aš tai padarysiu, — sumurmėjo 
jis įsiliedamas į žaidimą. — Aš jiems parodysiu. 

— Labai malonu, kad leidi jam žaisti tavo daiktais, — pradė- 
jo Zoja, kai jiedu išėjo palikę Saimoną kariauti. — Jis ištisas dienas 
kalbėjo, kaip čia smagu. 

— Jis puikus vaikas. Su juo linksma. 

— Tai jau tikrai. 

Zoja atsidūrė virtuvėje — dar viename erdviame ir gražiame 
kambaryje. Čia vyravo ryškios linksmos spalvos, kurios praskaid- 
rintų net ir niūriausią dieną. 

Ji nužvelgė nesibaigiančią spintelių eilę — kai kurių durelės 
buvo iš nuostabaus raižyto stiklo, pasigėrėjo žvilgančia buitine 
technika, kuri turėjo paversti valgio gaminimą kūrybišku darbu, o 
ne kasdiene rutina. 

Staiga jai šovė į galvą, kad vėl pasiliko su juo viena. 

— Žinai, gal aš geriau grįšiu pas Saimoną ir leisiu tau... dary- 
ti ką nori. Nenoriu maišytis tau po kojomis. 

Jis baigė matuoti kavą, tada atsisuko į ją. 

— Kodėl tu manai, kad kliudai man? 

— Esu tikra, kad turi ką veikti. 

— Nelabai. 

— O aš turiu. Milijonus darbų. Man tikrai reikia išsitempti 
Saimoną, kol jis neįniko į kitą žaidimą. Eisiu, atsivesiu jį. Mes iš- 
eisime patys. 

— Nesuprantu. — Pamiršęs kavą, Bredas žengtelėjo arčiau 
jos. — Tikrai nesuprantu. 

— Ko)? 

— Tu gana patogiai jautiesi šalia Flino ir Džordano, netgi 
flirtuoji, tačiau, pabuvusi vos porą minučių su manimi, pasidarai 
ne tik šalta kaip ledas, bet ir bėgi pro duris. 

— Aš neflirtuoju. — Jos balsas įsitempė. — Mes tik draugai. 
Jie yra Melori ir Danos vaikinai, dėl Dievo. O jei tu manai, kad 
aš tokia, kuri... 

— Be to, — neįtikėtinai ramiai tęsė Bredas, — tu automatiš- 
kai padarai išvadas, ir dažniausiai neteisingas, apie mane. 

— Nesuprantu, apie ką čia kalbi. Visų pirma, aš beveik ne- 
pažįstu tavęs. 

— Tai netiesa. Įtemptose situacijose žmonės gana greitai 
susipažįsta. Mes kaip tik tokioje ir bendraujame beveik porą mė- 
nesių. Esame kartu leidę laiką, turime bendrų draugų, tu vaišinai 
mane vakariene. 

— Aš tavęs nevaišinau. — Žoja atkišo smakrą. — Tiesiog tu 
buvai mano namuose tuo metu, kai aš gaminau vakarienę. Tu pa- 
valgei kartu. Tai visai kas kita. 

— Taškas tavo naudai, — pripažino jis. — Žinai, kažkodėl 
tavo atsakymas verčia mane kalbėti taip, kaip kalba mano tėvas, 
kai susierzina. Jo balsas įgauna specifinę intonaciją, pasikeičia 
kūno kalba. Kai buvau vaikas, labai bijodavau šito. 

— Neturiu nė menkiausio noro tave bauginti. Mes išeiname. 

Bredo nuomone, yra laikas kalbėti, yra laikas veikti. Kai 
įgrysta kalbos, reikia imtis veiksmų. Jis sugriebė ją už rankos ir pa- 
matė, kaip nuostabiai gražiu jos veidu perbėga nerimas. 

— Štai, — tarė jis jai. — Tavo įprastas atsakymas man. Su- 
sierzinimas ir — arba — nerimas. Klausiau savęs kodėl. Aš labai 
dažnai savęs klausinėju apie tave. 

— Tikriausiai turi daug laiko ir nežinai, kur jį dėti. Paleisk. 
Aš išeinu. 

— O vienas iš mano atsakymų, — nerūpestingai tęsė jis, — 
yra tai. 

Kita ranka jis suėmė ją už kaklo, prisitraukė prie savęs ir pa- 
bučiavo. 

Jau seniai troško ją pabučiuoti. Gal net metų metus. Norėjo 
pajusti jos skonį ant savo lūpų, liežuvio, kraujyje. Ir kūną, pagal- 
vojo jis, tvirčiau apkabindamas ją ir prisispausdamas. 

Jos lūpos tokios pilnos, prisirpusios, daug gyvesnės, nei jis ti- 
kėjosi. Jos kūnas suvirpėjo iš nuostabos atsakydamas. Šią akimirką 
tai buvo nesvarbu. 

Nesvarbu ir tai, ar ji priims jo poelgį kaip iššūkį karui ar 

taikai. Jis tik žinojo, kad buvo bepradedąs pamažu kraustytis iš 
proto, negalėdamas jos apkabinti. 

Zoja sudvejojo, užuot atstūmusi jį. Ir tai, vėliau pagalvos ji, 
kai galės galvoti, buvo jos klaida. 

Jo kūnas buvo šiltas ir kietas, burna įgudusi. Varge, kaip se- 
niai ji lietėsi prie vyro. Pajuto viduje besikaupiantį poreikį, kuris 
užliejo jos kūną iki pat pirštų galiukų; pilve suplazdėjo peteliškės. 

Akimirką apakusi, ji atsidavė malonumui. Vyro kvapas ir 
skonis, stiprybė ir aistra maudė jos kūną džiaugsmo pursluose. Ji 
pasijuto it atrakcionų parke svaiginančiu greičiu lekianti kalne- 
liais, kai atrodo, jog tuoj išskrisi iš sėdynės. Argi tai ne nuostabu? 

Tada ji užmynė ant stabdžio. Kas jai liko? Ji žinojo, kas atsi- 
tinka, kai važiuoji per greitai, per smarkiai, per aukštai. Tai ne jos 
vieta, ne jos vyras. Ji turi tik vaiką — savo vaiką — kuris žaidžia 
kitame kambaryje. 

Ji išsiveržė iš Bredo glėbio. 

Jis buvo sukrėstas iki širdies gelmių, tačiau susitvardė, pažiū- 
tėjo jai į akis ir šaltai linktelėjo. 

— Aš pasakiau, ką norėjau. 

Ji nebuvo drovi nekaltybė. Ir tikrai ne lengvai prieinama mo- 
teris. Ji neatsitraukė, nes tai būtų reiškę pralaimėjimą, bet stovėjo 
ir žiūrėjo jam į akis. 

— Išsiaiškinkim keletą dalykų. Man patinka vyrai. Patinka 
jų draugija, pokalbiai, jų humoras. Taip jau atsitiko, kad ir pati 
auginu vieną, ir padarysiu viską, kad jis taptų geru vyru. 

Ji atrodo, galvojo jis, it supykusi ir susijaudinusi miškų 
nimfa. 

— Tau puikiai sekasi. 

— Man patinka bučiuotis su vyrais — tinkamais vyrais tin- 
kamomis aplinkybėmis. Man patinka seksas — tomis pačiomis 
aplinkybėmis. 

Jo akys netikėtai sušilo, pagilėjo ir apsitraukė migla. Žavios 
raukšlelės — per daug vyriškos, pagalvojo Zoja, kad pavadintum 
jas duobutėmis — išryškėjo. Jai labai norėjosi paliesti jas, o plašta- 
kės, virpančios pilve, įspėjo ją apie pavojų. 

— Man labai palengvėjo. 

— Tau derėtų žinoti, jog šioje gyvenimo atkarpoje sąlygas 
nustatau aš. Kad turiu vaiką ir nesu ištekėjusi, nereiškia, jog esu 
lengvai pasiekiama. 

Jo veide plykstelėjo pyktis. 

— Dėl Dievo, Zoja. Tai, kad tu man esi įdomi, patraukli ir 
norisi bučiuoti tave, irgi nereiškia, jog manau tave esant lengvai 
prieinamą. 

— Aš tik noriu, kad viskas būtų aišku. Kaip ir tai, jog niekas 
nesinaudos mano vaiku, kad gautų mane. 

Bredas apstulbo ir sustingo. Šaltas smūgis privertė jį susvy- 
ruoti. 

— Jei manai, kad aš taip elgiuosi, įžeidi mus visus. 

Zoja sutriko ir pajuto kaltės smigtelėjimą. Ji prasižiojo norė- 
dama pasiteisinti, tačiau tą minutę į kambarį įskriejo Saimonas. 

— Aš nugalėjau! Sumušiau tuos snarglius! 

Jis šokinėjo aplink Bredą rodydamas pergalės ženklus. 

Šiaip ne taip susitvardęs, Bredas užgniaužė savo emocijas ir 
apkabino Saimoną. 

— Laikinas dalykas, sakau tau. Džiūgauk, kol gali, nykštuk. 

— Kitą kartą aš išspardysiu tau užpakalį per NBA atkrinta- 
mąsias rungtynes. 

— To nebus. O kai aš sutrinsiū tave į dulkes, tu šliaužiosi 
prieš mane ant pilvo it koks kirminas. 

Stebėdama jų pokalbį, matydama neslepiamą džiaugsmą, 
Zoja pajuto dar didesnę kaltę. 

— Saimonai, mums metas. 

— Gerai. Ačiū, kad leidai iššluostyti tavimi grindis. 

— Aš tik vilioju tave, kad pajusčiau dar didesnį pasitenki- 


nimą, kai sulyginsiu tave su žeme. — Nepaleisdamas berniuko, 


Bredas pažiūrėjo į jo motiną. — Atnešiu jūsų paltus. 


Keturioliktas skyrius 


tis su namų remontui skirtais įrankiais, ji buvo paskirta 
vyresniąja thažytoja. O tai reiškia, nelinksmai pagalvojo Dana, jog ji 
visą dieną taškys dažus ant sienos, kai Zoja mikliai darbuojasi dailių 
elektriniu gręžtuvu, o Melori tvarko virtuvės kriauklės įrangą. 
Melori buvo pati mergaitiškiausia iš visų Danos pažįstamų, 
bet štai — ji laiko rankose veržliaraktį. Esmė ne ta, kad jai nepa- 
tiktų dažyti, nors tai gana nuobodu. Tiesiog jai norėtųsi daugiau 
įvairovės savo darbe. 


Kia netrukus paaiškėjo, kad Dana nelabai moka elg- 


Vis dėlto stebėti, kaip sienos įgauna spalvas, buvo malonu. 
Dažus išrinko Melori ir Zoja. Jos knygynas atrodys ne tik šiltai, 
bet ir stilingai. Zoja prisiekė: kai grindys bus nušlifuotos ir išvaš- 
kuotos, jos blizgėte blizgės. 

Dana žinojo, kaip viskas atrodys. Keinas jai parodė. Net jei 
tam jis pasinaudojo jos fantazija, ji pasistengs ją įgyvendinti. 

Staiga šovus minčiai, ji liovėsi dirbus, sustabdė volelį ir pa- 
dėjo jį į šoną. 

Tiesa jo meluose. Jos fantazijose ir jo manipuliacijoje jomis. 

Kas, jei raktas čia, kaip ir Melori buvo? Kodėl tai negalėtų 
būti taip paprasta? Juk jis jai parodė, ar ne? Žiūrėk, ką galėtum 
turėti, jei bendradarbiautum su manim: savo išsvajotąjį knygyną, 
pilną pirkėjų ir knygų. Nerealu, pagalvojo ji dabar, netiesa. Nors 
tame tiesos būta. Juk ji to norėjo, to siekė. Tik norėjo pasiekti vis- 
ką savomis pastangomis. 

Galbūt raktas čia, tik ji jo nemato. Jei tik galėtų apčiuopti jį, 
kaip Melori padarė. 

Dana giliai įkvėpė, papurtė rankas, pajudino pečius, nelygi- 
nant plaukikė, pasiruošusi nerti nuo aukštos pakylos. Tada užsi- 
merkė ir pabandė atpalaiduoti protą. 

Ji girdėjo Zojos gręžtuvo burzgimą, linksmą muziką, kurios 
klausėsi Melori. Kas tai? „ABBA“? Varge, negi ji negali surasti 
stoties, kuri transliuotų šio šimtmečio muziką? Susierzinusi Dana 
pasistengė ištrinti iš atminties šokių karalienę. 

Raktas. Dailus auksinis raktelis. Mažas, blizgantis, su keltų 
piešiniu ant rankenėlės. Ar galima sakyti rankenėlė, kai kalbama 
apie raktą? — svarstė ji. Tai ne koks prakeiktas kardas, vadinasi, 
turi būti kitas žodis. Reikės pažiūrėti žodyne. 

O, liaukis! 

Ji dar kartą įkvėpė ir susikaupė. 

Gręžtuvo burzgimas, muzikos skambėjimas, duslus gatve 
pravažiuojančių mašinų gausmas. Pokšinti krosnis. 

Atidžiau įsiklausius, suvokė ji, gali išgirsti, kaip girgžda ir 
šnabždasi senojo namo kaulai. 

Jos namas. Jos. Pirmasis gyvenime. Žingsnis iš praeities į atei- 
tį. Vienas ryžtingas žingsnis, pakeitęs tai, kas buvo, į tai, kas bus. 

Šviežių dažų kvapas liudija naująją pradžią. 

Visa tai tikra, tikra kaip ir jos kūnas ir kraujas. Šie dalykai 
tikri. 

Raktas irgi tikras. Jai tik reikia pamatyti jį, paliesti ir paimti. 

Ji matė jį mintyse, skrajojantį margame it povo uodega lauke, 
blizgantį sodriame žalumos fone. Bet kai ji ištiesė ranką, sugriebė 
tik orą, tarsi jis, arba ji, būtų nematerialūs. 

Aš esu raktas. Jis skirtas man. 

Ji bandė dar keletą kartų, kol kaktą išmušė prakaito perliukai. 

Jis mano, galvojo ji. Ir ši vieta mano. Netrukus čia rikiuosis 
eilės knygų. Žinojimas. 

— Dana! 

Ji krūptelėjo ir susvirduliavo. Zoja spėjo ją sulaikyti. 

— Kąjjis tau padarė? Ką padarė? Melori! 

— Viskas gerai. Gerai. | 

— Neatrodo gerai. Remkis į mane. Mel! — vėl šūktelėjo 
Zoja. 

Dana sumojo, kad remiasi į draugę visu šešiasdešimties kilo- 
gramų svoriu, tačiau Zoja kažkaip sugebėjo išlaikyti ją ir išsilaikyti 
pati. 

— Kas yra? Kas atsitiko? — Suspaudusi rankoje veržliaraktį, 
atskubėjo Melori. Kažkodėl, pamačiusi gražią blondinę su san- 
techniko apranga, kurią sudarė juodos blauzdinės ir plonas žalias 
megztukas su priderintos spalvos kaspinu, ir su veržliarakčiu, 
Dana susijuokė. 

— Keinas. Ją buvo užvaldęs Keinas. Ji atrodė lyg transo bū- 
senoje. 

— Ne. Tai buvo ne Keinas. Man truputį svaigsta galva. No- 
rėčiau prisėsti. 

Ji susmuko ant grindų, kartu nusitempdama Zoją. 

— O Dieve. Tu nėščia? 

— Ką? — Dana apstulbusi išvertė akis. — Ne, Viešpatie. Aš 
ką tik pradėjau praktikuoti seksą, pameni? Gal liausitės spoksoju- 
sios į mane kaip į kokį ateivį? 

— Štai. Atsigerk vandens. — Zoja ištraukė butelį minerali- 
nio iš įrankių dėžės. 

— Viskas gerai. — Ji atsigėrė. — Aš tiesiog pabandžiau eks- 
perimentuoti su savitaiga. 

— Duokš man. — Melori paėmė iš jos butelį ir godžiai atsi- 
gėrė. — Velniškai išgąsdinai. 

— Atleisk. Įsikaliau į galvą, kad raktas turi būti čia. Tavasis 
buvo. Pamaniau, čia yra viskas — praeitis, dabartis, ateitis. Knygy- 
nas, mūsų bendras verslas. Knygos, kurias sutempsiu čionai. Tiesa 
mele. Nes Keinas parodė man, kaip atrodys išbaigta vieta — su 
knygomis, pirkėjais. 

— Taip. Imu suprasti. — Zoja išsitraukė rausvą skarelę ir 
nušluostė Danai kaktą. — Bet kas atsitiko? Kai įėjau, tu stovėjai 

kambario vidury ištiesusi į priekį rankas ir užsimerkusi svyravai. 
Žinai, mieloji, atrodei tikrai baisiai. 

— Aš bandžiau apčiuopti raktą. Pamaryti jį. Būti raktu. Vel- 
niai rautų, skamba kvailai. 

— Ne. — Melori grąžino vandenį Zojai ir susimąstė. — 
Gera mintis. Jis gali būti čia. Prakeikimas, jis gali būti bet kur, tai 
kodėl ne čia? 

— Taip, — pritarė Zoja. — Bet nemanau, kad turėtum 
šitaip eksperimentuoti viena. Tu tarsi atsiveri jam, o šalia nėra nie- 
ko, kas tave palaikytų. Žodžiu, nėra pastiprinimo. Atrodei tikrai 
kraupiai. 

— Tu teisi, — sutiko Dana, tačiau šyptelėjo. — Liaukis pa- 
mokslavusi, mama. — Kad praskaidrintų nuotaiką, ji žnybtelėjo 
Zojos bicepsus. — Tu žymiai stipresnė nei atrodai. Sportuoji? 

— Kartais. Bet apskritai aš taip jau sudėta. — Zojos širdis 
grįžo į normalų ritmą. — Dabar jau geriau atrodai. Kitą kartą 
eksperimentuok, kai būsime visos trys. 

— Gal būtų verta dar kartą pamėginti, — pritarė Melori. 

— Jeigu tu atsigavai, Dana. Galėtume susėsti ratu, susiimti 
už rankų. Mes su Mel pamėgintume perduoti savo energiją tau. 

— Tikiuosi, dar nepamiršote būrimo lentos ir to, kas atsitiko 
praeitą mėnesį? — pasiteiravo Dana. 

— Kur čia pamirši, — pasipurtė Zoja. — Bet šį kartą ne- 
sikviesime jokių jėgų ir naudosimės tik savo energija. Tai nebus 
koks žaidimas su tamsiosiomis jėgomis ar kuo ten. 

— Gerai. — Papūtusi lūpas Dana apsidairė. — Bet tai kaž- 
kaip kvaila. Sėdėsime ant skuduro tuščiame, pusiau išdažytame 
kambaryje ir bandysime išburti magišką raktą. Vis dėlto... — Ji 
sugriebė Zojos ir Melori rankas. — Pabandom. 

— Mel, gal turi kokių patarimų? Kaip buvo tau, ką darei. 

— Nežinau, ar sugebėsiu paaiškinti. Viskas tiesiog atsitiko, 
ir tiek. Jaučiausi tarsi būčiau sapne, bet kartu suvokiau, kad tai ne 
sapnas. 

— Labai padėjo, — susijuokė Dana ir suspaudė Melori ran- 
ką. — Tiesą sakant, žinau, ką turi galvoje. Taip jaučiausi, kai jis 
nusivedė mane į knygyną. 

— Nežinau, kaip aš supratau, ką daryti, bet kažkaip žinojau. 
Galvoje kirbėjo vienintelė mintis — kad jis nesužinotų, jog aš 
žinau. Buvo be galo sunku, nes labai bijojau. Man padėjo susi- 
kaupti tapymas — veiksmas. Stengiausi galvoti tik apie spalvas, 
atspalvius, detales. Nežinau, ar tai padėtų tau. 

— Ir aš nežinau. Tad sužinokim. 

— Mes neleisime, kad tau kas nors atsitiktų, — tarė Zoja. — 
Būsime šalia. 

— Gerai. 

Dana giliai įkvėpė ir užsimerkė. Ją guodė tai, jog jaučia drau- 
gių rankas. Tai tarsi inkaras, pagalvojo ji, kuris apsaugos ją nuo 
paklydimų. 

Ji vėl įsiklausė į namo garsus, į savąją tylą, ritmingą draugių 
kvėpavimą. Užuodė dažų, kvepalų kvapus. 

Akyse vėl pasirodė raktas, spindintis spalvotame lauke, kuris, 
suvokė ji, yra ką tik nudažytoji siena. Jos siena, kuriai dažus išrin- 
ko šalia esančios moterys. 

"Tačiau, kai pabandė jį pasiekti, jai nepavyko. 

Ji tramdė nekantrumą, bandė įsivaizduoti raktą savo delne. 
Jis toks lygus, galvojo ji, vėsus. 

Ne, jis turėtų būti karštas. Jame slypi galia. Ji turi jausti tą 
ugnį, iš kurios jis buvo nukaltas, o kai užgniaužtų delną, jis lengvai 
tilptų jame. 

Nes jai lemta jį laikyti. 

Spalva išbluko; vietoj jos atsirado akinamai balta su juodomis 
linijomis. Raktas, rodės, ištirpo joje; per juodas ir baltas linijas nu- 
tekėjo auksinis upelis, tada visai išnyko. 

Mintyse ji išgirdo gilų atodūsį. Moters. Ir pajuto, išgirdo vėjo 
šnaresį, kuris kvepėjo rudeniu. 

Ji vaikščiojo naktį: naktyje slėpėsi visi jos šešėliai ir paslaptys. 
Kai ji verkė, verkė dienos. 

Žodžiai, perskrodę jos mintis, sukėlė nepaprastą skausmą; 
rodės, jos širdis nukraujuos iki paskutinio lašo, kaip mirtingojo 
žaizda. Gindamasi ji užsisklendė nuo jų. 

Viskas vėl išblėso. Ji vėl pajuto dažų ir kvepalų kvapą. 

: Atsimerkė ir pamatė drauges, stebinčias ją. 

— Mieloji, kaip tu? — švelniai pratarė Zoja, paliesdama 
Danos skruostą. 

— Gerai. 

— Tu verki. — Zoja nušluostė Danos veidą skarele. 

— Tikrai? Nežinau kodėl. Kažkas kažkur skauda. — Ji pri- 
spaudė ranką prie širdies. — Čia. Aš nežinau, kur jis. Aš vis dar 
nežinau, kur yra raktas. 

Ji nusibraukė ašaras ir papasakojo joms, ką įsivaizdavo. 

— Ji vaikšto naktį, — pakartojo Melori. — Dievaitė. 

— Taip. Man tai pasirodė girdėta, bet aš galėjau sugalvoti 
pati. Arba pritaikyti Ninijanai. Tik žinau, kad man pasidarė labai 
liūdna. 

Dana atsistojo, priėjo prie lango ir atidarė. Jai trūko oro. 

— Ji vieniša tamsoje — štai, ką apie ją galvojau. Jos visos 
vienišos tamsoje. Jei aš nepadarysiu to, ką reikia padaryti, jos pa- 
siliks tamsoje. 

Zoja priėjo prie Danos ir prisiglaudė skruostu prie jos 
peties. 

— Jos turi viena kitą ir mus. Nekaltink savęs. Tu stengiesi. 

— O aš manau, kad tu jau šį tą nuveikei. — Melori prisi- 
artino prie jų. — Nenoriu pasirodyti erzinanti optimistė, bet tu 
jau sudėjai keletą Rovenos dėlionės detalių į vieną piešinį. Tavo 
smegenys skirsto ir lipdo jas, derina visais įmanomais būdais. O šį 
kartą tu pasinaudojai ir savo širdimi. 


Reikia atverti ne tik protą, — pridūrė Melori, kai Dana 
atsigręžusi įsmeigė į ją akis. — Širdį taip pat. Tai viena iš sąlygų, 
kurią supratau. Kitaip nepavyks atlikti paskutinio šuolio. Tu ne- 
būsi pasirengusi rizikuoti tuo, kas tavęs laukia kitoje pusėje. 

Ji nežinojo, kodėl tai erzina ją — taip erzina, kad net pikta 
darosi. Atverti širdį? Ką tai turėtų reikšti? Negi ji turi apnuoginti 
savo jausmus, kad juos galėtų trypti kas panorėjęs? 

Negi negana, kad ji dirba kaip išprotėjusi, vargina galvą ieš- 
kodama informacijos, užsirašinėdama, skaičiuodama ir darydama 
prielaidas? 

Jai rūpi, kad jas kur, galvojo ji piktai, įgriūdama į savo butą. 
Rūpi tos trys jaunos moterys, pusiau dievaitės, pusiau mirtingo- 
sios, įstrigusios amžiams stiklo kalėjime. Ji išliejo dėl jų ne vieną 
ašarą, išlies kraują, jei reikės. Kaip galima dar labiau atsiverti? 

Pavargusi ir suirzusi Dana nusliūkino į virtuvę, atsikimšo 
butelį alaus ir atsiplėšė maišelį riestainių. Tada nusinešė viską į 
kambarį, sudribo į fotelį ir ėmė be ūpo kramsnoti, užsigerdama 
alumi. 

Atlikti paskutinį šuolį? 

Ji stojo į kovą su senu ir galingu burtininku. Ji rizikuoja 
beveik kiekvienu centu naujajame versle. Jau užsisakė lentynas, 
stalus, kėdes ir knygas. Svarbiausia nepamiršti knygų. 

O kur dar kapučino kavos aparatas, arbatiniai, taurės, serve- 
tėlės ir visa kita, kas netrukus ištuštins jos kreditinę kortelę? 

Ir ji daro visa tai neturėdama jokių planuotų pajamų. Kas tai, 
jei ne prakeiktas šuolis? 

Lengva Melori kalbėti apie atviras širdis ir paskutinius šuo- 
lius. Ji jau atliko savo darbą ir dabar gali palaimingai planuoti 
vestuves. Turi savo namą, savo šunį ir savo vyrą, niūriai galvojo 
Dana. Sveikinų. 

Varge, kokia ji bjauri. 

Ji atlošė galvą ir įsispoksojo į lubas. 

— Prisipažink, Dana, tu pavydi. Melori ne tik išlaikė testą 
dideliam riebiam dešimtukui; jai atiteko visi prizai. O tu sėdi čia, 
rezgi mintis, miegi su vyru, kuris kartą jau nuvylė tave, ir baimi- 
niesi, jog sužlugsi. 

Ji ištempė save iš fotelio išgirdusi beldimą į duris; pasičiupo 
alų ir nuėjo atidaryti. 

Užuot pasisveikinęs, Mojus kyštelėjo nosį jai tarp kojų ir nu- 
skubėjo prie apkandžiotos virvės, gulinčios ant kilimo. Po akimir- 
kos, plevėsuodamas ausimis, jis atidūmė atgal ir viltingai padėjo 
virvę prie jos kojų. 

— Tu neužėjai pasiimti Mojaus, — tarė Džordanas. 

— Pamiršau. — Dana truktelėjo pečiais, grįžo į kambarį ir 
vėl sudribo į fotelį. 

Džordanas uždarė duris ir numetė ant stalo didžiulį voką. Jis 
pažįsta šį žvilgsnį, pagalvojo žiūrėdamas į Danos veidą. Ji niršta ir 
netrukus rimtai prapliups. 

— Kas atsitiko? 

— Nieko ypatinga. — Kadangi Mojus įkyriai lipo jai ant 
kelių, ji ištraukė iš jo dantų virvę ir nusviedė ją Džordanui. 

Kaip ji ir tikėjosi, Mojus puolė jį kaip bulius maradorą. 
Džordanas, it patyręs matadoras, skubiai švystelėjo virvę į šoną. 
Jiedu ėmė žaisti, tik šuo žaismingai urgzdamas, o vyras stebėdamas 
moterį. 

— Sunki diena? Ketinau ateiti ir padėti, bet įsigilinau į knygą 
ir užsimiršau.. 

— Mes susitvarkysime. 

— Papildomos rankos nepakenktų. 

— Nori panaudoti savo rankas geram darbui? 

— Norėčiau. 

— Puiku. — Ji atsistojo ir pasuko į miegamąjį. — Atsinešk 
jas kartu. 

Džordanas kilstelėjo antakius į Mojų. 

— Atleisk, drauguži, teks žaisti pačiam. Regis, manęs laukia 
kitoks žaidimas. 

Jis nusekė paskui Daną į miegamąjį, uždarė duris. Kitoje jų 
pusėje pasigirdo ilgesingas šuns atodūsis. 

Ji jau buvo nusivilkusi marškinėlius, nusiavusi batus ir sags- 
tėsi džinsus. 

— Šok iš drabužių. 

— Panižo, Ilgše? 

— Būtent. — Ji išsirangė iš džinsų, papurtė plaukus. — Pa- 
kasysi? 

— Nematau reikalo atsisakyti. — Jis išsinėrė iš švarko, nu- 
metė jį į šalį. 

Iššoko iš batų, nusivilko marškinius, o ji tuo metu nuklojo 
lovą. Jis klydo dėl jos nuotaikos, suvokė Džordanas. Ji jau kupina 
pykčio ir dabar ieško, kur jį išliejus. 

Kai ji pakėlė rankas, kad atsisegtų liemenėlę, jis priėjo, suėmė 
ją už rankų ir minutėlę sulaikė jas jai už nugaros. Paskui paleido ir 
švelniai perbraukė per jos nugarą. 

— Palik kai ką ir man. 

Ji gūžtelėjo pečiais, įsikibo jam į plaukus ir prisitraukė jo 
burną prie savosios. 

Ji netramdė nei savo dantų, nei nagų, nustatydama nuotaiką 
greitam karštam seksui su trupučiu pykčio. Ji nelaukė švelnių pri- 
silietimų ir glamonių — tik greičio ir prakaito. 

Pajuto, kaip atsiliepia jo kūnas, girdėjo smarkiai besitrankan- 
čią širdį, pajuto staigiai plūstelėjusį karštį, pereinantį jai. Jo burna 
maitino josios burną, rankos ir pirštai niokojo kūną, palikdami 
žymes ir mėlynes. 

Ji buvo drėgna ir pasiruošusi, kai parvertė jį ant lovos. 

Ji būtų apsižergusi jį ir skubiai pasitenkinusi, tačiau jis ap- 
vertė ją ir prispaudė jos kūną po savimi. Suleido dantis į krūtį. Jos 
klubai šoktelėjo, rarikos įsikibo į jo kūną ir ji atsidavė karštligiš- 
kam, nevaldomam poreikiui. 

Jo akis aptemdė raudona migla, o kūną nusmelkė sunkiai 
tramdomas geismas. Jis nuplėšė jos liemenėlę, įsisiurbė į lūpas ir 
sukišo pirštus į jos karštį, negailestingai priversdamas ją pasiekti 
viršūnę, 

Jos kūnas susprogo į daugybę dalelyčių po juo, tada pasiruošė 
kitam sprogimui. Ji suleido į jį nagus ir ėmė krutinti klubus, kol jis 
absoliučiai prarado savikontrolę. 

Jie raičiojosi kovodami slidžiame beatodairiškame mūšyje, 
kur pergalės džiaugsmas priklausė abiem. Jos burna buvo karšta ir 
nepasotinama, rankos godžios ir greitos. 

Jis žinojo, jog greičiau mirs kovodamas su ja, nei gyvens tai- 
koje su kuo nors kitu. 

Trūkčiojamai alsuodama, ji pakilo virš jo ir paėmė jį vienu 
smarkiu judesiu. 

Juoda pergalės versmė užliejo ją, nusinešdama ir paskandin- 
dama pyktį ir abejones. | 

"Tai yra tikra, tarė ji sau. To gana. 

Ir ji stebėjo, kaip jis stebi ją, paimančią jį. 

Greitai ir karštai, pasitenkinti ir atsipalaiduoti. Ji kilo ir lei- 
dosi su negailestinga energija, kuri pavertė jos pačios kūną godžiu 
liūnu. Jis troško greičio, aistros. Troško dar. 

Kai ji pajuto jo rankas, suspaudžiančias jos klubus, pamatė, 
kaip nuostabios mėlynos akys netenka regėjimo, tada atlošė galvą 
ir nuskriejo su juo į pasaulio kraštą. 

Tebedrebėdama ji sugriuvo ant jo kūno ir sunkiai alsuodama 
padėjo galvą jam ant peties. Jis sunkiai apkabino ją galvodamas, 
jog kada nors jo kūnas atgaus pojūčius. 

O kol kas buvo be galo malonu gulėti sumuštam, bet pa- 
laimingam. 

— Geriau jautiesi? — paklausė jis. 

— Žymiai. O tu? 

— Negaliu skųstis. Kai nustos ūžusios ausys, galėsi pasakyti, 
kas tave taip užvedė. 

— Priežasčių ne viena. — Ji kilstelėjo galvą ir nusibraukė 
plaukus, kad galėtų skruostu jausti jo kūną. — Tiesiog pasijutau 
taip, tarsi nieko nesugebėčiau — ką darau, viskas ne taip. Tada 
prisiminiau, kad yra kai kas, ką aš sugebu daryti nepriekaištingai. 

— Dėl pastarojo dalyko tikrai nesiginčysiu. O ko nesugebi? 

— Nori, kad išvardyčiau? Jaučiu, jog raktas visai Čia pat, bet 
aš jo nerandu. Kartais jaučiu, tarsi būčiau toli nuo jo ir visas šis 
reikalas sužlugs ir sudegs. Šiandien beveik visą dieną dažiau, nes aš 
nelabai moku — jei iš viso moku — elgtis su įrankiais. 

— Tada tikriausiai verčiau nutylėti, kad tavo plaukuose yra 
dažų. 

Dana sunkiai atsiduso. 

— Žinau. Netgi Melori moka geriau naudotis suktuvu už 
mane, 0 ji juk absoliuti mergina. O Zoja? Ji tikras meistras, tik su 
papais. Ar žinai, kad ji turi auskarą bamboje? 

— Tikrai? — Stojo ilga pauzė. — Tikrai, — pakartojo jis su 
pakankamu vyrišku susidomėjimu, kad Dana nusijuoktų. 

— Kad ir kaip būtų. — Ji atsivertė ant nugaros. — Visa tai, 
plius skaičiai, varantys mane į neviltį, nes šis reikalas žlugdo mane 
finansiškai. Jokių pajamų, tik išlaidos — tačiau be išlaidų niekada 
nebus pajamų. Bet netgi kai pradėsiu gauti pajamas, reikės labai 
atidžiai skaičiuoti, nes nuo to priklauso ateitis. 

— Galėčiau paskolinti tau pinigų, bent jau tiek, kad lengviau 
atsikvėptum. — Jos tyla buvo iškalbingesnė už žodžius. — Tai 
būtų investicija. Rašytojas — knygynas. Logiška. 

— Manęs nedomina paskola. — Jos balsas buvo it ledas, ta- 
čiau po juo slėpėsi bloga nuotaika. — Man nereikia partnerio. 

— Gerai. — Jis gūžtelėjo pečiais, paskui patempė jos plau- 
kus. — Sugalvojau. Galėčiau mokėti tau už seksą. Kaip ir sakei, 
tu tai puikiai sugebi. Nustatytume kainą kiekvienam specifiniam 
aktui; žinoma, reiktų pagalvoti ir apie nuolaidas, tarkim, perki 
tris, vieną gauni nemokamai. Sugalvotume. 

Kadangi jis stebėjo jos veidą, spėjo pamatyti, kaip skruostuo- 
se atsiranda ir dingsta duobutės. 

— Iškrypėlis. — Ji persivertė ant pilvo ir pasirėmė ant alkū- 
nių. — Man labai smagu, jog nesibaidai pabraidžioti po pamaz- 
gas, kad mane pralinksmintum. 

— Darome ką galime. — Jis perbraukė pirštu jai per skruos- 
tą. — Galvą dedu, kad nori valgyti. Nori kur nors eiti? 

— Tikrai ne. 

— Gerai. Nes ir aš nenoriu. — Jis pasimuistė, paskui nutaisė 
kaip įmanoma žavesnę šypseną. — Turbūt negaliu tikėtis, kad tu 
ką nors pagamintum. 

— Tikrai ne. 

— Gerai. Tada aš pagaminsiu. 

Ji sumirksėjo, paskui atsisėdo ir pabarbeno pirštais sau į 
galvą. 

— Atleiskite, ar jūs ką tik pasakėte, kad gaminsite valgį? 

— Labai nedžiūgauk. Aš turėjau galvoje tik kažką panašaus į 
plaktą kiaušinienę arba karštus sumuštinius. 

— Velniop cholesterolį, norėčiau abiejų. 


Ji pasilenkė 
ir skubiai pabučiavo jį. — Ačiū. Aš tuo metu išsimaudysiu po 
dušu. 


Kai ji pasirodė vilkėdama patogiu sportiniu kostiumu, jis 
buvo virtuvėje. Vienoje keptuvėje kepė kiaušinienė, kitoje skrudo 
sumuštiniai, o šuo dorojo savo ėdalo porciją. 

"Trūksta tik puošnios prijuostės, pastebėjo Dana, tačiau ir be 
jos jis atrodė kaip paveiksliukas. 

— Tik pažiūrėkite į poną šeimininkę. 

— Netgi gyvenant Niujorke pravartu mokėti pasigaminti iš- 
gyvenimo maisto. Gal ištrauktum lėkštes? 

Niujorkas, pagalvojo ji atidarydama spintelę. Negalima pa- 
miršti, kad vyrukas gyvena Niujorke, ir kasdien tau karštų sumuš- 
tinių nekeps. 

Ji nustūmė mintį į šoną, padengė stalą ir uždegė porą žvakių, 
kad būtų smagiau. 

Tikrai, ačiū. 

— Mama kepdavo man karštus sumuštinius, kai būdavo 

liūdna. 


— Skanu, — tarė paragavusi. 


— Taip, jie tokie paguodžiantys — apskrudusi duona, svies- 
tas, šiltas aptirpęs sūris. 

— Mm. Klausyk, jei tave domina mano rankos — ne tik 
tam, kad sukeltų tau laukinę aistrą — galiu rytoj tau padėti. 

— Jei turi laiko. 

— Būčiau atėjęs šiandien, tačiau turėjau atlikti namų dar- 
bus. — Jis mostelėjo į voką, kurį buvo numetęs ant staliuko. 

— O. Tu viską surašei. 

— Tikiuosi. Gali peržvelgti, gal ką nors pamiršau. 

— Jėga. — Ji pašoko ir nuskubėjo per kambarį. 

— Ar tau niekas nesakė, kad prie stalo skaityti nemandagu? 

— Nea. — Dana atmetė atgal plaukus ir vėl įsitaisė prie 
stalo. — Skaityti visada mandagu. — Ji pervertė puslapius ir nu- 
sistebėjo, kiek jų daug. — Tu tikras darbštuolis. 

Jis pakabino kiaušinienės. 

— Pamaniau, kad bus geriausia, jei surašysiu viską vienu 
prisėdimu. 

— Pažiūrėkim. 

Ji valgė skaitydama ir skaitė valgydama. Jis nukėlė ją į pačią 
pradžią, į naktį, kai ji per audrą važiavo į Karžygio Viršūnę. Jis pri- 
vertė ją vėl tai pamatyti ir išgyventi. Tai, ir kas nutiko nuo tada. 

Tai jo dovana, suprato ji. Jo menas. 

Jis pasakojo viską it istoriją, kurdamas gyvus ir tikrus veikėjų 
paveikslus, primindamas visus įvykius; tai buvo istorija, kurią per- 
skaitęs norėjai tęsinio. 

— Flinas buvo teisus, — tarė ji, užvertusi paskutinį pusla- 
pi. — Man tikrai naudinga matyti viską taip, kaip parašei. Turiu 
sugerti viską, tada perskaityti dar kartą. Tačiau čia visi įvykiai ru- 
tuliojasi vienu vingiuotu taku, o ne atskiromis atšakomis, kurios 
vėliau netikėtai susikerta. 

— Dar parašysiu. 

— Maniau, kad ką tik tai padarei, — atsiliepė ji purtydama 
galvą. 

— Ne, Čia tik dalis. Geriausiu atveju — pusė. Šiandien rašy- 
damas šią dalį staiga supratau, kad turėsiu pratęsti istoriją; kai ji 
baigsis, paversti ją knyga. Ar tu nieko prieš? 

— Nežinau. — Ji perbraukė ranka per puslapius. — Gal ir 
ne, nors truputį keista. Dar niekada nesu buvusi knygoje. 

Jis prasižiojo kažką sakyti, tačiau persigalvojo. Jos nebuvo nė 
vienoje ankstesnėje jo knygoje, pagalvojo jis. O tai reiškia, kad ji 
jas skaitė. 

Penkioliktas skyrius 
R 


iūrėk, — tarė Keinas, — kaip tu išduodi save 


miegodama. 

Dana stovėjo"žiūrėdama į lovą, kur miegojo ji ir Džordanas. 
Šalia jų, ant grindų, krūpčiojo ir džiaugsmingai inkštė Mojus. 

— Ką tu padarei Mojui? 

— Pasiunčiau jam sapną, nekenksmingą gerą sapną. Jis 
vaikosi triušius saulėtą pavasario dieną. Kol jis užsiėmęs, mudu 
pasikalbėsime. 

Dana žiūrėjo, kaip krusčioja dešinioji Mojaus koja, tarsi jis 
bėgtų. 

— Aš neturiu ką pasakyti tam, kuris įsliūkina į mano miega- 
mąjį slapta paspoksoti į žmones. 

— Aš ne spoksau, aš stebiu. Tu domini mane, Dana. Esi 
protinga. Aš tai gerbiu. Protingi žmonės vertinami mano pa- 
saulyje — bet kuriame pasaulyje. Štai čia guli mokslo žmogus ir 
bardas. — Jis parodė į Daną ir Džordaną. — Kai kas pasakytų, 
jog tai puikus derinys. Bet mes žinome geriau. 

Jai buvo baugu, bet kartu ir įdomu žiūrėti į porą lovoje, susi- 
pynusią rankomis ir kojomis. 

— Tu nepažįsti mūsų. Niekada nepažinsi. Štai todėl mes ir 
nugalėsime tave. 

Jis tik šyptelėjo. Tamsa tiko jam, gaubė jį it aksomas ir šilkas, 
kuriuose ryškiai spindėjo tik jo akys. 

— Tu ieškai, bet nerandi. Ir kaip galėtum? Tavo gyvenimas, 
Dana, yra apgaulė, sapnas, kaip ir šis. Žiūrėk, kaip glaudiesi prie 
jo miegodama. Tu, stipri, protinga moteris, kuri laiko save nepri- 
klausoma, netgi valinga. Tačiau tu metiesi į glėbį vyrui, kuris kartą 
jau paspyrė tave į šalį ir padarys taip dar kartą. Tu leidiesi valdoma 
aistros, ir tai daro tave silpną. 

— O kas valdo tave, jei ne aistra? — atšovė ji. — Ambicijos, 
gobšumas, neapykanta, tuštybė. Visa tai aistros. 

— A, būtent tuo tu man ir patinki. Mes galėtume taip 
įdomiai pasišnekučiuoti. Nemirtingųjų pasaulis neturi aistrų. 
Jūs kenčiate dėl meilės ir kūniškų malonumų. — Jis papurtė gal- 
vą. — Buvai išmintingesnė, kai nekentei jo. Dabar vėl leidiesi jo 
išnaudojama. 

Jis meluoja. Meluoja. Ji negali leisti sau pakliūti į šio gundan- 
čio balso pinkles ir pamiršti, kad jis meluoja. 

— Niekas nesinaudoja manimi. Netgi tu. 

— Gal tau reikėtų priminti. 

Snigo. Ji jautė snaiges — minkštas, šaltas, drėgnas ant savo 
odos, nors ir nematė jų krentant. Rodės, jos kabojo sustingusios 
ore. Ji jautė kandų vėją, nors negirdėjo jo ir nejuto šalčio. 

Pasaulis buvo kaip nespalvotoje fotografijoje. Juodi medžiai, 
baltas sniegas. Balti kalnai, kylantys į baltą dangų, kiek tolėliau — 
juodas Karžygio Viršūnės siluetas. Aplinkui ramu, šalta ir tylu. 

Gatvėje stovėjo vyras, sustingęs sniegą kasančio žmogaus poza. 
Jo kastuvas buvo iškeltas, ore kybojo pasemta sniego krūvelė. 

— Atpažįsti šią vietą? — paklausė ją Keinas. 

— Taip. Trys kvartalai į pietus nuo turgaus, du kvartalai į 
vakarus nuo Pain Ridžo. 

— Ir šį namą. 

Nedidelis dviejų aukštų namukas, nudažytas baltai, su juo- 
domis langinėmis. Du maži langeliai antrame aukšte, abu miega- | 
mųjų. Vieniša sedula su sniegu papuoštomis plonomis šakomis, 
siauras takelis, bėgantis už jos. Du automobiliai kieme: senas 
furgonas ir padėvėtas mustangas. 

— Tai Džordano namas. — Jos burna išdžiūvo, liežuvis ap- 
sunko ir tapo nepaslankus. — Tai... buvo Džordano namas. 

— Yra, — pataisė ją Keinas. — Šiuo sustingusiu momentu. 

— Kodėl aš čia? 

Jis apėjo aplink ją, tačiau sniege neliko jokių pėdsakų. Jo juo- 
do apsiausto kraštas, rodės, pleveno per centimetrą nuo žemės. 

Ant jo kaklo kabėjo rubinas, didelis, apskritas, ant ilgos 
grandinėlės. Nespalvotame pasaulyje jis spindėjo it lašas šviežio 
kraujo. 

— Padarysiu tau malonę ir pasakysiu, jog tai yra atsimini- 
mai. Ar supranti? 

— Suprantu, kad tai atsiminimai. 

— Pirmą kartą parodžiau tau, kokia galėtum būti. Parodžiau. 
Ber paskui supratau, jog esi...žemiškesnė būtybė. Tokia, kuriai la- 
biau patinka realybė. Tik ar esi pakankamai drąsi pamatyti ją? 

— Ką pamatyti? — Ber ji jau žinojo. 

Pasaulis nušvito spalvomis. Pušys tapo žalios po sniego 
danga, pašto dėžutė mėlyna, vaikų, statančių sniego senį, striu- 
kės — mėlynos, žalios, raudonos. 

Su spalvomis sugrįžo judėjimas. Snaigės ėmė kristi, sniegą 
kasęs vyras — mojuoti kastuvu. Ji išgirdo šūksnius, garsius ir aiš- 
kius — tai žaidžiantys vaikai mėtėsi sniego gniūžtėmis. 

Ji pamatė save su languota mėlynių spalvos striuke. Ką ji 
sau galvojo? Atrodo kaip Violeta iš Čarlio ir šokolado fabriko. Jos 
galvą dengė megzta kepuraitė, ant kaklo buvo užrištas megztas 
šalikas. Ji kažkur skubėjo, tačiau surado laiko stabtelti ir įsivelti į 
sniego mūšį su mažaisiais Dobsonais ir jų draugais. 

Ji išgirdo savo pačios juoką ir prisiminė, ką tada galvojo ir 
jautė. 

Ji ėjo pas Džordaną, kad įkalbėtų jį išeiti į lauką ir pažaisti. 
Jis per daug laiko praleidžia užsidaręs namuose nuo tada, kai mirė 
jo motina. Jam reikia pabūti su tuo, kas myli jį. Pastarieji mėnesiai 
buvo tarsi nesibaigiantis ligoninių ir gydytojų, kančių ir liūdesio 
košmaras. Jį reikia paguosti ir švelniai stumtelėti atgal į gyvenimą. 
Jam reikia jos. 


213 


Ji atklampojo nenukastu takeliu prie durų, patrepseno. Nesi- 
beldė. Ji niekada nesibelsdavo. 

— Džordanai! — Ji nusitraukė kepuraitę, pakedeno plaukus. 
Tada jie buvo trumpesni — nepavykusio eksperimento rezulta- 
tas — ji laukė nesulaukė, kada jie ataugs. Atsisegdama striukę dar 
kartą pašaukė jį. 

Namai dvelkia ponia Hok, pastebėjo ji. Ne citrininiu vašku, 
kuriuo toji visada blizgindavo baldus, ar kava, kurią visuomet lai- 
kydavo ant viryklės. O jos liga... Dana panoro atidaryti langus ir 
išvaryti laukan namuose tvyrantį liūdesį ir ašaras. 

Jis pasirodė laiptų viršuje. Jos širdis apsivertė krūtinėje kaip 
visuomet, kai pamatydavo jį. Jis buvo toks gražus, aukštas, tiesus, 
su pavojingai žibančiomis akimis ir kreiva šypsenėle. 

— Maniau, kad būsi garaže, bet kai paskambinau ten, man 
pasakė, kad šiandien neateisi. | 

— Ne, neisiu. 

Jo balsas buvo kimus, tarsi jis ką tik būtų atsikėlęs. Tačiau 
buvo jau antra valanda dienos. Po jo akimis tamsavo ratilai; Danai 
plyšo širdis juos matant. 

Ji priėjo prie laiptų apačios ir nusišypsojo jam. 

— Apsirenk. Dobsonų vaikiščiai užpuolė mane pakeliui į Čia. 
Eime, apspardysime jiems užpakalius. 

— Aš turiu darbo, Dana. 

— Svarbesnio nei palaidoti Dobsonus po gniūžčių kruša? 

— Taip. Turiu baigti pakuotis daiktus. 

— Pakuotis? — Ji nepajuto nerimo tada, tik sutrikimą. — 
Kur nors važiuoji? 

— Į Niujorką. — Jis nusisuko ir nuėjo. 

— Niujorką? — Vis dar jokio nerimo. Ji smagi uždundėjo 
laiptais paskui jį. — Tai dėl tavo knygos? Skambino agentas? 

Ji įlėkė į miegamąjį ir metėsi jam ant nugaros. 

— Gavai žinią iš agento ir nieko man nepasakei? Reikia at- 
švęsti. Turime nuveikti ką nors beprotiška. Ką jis sakė? 

— Jis susidomėjo, ir tiek. 

— Aišku, kad susidomėjo. Džordanai, tai nuostabu. Tu va- 
žiuoji su juo susitikti? Susitikti su Niujorko leidyklos agentu! — 
Džiaugsmingai pašūkavusi, ji pastebėjo du lagaminus, kelioninį 
krepšį, dėžę. 

Lėtai, pajutusi pirmuosius nerimo krebždesius, ji nuslydo 
nuo jo nugaros. 

— Imi labai daug daiktų į susitikimą. 

— Aš kraustausi į Niujorką. — Neatsigręždamas jis įmetė į 
lagaminą dar vieną megztinį, džinsus. 

— Nesuprantu. 

— Vakar paskelbiau apie namo pardavimą. Ber tikriausiai iki 
pavasario parduoti nepavyks. Vyrukas iš sendaikčių turgaus atva- 
žiuos išsivežti baldus ir kitus daiktus. 

— Tu parduodi namą. — Jos kojos staiga sulinko, ir ji su- 
smuko ant lovos krašto. — Bet, Džordanai, tu čia gyveni. 

— Jau nebe. 

— Bet...tu negali taip imti ir išvažiuoti. Žinau, kad ketinai 
tai padaryti, bet... 

— Manęs čia niekas nebelaiko. Aš neturiu čia ką veikti. 

Jai tarsi į širdį būtų smogę. 

— Kaip tu gali šitaip kalbėti? Kaip gali sakyti, kad neturi ką 
veikti? Žinau, Džordanai, kaip tau sunku be motinos. Žinau, jog 
vis dar liūdi. Bet dabar ne laikas priimti tokius sprendimus. 

— Jis jau priimtas. — Jis dirstelėjo jos pusėn, tačiau jų akys 
nesusitiko. — Turiu sutvarkyti dar keletą reikalų, ir viskas, baigra. 
Išvykstu rytoj rytą. , 

— Taip paprastai? — Išdidumas privertė ją vėl pašokti ant 
kojų. — Ir kada ketinai pasakyti man, o gal būtum atsiuntęs at- 
viruką iš Niujorko? 

Dabar jis žiūrėjo į ją, tačiau ji nematė jo akių — juos tarsi 
kažkas skyrė. 

— Ketinau užsukti vakare ir atsisveikinti su tavim ir Elinu. 

— Kaip apdairu. 

Jis persibraukė pirštais sau per plaukus. Dana žinojo, jog šis 
gestas reiškia nekantrumą arba nusivylimą. 

— Paklausyk, Dana, aš turiu tai padaryti. 

— Ne, tu nori tai padaryti, nes šioje vietoje tavęs niekas ne- 
belaiko. Įskaitant žmones. 

Ji turėjo labai tvardytis, kad nepratrūktų. Antraip imtų rėkti. 

— Įskaitant mane. Todėl spėju, kad pastarieji dveji metai nė 

velnio nereiškė. 
— Tai netiesa, ir tu tai žinai. — Jis užtrenkė vieno lagamino 
dangtį, užrakino jį. — Tu man rūpi, visada rūpėjai. Aš darau tai, 
ką turiu padaryti — ką noriu padaryti. Tai tas pat. Aš negaliu čia 
kurti. Negaliu galvoti. O rašyti privalau. Jei tik turiu šansą kuo 
nors tapti, aš pasinaudosiu juo. Ir tu taip padarytum. 

— Taip, tu nori kuo nors tapti. Savanaudis niekšas. Tu jau 
seniai planavai šitai laikydamas mane pašonėje ir kartu laukdamas 
progos palikti mane, kai tau bus patogiausia. 

— Tai ne dėl tavęs. Aš pats noriu išsinešdinti iš šio suknisto 
namo, iš šio prakeikto miestelio. — Jis atsisuko į ją, ir šį kartą ji 
įžiūrėjo jo akyse pyktį. — Aš nebenoriu kiekvieną dieną trintis 
tepaluotoj skylėj tik tam, kad apmokėčiau sąskaitas, stengdamasis 
nugriebti nors porą valandų rašymui. Noriu kitokio gyvenimo. 

— Maniau, kad esu tavo gyvenimo dalis. 

— O-och. — Jis vėl persibraukė ranka per plaukus ir piktai 
atplėšė stalčių, ieškodamas daugiau drabužių. | 

Jis negali nė minutę liautis pakavęsis daiktus, pagalvojo ji, kai 
jos širdis dūžta į šipulius. | 

— Tu ir esi mano gyvenimo dalis. Tu, Flinas, Bredas. Tai ne- 
pasikeis, velniai rautų, net jei aš išvažiuosiu į Niujorką. 

— Kiek žinau, su Elinu ir Bredu tu nemiegojai. 

— Aš negaliu pasilaidoti Velyje tik todėl, kad mudu trau- 
kiam vienas kitą. 

— Tu kalės vaike. — Ji pajuto, jog ima drebėti, o gerklėje 
kaupiasi geliančios ašaros. — Tu gali viską sumenkinti. Gali su- 
menkinti save. Bet manęs nežeminsi. 

Jis sustingo, liovėsi ieškojęs drabužių ir atsisuko į ją. Jo akyse 
atsispindėjo apgailestavimas, o gal net gailestis. 

— Dana. Aš ne tai norėjau pasakyti. 

— Nelįsk. — Ji nustūmė jo ranką, kai jis pabandė paliesti 
ją. — Daugiau niekada manęs neliesk. Tau Velis nieko nebe- 
reiškia? Aš nieko nebereiškiu? Puiku, gerai, nes tu man irgi nie- 
ko nebereiški. Tau pasiseks, jei bent mėnesį pratempsi Niujorke 
bandydamas prastumti tą mėšlą, kurį rašai. Ir kai keliais paršliauši 
čionai, nebandyk man skambinti. Nekalbink manęs. Nes dėl vie- 
no dalyko, Hokai, tu teisus — tau čia nebėra ką veikti. 

Ji pastūmė jį šalin ir išlėkė iš kambario. 

Pamiršau kepuraitę, galvojo Dana, stebėdama save išbėgančią 
iš namo. Vienas iš Dobsonų berniukų paleido jai į nugarą gniūžtę, 
tačiau ji nepastebėjo. 

Ji nejautė nei šalčio, nei veidu tekančių ašarų. 

Ji nejautė nieko. Jis pavertė ją niekuo. 

Kaip ji galėjo tai pamiršti? Kaip galėjo atleisti? 

Ji nematė tada, nematė ir dabar, kad jis stovėjo mažame lan- 
gelyje ir stebėjo ją nueinant. 


Ji pabudo blyškioje rudeniškos saulės šviesoje drėgnais 
skruostais, atvėsusi. 

Skausmas buvo toks tikras, toks šviežias. Dana atšlijo nuo 
Džordano, susirietė į kamuoliuką melsdamasi, kad jis praeitų. 

Ji negali ir nenori patirti tai dar kartą. Negi visos jos pastan- 
gos pamiršti jį, ištraukti save iš liūdesio, graužaties ir skausmo bai- 
gėsi tuo, jog ji vėl jam atsivėrė? Negi ji tokia silpna, tokia kvaila? 

Gali būti, kad taip, jei tai liečia Džordaną. Galbūt ji tiesiog 
silpna ir kvaila. Bet jai nebūtina tokiai būti. 

Ji išslinko iš lovos, palikusi jį miegoti. Užsimetė chalatą 
— vietoje šarvų — ir nuėjo į virtuvę kavos. 

Mojus pašoko nuo grindų ir nušuoliavo paskui ją, nusitvėrė 
pavadėlį ir ėmė nekantriai sukiotis. 

— Ne dabar, Mojau. — Ji pasilenkusi įsikniaubė jam į kai- 
lį. — Aš dar nepasiruošusi. 

Šuo sunerimęs paleido pavadėlį, suinkštė ir palaižė jai veidą. 

— Geras šunelis, taip? Vaikeisi triušius, a? Aš irgi kai ką vai- 
kiausi. Bet abu nieko nepagavome. 

Ji stovėdama išgėrė puodelį kavos ir pylėsi antrą, kai pasi- 
girdo Džordano žingsniai. | 

Jis buvo apsirengęs, tačiau vis dar mieguistas. Suniurnėjo, kai 
Mojus pašokęs atsirėmė į jį letenomis, tačiau sugebėjo ištraukti iš 
Danos rankų puodelį ir ištuštinti. 

— Ačiū. — Jis grąžino puodelį, paskui pasilenkė paimti Mo- 
jaus pavadėlį. Tai pamatęs, Mojus ėmė nekantrauti. 

— Nori, kad išvesčiau jį? 

— Taip. Gali nuvesti jį atgal pas Eliną. 

— Gerai. Nori pabėgioti prieš pusryčius? — tarė jis Mojui, 
prisegdamas pavadėlį. — Aišku, kad nori. 

— Aš nenoriu, kad tu sugrįžtum. 

— Mm? — Jis pakėlė galvą, pamatė jos veidą. — Ką tu pa- 


sakei? 
— Nenoriu, kad sugrįžtum čia. Nei šį rytą, nei kada nors. 
— Sėsk, Mojau. — Kažkas jo tyliame balse privertė šunį 
paklusti. — Ar aš pramiegojau ginčą, ar... Keinas, — pratarė jis 


sugriebdamas Daną už rankos. — Ką jis padarė? 

— Tai neturi nieko bendra su juo. Šį kartą tai dėl manęs. Aš 
suklydau, kad įsileidau tave. Dabar taisau klaidas. 

— Kas, po galais, tau užėjo? Vakar vakare... 

— Mes nuostabiai pasimylėjome. — Ji gūžtelėjo pečiais, 
gurkštelėjo kavos. — Man to negana. O gal per daug. Na, man tai 
netinka. Kartą jau sudaužei mano širdį. 

— Dana. Leisk man... 

— Ne. Gana. — Ji atsitraukė nuo jo. — Nebeleisiu. Aš susi- 
kūriau gerą gyvenimą. Jis tenkina mane. Nenoriu, kad tu būtum 
jame, Džordanai. Negaliu to leisti. Todėl sakau tau, kad išeitum, 

kol nėra jokių nuoskaudų. Sakau, kol dar turime šansą išlikti 
draugais. 

Ji paskubomis praslinko pro jį. 

— Einu į dušą. Kai išeisiu, kad tavęs čia nebūtų. 


Jis negalėjo atsitokėti net priėjęs Elino namus. Ar ir ji taip 
jautėsi? — svarstė. Ar ir jis šitaip pasielgė su ja? Paliko ją išsunktą 
ir bejausmę? 

O kas bus, kai abejingumas praeis? Sukils skausmas, pyk- 
tis — O gal tas ir tas? 

Jis norėjo pykti. Och, kaip jis norėjo surasti savo pyktį. 

Vilkdamas paskui save pavadėlį, kurį Džordanas pamiršo at- 
segti, Mojus puolė į virtuvę džiaugsmingai pasisveikinti su Flinu. 

— Berniukas ir jo šuo. — Melori žvaliai nulipo laiptais vilkė- 
dama pilkšvai žalsvos spalvos kelnes ir taumsmėlynį bliuzoną. — Tu 
šįryt ankstyvas, — pradėjo ji, — o gal aš vėlyva? — Ji stabtelėjo 
ir įsistebeilijo į jį. — Kas yra? Kas atsitiko? — Jos balse pasigirdo 
baimė. — Dana... 

— Ne, nieko. Jai viskas gerai. 

— Bet tau ne. Eikš. Prisėskim. 

— Ne, man reikia... 

— Sėskis, — pakartojo ji imdama jį už rankos ir ssumdama 
į virtuvę. 

Flinas sėdėjo prie kortų stalelio, laikino baldo gražėjančioje 
virtuvėje. Sienos buvo nudažytos sodria mėlyna spalva, kuri išryš- 
kino auksinę naujų spintelių medieną. Grindų nebuvo, nes Melori 
ruošėsi kloti lentas. Ant vienos iš spintelių gulėjo kartono gabalas, 
laikinai atstojantis stalviršį. 

Flinas valgė dribsnius ir, sprendžiant iš kalto žvilgsnio ir Mo- 
jaus snukio, dalijosi jais su šuniu. 

— Eli, kas naujo? Jei nori valgyti, turi penkiolika minučių, 
kol neatgriuvo darbininkai. 

— Sėskis, Džordanai, atnešiu tau kavos. 

Elinas nužvelgė draugo veidą. 

— Kas nutiko? Susipykai su Dana? 

— Ne, nesusipykome. Ji paprasčiausiai liepė man išeiti. 

— Kur išeiti? 

— Flinai. — Melori pastatė priešais Džordaną kavos puo- 
delį ir uždėjo ranką ant peties. — Ar būtinai reikia taip smulkiai 
klausinėti? 

— Palauk, nieko nesuprantu. Jei judu nesusipykote, kodėl ji 
tave išspyrė? 

— Nenori, kad būčiau šalia. 

— Ir tu paprasčiausiai išėjai? — išpūtė akis Flinas. — Nė ne- 
paklausęs, ko ji pasiuto? 

— Ji nepasiuto. Jei ji būtų įsiutusi, būčiau susitvarkęs. Su 
viskuo. Ji buvo tiesiog...pavargusi, liūdna. Sugniuždyta. — Jis pa- 
sitrynė rankomis veidą. Vadinasi, ne pyktis, suvokė jis. Tai bus tik 
skausmas. 

— Kad ir kaip ji jautėsi, Džordanai, kad ir ką ji slėpė, tu turi 
išsiaiškinti tai. — Melori spustelėjo jam petį. — Negi ji nieko tau 
nereiškia? 

Jo žvilgsnyje atsispindėjo tokia jausmų audra, kad Melori tik 
atsiduso ir apkabino jį. 

— Ką gi, — sumurmėjo ji, — tada viskas gerai. Viskas gerai. 

— Ji man reiškia pakankamai, — išsunkė jis, — todėl neno- 
rėčiau dar kartą pamatyti tokio žvilgsnio jos veide. Jei ji nori, kad 
išeičiau, aš išeisiu. 

— Vyrai tokie buki. Ar tu nepagalvojai, kad ji to nori tik 
todėl, jog nesitiki, kad pasiliksi? 


Zoja pasitiko Melori prie lauko durų ir tuoj išstūmė ją atgal. 

— Laukiau tavęs. Dana viduje, dažo tavo pusę. Kažkas ne- 
gerai. Matau. Bet ji nieko nepasakoja. 

—Ji išsiskyrė su Džordanu. 

— O! Jei jie susipyko... 

— Ne, tai ne paprastas ginčas. Pažiūrėsiu, gal galėsiu jai kuo 
nors padėti. 

— Sėkmės. — Zoja grįžo į koridorių. 

— Koks čia triukšmas? 

— Dar viena bėda. Bredlis šlifuoja Danos pusės grindis. Ne- 
leido man to daryti. Taip, labai malonu, kad jis paskolino mums 
aparatą, — tęsė ji, kai Melori nustebusi kilstelėjo antakius. — Bet 
aš pati moku šlifuoti grindis. Kai jis šalia, Dana tikrai nieko ne- 
pasakos. 

 — Užimk jį, o aš pasikalbėsiu su Dana. 

— Aš nenoriu jo užiminėti. Kai paskutinį kartą pasilikau su 
juo vienumoje, jis lindo prie manęs. 

— Kaip lindo? 

Zoja grįžtelėjo per petį į šlifuotuvo garsą. 

— Tą vakarą, kai buvome pas jį, o paskui visi išėjote. Mes 
ėmėme šnekučiuotis, ir jis pabučiavo mane. 

— Pabučiavo? Ach, tas iškrypęs maniakas! Atnešk virvę. 

— Labai juokinga. 

— Tu priešinaisi? Ar buvo labai baisu? 

— Ne, bet... — Ji prislopino balsą, nors būtų galėjusi šaukti, 
niekas nebūtų girdėjęs. — Jis rimtai pabučiavo mane; aš trumpam 
apsvaigau ir atsakiau tuo pačiu. Dabar esu per daug užimta, kad 
žaisčiau žaidimus. Be to, jis mane nervina. 

— Taip, mane irgi nervina gražūs vyrai, kurie palieka savo 
darbus ir ateina šlifuoti grindų. Klausyk, man reikia pasikalbėti su 
Dana. Kai pasirūpinsiu ja, ateisiu pas tave ir, jei reikės, išgelbėsiu iš 
klastingų Bredo gniaužtų. Nebent, aišku, susitvarkytum pati. 

— Tu begėdė, tikra begėdė. 

— Tiesiog pasirūpink, kad jis neateitų, kol aš kalbėsiuos su 
Dana. Na, lekiu. — Melori pamojavo Zojai ir nuskubėjo priešinga 
kryptimi. 

Jos pirmasis įspūdis buvo: o! Sienos atgijo spindėdamos švel- 
nia aukso spalva, kurią ji pati išsirinko. Kaip tik tai, ko reikėjo. Ji 
jau įsivaizdavo, kaip nuostabiai atrodys meno dirbiniai tokiame 
fone. 

Antras įspūdis: koks tuščias ir negyvas Danos veidas. Tai 
blogai, labai blogai. 

— Atrodo nuostabiai. 

Akivaizdžiai pažadinta iš gilių minčių, Dana krūptelėjo ir 
atsigręžė. 

— Taip. Tu tikrai puikiai jauti spalvas. Aš maniau, kad ši at- 
rodys blankiai, netgi nešvariai. O žiūrėk, koks švelnus spindesys. 

— Bet tu šiandien nespindi. 

Dana gūžtelėjo pečiais ir tęsė darbą. 

— Negaliu juk visą laiką šypsotis. 

— Šįryt mačiau Džordaną. Jis irgi nespindėjo. Tiesą sa- 
kant, — tęsė ji eidama prie Danos, — jis atrodė sugniuždytas. 

— Išgyvens. 

— Ar tikrai taip manai, ar tiesiog stengiesi pamiršti jį? 
Ji atkakliai spoksojo į sieną. Auk- 


sinė linija ant baltos, ir vėl iš naujo. — Padariau taip, kaip geriau 


— Nėra ką prisiminti. 


man. Tai ne tavo reikalas, Melori. 

— Mano. Aš myliu tave. Myliu Fliną, o jis myli tave. 

— Mes tiesiog viena didelė, saldi šeimynėlė. 

— Gali pykti ant manęs, jei nori, jei tai tau padės. Bet žinok, 
kad esu tavo pusėje. Kad ir kas atsitiktų, aš tavo pusėje. 

— Tada turėtum suprasti, kodėl nutraukiau santykius, ir 
paremti mano sprendimą. 

— Paremčiau, jei manyčiau, kad to tikrai norėjai. — Melori 
paglostė Danai nugarą. — Jei tai padarytų tave laimingą. 

— Iki laimės man dar toli. — Pajutusi guodžiantį draugės 
prisilietimą, Dana panoro atsisėsti ant grindų ir apsižliumbti. — 
Dabar mane tenkintų truputis lygaus kelio. 

— Papasakok — kas atsitiko tarp vakar ir šiandien? 

— Aš prisiminiau — su Keino pagalba. 

— Taip ir maniau. — Melori veidas paraudo iš pykčio. — 
Žinojau, kad už viso šito slepiasi jis. 

— Neskubėk. Jis nuvedė mane į prisiminimus. Taip, bjauriai 
pasielgė, bet tai nekeičia faktų. — Dieve, kaip ji pavargo! Verčiau 

visi paliktų ją ramybėje ir leistų dažyti sienas. Dažyti, kol ims jaus- 
ti tik fizinį skausmą ir nuovargį. — Jis neiškreipė to, kas atsitiko, 
nepablogino. Jam ir nereikėjo. Viską pamačiusi ir iš naujo išgyve- 
nusi supratau, jog darau klaidą. 

— Kodėl yra blogai mylėti padorų vyrą? 

— Nes jis nemyli manęs. — Dana piktai nusitraukė plaukų 
juostą, tarsi tai padėtų atsikratyti vis didėjančio galvos skaus- 
mo. — Nes jis išvyks, vos tik viskas baigsis. Nes kuo daugiau su 
juo būnu, tuo giliau įklimpstu ir nebegaliu savęs kontroliuoti, 
kaip maniau galėsianti. Aš negaliu būti su juo ir nemylėti. 

| — Ar klausei, ką jis jaučia? 

—- Ne. Žinai kodėl? Nenoriu išgirsti senųjų „tu man rūpi“ 
tauškalų. Ir ką tu man padarysi? 

Kurį laiką abi tylėjo. Girdėjosi tik sunkus Danos kvėpavi- 
mas, dažymo volelio ūžimas ir šlifuotuvo burzgesys iš gretimo 
kambario. 

— Jis įskaudintas. — Melori priėjusi išjungė volelį. — Gal- 
būt jo jausmai nėra tokie paprasti ir silpni, kaip tu manai. Vyras, 
kurį mačiau šį rytą, buvo įskaudintas iki širdies gelmių. Jei norėjai 
atsilyginti jam, manyk, tau pavyko. 

Drebėdama iš įniršio ir nuoskaudos, Dana staigiai atsisuko. 
Volelis iškrito jai iš rankos ir nusirideno grindimis, palikdamas 
blyškų geltoną pėdsaką. 

— Dėl Dievo, kuo tu mane laikai? Negi manai, jog miegojau 
su juo tik tam, kad vėliau galėčiau išspirti ir taip atsilyginti? 

— Ne, nemanau. Tik manau, kad jei iš tiesų nori lygaus kelio, 
negalima stumdyti kitų į griovį ir palikti juos ten nukraujuoti. 

Dana sviedė plaukų juostą ant žemės spurdėdama iš pykčio, 
jog neturi po ranka nieko tvirtesnio. 

— Kaip tu drįsti taip kalbėti! 

— Drįstu. . 

— Tai mano suknistas gyvenimas, Melori. Ir man nereikia, 
kad tu arba kiti aiškintų, ką į jį priimti, o ką išvaryti. 

— Man regis, būtent tai tu leidi daryti Keinui. Jis parodė tau 
kryptį, ir tu nuėjai. Net nepaklausei savęs, kodėl jis stumtelėjo tave 
būtent ten. 

— Tai ką, turėčiau likti su Džordanu dėl rakto? Pamokslauji 
man, kaip reikia gyventi, kokius sprendimus priimti, kad tik ne- 
tyčia nesugadinčiau jūsų sandėrio? 

Melori giliai atsiduso. Dabar ne laikas prarasti savitvardą, nu- 
sprendė ji, ar kaltinti Daną, kad ši nesivaldo. 

— Jei tu tiki tuo, ką sakai, vadinasi, nepažįsti manęs — dar 
daugiau, tu nesuvoki, ką pati turi padaryti. Todėl dažyk toliau ir 
džiaukis, kad pavyko išvengti nelygumų kelyje, arba liaukis drebi- 
nusi kojas ir išsiaiškink viską su Džordanu. 

Melori pasisuko išeiti. 

— Jį nebus sunku rasti, — šūktelėjo atsigręžusi. — Jis sakė 
Elinui, jog; šįryt važiuos aplankyti mamą. 


Šešioliktas skyrius 

is atnešė jai gvazdikų. Ji mėgo tulpes, tačiau dabar ne 

jų sezonas. Vis dėlto labiausiai jai patiko paprastos gėlės. 
Tulpės, narcizai, vijoklinės rožės, saulutės. Gvazdikai, jo nuomo- 
ne, buvo paprastos gėlės ir labai moteriškos savo spalva. 

Ji būtų apsidžiaugusi jomis, susijaudinusi, pamerkusi jas į 
gražiausią vazą — tą, kurią jai kažkada Kalėdoms padovanojo jos 
motina. 

Jis nepagalvojo nupirkti vazelę, tad teks pasitenkinti vynioja- 
muoju popieriumi. 

Jis nemėgo kapinių. Tie akmenys, paminklai, kyšantys iš 
žemės it pilkai juodas mirties derlius. Vardai, datos, išraižytos 
ant jų — visa tai skaudžiai priminė, jog niekam nelemta išvengti 
lemties. 

Niūrios mintys, pagalvojo jis, bet čia joms ir vieta. 

Žalia veja buvo išmarginta rudais lopinėliais, vietomis išmin- 
džiota, aplink paminklus aukštesnė. Kitų atneštos gėlės mirusie- 
siems buvo nuvytusios ir susitraukusios. Šalia kai kurių paminklų 
padėta dirbtinių gėlių, tačiau jų ryškios spalvos rėžė akį savo dirb- 
tinumu. Daugiau melo, pagalvojo jis, nei nuoširdumo. 

Čia, šiauriniame kapinių krašte, buvo šalta ir vėjuota, ne taip, 
kaip rytiniame, kur vėją užstoja nedidelė giraitė, ar vakariniame, 
kur patenka daugiausia saulės. 

Prieš keletą metų jis pastatė naują paminklą, iš balto gra- 

nito. Ji būtų palaikiusi tai nereikalingu išlaidumu, bet jis taip 
norėjo. 

Jame buvo iškaltas jos vardas. Siuzana Li Hok. Ir jos gyveni- 
mo tarpsnis — trumpi keturiasdešimt šešeri metai. Žemiau buvo 
perfrazuota Emili Dikinson eilutė. 

VILTIS GYVENA SIELOJE 


Jo motina niekada neprarado vilties. Ji gyveno savo gyvenimą 
tikėdama vilties galia ir geru, sunkiu darbu. Netgi kai liga sugraužė 
jos grožį, prasismelkė iki kaulų, ji neprarado vilties. 

Dėl manęs, galvojo Džordanas. Ji tikėjo juo ir mylėjo be 
jokių išlygų. 

Jis priklaupė, kad padėtų gėles ant kapo. 

— Man trūksta tavęs, mama. Trūksta mūsų pokalbių, tavo 
juoko. Trūksta to tavo žvilgsnio, kuris buvo iškalbingesnis už žo- 
džius. Net kai aš pasielgdavau blogai, tu visuomet buvai šalia. Tu 
buvai šalia. 

Jis įsistebeilijo į žodžius akmenyje. Jie tokie oficialūs. Ji vi- 
suomet buvo tiesiog Sju. Paprasta, atviraširdė Sju. 

— Žinau, kad tavęs ten nėra. Šis akmuo tėra ženklas kitiems, 
kad gyvenai, kad buvai mylima. Kartais jaučiu tave — taip stipriai, 
jog, regis, atsigręšiu ir pamatysiu. Tu visada tikėjai tokiais dalykais, 
tikėjai, kad žmonės gali tapti tokiais, kokiais nori. 

Jis atsistojo, susikišo rankas į kišenes. 

— Nežinau, koks aš esu. Aš susimoviau. Ne visur, tik svar- 
biausioje gyvenimo srityje. Turiu tai, ko visada norėjau, bet prara- 
dau tai, ko nežinojau trokštąs. Gal tai koks kosminis teisingumas? 
Gal negali visko turėti? Žinau, dabar tu mesteltum į mane savo 
žvilgsnį. 

Jis nužvelgė kalvas, kurias ji visuomet mylėjo, dangaus mėly- 
nę virš liepsnojančių medžių vainikų. 

— Nesu tikras, ar man pavyks viską sutvarkyti. Tiesą pasa- 
kius, nežinau, ar bent verta mėginti. 

Jis trumpam užsimerkė. 

— Man skaudu čia ateiti. Bet tikriausiai taip ir turi būti. — 
Jis palietė pirštais lūpas, tada prispaudė pirštus prie paminklo. — 
Myliu tave. Aš dar sugrįšiu. 

Jis atsisuko į kelią ir sustingo pamatęs Daną, stovinčią kitoje 
pusėje. 


Jis atrodo toks nusiminęs, galvojo ji. Dar daugiau — jis ar- 
rodo taip, tarsi liūdesys būtų nuplėšęs nuo jo gynybinę uždangą ir 
apnuoginęs draskančius širdį jausmus. Buvo skaudu matyti jį tokį 
pažeidžiamą, suvokti, kad jie abu žino, jog ji aptiko jį nepasiruo- 
šusį ir labai asmenišką akimirką. 

Nebežinodama ką pasakyti, ką galėtų pasakyti, Dana priėjo 
prie jo ir sustojo šalia jo motinos kapo. 

— Atleisk. Nenorėjau... trukdyti, — pradėjo ji. — Todėl ir 
laukiau ten. 

— Nieko tokio. 

Ji pažvelgė į kapą, į šviežias gėles ant žolės. Galbūt ji žino, ką 
turėtų pasakyti. 

— Mudu su Flinu ateiname čia kartą per metus. — Ji atsi- 
krenkštė. — Jo tėvas, mano mama...ir tavo. Mes... stengiamės at- 
eiti, kai iškrenta pirmasis sniegas. Tada čia būna labai tylu, balta ir 
švaru. Mes atnešame jai gėlių. 

Ji nukreipė žvilgsnį nuo gėlių ir pamatė, jog jis stebi ją. 

— Pamaniau, tu norėtum žinoti, kad mes visada atnešame jai 
gėlių, kai ateiname. 

Jis tylėjo, tačiau jo akys pasakė viską. Tada jis paprasčiausiai 
palenkė galvą ir prigludo prie jos kaktos. 

Taip jie ir stovėjo tylėdami. Aplinkui siautė vėjas, kedenda- 
mas rožinius gvazdikų žiedlapius. 

— Ačiū. — Jis lėtai atsitiesė, tarsi bijotų, jog kažkas jame 
sulūš. — Ačiū tau. 

Ji linktelėjo, ir jie vėl nutilę įsižiūrėjo į kalvas. 

— Ne pirmas kartas, kai aš čia, — tarė jis. — Niekad neži- 
nau, kaip elgtis tokiose vietose kaip ši. 

— Viską padarei tinkamai. Gražūs gvazdikai. Paprasti. 

Jis tyliai susijuokė. 

— Taip, ir aš taip pagalvojau. Ko tu atėjai, Dana? 

— Norėjau kai ką tau pasakyti — tai, ko šįryt tinkamai ne- 
pasakiau. 

— Jei apie tai, kad galėtume likti draugais, tada geriau porą 
dienų palauk. 

— Nevisiškai. Nežinau, ar čia tinkama vieta ir laikas apie tai 
kalbėti, — pradėjo ji, — bet po to, kai Melori baigė mane pjauti 
šįryt, aš nusprendžiau, kad ji kai kuriais atvejais teisi ir kad aš sko- 
linga tau — ir sau — abiem mums — geresnę pabaigą. 

— Aš įskaudinau tave. Mačiau tai tavo veide. Nenoriu tavęs 
skaudinti, Dana. 

— Per vėlu. — Ji pajudino pečius. — Tu pasielgei nerūpes- 
tingai ir beširdiškai, Džordanai. Ir nors per šiuos metus praleidau 
ne vieną malonią valandėlę galvodama, kaip tau atsilyginti, dabar 
suprantu, kad noriu ne to. Todėl mano nerūpestingas ir beširdis 
elgesys šį rytą nesuteikė man pasitenkinimo. 

— Kodėl tu taip pasielgei? 

— Vakar naktį sugrįžau į praeitį — su Keino pagalba. — Ji 
susiraukė išgirdusi jo keiksmą. — Neturėtum taip kalbėti prie 
motinos kapo. 

Keista, bet jos pastaba atpalaidavo mazgą jo pilve. 

— Ji ne kartą yra tai girdėjusi. 

— Vis dėlto. 

Jis patraukė pečiais, ir tame judesy Dana atpažino berniūkšrį, 
kurį mylėjo. To užteko, kad jos širdis vėl suvirpėtų. 

— Kur buvai? 


Grįžau į tą dieną, kai tu ruošeisi išvykti į Niujorką. Aš vėl 
viską išgyvenau iš naujo. Stebėjau save — aną. Buvo labai keista, 
netgi baisu žinoti, jog stebiu pakartojimą. Tarsi būčiau stovėjusi 
abiejose veidrodžio pusėse. Stebėjau mus ir kartu dalyvavau. Vis- 
kas, ką sakei man, viskas, ko nepasakei, buvo taip pat skausminga 
kaip ir tą dieną, kai tai atsitiko. 

—— Aš labai gailiuosi. 

Ji pakreipė veidą. 

— Tikrai tuo tikiu, todėl ir esu čia, užuot naikinusi savo pri- 
siminimus apie tave. Bet suprask, man vėl skauda. Ir aš turiu teisę, 
jaučiu pareigą pasitraukti. Nenoriu, kad mano širdis dar kartą išsi- 
lietų prie tavo kojų; aš negaliu būti su tavimi ir išsaugoti ją nepa- 
liestą. Galbūt mes galime likti draugais, o gal negalime. Bet tikrai 
negalime būti meilužiai. Aš turėjau tau tai paaiškinti. 

“Kai Dana atsitraukė, jis sulaikė ją už rankos. 

— Pasivaikščiosi su manim? 

—- Džordanai... 

— Tik keletą minučių. Tu pasakei, ką turėjai pasakyti. Dabar 
prašau išklausyti mane. 

— Gerai. — Ji įsikišo sustingusias rankas į kišenes ir nusuko 
akis į šoną. 

— Aš sutrikau, kai mirė mano motina. 

— Nežinau, kas nesutriktų. Mano motina palaidota štai 
ten. — Ji mostelėjo ranka. — Aš beveik neprisimenu jos. Ne- 
prisimenu, kaip jos netekau. Tačiau ilgiuosi jos ir kartais jaučiuosi 
apvilta. Turiu keletą jos daiktų — palaidinę, kurią išsaugojo mano 
tėvas, papuošalų, nuotraukų. Man patinka juos turėti. Tai, kad 
neprisimenu jos — buvau per maža, kad prisiminčiau netektį, 
nereiškia, jog aš nesuprantu, kaip jauteisi tu. Bet tu neleidai, kad 
padėčiau tau. 

— Tu teisi. Neleidau. Nežinojau kaip. — Jis trumpam suėmė 
ją už rankos ir prilaikė einant per nelygią žemę. 

— Aš ją labai mylėjau, Dana. Kai viskas normalu, apie tai 
nė negalvoji. Noriu pasakyti, jog nebuvo taip, kad pabusčiau rytą 
ir galvočiau: o, aš tikrai myliu savo motiną. Bet mes buvome tarsi 
vienas kūnas. 

— Žinau. 

— Kai mano tėvas paliko mus... aš irgi beveik neprisimenu 
jo. Bet prisimenu, kad ji buvo tvirta kaip uola. Ne šalta, ne pikta, 
tiesiog ryžtinga. Dirbo dviejose darbovietėse, kol ištraukė mus iš 
skolų, į kurias jis buvo įkišęs. 

Netgi dabar jis jautė kartėlį kalbėdamas apie tai. 

— Ji tikriausiai baisiai pavargdavo, bet visada surasdavo laiko 
man. Ne tik kad paruoštų valgį ar paduotų švarius marškinius, bet 
man. 

— Žinau. Ji domėjosi viskuo, ką darai, bet neįkyriai. Aš mėg- 
davau apsimesti, kad ji mano motina. 

Džordanas žvilgrelėjo į ją. 

— Tikrai? 

— Taip. Manai, būdama vaikas tryniausi aplink jūsų namus 
tik tam, kad paerzinčiau tave, Fliną ir Bredą? Ne. Man patiko būti 
šalia jos. Ji kvepėjo taip, kaip kvepia mamos, ir daug juokdavosi. 
Kai ji žiūrėdavo į tave, jos žvilgsnyje atsispindėdavo tokia mei- 
lė, toks pasididžiavimas. Aš norėjau mamos, kuri taip žiūrėtų į 
mane. 

Džordaną sujaudino jos žodžiai, ir lašelis kartėlio išnyko. 

— Ji niekada manęs nenuvylė. Nė karto. Skaitydavo viską, 
ką parašydavau, netgi tada, kai buvau vaikas. Ji daug ką išsaugo- 
jo, sakydavo, kad vieną dieną, kai būsiu žymus rašytojas, žmonės 
mušis dėl mano ankstyvųjų istorijų. Nežinau, ar šiandien būčiau 
rašytojas, jei ne ji. Ir jos neblėstantis ir nesvyruojantis tikėjimas 
manimi. 

— Dabar ji be galo džiaugtųsi ir didžiuotųsi tavimi. 

— Ji nesulaukė mano pirmosios knygos. Norėjo, kad mo- 
kyčiausi koledže. Aš irgi to norėjau, bet maniau, kad iš pradžių 
reikėtų porą metų padirbėti. Ji užsispyrė, beveik įsakė man — la- 
bai gerai mokėjo tai daryti, kai reikalas būdavo svarbus. Ir aš iš- 
važiavau. 

Jis minutėlę nutilo; užslinkęs debesis uždengė saulę. 

— Siųsdavau jai pinigų, bet nedaug. Daug neturėjau. Ne- 
grįždavau namo taip dažnai, kaip turėjau. Mane užvaldė naujas 
gyvenimas. Tiek daug nauja. Tada įstojau į magistrantūrą. Šitiek 
metų praleidau be jos. 

—- Tu per griežtas sau. 

— Negi? Aš visur ir visada būdavau jai svarbiausias. Galėjau 
sugrįžti greičiau, įsidarbinti garaže, uždirbti pinigų ir nuimti nuo 
jos nors dalį naštos. 

Dana uždėjo ranką jam ant peties, priversdama jį atsisukti. 

— Ji ne to tau norėjo. Juk žinai. Ji nepaprastai džiaugėsi dėl 
to, ką tu darai. O kai pasirodė pirmosios tavo istorijos žurnaluo- 
se — šokinėjo iš džiaugsmo. 

— Būčiau galėjęs rašyti jas čia. Juk taip ir dariau, kai pagaliau 
sugrįžau. Rašydavau kaip pakvaišęs; po darbo, naktimis. Tai yra, 
kai nebūdavau su tavimi. Norėjau pasiekti viską. Pinigus, šlovę, 
pripažinimą. 

Dabar jis kalbėjo greitai, tarsi žodžiai būtų laukę progos iš- 
siveržti. 

— Ketinau iškeldinti ją iš to griūvančio namuko, nupirkti 
jai kitą, gražioje vietoje, kur nors ant kalvų. Jai nebebūtų reikėję 
dirbti. Būtų galėjusi prižiūrėti sodą, skaityti, daryti ką panorėjusi. 
Ketinau pasirūpinti ja. Bet negalėjau. Nesuspėjau. 

— Ach, Džordanai. Nekaltink savęs. 

— Jaučiu ne tik kaltę. Ji susirgo. Aš tiek laiko praleidau ne 
namuose, o kai sugrįžau pasiryžęs jai padėti, ji susirgo. Truputį 
pavargau, sakydavo. Truputį skauda. Senstu. Ir nusijuokdavo. Ir 
nenuėjo laiku pas gydytojus. Vis trūko pinigų, laiko — o paskui 
jau buvo per vėlu. 

Dana nesusilaikiusi paėmė jį už rankos. 

— Siaubinga. Tai, ką judu abu išgyvenote, buvo siaubinga. 

— Aš nekreipiau dėmesio, Dana. Buvau įsigilinęs į savo 
gyvenimą, į tai, ko aš noriu, ko man reikia. Nepastebėjau, kad ji 
serga, kol ji... Žinai, kartą ji pasisodino mane ir papasakojo, ką jie 
rado joje. 

— Neproringa kaltinti save dėl to. Tai kvaila, Džordanai, štai 
ką ji tau pasakytų. 

— Taip, ko gero, tu teisi, aš ne kartą apie tai galvojau po 
jos mirties. Bet tada... Viskas įvyko taip greitai. Žinau, tai truko 
mėnesius, bet man atrodė, jog viskas įvyko per greitai. Gydytojai, 

ligoninė, operacija, chemoterapija. Jėzau, ji taip kentėjo. Aš ne- 
žinojau, kaip rūpintis ja... 

— Liaukis. Tu rūpinaisi. Budėjai prie jos lovos, skaitei jai. Tu 
netgi maitinai ją, kai pati nebegalėjo. Tuo metu buvai jos ramstis, 
Džordanai, aš mačiau. 

— Dana, aš buvau išsigandęs, piktas, bet negalėjau jai pasa- 
kyti. Todėl užgniaužiau viską savyje, nes kitos išeities nebuvo. 

— Tau buvo vos dvidešimt, o tavasis pasaulis griuvo tau po 
kojomis. 

"Tačiau, suvokė Dana, tada ji to nesuprato, bent jau ne iki 
galo. 

— Ji geso mano akyse, o aš nieko negalėjau padaryti. Kai jau 
žinojome, kad ji mirs ir kad laiko likę nedaug, — ji kentė baisų 
skausmą, — motina pasakė man, kad labai gailisi, jog turi išeiti 
ir palikti mane. Sakė kiekvieną mano gyvenimo dieną didžiavusis 
manimi ir dėkojusi Dievui už mane. Aš sugniužau. Nemokėjau su 
tuo susitaikyti. Ji mirė. Net nežinau, ar atsisveikinau, ar pasakiau, 
kad myliu. Nežinau, nei ką sakiau, nei ką dariau. 

Jis apsisuko ir dar kartą sugrįžo prie paminklų, kyšančių iš 
nelygios žolės. 

— Ji jau buvo viskuo pasirūpinusi, man tereikėjo atlikti. Net 
suknele, muzika... Ji turėjo draudimą. Kažkokiu būdu sukrapšty- 
davo jam kiekvieną mėnesį pinigų. Neįsivaizduoju kaip. Jų užteko 
apmokėti skoloms ir dar liko man. 

— Tu buvai jos vaikas. Ji norėjo aprūpinti tave. 

— Taip, ir darė tai visais įmanomais būdais. Aš negalėjau likti 
čia, Dana. Negalėjau gyventi tame name ir kas akimirką prisimin- 
ti ją. Negalėjau likti šiame miestelyje, kur kiekviename žingsnyje 
matyčiau pažįstamus Žmones. 

— Kiti pasakytų, jog tai paguoda, pažįstami veidai. Bet man 
tik dar labiau didino skausmą. Nuo jų tiesiog dusdavau. Man 
reikėjo išvažiuoti. Reikėjo palaidoti savo skausmą taip, kaip pa- 
laidojau ją. 

— Tu nesikalbėjai su manimi apie tai. 

— Negalėjau. Jei būčiau radęs žodžių, būčiau užspringęs 
jais. Nesakau, kad tai buvo gerai. Nebuvo. Bet tokia yra tiesa. Aš 
turėjau kažką daryti, o čia negalėjau. Arba maniau, kad negaliu, 
bet koks skirtumas? 

— Tau reikėjo išvykti, — tyliai pratarė ji, — kitaip nebūtum 
tapęs tuo, kuo esi. — Kaip ji galėjo taip ilgai to nesuprasti? 

— Aš nekenčiau savęs tokio, koks buvau Čia, ir bijojau, 
kad pasilikęs pasidarysiu dar blogesnis. Įsivaizdavau, kaip diena 
iš dienos, metai iš metų dirbu garaže ir švaistau visa tai, dėl ko ji 
stengėsi, ko linkėjo man — tik todėl, kad nieko geriau nesugebu. 
Man buvo skaudu ir pikta ir paskendęs tuose jausmuose nebes- 
irūpinau niekuo kitų. 

Jis sustojo prie motinos kapo ir įsispoksojo į gėles. 

— Aš nežinojau, kad tu myli mane. Kažin ar tai būtų ką pa- 
keitę, jei būčiau žinojęs, bet aš nežinojau. Tu visada atrodei tokia 
stipri, tokia pasitikinti savimi, nieko neimanti giliai į širdį, kad aš 
neįžiūrėjau to tavyje. 

Jis ištiesė ranką, kad nubrauktų sruogą jai nuo žando. 

— O gal nenorėjau. Po to, kas atsitiko jai, nebeturėjau šir- 
dyje vietos kitai meilei. Bet aš įskaudinau tave tyčia. Maniau, bus 
lengviau, jei tu paliksi mane. Man gėda dėl to, ir aš atsiprašau. Tu 
nusipelnei geresnių santykių. 

— Nežinau, ką pasakyti. Man palengvėjo tai išgirdus. Žinau, 
kad tau buvo sunku kalbėti. 

— Neverk, Dana. Mano širdis to neatlaikys. 

— Kitaip negaliu. — Bet ji nusišluostė ašaras. — Mes buvo- 
me jauni, Džordanai, ir abu padarėme klaidų. Negalime pakeisti 
to, kas buvo, bet galime susitaikyti su tuo ir pasistengti vėl tapti 
draugais. 

— Dabar mes suaugę ir turime susitaikyti su dabartimi. Jei 
nori, aš būsiu tavo draugas. 

— Gerai. — Dana išspaudė verksmingą šypseną ir ištiesė 


ranką. 

— Yra dar kai kas, ką turėtum žinoti. — Jis stipriai suspaudė 
jos ranką. — Aš tave myliu. 

— Och! — Jos ir taip jau virpanti širdis suspurdėjo. 

— Aš niekada nepamiršau tavęs. Kad ir ką tau jaučiau tada, 


Dieve. 


tai buvo tarsi šaknys. Laikui bėgant bandžiau išrauti tas šaknis, bet 
jos gyvavo. Kai grįždavau aplankyti Flino, pamatydavau tave arba 
tu užsipuldavai mane, ir tai, kas augo ant tų šaknų, vis stiebėsi 
aukštyn. 

— Kad tave kur, Džordanai. Kad tave kur. 

Kad ir kiek jam tai kainuotų, jis turi pasakyti. 

— Tą paskutinį kartą, kai pasibeldžiau į Flino duris ir tu ati- 
darei jas, pasijutau taip, tarsi tas stiebas būtų šoktelėjęs aukštyn ir 
apsivyniojęs mano gerklę. Aš myliu tave, Dana. Negaliu to jausmo 
sunaikinti, o jei ir galėčiau, nedaryčiau to. Taigi šį kartą lieju širdį 
prie tavo kojų. Ji tavo, ką nori, tą daryk su ja. 

— Kaip manai, ką aš darysiu, mulki tu? — Ji puolė jam į 
glėbį. 

Palengvėjimas, džiaugsmas ir malonumas užliejo jį it lavina, 
ir jis įsikniaubė veidu jai į plaukus. 


— Tikėjausi, kad tu taip pasakysi. 


Pirmas dalykas, kurį išgirdo Dana sugrįžusi į „Malonumą“, 
buvo ginčas. Vienas iš svarbiausių elementų, kurie padaro namą 
namais. Ji atkišo ausį į savąją namo pusę ir Džordanui, įžengusiam 
paskui ją, davė ženklą tylėti. 

— Aš nesusižeisiu. Puikiausiai moku dirbti elektriniu šlifuo- 
tuvu. Tu tik nenori, kad kas kitas su juo žaistų. 

— Visų pirma tai ne žaislas. — Bredo balse skambėjo tokia 
neviltis, kad Dana tyliai prunkštelėjo. — Antra, kai tik užbaigsiu 
šį plotą — tą jau būčiau padaręs, jei nebambėtum... 

— Aš nebambu. — Zoja liejo savo tulžį ir nuoskaudą. 

Dana truktelėjo Džordaną už rankos. 

— Tu eik išskirti tuos besipešančius, — sušnabždėjo. — O 
man reikia pasikalbėti su Melori. 

— Kodėl aš negaliu pasikalbėti su Melori? 

— Tikras vyras nebijotų. 

— O, tik nepradėk. — Jis panarino pečius, susikišo rankas į 
kišenes ir nudrožė barnio kryptimi. 

Dana smagiai pliaukštelėjo rankomis. 

— Tai visada padeda. 

Tada ji atsiduso, susikaupė ir pasuko priešinga kryptimi. 

Sienos pagrindinėje būsimoje Melori salėje buvo baigtos. Ir 
atrodė, nutarė Dana, tiesiog puikiai. Iš gretimo kambario sklido 
muzika, Melori dainavo kartu su Bone Rait. 

Ji pati, pastebėjo Dana, įžengusi į kambarį, irgi atrodo žaviai. 
Melori klubai judėjo į rirmą, o ranka vis kilo ir leidosi žemyn. 

— Ar taip garsiai klausaisi, kad išlaikytum ritmą, ar kad ne- 
girdėtum seksualinės iškrovos garsų iš kito kambario? 

Melori atsisuko ir nuleido ranką, leisdama jai pailsėti. 

— Ir dėl to, ir dėl to. Kaip tu? 

— O kaip atrodau? 

— Geriau. — Melori nužvelgė ją atidžiau. — Tiesą sakant, 
labai gerai. 

— Aš ir jaučiuosi labai gerai. Pirmiausia, aš atsiprašau. Jau- 
čiausi bjauriai ir išsiliejau ant tavęs. Tu tik bandei padėti. 

— Tam ir yra draugai. Išklauso ir stengiasi padėti. Jūs abu 
atrodėte tokie nelaimingi, Dana. 

— Taip. Buvo priežasčių. Nesvarbu, kokie buvo Keino mo- 
tyvai, jis parodė man tiesą. Aš nesugebėjau palaidoti to, kas buvo, 
todėl man buvo taip skaudu. Reikėjo viską apgalvoti, pasverti. 
Bent jau suprasti. 

— Tu teisi. 

— Ne, tu buvai teisi. — Dana nusivilko švarką ir numetė ant 
palangės. — Aš bandžiau viską išspręsti atnaujindama santykius 
su Džordanu, paskui nutraukdama juos. Mano jausmai buvo pa- 
laidoti labai negiliai. Mūsų abiejų. 

— Jums abiem reikėjo laiko pabūti kartu, susipažinti iš 
naujo. 

— Taip. Šiandien tu šaudai į dešimtukus. 

— Nelabai suprantu, ką tai reiškia, bet leisk dar pamėginti. 
Taigi tu nuėjai pas Džordaną, jūs pasikalbėjote ir pagaliau supra- 
tote, jog mylite vienas kitą. 

— Kaip pirštu į akį. Jis myli mane. — Danos akys prisi- 
pildė ašarų, ir Melori skubiai ištiesė jai nosinę. 


Ačiū. Jis man 
papasakojo tokių dalykų, kurių nepasakojo anksčiau. Negalėjo ar 
nenorėjo. Nesvarbu. Jis nebuvo pasiruošęs, ir, jei sąžiningai, mes 
abu nebuvome pasiruošę. Aš jį mylėjau, bet to nepakako, kad su- 
prasčiau, ką jis išgyvena, ko jam reikia. Ir ko reikia man. Mano 
galvoje sukosi tik viena mintis: aš noriu Džordano. Taškas. Nie- 
kada nepagalvojau, ką mes darytume kartu, kaip būtume kartu. 
Nepagalvojau, jog reikėrų kiekvienam atskirai ko nors pasiekti, 
kad ryšys taptų stipresnis. Aš tik mėgavausi akimirka. 

— Tu buvai jauna ir įsimylėjusi. — Melori atsiėmė nosinę ir 
nusišluostė akis. 

— Taip. Mylėjau jį visa širdimi. Bet dabar mano širdis dides: 
nė. Žinai, tai taip nuostabu — atsitraukti per žingsnį ir pažiūrėti, 
kuo jis tapo, ko pasiekė — ir suvokti, kad dabar jis gali pasiūlyti 
daugiau. Ir žinoti, kad buvo verta laukti. 

— Dana. 

Jos akys įsmigo į Melori veidą, ir ji smarkiai sumirksėjo prieš 
atsigręždama į duris, kur stovėjo Džordanas. 

— Čia merginų pokalbis. 

— Dana, — pakartojo jis ir skubiai prisiartino prie jos. Ji 
pamatė jausmų audrą jo akyse, pajuto apkabinančias ją rankas. Jis 
kilstelėjo ją iki pirštų galiukų ir įsisiurbė į lūpas. 

— Och. — Susigraudinusi Melori užsidengė veidą nosine. 

— Tai va, aš noriu pasakyti, — Zoja įgriuvo į kambarį ir su- 
stojo it įbesta. Įsmeigusi akis į glėbyje skendinčią porą, ji prisidėjo 
ranką prie širdies. — Och. — Ji pasigraibė kišenėje skarelės, bet 
Bredas, įėjęs paskui ją, įkišo jai į ranką savąją. 

— Ačiū. — Ji šniurkštelėjo. — Nereikėjo, aš turiu. 

— Užsičiaupk, Zoja. 

Kadangi akimirka buvo per brangi, kad ją gadintų, Zoja pa- 
kluso. 

Džordanas paleido Daną. 

— Turiu kai ką padaryti. 

Dana klausiamai išrietė antakius ir šelmiškai šyprelėjo. 

— Čia? Draugų akivaizdoje? 

— Jėga! — apsidžiaugė Bredas ir užsidirbo nuo Zojos kumš- 
telėjimą į pašonę. 

— Dabar ne laikas nešvarioms mintims. 

— Visada laikas. 

— Nekreipk į juos dėmesio, — sumurmėjo Džordanas ir pri- 
spaudė lūpas prie Danos kaktos. 

— Nekreipiu. 

— Turiu kai ką padaryti, — pakartojo jis. — Todėl, deja, 
negalėsiu šiandien jums padėti. 

— Bet... 

— Tai svarbu, — pertraukė jis ją. — Paaiškinsiu vakare. 

— Mums visiems reikia šįvakar susitikti ir peržiūrėti tai, ką 
parašei. Laiko lieka vis mažiau. 

— Gal susitikime pas Fliną? Jo namai patogiausioje vieto- 
je. — Jis nužvelgė kitus. — Tu nieko prieš, Melori? 

— Žinoma, ne. Virtuvė dar nebaigta, tad tokio maisto kaip 
pas Bredą negausite. Nors net jei ir būtų baigta, tokio maisto vis 
tiek negautumėt. 

— Man tinka pica ir alus, — tarė Dana. 

— Štai kur mergina. — Džordanas vėl pabučiavo ją. — Pa- 
simatysime ten. 

— Tu kažką sumąstei. — Dana prisimerkė. — Jaučiu tai. Jei 
sugalvojai imtis Keino... 

— Jis čia niekuo dėtas. Turiu bėgti, nes kitaip nespėsiu. Bre- 
dai, eime su manimi. 

— Aš dar nebaigiau čia. 

— Eik. Pasiimk jį, — tarė Zoja, rodydama į Bredą. — Palik 
šlifuotuvą. Ir visiems bus gerai. 

— Aš neleisiu, kad pati temptum šį daiktą į viršų. 

— Jis nėra toks sunkus, o aš ne tokia silpna. 

— Tu neneši jo laiptais. | 

— Nagi, Veinai, nutempk tą daiktą pats ir eime. — Džor- 
danas šypsodamasis apkabino Daną. — Negi nemoki elgtis su 
moterimis? 

— Pabučiuok man žinai kur. — Bredas apsisuko ant kulnų 
ir nužingsniavo. 

— Aš pati galiu, — pradėjo Zoja. 

— Zoja. — Maudydamasi naujai atrastos meilės spinduliuo- 
se, Dana papurtė galvą. — Liaukis kvailiojusi. 

— Nieko negaliu sau padaryti. — Zoja bejėgiškai skėstelė- 


jo rankas. — Jis mane priverčia. — Išgirdusi Bredo, tempiančio 


šlifuotuvą laiptų link, keiksmus, ji susikryžiavo ant krūtinės ran- 
kas. — Aš nieko nesakysiu. Nieko nedarysiu. 

— Ir gerai. Griebk volelį, — pasiūlė Melori. — Užbaikime 
čia ir galėsime pereiti į viršų. 

— Ar galiu pasakyti, kad jūs, moterys, puikiai tvarkotės? 

— Girdi? — Zoja nudžiugusi priėjo prie Džordano ir skam- 
biai pakštelėjo jam į žandą. — Štai vyras, kuris gerbia moters su- 
gebėjimus. 

— Nepaprastai. Nieko nėra seksualiau už savimi patenkintą 
moterį. 

— Lipk nuo kelių, Hokai, čiuožk. — Dana nustūmė jį prie 
durų. — Pasiimk savo žaidimų draugą ir bėkite. Mums reikia 
dirbti. 

Ji palaukė, kol Džordanas su Bredu išėjo, tada prišoko prie 
lango pašnipinėti. 

— Ką jis sumąstė? Taip, girdžiu, Bredas klausia jį, ką šis su- 
manęs. Bet Džordanas nesako. Nesako, nes žino, kad stoviu Čia ir 
žiūriu. Prakeikimas! 

Ji juokdamasi atšoko nuo lango, kai Džordanas atsigręžęs 
pažvelgė tiesiai į ją. 

— Džordano neapgausi. O, kaip aš myliu jį dėl to. 

— Aš taip džiaugiuosi dėl jūsų, — atsiduso Melori. — Ir jei 
nepasisaugosime, tuoj prasidės dar viena ašarų drama. 

— Kadangi šiandien nuvarvinau daugiau ašarų nei per visus 
metus, verčiau imkimės darbo. — Dana uoliai pamankštino rau- 
menis. — Jis teisus. Mes tikrai puikiai darbuojamės. 


Jos dirbo, kol baigė dažyti sienas pirmame aukšte, tada su- 
sėdo ant grindų išgerti kavos ir pasigrožėti savo darbu. 

— Reikia išplauti grindis Danos pusėje. Paviršius turi būti 
švarus prieš vaškuojant. 

— Aš nemoku vaškuoti. 

— Tai paprasta, — tarė jai Zoja. — Aš parodysiu. Paskui, kai 
jos išdžius, galėsi pradėti vežti daiktus. 

— Oho! — Dana susiėmė už pilvo. — Kiekvieną dieną vis 
arčiau tikslo. Aš užsisakiau lentynas. Jei jas atsiųs laiku — kartu 
su kitais daiktais, knygomis — po poros savaičių galėsiu pradėti 
tvarkytis. O gal ir greičiau. Be to, aš turiu potencialią darbuotoją. 

— Nieko nesakei apie tai. — Zoja kumštelėjo jai į ran- 
ką. — Kas ji? 

— Tai moteris, kurią sutikau, kai dirbau bibliotekoje. Nese- 
niai vėl susitikom parduotuvėje, įsikalbėjome. Ji miela, mandagi, 
mėgsta skaityti, nori dirbti ir neieško didelio atlyginimo. Ji ketino 
užsukti kurią dieną apsižiūrėti. Jei rėkdama nepabėgs, manysiu, 
jog turiu pardavėją. 

— Zoja, kaip manai, kada aš galėsiu įsikraustyti? — paklausė 
Melori. 

— Manau, kitą savaitę. — Zoja gurkštelėjo kavos ir apsi- 
dairė. — Viskas taip gerai klojasi, kad bijau ką nors ir sakyti. Aš 
šiek tiek užtruksiu. Salone reikia daug ką įrengti. Be to, dar turime 
pakeisti kai kuriuos langus, įkalti, išgręžti, prikalti ir panašiai. 

— Man patinka, kai ji kalba it vyras, — tarė Dana. — Ką gi, 
eime, pažaisime su šlifuotuvu kaip vyrai. 

— Visų pirma, — tarė Zoja, puikiai mėgdžiodama kandų 
- Bredo toną, — tai ne žaislas. 


— Varge, — nusijuokė Dana. — Tu mane pribaigsi. 

Septymioliktas skyrius 
2 


eabejoji? — Bredas pažiūrėjo į Džordaną ir į 
žiedą su kerurkampe rubino akute jo rankoje. 

— Taip. Aš taip manau. Jis jai patiks geriau nei tradicinis, su 
deimantu. 


— Klausiu ne apie žiedą. Klausiu dėl ketinimų. 

— Taip. Keliai truputį virpa, bet neabejoju. 

— Tiek to, neįsižeisiu, — nutarė Flinas. — Galėčiau įsižeisti, 
kad drebini kinkas ketindamas vesti mano seserį, bet tiek to. 

Džordanas šyptelėjo ir pasukiojo žiedą prieš šviesą. Jis norėjo, 
kad jie abu būtų šalia, kai jis žengs šį žingsnį. Tai tarsi tam tikras 
ratas, pagalvojo jis, nes žiedas irgi apskritas. Jis negalėtų pasakyti, 
kad jie labai apsidžiaugė išgirdę, jog turės važiuoti į Pitsburgą, į 
juvelyrinę parduotuvę, bet sutiko. 

Jie visuomet padėdavo. 

— Manau, kad šitas tiks ir patiks. Jaučiu tai. — Jis ištiesė 
žiedą Bredui. — Tu geriausiai iš mūsų nusimanai apie tokius daik- 
čiukus. Rėžk savo nuomonę. 

Juvelyras už prekystalio prasižiojo kažką sakyti. 

— Gerai, gerai, — nutildė jį Džordanas. — Žinau šį žaidi- 
mą. Geriau paklausysiu, ką pasakys mano draugas. 

— Galiu jus užtikrinti, kad akmuo puikiausios kokybės. Tai 
Birmos rubinas, trijų karatų, įstatytas į aštuoniolikos karatų auksą. 


Jo išdirbis... 

— Gal duotumėt man lupą? — maloniai paprašė Bredas. — 
Šis vyrukas perka sužadėtuvių žiedą. Tai svarbu. 

Nelabai patenkintas, tačiau užuosdamas sandorį pardavėjas 
ištiesė lupą. 

Kurį laiką Bredas oriai aikčiojo, aksėjo, čepsėjo, paskui pa- 
dėjo lupą ir žiedą ant juodo aksomo padėkliuko. 

— Velniškai puikus akmuo, — tarė jis. — Spalva, išpjovi- 
mas, grynumas — be priekaištų, plius trys karatai. Jai patiks. 

— Ir aš taip manau. Supakuokite, — tarė Džordanas par- 
davėjui. 

— Dabar eime išgerti alaus, gerai? — Flinas atsargiai nu- 
žvelgė kitus žiedus po stiklu. — Džordanas dar turėtų nupirk- 
ti — simboliškai... a, velniop. Noriu alaus. 

— Viskas savo laiku. — Džordanas išsitraukė kredito korte- 
lę. — Dar turime kai kur užsukti. 


Pažiūrėjus iš šalies galėjo pasirodyti, kad jis plačiai užsimojo. 
Gavo merginą, nupirko jai žiedą, o dabar, galvojo Džordanas, 
įsukdamas pro vartus į Karžygio Viršūnę, pažiūrės, ar jam pavyks 
įsigyti namą. 

— Tai neįtikėtina, — tarė Flinas nuo galinės sėdynės, kur 
šalia jo knarkė Mojus, išvargintas jaudinančios kelionės automo- 
biliu. — Aš gavęs šoką. 

— Sunkiai tikėtina, — sutiko Džordanas. — Bet, matai, aš 
visada norėjau šios vietos. Net kai buvau dar vaikas. 

— Gerai, prieš įeidami ir pateikdami šį beprotišką pasiūly- 
mą, pasvarstykime dar kartą. — Bredas pasimuistė. — Noriu dar 
kartą pasakyti, kad šis namas milžiniškas. 

— Man patinka erdvė. 

— Jis izoliuotas nuo pasaulio. 

— Man patinka vienuma. 

— Tu nepaklausei Danos, ar ji nori čia gyventi. 

— Man nereikia nė klausti. Žinau, ką ji mano. 

— Tarsi kalbėčiausi su siena, — stebėjosi Bredas. — Gerai, 
jei jau taip pasiryžai, tai bent nusiplėšk nuo užpakalio užrašą: „Aš 
didelis ir turtingas mulkis“. Ė 

— Sūnau mano, jie dievai. — Džordanas sustabdė automo- 
bilį, atidarė dureles. — Nemanau, kad nieko nesakantis veidas ką 
nors pakeistų. 

— Nesuprantu, kodėl manai, kad jie ims svarstyti galimybę 
parduoti namą tau, — tęsė Bredas. — Jie nusipirko jį vos prieš 
porą mėnesių. Dievai ar ne, bet visi galvoja apie tokius dalykus 
kaip kaina, mokesčiai, pelnas. 

— Tik paklausykit kostiumuotojo, — nusišaipė Flinas, kai 
Mojus peršoko per jį ir išgriuvo iš mašinos. 

— Užsičiaupk. Tave ištikęs šokas, nepamiršai? Iki Velio — 
gero pusvalandžio kelias, — tęsė Bredas. 

— Tik kai tu už vairo, — tyliai sumurmėjo Džordanas. 

— Aš girdėjau. Trisdešimt minučių, — pakartojo Bredas, — 
subrendusiam suaugusiam vairuotojui, kuris gerbia greičio apri- 
bojimus. Ir tai gero oro sąlygomis. Tau gerai, tu gali likti namuose 
ir rašyti pusnuogis. O Danai teks dirbti miestelyje šešias dienas 
per savaitę. + 

— Šešias? — Džordanas liovėsi žiūrėjęs į namą ir atsigręžė į 
Bredą. — Iš kur žinai, kad jos planuoja šešias darbo dienas? 

— Zoja pasakė; tarp kandžių savo pastabų. Aš noriu pasaky- 
ti, kad jai beveik kiekvieną dieną teks važinėti. O žiemą? 

— Nupirksiu jai džipą, velniai griebrų. Gana tarškėti, Ma- 
ryte. 

— Užtat, tikiuosi — jei kartais jie ieškotų pirkėjo — jie tave 
apmaus. 

Duris atidarė Rovena ir juokdamasi pasilenkė prie Mojaus. 

— Sveiki! Kaip miela. Trys puikūs vyriškiai ir gražuolis šuo. 

— Tu tikriausiai jį myli, — tarstelėjo Džordanas, — jei va- 
dini šunį gražuoliu. 

— Taip ir yra. — Rovena atsitiesė ir padovanojo akinančią 
šypseną Džordanui. — Taip ir yra. Įeikite. 

Antrą kartą Mojaus kviesti nereikėjo. Jis šovė jai pro šoną, 
paslydo ant plytelių ir prieš patekdamas į svetainę, atsitrenkė į sie- 
ną. Kai jie jį pasivijo, Mojus jau buvo susisukęs fotelyje ir, padėjęs 
galvą ant aksominio porankio, smagiai vizgino uodegą. 


242 


— Eli! Lipk nuo fotelio, nedėkingasis. 

Flinas priėjo ketindamas nutempti šunį, tačiau šis gulėjo 
įsmeigęs rudas akis į Roveną. Jo uodega plakėsi dar smarkiau. 

— Ne, prašau. Aš nė kiek neprieštarauju, kad jis ten liktų. — 
Ji atskubėjo ir atsistojo tarp jų. — Juk jis irgi svečias. 

— Jis manipuliatorius. 

— Taip. — Ji paglostė gauruotas šuns ausis. — Ir jis... kaip 
ten sakoma? Jis žino, kurį mygtuką paspausti manyje. Nieko tokio. 
Na, tai ko galėčiau pasiūlyti jums? Kavos, arbatos? — Ji pažiūrėjo į 
Fliną, ir jos lūpas suvirpino lengva šypsena. — O gal šalto alaus? 

— Ar skaitai mano mintis, ar aš panašus į vyruką, ištroškusį 
alaus? 

— Ir tai, ir tai. Prašau, sekite Mojaus pavyzdžiu. Įsiraisykite 
patogiai. Aš tuoj grįšiu. 

— Ar Pitas yra? — paklausė Džordanas. 

— Žinoma. Pakviesiu jį prisidėti prie mūsų. 

Bredas luktelėjo, kol Rovena išėjo, ir atsisuko į Džordaną. 

— Daugiau nebegaliu. Tik neišrėžk jiems, kaip nori šio 
namo, kad visada norėjai, nepliurpk panašių nesąmonių. 

— Ar aš atrodau lyg būčiau vakar gimęs? 

— Ar esi kada pirkęs namą? 

— Ne, bet... 

— O ašesu. Tu — populiarus rašytojas, sukūręs daug best- 
selerių. Jie žino, kad turi pinigų. Dar pridurk, kad turi vaikystės 
svajonę, ir tau galas. 

Džordanas atsisėdo. 

— Žinai, pradedu suprasti, kodėl tu erzini Zoją. 

Bredas dėbtelėjo į jį. 

— Ašjos neerzinu, aš ją nervinu. Susierzinimas yra tik šalu- 
tinis nervų poveikis. 

— Aka, aš irgi pradedu jį jausti, — įsikišo Flinas ir dribtelėjo 
į fotelį — panašiai kaip ir jo šuo. Jis atsitiesė, kai sugrįžo Rovena 
su padėklu. 

— Leisk, aš padėsiu. — Flinas pašoko ir paėmė padėklą su 
penkiais bokalais alaus. 

— Dėkoju. Prašom, vaišinkitės. Pitas netrukus ateis. — Ji 
atsisėdo ant sofos, parietė po savimi kojas ir meiliai nusišypsojo 
Flinui, kai šis padavė jai vieną bokalą. — Šiandien svarbi diena. 

Ji pažiūrėjo į jį, ir Flinas pajuto lyg skrandžio spazmą. 

— Taip, tikrai. 

— Nieko tokio, jei jautiesi truputį išmuštas iš vėžių. Tai 
žmogiška. O, štai ir Pitas. 

— Laba diena. Rovena sako, jog norite apie kažką pasikalbė- 
ti. — Jis atsisėdo ant sofos šalia jos ir pasiėmė alaus. — Ar viskas 
gerai? 

— Regis, gerai, — atsiliepė Džordanas. — Gal aš pradėsiu 
nuo pradžios. 

Pirmiausia jis papasakojo apie tai, kaip Keinas nusivedė 
Daną į praeitį. 

— Įdomu. — Pitas susimąstęs žvelgė į savo bokalą. — Ties- 
mukiškiau, nei mes tikėjomės iš jo. 

— Metodas, prilygstantis jo aukai, — tarė Rovena. — Pro- 
tingas sprendimas. Jis nesistengia apgaudinėti jos. Atvirkščiai, 
tiksliai pasako, ką daro, leidžia jai pačiai matyti ir išgyventi. Taip, 
labai gera strategija. 

— Ji būtų suveikusi. Beveik suveikė. Nemanau, kad mes 
būtume ten, kur dabar esame, jei ne Melori. 

— Jūs visi esate tarsi vienas kūnas. Svarbūs kartu ir kiekvie- 
nas atskirai, — pridūrė Rovena. — Ryšys tik dar labiau sustiprina 
jus. Kaip tu išsprendei šį reikalą su Dana? 

— Negi reikia sakyti? Aš pats beveik matau mažas raudonas 
širdutes virš savo galvos. 

— Vis dėlto aš norėčiau išgirsti. 

Kai jis baigė pasakoti, Rovena linktelėjo ir įsikibo Pitui į 
ranką. 
— Sunku nuspręsti, — tarė ji, — ką pasakyti, o ką nutylėti. 
Labai džiaugiuosi dėl jūsų. 

— Ir aš — dėl grynai asmeninių priežasčių. Bet viskas susiję, 
ar ne? — Džordanas stebėjo jos veidą. O, kad jis galėtų jį skaity- 
ti. — Tai žygio dalis. 

— Audžiant svarbus kiekvienas siūlas. Jo ilgis, rūšis, atspal- 
vis. Jis norėjo jus išskirti. Jūs to neleidote. Siūlas tarp jūsų yra ilgas, 
storas ir stiprus. 

— Kodėl jam taip svarbu mus išskirti? 

— Kartu jūs stipresni. Juk žinai tai. 

— To neužtenka. — Jis palinko į ją. — Padėk man, kad galė- 
čiau pagelbėti jai. 

— Tu padedi. Ir padėsi. Aš tuo tikiu. 

— Jai beveik nebeliko laiko. 

— Jūs nuėjote toliau, nei manote, todėl būkite atsargūs. Jis 
padarys viską, kad perkirstų tą siūlą. 

Džordanas atsilošė. 

— Jam neišdegs. Yra dar viena priežastis, dėl kurios aš čia. Imu 
svarstyti, ar ir tai nebus audinio dalis. Aš noriu pirkti šį namą. 

Bredas sudejavo it smaugiamas, ir Pitas metė į jį pašaipų 
žvilgsnį. 

— Gal vandens? 

— Ne. Ne. — Bredas atsiduso, gurkštelėjo alaus. — Ne. 

— Šis didis verslininkas mano, kad turėčiau kalbėti užuolan- 
komis, valandą kitą žaisti derybas. Aš nematau prasmės. Nežinau, 
kokie jūsų planai dėl šios vietos, kai viskas baigsis, bet jei norite 
parduoti, aš esu pasiruošęs nupirkti, 

Kodėl jis paprasčiausiai neatkiša jiems tuščio čekio? — pagal- 
vojo sau Bredas. Nepasako sąskaitos numerio, neperduoda namo 
Niujorke dokumentų? 

— Tavo apdairusis draugas turi gerų minčių. — Pritariamai 
linktelėjęs Bredui, Pitas siektelėjo savo bokalą. — Esu sudaręs ne 
vieną biznio sandorį. Man patinka... — Jis klausiamai žvilgtelėjo 
į Roveną. 

— Machinacijos. 

— Taip. Tai smagus užsiėmimas. Ši nuosavybė, tenkinanti 
mūsų poreikius šiuo periodu, yra paklausi. Tokio dydžio ir tipo 
namas su savo istorija, ir dar tokioje vietoje — ją sudaro daugiau 
kaip 25 akrai miškų ir pievų, šešiavietis garažas, baseinas po stogu, 
garinė ir... 

— Sūkurinė vonia, — nusikvatodama užbaigė Rovena. — 
Mums ji labai patinka. 

— Taip. — Pitas pakėlė jos ranką prie lūpų ir pabučiavo. — 
Ką jau kalbėti apie kitas smulkmenas ir privalumus... 

— Prašyčiau. — Nebegalėdamas tylėti, Bredas kilstelėjo ran- 
kas. — Ši vieta — tarytum milžiniškas baltas dramblys. Privalu- 
mai ir istorija — tai viena, tačiau dvidešimt mylių nuo Velio... 

— 18 su puse, — ramiai pataisė Pitas. 

— Siauru vingiuojančiu kalnų keliuku, — tęsė Bredas. — Be 
to, krūvą pinigų kainuos šildymas. Jums pasisektų, jei, rytoj pa- 
skelbus apie pardavimą, kitame dešimtmetyje atsirastų rimtas 
pirkėjas. 

Pitas ištiesė kojas ir sukryžiavo. Džordanas staiga pagalvojo, 
jog tai pirmas kartas, kai mato Pitą tokį atsipalaidavusį nuo jų pa- 
žinties pradžios. 

— Man patiktų dirbti su tavim, — tarė jis Bredui. — Gal 
kada nors pasitaikys tokia galimybė. Tikiu, kad abu turėtume ge- 
rokai pasistengti. 

— Šiuo metu aš siūlau tokią galimybę, — priminė jam Džor- 
danas. 

— Tiesa. — Pitas perkėlė žvilgsnį į Džordaną. 

— Pirmiausia noriu kai ko paklausti. — Rovena patapšnojo 
Pitui per ranką. — Kodėl tu nori šio namo? 

— Aš visada jo norėjau. 

Bredas užvertė akis į dangų. 

— Pasigailėk jo. 

— Klausiau kodėl. 

— Jis... kalbėjosi su manim. Nesupraskite pažodžiui. 

— Ne, — Rovena linktelėjo. — Aš suprantu. Tęsk. 

— Kai buvau vaikas, žiūrėdavau į šią viršūnę ir galvodavau: 
tai mano namas. Jis tik laukia, kad aš užaugčiau. Prisimenu, kaip 
kartą sakiau mamai, jog vieną dieną aš jį nusipirksiu ir ji galės 
stovėti čia, pasaulio viršūnėje. 

Jis gūžtelėjo pečiais. 

— Kai paaugau, atvykdavau čionai, žiūrėdavau į namą ir gal- 

vodavau, kaip vieną dieną įvažiuosiu pro šiuos vartus ir įeisiu pro 
priekines duris. Jis gražus, stiprus, ir nesvarbu, koks kelias skiria 
jį nuo miestelio — jis yra Velio dalis ir dėl jo miestelis tapo toks, 
koks yra. Aš negalėjau padovanoti jo savo motinai. Tad noriu pa- 
dovanoti Danai. Noriu čia kurti su ja gyvenimą, auginti vaikus. 
Noriu žiūrėti nuo viršūnės į Velį ir žinoti, jog esame kažko tvirto, 
tikro ir svarbaus dalis. . 

— Namas tavo. 

Spindesys Pito akyse užgeso. 

— Rovena! 

— Už jo įvertintą vertę, — tęsė ji, grūmodama mylima- 
jam. — Ir nė cento daugiau. 

— Tu sužeidei mane, 2 ghbra. | 

— Neimsi iš jo už teisinę registraciją, sandorio įtvirtinimą, 
sutartį, ar kaip ten. Tu padengsi išlaidas ir sumokėsi už... kaip jie 
ten vadinasi? — pasiteiravo Bredą. 

— Papildomus privalumus. — Bredas nurijo juoką. — Tik- 
riausiai turi galvoje papildomus privalumus. 

— Taip, taip, už juos. — Ji minutėlę pagalvojo. — Regis, tai 
viskas. 

Pitas garsiai atsiduso. 

— Moterys tikras išbandymas vyrui. Gal man tiesiog apjuos- 
ti namą kaspinais ir padovanoti? 

— Jis nepriimtų. — Rovena pasilenkusi pabučiavo surūgusį 
Pitą. — Jis visada buvo jo, — tarė ji. — Tu tai žinai. 

— Tebūnie. — Pitas pabarbeno pirštais sau į koją. — Mudu, — 
tarė jis Džordanui, — aptarsime detales be moteriško zyzimo. 

— Kada tik tau patogu. 

— Sukirskite rankomis. — Rovena kumštelėjo Pitui. — Su- 
kirskite rankomis dėl sandorio, kurį ką tik sudarėme. | 

— Velniai rautų. — Pitas piktai atsistojo ir ištiesė Džordanui 
ranką. — Taip ir padarykim, antraip ji užgrauš mane negyvai. 

Džordanas suspaudė Pito ranką ir pajuto staigų smigtelėjimą. 
Gal tai galia, pagalvojo jis, arba paprasčiausias nusivylimas. Sunku 
pasakyti, kai sudarai sandorį su dievu. 

— Dėkoju. 

— Ir turėtum. Tavo draugas žino, kad galėčiau gauti žymiai 
didesnę kainą nei nustatytoji. 

— Šis rankų paspaudimas teisėtai galioja? 

— Taip. 

— Neapžiūrėjęs nuosavybės pasakyčiau, kad būtum gavęs 
dešimt procentų daugiau. Mažiausiai. 

— Aš manyčiau, penkiolika. — Visą šį laiką atsargiai tylėjęs, 
prabilo Flinas. — Kai dirbi vietiniame laikraštyje, žinai tokius da- 
lykus. Yra toks viešbučių tinklo savininkas — jis bandė nupirkti ir 
paversti namą viešbučiu. Porą kartų yra buvęs arti tikslo, — tęsė 
Flinas. — Bet kažkas vis jam sutrukdydavo. Nepasisekė žmogui. 

Rovena atrėmė jo tylų žvilgsnį ir nusišypsojo. 

 — Ištiesų. Gal norėtum dabar apžiūrėti namą, Džordanai? 

Nespėjus jam prasižioti, Elinas pabaksnojo į į laikrodį. 

— Mums reikia paskubėti. 

— Ką gi. Tada kitą kartą. — Ji spustelėjo Džordanui ran- 
ką. — Turi geriau apžiūrėti jį, pasigrožėti vaizdais nuo terasų, 
balkono, parapeto. 

— Nekantriai lauksiu tos akimirkos. Atsivešiu Daną, ir mes.. 

Jis nutilo ir įsistebeilijo į ją, tokią, kaip ji tada stovėjo. Liek- 
na, tyli, tarytum atsiskyrusi nuo visų. Jis matė moterį, stovinčią 
ant parapeto, spindinčio mėnulio šviesoje, su juodu apsiaustu, 
banguojančiu vėjyje. 

— Tai buvai tu. Tada, prieš daugelį metų, aš mačiau tave. 

— O aš mačiau tave. — Ji labai švelniai palietė jo skruos- 
tą. — Jauną, gražų berniuką, tokį nerimastingą, kupiną minčių. 
Man buvo įdomu, ar prisiminsi mane. 

— Kodėl aš tave mačiau? Kodėl jie nematė? 

— Jiems nereikėjo. 


Jis ne iki galo suprato, ką visa tai reiškė. Rovena daugiau nie- 
ko nepaaiškino. Jam reikia, nusprendė Džordanas, įžengdamas į 
Danos burą, trupučio laiko, kad galėtų surikiuoti savo mintis. Gal 

reikėtų jas užsirašyti, kaip kad padarė su įvykių eiga. Prisės prie 
Danos kompiuterio ir padirbės. 

"Tačiau, kai jis nuėjo į miegamąjį, išgirdo vonioje tekant van- 
denį. Matyt, mintys klajoja kažkur kitur, jei nė nepastebėjo jos 
automobilio. Jis kyštelėjo galvą į vonią norėdamas pranešti, jog 
atėjo. 

Jos klyksmas būtų galėjęs sugriauti plytų sieną, kai jis ati- 
traukė dušo užuolaidą. 

Vieną ranką prispaudusi prie širdies, kita laikydama varvan- 
čius plaukus, Dana gaudė orą. 

— Trūksta tik girgždančios smuiko melodijos, ir tavo darbas 
būtų baigtas. 

— Ei, aš juk nedėviu apsiausto ir nelaikau peilio rankose. Tik 
norėjau pasakyti, kad aš čia, kad neišsigąstum, kai išlįsi iš vonios, 

— Aišku, geriau išgąsdinti mane, kai aš šlapia, nuoga ir be- 
jėgė. 

Jis papūtė lūpas. Ji tokia graži šlapia ir nuoga. 

— Bejėgė? 

— Na, gerai, galbūt ne bejėgė. — Ji sugriebė jam už marški- 
nių. — Lipk čionai, šaunuoli. 

— Labai viliojantis pasiūlymas, bet man reikia su tavim pasi- 
kalbėti. Paskui turime važiuoti pas liną. 

— Pokalbiai vėliau, karštas garuojantis seksas dabar. 

— Tikrai labai sunkų dėl to ginčytis. — Jis nusispyrė batus. 

Ji luktelėjo, kol jis nusirengęs įlipo, tada padavė jam muilą. 

— Nuplausi nugarą? 

— Galiu pradėti ir nuo to. 

— Mm. Aš tuoj būsiu... slidi ir... glotni ir... Tai ne nugara. 

Jis muilino jai užpakaliuką. 

—Jis tavo dalis, tad priklauso tam pačiam sąrašui. — Džor- 
danas palenkė galvą ir švelniai krimstelėjo į petį. — Tavo kūnas 
neįtikėtinas. Ar esu tai sakęs? 

— Gal kartą ar du, bet nieko tokio, jei pasikartosi. — Ji 
atlošė galvą, kai jo rankos nuslydo aukštyn ir apsistojo ties krūti- 
ne. — Kad ir šioje vietoje. 

"— Surizikuosiu. — Jis atsuko ją į save. — Aš myliu tave. — 
Ir įsisiurbė į lūpas. — Aš taip tave myliu. 

Sudejavusi iš džiaugsmo ir malonumo, ji apkabino jo kaklą 
ir ištirpo glėbyje. 

Vanduo liejosi ant jų kūnų, garo kamuoliai kilo į viršų. 
Kūnas lietėsi į kūną, muiluotos rankos erzino ir jaudino. Lūpos 
trynėsi, glamonėjos, darėsi vis reiklesnės, godesnės. 

Jos širdis buvo tokia pilna meilės, kad, rodės, tuoj sprogs ir 
sudrebins kambarį. 

— Viskas kitaip. — Ji bučiavo jo lūpas, kaklą, pečius. — Da- 
bar viskas kitaip, kai žinau, jog myli mane. — Ji panėrė rankas į jo 
plaukus ir truputėlį atitraukė jo veidą nuo savęs. — Viskas kitaip, 
kai galiu pasakyti, jog myliu tave. 

— Tuomet visada viskas bus kitaip, nes aš nesiliausiu. 

Jų lūpos vėl susitiko. 

Taip, šį kartą tikrai buvo kitaip. Kiekvienas prisilietimas, 
skonis, kvapas buvo nuspalvintas priklausomumo. Jis kilstelėjo jos 
klubus ir įslydo į ją. Dana pajuto tūkstančius malonių adatėlių. 

Jis jos dabar. O ji jo. Ji stipriai prigludo prie jo ir atsidavė jo 
ritmui. 


Skendėdamas jausmų ir pojūčių jūroje, jis matė tik ją. Tam- 
sias akis, ilgus plaukus, stiprią burną ir vandenį, srūvantį jos veidu 
it ašaros. Ji laikė jį, jo kūną ir širdį. Visada laikė, suvokė jis. Jis 
pajuto ją sudrebant, išgirdo trūkčiojantį kvėpavimą, tada jos akys 
apsitraukė migla ir ji baigė. Jis vėl prigludo prie jos lūpų ir atidavė 
jai save visą. - 

Paskui jie ilgai stovėjo laikydami vienas kitą glėbyje. 

— Kaip gera, Džordanai. Nepaprastai. 

— Taip. 

Nors vanduo jau šąla. Jaučiuosi aptingusi ir mieguista. 
Norėčiau įsirangyti į lovą šalia tavęs užuot važiavus pas Fliną. 

— Jei esi labai pavargusi... 

— Ne dėl to. Aš tik noriu pasivartyti lovoje su tavimi. 

Jis stumtelėjo ją nuo savęs. 

— Dėl to irgi negaliu ginčytis. 

— Bet mes apsirengsime ir važiuosime pas Fliną, nes vartytis 
lovoje būtų neteisinga. — Ji lengvai pabučiavo jį. — Vaje, vanduo 
jau visai šaltas. 

Jis ištiesė ranką jai už nugaros ir užsuko čiaupą. 

— Galime nueiti, truputį pabūti ir grįžti namo. 

— Gerai sugalvojai. — Ji išlipo ant grindų, apsisupo rank- 
šluosčiu. — Tai kokią paslaptingą misiją šiandien vykdei? — Pasi- 
griebė antrą rankšluostį. 

Jis ištiesė ranką manydamas, kad tai jam, tačiau Dana ėmė 
šluostytis kojas. Jis papurtė galvą ir pasiėmė kitą rankšluostį. 

— Apie tai pasikalbėsime vėliau. 

— Kuo blogai dabar? 

— Juk mes vonioje. Netinkama vieta. 

— Tai kvaila. Mes ir anksčiau kalbėdavomės nuogi. Kur bu- 
vai ir kodėl tau prireikė Bredo ir Flino? Žinau, kad jie buvo kartu 
su tavimi. Aš irgi kai ką žinau. 

Dana pasiėmė kūno kremo buteliuką ir išspaudė truputį sau 
į delną. 

— Vėliau. Tau pariks tai išgirsti tinkamesnėje vietoje. 

— Matai, dabar tu varai mane iš proto. — Ji ėmė teptis kre- 
mu. — Ir man kyla noras gręžti tave. Tavęs nebuvo gana ilgai. Kur 
buvai? Ką darei? 

— Buvome striptizo klube, gėrėme pigų alkoholį, o moterys 
su dirbtinėmis krūtimis raitėsi aplink ilgus blizgančius stulpus. 

— Tikiesi, kad supyksiu ir paliksiu tave ramybėje. Ne- 
išdegs. — Ji nusitraukė nuo galvos rankšluostį ir ėmė pirštais 
šukuotis plaukus. — Aš asmeniškai neturiu nieko prieš vyrukus, 
kurie eina į striptizo klubus ir kvailioja. Todėl gali sakyti tiesą. 

— Puiku. Tada čia ir dabar. — Jis pakėlė nuo grindų savo 
kelnes, pasirausė kišenėje, ištraukė dėžutę ir ištiesė jai, nykščiu ati- 
darydamas dangtelį. 

— O jergutėliau, — išspaudė Dana ir susileido ant klozeto 
dangčio. | 

— Taip, labai romantiška. Tau nepatinka? 

Ji sunkiai nurijo seiles. 

— Priklauso. 

— Nuo ko? — Džordanas susiraukė ir atsuko dėžutę į save. 
Žiedas puikus, nusprendė, bet su tomis moterimis niekad neži- 
nai... — Pamaniau, kad šis tau patiks labiau nei įprastas deiman- 
tas. Bet jei nori tradicinio, aš pakeisiu. 

Ji suvirpėjo, nors nejautė šalčio. Priešingai. 

— Tada tai būtų sužadėtuvių žiedas. 

— O kas tai, velniai rautų? Gal atsistotum? Taip pirštis kaž- 
kaip keista. 

— Atsiprašau. — Ji pašoko. — Nesupratau, ką tai reiškia. 

— Tai reiškia: tekėk už manęs, Dana. — Jis nusibraukė nuo 
kaktos varvančią plaukų sruogą. — Tai reiškia, kad myliu tave ir 
noriu praleisti savo gyvenimą su tavimi. Noriu turėti vaikų su ta- 
vimi ir kartu pasenti. 

Ji manė, kad jos širdis buvo pilna, bet, pasirodė, ne. Joje dar 
buvo vietos, daug vietos jam. 

— Ką gi, dabar viskas aišku. Nuostabus žiedas. Pats gražiau- 
sias. Tu klydai tik dėl vieno dalyko. 

— Dėl ko? 

— Man nerūpi nei laikas, nei vieta, Džordanai. — Ji plačiai 
nusišypsojo jam. — Visiškai nerūpi. Tiesą sakant, jei tu užmau- 
tum jį ant mano piršto, norėčiau, kad tai būtų vienintelis dalykas 
ant mano kūno — nors trumpam. — Ji ištiesė ranką ir atsidu- 
so. — Labai norėčiau nešioti šį žiedą. Norėčiau ištekėti už tavęs, 
kaip ir viso kito, ką išvardijai. 

Jis išėmė žiedą, padėjo dėžutę į šoną, tada paėmė jos ranką. 

— Tai dar viena mūsų pradžia. 

— Nekantriai laukiu kitų. 

Jis užmovė jai žiedą. Pirštu pasklido maloni šiluma. 

— Jis nuostabus. Ir dydis tinkamas. 

— Tikrai? Nė vienas nežinojome tavojo dydžio, tad mums 
pasisekė. — Jis pavartė jos ranką, pasigrožėjo spindinčia aki- 
mi. — Tau tinka. 

Ji pasistiebė ir pabučiavo jį. 

— Tu pilnas netikėtumų. 

— Tai jau tikrai. Galiu pateikti tau dar vieną. Aš nusipir- 
kau — tiksliau, perku — Karžygio Viršūnę. 

Dana lėtai sumirksėjo. 

— Atsiprašau. Pasigirdo, jog sakei, kad perki Viršūnę. 

— Taip ir yra. Noriu, kad gyventume ten. Noriu, kad ten 
kurtume šeimą. 

— Tu... — Nors keliai linko, ji nutarė nepasiduoti ir nesi- 
sėsti. — Tu negrįši į Niujorką? 

— Žinoma kad ne. — Jis suglumo. — Kaip, po galais, galė- 
čiau vesti tave ir išvykti į Niujorką, kai tu liktum Velyje? Dana. 

— Pamaniau... Tu ten gyveni. 

Jis suėmė ją už smakro nežinodamas, pykti ar nusijuokti. 

— Manai, kad prašyčiau tavęs persikelti į Niujorką, mesti dar 
dorai nepradėtą verslą? Aš ir neketinau ten grįžti, bet jei būčiau 
ketinęs, tai būtų viską pakeitę. 

— Nesiruošei grįžti? 

— Ne. Buvo laikas, kai turėjau išvykti. Dabar atėjo laikas su- 
grįžti. Aš turiu būti čia. Su tavimi. 

— Aš būčiau važiavusi su tavimi, — išspaudė Dana. — No- 
riu taškų už tai. 

— Mes niekur nevažiuosime. Jei tau nepatinka Viršūnė, 
tada... 

— Tu tik bandai atsiimti taškus. — Dana nusijuokė ir puolė 
jam į glėbį. — Juk žinai, kad patinka. Dieve, tai fantastiška. Nepa- 
kartojama. Bet prašau, pasakyk, kad tai paskutinis siurprizas. Nes 
mano galva tuoj nulėks nuo pečių. 

— Šiam kartui tiek. 

— Apsirenkime ir važiuokime pas Fliną. — Ji kilstelėjo ran- 
ką grožėdamasi žiedu. — Nekantrauju visiems papasakoti. 

— Flinas ir Bredas jau žino. 

— Vyrai. — Ji paniekinamai mostelėjo eidama į miegamą- 
jį. — Jie nieko neišmano. Palauk, kol šį žiedą pamatys Melori su 
Zoja! Reikia susirasti tinkamą apdarą, kad paryškinčiau jį. 

— Man patinka tas, kurį dabar vilki. 

Ji metė žvilgsnį per petį atidarydama spintos duris. 

— Matai? Vyrai nieko neišmano. 

Aštuonioliktas skyrius 


2 


ai Mojus įtempė Fliną į namus, jie išgirdo šaižų klyks- | 
Kri Mojus iššiepė dantis, Flinas sušnarpštė, ir jiedu pa- 
sileido į virtuvę pasiruošę išvysti kraują. 
Kambario vidury stovėjo Melori ir juokėsi it išprotėjusi. 
— Kur jis? Ką padarė? Kalės vaikas! 


— Kas? — Melori pasiruošė atremti Mojaus šuolį, bet 
nebuvo pasirengusi, kad Elinas griebs ją į glėbį ir pakels aukš- 
tyn. — Kas? 

-— Tu rėkei. 

— Ach. Mojau, nulipk. Flinai, paleisk mane. Man viskas 
gerai. — Išskyrus tai, kad buvo išraudusi dėl sutrikimo ir bandė 


užgniaužti kikenimą. — Maniau, kad aš viena. 

Elinas neteko žado. Jis beveik numetė Melori ant grindų, nes 
rankos ėmė išdavikiškai virpėti. 

—— Tai kai manaisi esanti viena, stovi virtuvėje ir klykauji? 

—- Paprastai taip nedarau. Bet pažiūrėk! Tik pažiūrėk. — Ji 
pašoko ir padarė gražų piruetą. 

Nieko nesupratęs, linas pamėgino dar kartą. 

— Supratai, kad nori įgyvendinti vaikystės svajonę ir tapti 
scenos ir ekrano šokių žvaigžde? 

— Ne! — Ji juokdamasi apsuko Fliną ratu, ir Mojus neišken- 
tęs vėl pašoko. — Žiūrėk. Mes turime grindis. Puikias, nuostabias 
medines grindis. 

Ji sušoko, Flino nuomone, kažką panašaus į klumpakojį. 

— Taip, girdžiu, kaukši kaip medis. 

— Daugiau jokių bjaurių linoleumų. Ir pažiūrėk į tai! — Ji 
išsmuko iš jo glėbio ir pribėgusi prigludo prie naujo šaldytuvo — 
taip aistringai, kaip moteris, sveikinanti iš karo grįžusį mylimą- 
jį. — Argi jis ne nuostabus? Pažiūrėk, kaip tinka prie jos. 

Flinas nusekė ją akimis prie viryklės. 

— Kaip gražu. — Ji beveik murkė. — Viskas blizga, švaru. 
Ir viskas veikia! Nekantrauju ką nors pagaminti. Įėjau, pamačiau 
visa tai ir neišlaikiusi klyktelėjau. Jie išklojo grindis ir atvežė visą 
įrangą. Matai naująją mikrobangę? 

— Labai seksuali. 

— Tikrai. — Ji vėl pradėjo šokti, šį kartą rumbą. — Ir dar 
mes turime naujas spinteles su dailiomis stiklo durelėmis. Sudė- 
siu į jas gražiausius indus, blizgančias taures. Tai virtuvė. Tikra 
virtuvė. 

Pamažu jis ėmė suprasti jos džiūgavimą. Ji perėjo iš rumbos 
į... jis nežinojo į ką. Bet atrodė ji labai viliojamai. 

— O kas čia buvo anksčiau? 

— Tam, kas čia buvo, nėra pavadinimo. Aš tokia laiminga. 
Ir tokia dėkinga. Tu nuostabiausias vyras pasaulyje. — Ji suėmė jo 
veidą į delnus ir pabučiavo. — O aš pabaisa. 

— Kodėl? Klausiu ne apie tą „aš nuostabiausias“ dalį. Kodėl 
tu pabaisa? 

— Nes nesutikau persikelti pas tave, kol nepadarei šito. 
Tai buvo tarsi mainai. Atnaujink virtuvę, ir aš gyvensiu su ta- 
vim — buvo savanaudiška. Bet suveikė, — pridūrė ji, apiberdama 
jo veidą bučiniais. — Tu darai tai dėl manęs. Žinau, sakiau, kad 
nepersikelsiu, kol viskas nebus baigta, ir šaipiausi iš lempų miega- 
inajame. 

— Kad jos netiktų apšviesti nė urvui, kur gyvena šikšnospar- 
niai ir akli vorai. 

— Na taip. Ar atleisi man? 

— Gerai. 

— Žinau, jog ne viskas užbaigta. Trūksta stalviršių, dar šio 
to, bet daugiau nebenoriu laukti. Persikelsiu rytoj, ir mes galėsime 
oficialiai pradėti gyventi kartu. 

— Aš nenoriu kartu gyventi. 

Melori veidas ištįso. 

— Ką? 

— Atleisk, Mel. — Jis atsiprašydamas spustelėjo jos pe- 
čius. — Aš nenoriu kartu gyventi. 

— Bet... bet tu prašei mane persikelti pas tave. Keletą kartų. 

— Supranti, — numykė jis. — Aš persigalvojau. 

— Tu — tu persigalvoja?? 

— Taip. — Jis lyg niekur nieko atidarė šaldytuvą. — Oho. 
Kiek vietos. Ir viskas spindi. 

Ji tylėdama spoksojo į jį. Jos širdis nusirito į kulnus, o kojos 
nebenorėjo šokti. 

— Nesuprantu. Nesuprantu, kaip gali apsigalvoti dėl tokio 
dalyko — per minutę. 

— Ir aš nesuprantu. Tiesą sakant, aš ne apsigalvojau, tik su- 
vokiau, kad ne to noriu. 

— Tu suvokei, kad nenori manęs. — Jos balse buvo tiek nuo- 
stabos, pykčio ir skausmo, kad ji vos galėjo ištarti žodį. Todėl tik 
žengė į priekį ir smarkiai stumtelėjo jį. — Ką gi, puiku. 

— Aš nesakiau, kad nenoriu tavęs. Sakiau, kad nenoriu kartų 
gyventi. 

— Gali turėtis šią virtuvę ir susikišti ją... Jei nesugebi pa- 
laikyti įpareigojančių santykių, aš nenoriu turėti su tavimi nieko 
bendra. : 

— Na štai, mes kalbame apie tą patį. Įpareigojančius san- 
tykius, dviejų suaugusių žmonių ryšį. — Jis išsitraukė iš kišenės 
dėžutę ir atidarė ją. — Ar tokio patvirtinimo tau pakaks? 

“Ji išsižiojo, ir linas pagalvojo, jog nėra matęs jos gražesnės 
nei šią minutę, kai ji apstulbusi spokso į žiedą su deimantu. 

— Pasielkime kaip du suaugę žmonės, Melori. Susituokime. 

— Tu nori vesti mane? 

— Taip. Klausyk, aš žinau savo tekstą. — Jis kreivai šyptelėjo 
jai. — Atrodai truputį pablyškusi. Priimsiu tai kaip gerą ženklą. 
Juvelyras sakė, jog tai klasika, ir Bredas patvirtino. — Flinas išėmė 
žiedą iš dėžutės. — Grynuolis, puikiai išpjautas ir taip toliau ir 
panašiai. Tau juk patinka klasika, taip? 

Gumulas gerklėje neleido jai kalbėti, tačiau ji privertė jį pa- 
sislinkti. 

— Taip. 


— Matai, tu irgi žinai savo tekstą. 


Jis paėmė jos suglebusią 
ranką ir užmovė žiedą nespėjus jai prasižioti. — Tinka. Maniau, 
netiks, tavo tokie ploni pirštai, bet, regis, taisyti nereikės. 

Auksas maloniai pakuteno odą. Taip, tinka, svajingai pagal- 
vojo ji: Tarytum būtų jai darytas. 

— Jis nuostabus. Nepaprastai. 

— Dabar galėtum pasakyti „taip“. 

Ji atplėšė akis nuo žiedo ir įsmeigė į jį. 

— Gyvenimas su tavimi — tai tarsi pasivažinėjimas ratuki- 
nėmis pačiūžomis. Aš bijodavau važinėtis jomis, nes niekada ne- 
žinai, kur jos pasisuks, ar laiku sustos. Bet daugiau nebebijau. 

— Sakyk „taip“. Aš atsikratysiu tų lempų. 

Kūkčiodama ir kartu juokdamasi ji puolė jam į glėbį. 

— Taip. Žinai, kad taip, net jei tos lempos ir bjaurios. 

— Aš myliu tave. 

— Aš irgi tave myliu. — Neatplėšdama skruosto nuo jo vei- 
do, ji kilstelėjo ranką grožėdamasi spindinčiu deimantu. 


Kaip gali būti, kad tas pats vyras, kuris nupirko tokį nuo- 
stabų žiedą, yra nupirkęs tokias bjaurias lempas? 

— Flinas Henesis turi daug pusių. 

— Man pasisekė. — Ji išgirdo atsidarant lauko duris ir su- 
skubo kartu su Mojumi. — Jos ateina. Turiu pasirodyti. — Ji pa- 
sisuko eiti, tada vėl atsisuko ir pabučiavo Fliną. — Turiu kai kam 
pasirodyti. | 

Ir nuskubėjo į svetainę, kur tą akimirką pasirodė Dana su 
Zoja. 

— Kas čia vyksta? — pasiteiravo Zoja. 

— Turiu parodyti jums abiem iš karto. Aš turiu jums stulbi- 
nančią naujieną, — tarė Dana. 

— Kad ir kokia ji būtų, manoji svarbesnė. Aš turiu naujienų 
jums. 

Zoja įsispraudė tarp jų. 

— Varge, kuri nors ką nors pasakykite, kol aš dar nesprogau. 

— Aš pirma, — vienu metu ištarė Dana ir Melori, tada abi 
ištiesė kairiąsias rankas. 

Pasigirdo aikčiojimai ir nesuprantamų žodžių kakofonija. 
Bent jau nesuprantamų trims vyrams ir berniukui, žiūrintiems į 
visa tai. 

Saimonas stebėjo, kaip jo mama ir dvi jos draugės šokinėja 
ir cypauja it mergaitės mokyklos žaidimų aikštelėje. Jis suraukė 
kaktą ir pažiūrėjo į Bredą. 

— Kodėl jos taip daro? 

— Tai viena iš gyvenimo paslapčių, vaike. 

— Mergos kvailos. — Jis pasišaukė šunį, kuris bandė aklai 
dalyvauti moteriškoje ekstazėje, ir ėmė grumtis su juo. 

Elinas atsigręžė į Džordaną. 

— Alaus? — pasiūlė jis. 

— Alaus, — sutiko Džordanas, siekdamas kuo greičiau pa- 
bėgti iš šio pamišimo į saugią virtuvę. 

— Negaliu patikėti! — Zoja sugriebė Danos ir Melori rankas 
ir pasistiebė ant pirštų galiukų. — Susižadėję! Abi susižadėjusios. 
Tuo pačiu metu. Tai stebuklas. Žiedai. Tokie nuostabūs. O, var- 
ge! — Ji pasirausė kišenėje nosinės. 

—- Šš, mama, valdykis. 

Zoja pasiuntė sūnui įspėjamą žvilgsnį. 

— Aš tau duosiu „valdykis“. 

Jis suprunkštė ir nusirito grindimis su džiūgaujančiu Mojumi. 

— Ką valgysim, picą, ar ką? 

— Gal nueik į virtuvę ir paklausk Fliną. Mandagiai, — pri- 
dūrė ji, kai šis pašoko. 

— Turiu parodyti jums virtuvę, — prisiminė Melori. — Bet 
pirmiausia. — Ji sugriebė Danos ranką ir vėl ėmė grožėtis rubi- 
nu. — Nepaprastai gražus. Tobulai tinka tau. 

— Kaip ir Džordanas. Palaukit, kol papasakosiu, kaip jis 
man pasipiršo. 

— Mano situacija buvo įdomesnė, — pareiškė Melori. 

— Tu buvai nuoga? 

— Ne. 

Dana palaižė pirštą ir užrašė ore įsivaizduojamą rezultatą. 

— Aš laimėjau. 

— Mama! — pašaukė Saimonas iš tarpdurio. — Vyrukai 
sako, kad jei norite picos, turite pasakyti, kokios, nes kitaip valgy- 
site tai, ką gausite. 

— Žinot ką. — Zoja apkabino drauges. — Kai šalia nebus 
įkyrių vyrų, jūs papasakosite man ir viena kitai visas smulkmenas. 
Rytoj rytą surengsime „Malonume“ nedidelę šventę. 

— Tinka, — pritarė Dana. — Aš mirštu iš bado ir nenoriu, 
kad mano picą sugadintų grybai ir svogūnai. 


*x*xX 


Po valandos Dana dorojo jau trečią gabalą. Paskui išsitiesė 
ant grindų šalia Saimono ir Mojaus ir sunkiai atsiduso. 

— Uuch. 

— Tada, — pradėjo linas, — pakalbėkime apie rakto pa- 
ieškas. 

— Saimonai, gal pasiimk knygą ir eik į viršų. Ar nieko 
prieš? — paklausė Zoja Fliną. 

— Žinoma, ne. Jis žino, kur eiti. 

— Gali pasiimti Mojų. Pašauksiu, kai bus laikas namo. 

— Kodėl mes negalime būti čia, kai jūs kalbatės apie stebuk- 
lingus dalykus? 

— Iš kur tai ištraukei? — piktai pasiteiravo Zoja. — Saimo- 
nai, tu ką, paslapčia klausaisi? 

— Na jau, mama. — Jis įsižeidęs iš paniūrų dėbtelėjo į 
ją. — Man nereikia slankioti aplinkui, aš tiesiog turiu ausis. — Jis 
suėmė jas pirštais ir pajudino. — Žiūrėk! Net dvi. 

— Pasikalbėsime apie tavo ausis vėliau. Į viršų, į tą baisų 
kalėjimą su televizoriumi ir šuniu. Rytoj galėsi parašyti skundą 
kongresmenams. 

— Ojetau. — Nors jo lūpos krūpčiojo iš juoko, jis dėl vaizdo 
pavartė akis. Staiga jos išsiplėtė ir įsmigo į vieną daiktą, kurį Bre- 
das laikė rankoje. — Kad tave kur! „Smaksai“. 

— Gal nori pasiskolinti? 

— Tikrai? „Smaksus“? Jėga, išspardysiu jiems ši... — jis sku- 
biai nurijo žodį, kuris tikrai labai nepatiktų jo mamai. — Jėga, — 
pakartojo jis. — Ačiū. 

— Prašom. Tad kai susiremsime kaip vyras su vyru ir aš tave 
sutrinsiu, negalėsi skųstis, kad turi mažai praktikos. 

— Taip, aišku, gerai. — Saimonas paėmė vaizdo diską. — 
Viršūnė. Ačiū. 

Jis pašoko, susirinko knygas ir šūktelėjo Mojų. 

Zoja susidėjo rankas ant kelių. 

— Tu labai mielas. 

— Jis taip nemanys, kai sutrinsiu jį kitam žaidime. 

— Nenoriu, kad jaustum pareigą. 

— Nejaučiu, — šaltai ir tvirtai nutraukė ją Bredas, tada tyčia 
nukreipė dėmesį į Daną. — Gal pradėkim? 

— Taip, kiek tai įmanoma iš gulimos padėties. Kaip jau sa- 
kiau, Džordanas surašė įvykių seką. 

— Jis davė man kopiją, — įsiterpė Melori. — O aš padariau 
kopijas visiems kitiems. Atnešiu jas. 

— Ji nepaprasta, ar ne? — pastebėjo Dana, kai Melori iš- 
ėjo. — Mūsų Barbė Devyndarbė. Kadangi Mel jau perskaitė, o jūs 
tai padarysit, aš tik pridursiu, kad Džordano užrašai sistemingai 
ir glaudžiai iliustruoja įvykius. Labai naudinga atsigręžti atgal ir 
pažiūrėti, kaip viskas rutuliojosi iki šio taško. Melori, Zoja ir aš 
gavome kvietimus į Karžygio Viršūnę, ten ir susipažinome. 'To- 

liau mūsų pirmasis kontraktas su Rovena ir Pitu, išklausius Stiklo 
Dukterų istoriją. Nors mes nežinojome, kad jos taip vadinamos, 
kol neįsikišo Flinas. 

— Tokiu būdu Flinas susipažino su Melori ir tapo žygio 
dalimi, — tęsė Džordanas. — Be to, kiekviena iš jūsų buvote 
kryžkelėje — dėl darbo. 

— Mes turėjome problemų, susijusių su darbu, — pataisė jį 
Zoja. — Tie dvidešimt penki tūkstančiai dolerių už tai, kad su- 
rastume raktus — kuriais nė viena iš pradžių netikėjome — buvo 
paskutinis lašas, sugundęs mus tą vakarą. 

— Ir ne tik tai. — Melori sugrįžo ir išdalijo didelius vokus 
su tvarkingai užrašytais vardais. — Finansinė paskata buvo svarbi, 
taip. Bet mes buvome sutrikusios, nusivylusios ir nežinojome, ką 
daryti toliau. Ir tai mus suvienijo labiausiai. Džordanas tai labai 
aiškiai pajuto ir užfiksavo užrašuose. 

— Paskui ūgliai plėtėsi, — perėmė pasakojimą Dana. — Jie 
užkabino Džordaną ir Bredą, prijungė juos prie mūsų, prie Rove- 
nos su Pitu, prie tų dukterų, prie žygio. Manau, tai labai svarbu. 
Visi mes turime savo vaidmenis ir visi esame svarbūs. 

— Toliau Keinas. — Melori išsitraukė iš voko savąją kopi- 
ją. — Tavasis apibūdinimas, Džordanai, labai baisus, bet labai 
tikslus. Tarsi būtum jį matęs mano akimis. 

— Užteko to, kad pamačiau savosiomis. Manau, reikėtų 
žiūrėti į jį ne tik kaip į monstrą ar priešą. Jis yra dar vienas žygio 
elementas. 

— Sutinku, — linktelėjo Bredas. — Jis toks pat svarbus kaip 
ir mes visi. Manau, kad galiausiai neužteks tik pergudrauti jį, kaip 
padarė Melori, ar pakreipti žaidimą mūsų naudai, kaip iki šiol 
darė Dana. Jį teks sunaikinti. 

— Kaip tu ketini sunaikinti dievą? — pasiteiravo Zoja. 

— Nežinau, bet, manau, kai tiki, viskas įmanoma. 

— Galbūt. Bet šiuo metu man svarbiau rasti raktą. — Dana 
atsisėdo. — Man liko tik keletas dienų. O žinau tiek, kiek žinau. 
Raktą privalau surasti pati, nors Džordanas labai svarbus ieškant 

jo. Keinas bandė mus išskirti — ne todėl, kad jis nenori, jog mes 
ilgai ir laimingai gyventume. Tačiau jo pastangos davė atvirkštinį 
rezultatą. Jis neapsidžiaugs tuo. 

Ji ištiesė ranką į picą ir nukrapštė gabaliuką raudonojo pipiro. 

— Jis suklydo, kad rodė man praeitį. Tą žingsnį turėjau ženg- 
ti pati, bet gal būčiau nežengusi, bent jau ne taip ryžtingai, jei jis 
nebūtų nukėlęs manęs į praeitį. Praeitis, dabartis, ateitis. Išsiaiški- 
nau ir priėmiau praeitį, susitaikiau su dabartimi ir... 

Ji iškėlė ranką su žiedu. 2 

— Laukiu ateities. Tai labai svarbu. Ne tik man asmeniškai, 
bet ir tam, ką turiu padaryti. Viena iš konstantų šiuose trijuose 
laiko rėmuose yra Džordanas. 


— Ačiū, Ilgše. 
— Nesipūsk. Tai tik lemtis. Jei perskaitytumėt Džordano už- 
rašus... — Ji ištraukė iš Melori rankos kopiją. — Pajustumėt, netgi 


pamatytumėt, net jei ir nedalyvavote kai kuriuose iš tų įvykių, 
Vaizdas yra aiškus. Štai — tas mėlynas rūkas, kuriuo tu apgaubei 
„Malonumą“. Kaulus stingdantis šaltis, keista šviesa, spalvos. Jau- 
ti, kaip visa tai slenka per tavo odą. 

— Rašytojo vaizduotė, — tarė Džordanas. 

— Taip, ir tu velniškai gerai ja naudojiesi. 

— Atsiprašau? 

Truputį susierzinusi, kad ją pertraukė, Dana pakėlė akis ir 
pamatė jo įdėmų žvilgsnį, kuris privertė ją parausti. 

— Pasakiau, kad gerai. Kas yra? 

— Taigi... viskam yra pirmas kartas. Man reikia dar išger- 
ti, — tarė jis ir išėjo iš kambario. 

Dana pasimuistė, paskui atsiduso. 

— Pertrauka, — paskelbė ji ir nusekė paskui Džordaną į 
virtuvę. 

— Kas yra? 

Jis išsitraukė iš šaldytuvo sodos gėrimą. 

— Nieko. — Atidaręs butelį, gūžtelėjo pečiais. — Tu nieka- 
da — nuo tada, kai išvykau į Niujorką — niekada nepasakei gero 
žodžio apie mano darbą. 

— Aš pykau ant tavęs. 

— Taip, suprantu. — Jis užsivertė butelį, atsigėrė, tada vėl 
nuleido. Tiesa, pagalvojo jis. Nesvarbu, kaip tai apnuogins jį, tarp 
jų turi būti tiesa. 

— Matai, Dana, man tai buvo svarbu. Man nėra svarbesnės 
nuomonės už tavo. Todėl man buvo svarbu, ką tu galvoji apie 
mano knygas. 

— Tai tu nori žinoti, ką manau apie tavo kūrybą? Sąžiningai? 

— Taip, būkime atviri. 

— Ką gi, nupirkai man tokį nuostabų žiedą, tad manau, 
nusipelnei to. — Ji paėmė iš jo sodos gėrimą, atsigėrė ir grąžino 
butelį. — Tu turi nepakartojamą talentą. Tai dovana, ir akivaizdu, 
kad tausoji ir brangini ją. Kiekvieną kartą skaitydama tavo knygą 
negalėdavau atsistebėti tavo polėkiu, įžvalgumu ir kalbos subtilybė- 
mis. Netgi kai nekenčiau tavęs, Džordanai, aš didžiavausi tavimi. 

— Tu tik paklausyk... — išspaudė jis. 

— Aš neatsiprašinėju, kad anksčiau kritikuodavau tave. Gal- 
būt tai privertė tave dirbti dar sunkiau. 

Jis neišlaikęs šyptelėjo jai. 

— Galbūt. 

— Ar dabar gerai? 

— Žymiai geriau nei gerai. 

— Tada grįžkime, nes aš dar nebaigiau. Ir man labai įdomu, 
ką tu manai apie tai, ką ketinu pasakyti. 

Ji grįžo į svetainę ir įsitaisė ant grindų. 

— Gerai, — tarė ji garsiau, kad pergalėtų jų balsus. — Per- 
trauka baigta. Aš norėjau pasakyti tai, kad, nors Džordanas ir 
labai talentingas rašytojas, šie užrašai nėra vien rašytojo išmonė. 
Tai daugiau įvykių serija, įdomiai supinta į istoriją. Kai skaitai ją, 
pradedi matyti, kaip dažnai jis susijęs su tais įvykiais arba vienu ar 
kitu iš mūsų. Tiesą sakant, jis pirmasis iš mūsų prieš daugelį metrų 
pajuto — ar pamatė — kažką antžemiško Viršūnėje. Kartą manė 
matęs ten vaiduoklį. 

Ji stabtelėjo ir smalsiai sužiuro į Melori, kuri skubiai čiupo už 
pieštuko ir pradėjo žymėti apkalbamus skyrius Flino kopijoje. 

— Džordanas buvo pirmasis, kuris pamatė ir įsigijo vieną iš 
Rovenos paveikslų, — tęsė Dana. — Flinas yra mano brolis, Bre- 
das — draugas, bet Džordanas, buvęs man kaip brolis ir draugas, 
tapo mano mylimuoju. 

— Jis sužeidė tau širdį. — Melori kruopščiai žymėjo žodžius 
ryškiai geltona spalva. — Sužlugdė viltis. Atleisk, — tarė ji Džor- 
danui, — bet tame yra labai stipri magija. 

— Ir būtent Džordano kraują praliejo Keinas. — Dana link- 
telėjo Melori ir nusišypsojo. — Jis paliko namus — netekęs moti- 
nos, vienišas, jaunas — ir išėjo į pasaulį. Dabar sugrįžo, — užbaigė 
ji įsmeigdama akis į Džordaną, — kad viską užbaigtų. 

— Tu manai, kad aš turiu raktą. — Džordanas priblokštas 
atsilošė. — Suprantu logiką, Dana, ir tradicinius elementus, bet 
kur? Kaip? Kada? 

— Aš negaliu visko žinoti. Bet tai būtų logiška. Viskas atitin- 
ka. Tik man reikia apčiuopti. Ir išsiaiškinti apie tas dievaites — ei- 
nančią ir laukiančią. Kur eina? Ko laukia? Kaip ir dėl vaizdo, kurį 
mačiau, kai bandžiau pasinerti į transą. 

Kažkokia mintis šmėstelėjo jo galvoje, bet dingo jai ištarus 
paskutinį sakinį. 

— Kai bandei ką? 

— Tai buvo eksperimentas. Tarytum meditacija. Išsemi savo 
protą, išsikuopi visas mintis ir žiūri, kokie vaizdiniai formuojasi. 
Aš mačiau raktą, plūduriuojantį melsvai žaliame lauke. Tikriausiai 
tai buvo mano siena mūsų centre, nes į ją tada spoksojau. Jis buvo 
toks realus, kad, rodės, ištiesiu ranką ir apčiuopsiu. Bet negalėjau. 

Ji mintimis sugrįžo į tą akimirką. 

— Tada laukas pasikeitė. Jame atsirado juodos ir baltos lini- 
jos. Ir aš išgirdau balsus. 

— Girdėjai balsus? — nustebo Bredas. 

— Ne visai taip. Bet girdėjau žodžius. Palaukite, tuoj prisi- 
minsiu. „Ji vaikšto naktį, ir toji naktis kupina šešėlių ir paslapčių. 
Kai ji verkia, verkia dienos.“ | 

— Argi nebūtų logiška manyti, jog ji dievaitė — kad ir kas ji, 

po šimts velnių, būtų? Tai tikriausiai vienas iš paskutinių dėlionės 
gabaliukų. 

— Aš galiu jį įdėti į jam skirtą vietą, — tarė Džordanas. — 
Jis mano. Aš tai parašiau. „Vaiduoklio bokšte“. 

Kurį laiką visi priblokšti tylėjo, paskui prakalbo vienu metu. 

— Palaukite! — Bredas atsistojo, kilstelėjo ranką. — Sakau, 
palaukite! Nepraraskime siūlo. Pirma, pašalinkime sutapimus. 
Dana, ar skaitei tą knygą? 

— Taip, bet... 

— Skaitei? 

Ji dėbtelėjo į Džordaną. 

— Aš daugiau neglostysiu tavojo ego. Taip, skaičiau, bet tai 
buvo seniai. Netgi aš neprisimenu knygų atmintinai. Ir neatpa- 
žinau jų, kai išgirdau. 

— Aš irgi ją skaičiau. — Zoja kilstelėjo ranką it mokinukė ir 
susigėdusi nuleido. — Puiki knyga, — tarė ji Džordanui. — Bet 
moteris, apie kurią rašei, buvo ne dievaitė. Ji buvo vaiduoklis. 

— Gerai pastebėta, — įsiterpė Bredas. — Bet įdomu tai, 
kad Džordanas parašė knygą apie Karžygio Viršūnę, kad sukūrė tą 
vaiduoklį, kurį tarėsi matęs vieną naktį. 


— Matei? — sužiuro Zoja. — Kaip įdomu! 

— Mes stovyklavome. Bredas, Flinas ir aš. Bredas sugebėjo... 
parūpinti alaus ir cigarečių. 

Dabar Zoja sužiuro į Bredą. 

— Tai tiesa? 

— Mums buvo šešiolika, — sumurmėjo jis. 

— Tai ne pasiteisinimas. 

— Išbark jį vėliau, — nutildė ją Dana. — Narpliokim šį siūlą. 

— Aš pamačiau ją vaikštant parapetu, — tęsė Džordanas. — 
Mėnulio šviesoje. Ji tarsi maudėsi šviesoje ir šešėliuose, o jos ap- 
siaustas pleveno vėjyje, kurio nebuvo. Pamaniau, tai vaiduoklis, 
ir vėliau, kai rašiau apie tai, nupiešiau ją kaip vaiduoklį. Vienišą, 
įstrigusį naktyje, verkiantį dienos. Bet ji buvo ne vaiduoklis. 

Dana uždėjo ranką jam ant kelio. 

— Ji buvo dievaitė. 

Tai buvo Rovena. Supratau tai šiandien, kai nuvažiavome 
į Viršūnę. Iki šiol nežinojau, ką tai reiškė. 

— Tu pirmasis ją pamatei, — tyliai ištarė Dana. — Ir parašei. 
Suteikei jai kitą substanciją, kitokį pasaulį. Ji — rakto turėtoja. 
Raktas knygoje. 

Ji atitraukė virpančią ranką. 

— Baltas laukas su juodomis linijomis. Žodžiai puslapyje. 
Raktas ištirpo jame. Puslapyje. Knygoje. — Ji pašoko nuo grin- 
dų. — linai, tu turi knygą. 

— Aha. — Jis apsižvalgė po kambarį. — Tik nelabai žinau 
kur. Dar ne visi daiktai išpakuoti. 

— Aišku, kam vargintis? Tu gyveni Čia tik porą metų. Tai su- 
rask, — paliepė Dana. 

Jis baugiai žvilgtelėjo į ją ir atsistojo. 

— Einu į viršų, paieškosiu. 


Aš turiu egzempliorių namuose, — įsiterpė Zoja. — 
Minkštais viršeliais. Turiu visas tavo knygas, bet mano biudžetas 
neleidžia pirkti kietais, — pasiteisindama tarė ji. 

Džordanas pasilenkęs paėmė jos ranką ir pakėlė prie lūpų. 

— Tu pati mieliausia būtybė pasaulyje. 

— Galėčiau atvežti. Tikriausiai sugrįžčiau anksčiau nei Flinas 
ją suras. 

— Duokite jam šiek tiek laiko. — Melori dirstelėjo į lubas 
įsivaizduodama Fliną, naršantį po dėžes. — Aš irgi turiu kopiją, ir 
mano namai arčiau. — Staiga ji nutilo ir kilstelėjo rodomąjį pirš- 
tą. — Kertu lažybų, mes visi turime šios knygos kopijas! 

— Aš tai tikrai turiu, — patvirtino Džordanas. 

— Ir aš, — linktelėjo Bredas. 

— Aba. Tiling ciling tiling, — tarė Dana. — Taip skamba 
grandys grandinėje. Nagi, Elinai, negi taip sunku surasti knygą? 

— Kada paskutinį kartą buvai tuose kambariuose? — pa- 
klausė Melori. 

— Gerai pastebėta. — Dana ėmė žingsniuoti po kamba- 
rį. — Jis ten. Knygoje. Žinau. Einu, susirasiu pati. 

Ji pasuko durų link, bet tą akimirką jose išdygo Flinas. 

— Radau. Tfu. Buvo dėžėje su užrašu „Knygos“. Nežinojau, 
kad turiu tokią dėžę su tokiu užrašu. — Jis ištiesė knygą Danai. 

Ji perbraukė ranka per viršelį — tarsi tikėtųsi kokio ženklo 
— ir įsižiūrėjo į Karžygio Viršūnės siluetą pilnaties fone. Tada atsi- 
vertė, pasklaidė puslapius, užuodė popierių ir dulkes. 

* — Kur toji eilutė, Džordanai? 

— Prologo pabaigoje. 

Ji pervertė keletą pirmųjų puslapių, perskaitė žodžius tyliai, 
paskui ištarė garsiai. Patylėjo. 

— Nieko nejaučiu. Turėčiau ką nors jausti. Melori? 

— Aš jaučiau. Na, tokį lyg suvokimą, lyg žinojimą. Sunku 
paaiškinti. 

— Bet aš žinočiau, jeigu pajusčiau, — užbaigė Dana. — O aš 
nejaučiu. Gal man reikia perskaityti ją, susidaryti bendrą vaizdą. 
Taip kaip tu turėjai iš pradžių nutapyti visą paveikslą, kad suras- 
tum raktą. 

— Aš galvoju... — Zoja dvejojo. — Aš tik pagalvojau, kad 
gal jis ne šioje knygoje, nes ši kopija ne tavo. Knygą parašė Džor- 
danas, tad visos kopijos yra kaip ir jo. Bet tik viena yra tavo. O tu 
esi raktas, tai gal geriau būtų, jei pasiimtum savąją? 

Kurį laiką Dana spoksojo į ją, paskui šyptelėjo. 

— Zoja, puiki mintis. Gerai, kariai, ant žirgų! Jojame pas 
mane. 

— Aš netrukus atvažiuosiu. — Zoja pasiėmė rankinę. — Tik 
nuvešiu Saimoną namo ir paprašysiu kaimynę, kad prižiūrėtų jį. 

— Reikia atsikratyti šių dėžių. Zoja, aš suvyniosiu gabalėlį 
picos Saimonui. 

Gyvenimas, nusprendė Dana, nesustoja. Net dėl magiškų 
raktų ir klastingų burtininkų. Tikriausiai todėl jis ir yra gyveni- 
mas? 

— Atvažiuokite, kai susitvarkysite. — Ji sugriebė Džordaną 
už rankos ir pasuko prie durų. — Gali ir man suvynioti gabalėlį 
picos. 

Devynioliktas skyrius 
R 


u skaitei knygą ar tik sakei, kad skaitei? — pa- 
klausė Džordanas pakeliui į namus. 

— Kodėl turėčiau sakyti, kad skaičiau? 

— Nieko nesuprantu. Dar aną dieną sakei, kad nesi buvusi 
knygoje. Todėl pamaniau, kad nesi skaičiusi „Vaiduoklio bokšto“. 

— Tu manęs nesupratai. 

— Tai tu skaitei? 

— Taip, velniai griebtų. Nekenčiau jos. Knyga tokia gera, o 
aš norėjau, kad būtų atvirkščiai. Norėjau pasakyti, matai, nieko jis 
nemoka. Bet negalėjau. Ketinau ją išmesti, net sudeginti. 

— Na, tu tikrai smarkiai pykai. 

— O, tu net negali įsivaizduoti. Aišku, aš jos nesudeginau. 


Mano, bibliotekininkės, siela būtų to neišlaikiusi. Išmesti irgi ne- 
galėjau — dėl tos pačios priežasties. O atiduoti į naudotų knygų 
knygyną negalėjau prisiversti. 

— Aš nemačiau nė vienos savo knygos tavo bute. 

— Ir negalėjai. Jos užmaskuotos. 

Jis pažiūrėjo į ją ir nusijuokė. 

— Kad tave kur. 

— Nenorėjau, kad žmonės matytų, jog turiu tavo knygų. Ir 
pati nenorėjau jų matyti. Bet turėjau turėti. 

— Tai tu skaitei „Vaiduoklio bokštą“, bet neatpažinai Keitės. 

— Keitės? — Ji pabandė prisiminti. — Pagrindinės veikėjos? 

A... protinga, truputį arogantiška. Ryžtinga, pasitikinti savimi, 
mėgstanti būt pati viena — todėl eidavo į tuos ilgus pasivaikščio- 
jimus ir taip susižavėjo Viršūnė — tiksliau, Bokštu. 

Ji pamąstė, leisdama įvaizdžiui susiformuoti aiškiau. 

— Kandaus liežuvio. Man tai patiko. Šiurkštokai elgėsi su 
pagrindiniu veikėju, bet negali jos už tai kaltinti. Pats prisiprašė. 
Mergina iš mažo miestelio, ir jai tai patinka. Dirbo, kur ten, a, 
mažame antikvariniame knygyne. 

— Šaunuolė. 

— Turėjo sveiką požiūrį į seksą, tai man labai patiko. Daugu- 
ma moterų literatūroje piešiamos kaip nekaltos mergelės arba kek- 
šės. Ji galvojo savo galva, beje, gana gera, tik tas jos užsispyrimas... 
per jį ir pakliuvo į bėdą. 

— Ir ką, ji tau nieko neprimena? — pasiteiravo Džordanas. 

— Ką turėtų priminti? Aš ne... — Staiga ji įsmeigė į jį 
akis. — Nori pasakyti, kad aš jos prototipas? 

— Iš dalies. Iš didelės dalies. Vaje, Dana, ji netgi turėjo tavo 
akis. 

— Mano akys rudos. Jos buvo... kažkokios poetiškos. 

— Juodo šokolado spalvos. Arba kažkas panašaus. 

— Aš nesu užsispyrusi. Aš... ryžtingai priimu sprendimus. 

— Aha. — Jis sustojo prie jos namų. 

— Aš nesu arogantiška. Tiesiog netoleruoju siaurapročių ar 
išpuikėlių. 

— Aba. 

Dana išlipo iš automobilio. 

— Pradedu prisiminti. Toji Keitė galėjo būti tikra rakštis 
uodegoj. 

— Kartais. Bet dėl to ji įdomi, tikroviška ir žmogiška. Ypač 
todėl, kad ji galėjo būti gera ir švelni. Ji turėjo puikų humoro jaus- 
mą, mokėjo pasijuokti iš savęs. 

Žiūrėdama į jį iš padilbų, Dana atrakino duris. 

— Galbūt. 

Kai jie įėjo vidun, Džordanas draugiškai paplekšnojo jai per 
užpakalį. 

— Gal buvau per griežtas jai. Žinoma, jei rašyčiau šian- 
dien... — Jis prispaudė Daną prie durų ir suėmė jos rankas. 

— Na? 

— Nieko nekeisčiau. — Jis palenkė galvą ir įsisiurbė į jos 
lūpas. — Aš buvau įsitikinęs, kad perskaičiusi knygą būtinai at- 
pažinsi save ir susisieksi su manim. Kai negavau jokių žinių, nu- 
sprendžiau, kad tu jos neskaitei. 

— Galbūt nebuvau pasiruošusi atpažinti savęs. Bet gali ne- 
abejoti, kad perskaitysiu ją dar kartą. Matai, tai vienintelė iš tavo 
knygų, kurios neperskaičiau antrą kartą. 

Jis nusijuokė. 

— Tu skaitei mano knygas po du kartus? 

— Matau, kaip plečiasi tavo akys, todėl dingstu, kol jos dar 
orbitose. — Ji pranėrė po jo ranka ir nuskubėjo prie knygų len- 
tynos. 

— Moteriai, kurios netekau. Moteriai, kurią suradau. Vie- 
nintelei moteriai, kurią myliu. Koks aš laimingas, kad visos trys 
yra viena. 

Ji atsigręžė į jį. 

— Ką tai reiškia? 

— Tai dedikacija, kurią ką tik sugalvojau rašomai knygai. 

Ji nuleido rankas. 

— Dieve, Džordanai, iš manęs tuoj liks tik bala. Tu niekada 
nesakydavai man tokių dalykų. 

— Bet galvodavau. Tik nežinojau, kaip pasakyti. 

— Tai ta knyga, kurios porą puslapių perskaičiau tavo kom- 
piuteryje? Apie atpirkimą? Nekantriai laukiu, kol galėsiu perskai- 
tyti ją visą. 

— Nekantrauju parašyti ją tau. 

Jis žiūrėjo, kaip ji ištraukia iš lentynos knygą ir nuima išorinį 
viršelį. 

— „Vaiduoklio bokštas“, — perskaitė jis, — „Džordanas 

Hokas“. Įvilkta į... — Jis nusikvatojo. — „Kaip išnaikinti kenkė- 
jus iš namų ir sodo“. Čia tai gerai, Ilgše. 

— Man pavyko. Turiu dar vieną, įvilktą į romano „Šunų 
ėdikai“ viršelį. Siaubingai nyki ir bekraujė knyga, nepaisant pa- 
vadinimo. Ir dar... A, tiek to. Tik temos skiriasi. 

— Supratau. 

— Žinai ką. — Ji uždėjo ranką ant jo rankos. — Kai viskas 
baigsis, mudu atliksime atskleidimo ritualą, po kurio aš iškilmin- 
gai išdėliosiu tavo knygas ten, kur jų vieta. 

— Gerai. — Jis pažvelgė į knygą, paskui į ją. — Lauksime 
kitų? 

— Negaliu. — Ji matė, kad jis ir nesitikėjo, jog ji lauks. — 
Aš per daug įsiaudrinusi. Ir manau, jaučiu, kad tai turime padaryti 
mes. Tu ir aš. 

— Tada pradėkim. 

Kaip ir Flino kopijos, iš pradžių ji perbraukė ranka viršelį, 
Viršūnės iliustraciją. 

Bet šį kartą ji... kažką pajautė. Kaip tai pavadino Melori? Su- 
vokimu. Taip, nusprendė Dana, būtent taip. 

— Džordanai, — sušnabždėjo ji. — Raktas šioje knygo- 
je. — Ir ryžtingai ją atvertė. 

Susikoncentruok, įsakė sau. Susikaupk. Jis čia. Tik reikia jį 
pamatyti. 

Džordanas stebėjo, kaip jos pirštai perbėga viršeliu, galiukai 
lengvai paliečia jo pavardę. Jos kvėpavimas sutankėjo. 

— Dana. 

Jaučiu jį. Jis šiltas. Jis laukia. Ji laukia. 
Ji švelniai vertė puslapius, tik staiga aiktelėjo ir knyga iškrito 


jai iš rankų. Jis vėl pašaukė ją vardu, bet vos spėjo sugauti kren- 
tančią. 

Priblokštas, išsigandęs, jis paguldė ją ant kilimo. Ji kvėpavo, 
jis tai jautė, tačiau buvo išbalusi ir šalta kaip ledas. 

— Grįžk. Dana, kad tave kur, grįžk! — Apimtas panikos, jis 
papurtė ją. Jos galva bejėgiškai nusviro į šoną. 

— Kur tu ją nusivedei, šunsnuki? — Jis pabandė pakelti ją, 
bet staiga jo žvilgsnis užkliuvo už atverstos knygos. — O Dieve! 

Jis paėmė Daną ant rankų norėdamas sušildyti savo kūnu, 
apsaugoti. Tada išgirdo balsus koridoriuje ir atidarė duris greičiau, 
nei Flinas spėjo pasibelsti. 

— Dana. — Elinas prišoko prie jos, palietė veidą. — Ne! 

— Jis ją pasiėmė, — iškošė pro dantis Džordanas. — Tas 
kalės vaikas įtraukė ją į knygą. Ji pakliuvo į tą prakeiktą knygą. 


Ji pajuto, kaip Keinas traukia ją. Jis norėjo, kad ji pajustų, 
tučtuojau suprato Dana. Jis pagriebė merginą skausmingai, kad 
ji žinotų, kaip jis sugeba. Atėmė, piktdžiugiškai išplėšė iš kūno 
sąmonę, kaip piktas berniūkštis nuplėšia musei sparnelius. 

Po skausmo užplūdo šaltis. Kandus, žiaurus šaltis, persmelkęs 
ją iki kaulų taip, kad šie, rodės, tapo traškūs ir ploni kaip stiklas. 

Ji buvo išplėšta iš šilumos ir šviesos ir įmesta į šaltį ir skaus- 
mą, kur ją lytėjo drėgni ir šlykšrūs miglos pirštai. Jie vyniojosi 
aplink ją surišdami rankas ir kojas, smaugdami, kol ji vos begalėjo 
įkvėpti to šalto oro. Vis dėlto ji pamėgino įkvėpti dar kartą, nors 
atrodė, kad įkvepia aštrius ledukus. Tada migla išsisklaidė ir ji liko 
gulėti drebėdama tamsoje. 

Pirmoji puolė panika, priversdama ją susisukti į kamuoliuką 
ir inkšti. Bet dabar, kai ji įkvėpė, pajuto... pušų skonį, rudenį. 
Miškas. Ji atsirėmė delnais ir keliais į žemę ir pabandė atsistoti. 
Taip, po jos delnais — spygliai ir nukritę lapai. Kai pirmoji baimės 
banga atslūgo, ji pamatė mėnulio šviesą, sklindančią pro medžių 
viršūnes. 

Nebe taip šalta, staiga suvokė ji. Greičiau vėsu, kaip ir turi 
būti giedrą rudens naktį. Ji išgirdo nakties paukščių garsus, ilgą 
pelėdos ūkavimą, tylų vėjo šlamesį tarp medžių. Truputį apsvai- 
gusi, ji atsirėmė į medžio kamieną ir vos neapsiverkė iš paleng- 
vėjimo, kai pajuto šiurkščią žievę. Toji buvo tokia apčiuopiama, 


tokia tikra. 

Kovodama su svaiguliu, ji atsistojo ir atsirėmė į medį laukda- 
ma, kol akys apsipras su tamsa. 

Ji gyva, tarė sau. Gyva ir sveika. Apsvaigusi, virpanti, bet 
gyva. Reikia surasti kelią namo, o vienintelis būdas tai padaryti 
— judėti. 
dėti į priekį. 

Šešėliai buvo tokie tamsūs ir gilūs, kad, rodės, ji įkristų ir 
nebeiškiltų. Mėnulio šviesa spindėjo it nenublizgintas sidabro 
kardas. 

Staiga ji pagalvojo, kad tokį vėlyvą spalį medžiai per daug 
lapuoti. 

Ji užmynė ant šakelės, ir šios spragtelėjimas nuskambėjo kaip 
šūvis. Dana išsigandusi puolė į priekį. 

— Viskas gerai, viskas gerai. — Jos balsas atsklido aidu į ją 
pačią, ir ji stipriai sučiaupė lūpas, kad vėl neprašnektų. 

Ji pažiūrėjo į savo kojas ir nustebusi sustingo. Ji avėjo tvirtais 
batais, o ne puošniais bateliais, su kuriais buvo vakare. Ji norėjo 
pasipuošti, nes... Kurį laiką ji niekaip negalėjo prisiminti kodėl. 
Tada prisiminė. Ji norėjo pasipuikuoti sužadėtuvių žiedu. Taip, 
norėjo atrodyti pritrenkiamai, kad apdaras atitiktų jos žiedą. 

Bet kai ji kilstelėjo ranką, ant jos nebuvo jokio žiedo. 

Jos širdis smuktelėjo. Visos kitos baimės pasirodė bevertės 
palyginti su ta, jog prarado Džordano žiedą. Ji apsisuko ir puolė 
bėgti atgal, mėgindama rasti tą vietą, kur parkrito. 

Pabudo? 

Bėgdama, ieškodama žemėje spindinčio daikto, ji išgirdo pir- 
muosius atsargius judesius už nugaros, pajuto gaivinantį šaltuką, 
perbėgantį jos nugara. 

Ji klydo. Ji ne viena. 

Ji bėgo, bet ne aklos panikos apimta. Bėgo, kad pabėgtų ir 
išgyventų. Ji girdėjo jį už nugaros, per daug pasitikintį savimi, kad 
skubėtų. Įsitikinusį, kad jis laimės šias lenktynes. 

Bet jis nelaimės, pažadėjo ji sau. Jis pralaimės, nes ji nesi- 
ruošia čia mirti. 

Dusdama išgriuvo iš miško į mėnulio šviesos nulietą lau- 
kymę. 

Ne tas mėnulis. Kažkuri proto dalis užfiksavo tai, kai ji ėmė 
bėgti per žolę. Jis neturi būti pilnas. Jis turi būti priešpilnis, žy- 
mintis keturių savaičių pabaigą. Jos žygio pabaigą. 

Tačiau šis mėnulis buvo pilnas; jis plūduriavo juodame it 
stiklas danguje, mesdamas šešėlius ant Karžygio Viršūnės. 

Ji sulėtino žingsnį ir prispaudė prie šono ranką, bandydama 
numalšinti skausmą. 

Ant bokšto nebuvo baltos vėliavos su rakto emblema. Lan- 
guose nedegė šviesos. Tikriausiai jis tuščias, pagalvojo ji, išskyrus 
darbščius vorus ir peles. 

Nes taip rašė Džordanas. 

Ji knygoje, eina jos puslapiais. 

— Tu labai protinga. 

Ji skubiai atsisuko. Keinas stovėjo už jos, miško pakrašty. 

— Tai netikra. Tik dar viena fantazija. 

— Tikrai? Tu žinai rašytinio žodžio galią, realybę, sukurtą 
puslapiuose. Tai jo pasaulis, ir jis buvo realus jam, kai kūrė jį. Aš 
tik atsivedžiau tave tam, kad pažiūrėčiau, ar susiprasi. Matau, su- 
pratai. Man tai patinka. 

— Ko džiaugiesi? Tai tik priartina mane prie rakto. 

— Tikrai? Įdomu, ar pameni, kas bus toliau? 

— Šito knygoje nebuvo. Tavęs nebuvo. 

— Kai kas pasikeitė. — Jis grakščiai mostelėjo ranka. — Da- 
bar pabaiga bus kitokia. Gali bėgti, jei nori. Bent pasportuosi. 

— Negali čia manęs laikyti. 

— Gal ir ne. Galbūt tu surasi išėjimą. Žinoma, jei išeisi, pra- 
laimėsi. — Jis prisiartino ir kilstelėjo ranką, nuo kurios kabojo 
ilgas baltas šalikas. — Jei pasiliksi, mirsi. Tavo žmogus sugalvojo 
mirtį „Vaiduoklio bokšte“. 

Jis mostelėjo į didžiulį namą, kurį Džordanas knygoje pa- 
vadino Bokštu. 
— Iš kur jis galėjo žinoti, jog tai bus tavo mirtis? 


Ji apsisuko ir puolė bėgti Bokšto link. 


— Mes turime ją susigrąžinti. — Elinas beviltiškai trynė 
šaltas Danos rankas tarp savųjų. Jie buvo paguldę ją ant lovos ir 
apkloję. 

— Jei tai yra tai, ką ji turi padaryti, — pradėjo Bredas, — ji 
neturėtų to daryti viena. 

—Ji neliks viena. — Matydamas vienintelę išeitį, Džordanas 
atsistojo. — Mes nepajėgsime jos susigrąžinti. Nei purtydami, nei 
šaukdami vardu, nei savo buvimu čia. Niekas jos negrąžins. Bredai, 
važiuok pas Roveną. Noriu, kad tučtuojau atvežtum ją čionai. 

— Tai užtruks apie valandą. — Zoja, stovėjusi lovos gal- 
vūgaly, pasitraukė į šoną. — Valanda per ilgai. Melori, Rovena 
yra buvusi pas mus. Reikia pamėginti dar kartą priversti ją ateiti. 
Danai negalima likti vienai. Būtent to jis siekia. Jis atskiria mus, 
izoliuoja. Negalime jam to leisti. 

— Galime pamėginti. Mes stipriausios, kai esame kartu. — 
Melori ištiesė ranką Zojai, o kita suspaudė Danos ranką. — Pa- 
prašysime ją ateiti. 

— Tik ne šį kartą. — Zoja tvirčiau suspaudė Melori ranką, 
jos akys kovingai suspindo. — Šį kartą paliepsime. 

— Kaip ruošiatės įsakyti deivei? — pasiteiravo Flinas. 

Bredas uždėjo ranką jam ant peties. 

— Viskas bus gerai, Flinai. Mes susigrąžinsime ją. 

— Ji atrodo kaip tame paveiksle. — Dusdamas nuo deginan- 
čio skausmo gerklėje, jis įsistebeilijo į seserį. Koks baltas, tuščias 
veidas. — Kaip viena iš dukterų po... 

— Mes susigrąžinsime ją, — tvirčiau pakartojo Bredas. — Aš 

tučtuojau važiuoju į Viršūnę. Atvešiu Roveną arba Pitą, arba abu, 
net jei man teks išsitraukti ginklą. 
— To neprireiks. — Tarpduryje stovėjo Rovena su Pitu. 


**x* 


Dana bėgo namo link vildamasi, kad akmuo ir stiklas suteiks 
jai nors menką apsaugą. 

Kas atsitiko knygoje? Kuriame ji skyriuje? Ar ji veikia savo 
valia, ar elgiasi taip, kaip parašyta? 

Galvok! — įsakė ji sau. Galvok ir prisimink. Juk jai užtenka 
kartą perskaityti, ir istorija tampa jos dalimi. Ji jos atmintyje. Rei- 
kia tik atsikratyti baimės ir surasti ją. 

Ji buvo be galo išsigandusi. Nuo pelėdos riksmo širdis vos 
neiššoko pro gerklę. Virš žemės kybojo rūkas, plonas ir baltas, 
melsvais pakraštėliais. Jis vis tirštėjo, raitėsi aplinkui jos kojas, ir ji 
pasijuto it klampojanti per dūmus. 

Jis slopino jos žingsnių aidą. Jo irgi, suvokė ji. Dieve, ir jo. 

Jei tik ji pasiektų namą, jei tik pasiektų, ji rastų kur pasislėpti, 
bent jau kol atgaus kvapą. Ji galėtų susirasti kokį ginklą, kad ap- 
sigintų. 

Nes jis pasiryžęs ją nužudyti; jis apvynios aplink jos kaklą tą 
baltą šaliką ir verš, kol jai pritrūks oro, kol akys iššoks, kol kraujas 
išsilies. 

Nes jis pamišėlis, o ji per vėlai tai pastebėjo. 

Ne. Ne. Tai Keitės mintys. Išgalvotos veikėjos išgalvorame 
pasaulyje. Ją persekioja ne išgalvotas žudikas. Tai Keinas. 

Jei jam pavyks, jis atims iš jos kai ką brangesnį už gyvybę. Jis 
atims jos sielą. 

Paskutinę akimirką ji atšoko nuo durų. Dabar prisiminė 
paskutinį Keitės šansą ir kovą. Ji veltui švaistė laiką trankydama 
medines duris ir šaukdamasi pagalbos, kol pagaliau suprato, jog 
nėra nieko, kas jai padėtų. 

Šią dalį reikia paredaguoti, pagalvojo Dana ir sukandusi dan- 
tis trenkė alkūne į langą. Ji nekreipė dėmesio į skausmą, į aštrias 
stiklo šukes, braižančias skląsčio ieškančią ranką. Giliai įkvėpusi 
pakėlė langą, užsiropštė ant palangės ir įgriuvo į vidų. 

Ji nukrito skaudžiai, net kaulai sutratėjo, ir kurį laiką gulėjo 
apsvaigusi, krūpčiodama nuo skausmo, mėgindama įsižiūrėti į 
tamsą. 

Oras buvo tvankus ir drėgnas. Jos rankos nuslydo per dulkes, 
kai ji pamėgino atsistoti. Jokių išblizgintų grindų, prašmatnių 
sietynų ar stulbinančių antikvarinių baldų. Jokio židinio su jaukia 
liepsna. Kambaryje dvokė ir buvo šalta, nuo sienų plaikstėsi pilki 
voratinkliai ir jautėsi vaiduoklių kvėpavimas. 

"Tai ne josios pasaulio Viršūnė, tai Džordano sukurtasis Bokš- 
tas. Ji sunkiai atsistojo, susiėmė už skaudamos rankos ir nušlubavo 
per girgždančias ir dejuojančias grindų lentas. 

Puikiai sukūrei atmosferą, Hokai, galvojo ji, stengdamasi 
išsilaikyti ant kojų. Aukščiausios kategorijos vaiduoklių namas. 
"Tobula vieta mūsų narsiai herojei susiremti su kraugerišku ma- 
niaku. 

Raukydamasi iš skausmo, ji pasilenkė ir paglostė skaudamą 
kelį. Keitė irgi susitrenkė kelį, prisiminė Dana, bet tai jos nesu- 
stabdė. 

Ji tyliai aiktelėjo įėjusi į holą ir pamačiusi šešėlius, šokančius 
mėnulio apšviestuose languose. 

Jai nieko nebuvo maloniau, kaip pasinerti į knygą, priminė 
sau Dana, tačiau šito jau kiek per daug. 

Ji minutėlę užsimerkė ir susikaupė. Ji susitrenkė kelį, susi- 
mušė petį, susipjaustė ranką. Ji bijo, bijo net kvėpuoti. 

Ber tai nieko tokio, tai leidžiama. Ji gali susižeisti, gali bijoti. 
Jai neleidžiama panikuoti ir neleidžiama pasiduoti. 

— Pažiūrėsim, kieno bus pabaiga, niekše. Ši prakeikta buvusi 
bibliotekininkė išspardys tau užpakalį. 

Ji išgirdo tylų trakštelėjimą ir puolė prie laiptų. Prasideda 
didžioji atomazga. 


277 


— Tu atėjai. — Zoja paleido Melori ranką, paskui nenoro- 
mis — Danos. — Daryk ką nors. 

Rovena priėjo ir pirštų galiukais pačiupinėjo Danos riešą, 
tarsi tikrintų pulsą. 

— Kas Čia atsitiko? 

— Tu deivė, — atkirto Flinas. — Tu mums pasakyk. Ir su- 
grąžink ją. Tučtuojau. 

Džordanas nustūmė Fliną į šoną ir atsistojo tarp jų. 

— Kaip čia yra, kad nežinai, kas atsitiko? — piktai pasiteira- 
vo jis Rovenos. 

— Jis sugeba blokuoti kai kuriuos veiksmus. 

— O jūs? 

— Žinoma. Jis neužvaldė jos sielos, — švelniai tarė ji Eli- 
nui. 

— Kad ir ką jis padarė, sugrąžink ją. — Flinas prasibrovė į 
priekį, atstumdamas Melori ranką. Jis įsmeigė šaltas ir piktas akis 
į Pitą, kuris prišokęs užstojo Roveną. — Tu man šią minutę ne- 
rūpi. 

— Švaistai laiką baimindamasis dėl savo sesers. 

— Ji šalta, jos oda it ledas. Ji vos kvėpuoja. 

— Jis nusinešė ją į knygą, — tarė Džordanas, ir Rovena sku- 
biai atsisuko į jį. 

— Iš kur žinai? 

— Žinau. — Jis paėmė knygą, kurią buvo padėjęs ant nakti- 
nio staliuko. — Ji atsivertė ją ir dingo. 

Ji paėmė iš jo knygą. 

— Jo nebėra. Rakto nebėra. Taip neturėjo būti, — sumurmė- 
jo ji. — Jis peržengia visas ribas, laužo per daug įstatymų. Kodėl 
jo niekas nesustabdo? Tai jau nebe gundymas, nebe bauginimas, 
netgi ne grasinimas. 

Ji atsisuko į Pitą; jos akyse įsižiebė baimės kibirkštėlė. 

— Jis pakeitė lauką ir kažkaip sugebėjo perkelti raktą. 

— Tai jis buvo knygoje? — pertraukė ją Džordanas. 

— Taip. Dabar kažkokiu būdu jis perkėlė jį į istoriją ir pasi- 
ėmė ją kartu. Jam negalima šitaip elgtis. 

— Ji ten viena. Jai gresia pavojus. — Džordanas sugriebė 
Roveną už rankos. — Sugrąžink ją. 

— Negaliu pakeisti to, ką jis padarė. Tai viršija mano ga- 
lias. Jis turi paleisti ją arba ji pati turi išsilaisvinti. Galiu sušildyti 
ją, — pradėjo ji. 

— Velniop viską. — Džordanas ištraukė iš jos rankų kny- 
gą. — Nusiųsk mane pas ją. 

— Tai neįmanoma. — Ji nusigręžė nuo jo, pasilenkė virš 
Danos ir ėmė švelniai glostyti veidą. 

Nusikeikęs Džordanas sugriebė jos ranką ir atsuko ją į save. 
Nepasakok, kad neįmanoma. — Jis pajuto srovę, perskro- 


džiančią jo ranką iki peties, tačiau nepaleido Rovenos. 

— Patrauk rankas nuo mano moters, — labai tyliai ištarė 
Pitas. 

— Ir ką tu man padarysi, smogsi? Mano moteris guli ten be- 
jėgė, Dievas žino, ką jis ten jai daro, nes ji davė jums žodį. O tu 
stovi ir nieko nedarai? 

— Jis perkėlė ją į savo sukurtą pasaulį. Ir laiko ją ten savo 
galioje. — Neįprastai susijaudinusi, Rovena pasitaisė plau- 
kus. — Mes negalime žinoti, ką jis padarė ir kas atsitiktų jums, 
jei aš mėginčiau ką nors pakeisti. Man neleidžiama išvesti tavęs už 
tavojo pasaulio ribų. Aš sulaužyčiau priesaiką, kurią daviau prieš 
atvykdama į šį pasaulį, kai man buvo patikėta rūpintis raktais. 

— Šį pasaulį sukūriau aš, — atšovė Džordanas ir numetė 
knygą ant lovos šalia Danos. — Jame mano mintys, mano žodžiai. 
Bėda ta, kad kažkoks savanaudiškas dievas grasina mano mylimai 
moteriai, o man liepiama nieko nedaryti. Man nerūpi, kiek prie- 
saikų tu sulaužysi — ji neliks ten viena. Tu išsiųsi mane pas ją. 

— Negaliu. 

— Rovena. — Pitas suėmė ją už pečių ir atsuko į save. — Jis 
turi teisę. Paklausyk, — nenusileido jis, kai ji prasižiojo. — Vyro 
negalima išrengti ir pririšti, kai jo moteris kaunasi viena. Keinas 

pirmasis sulaužė priesaiką ir peržengė visas garbingumo ribas. 
Jam nebuvo leista atimti jai gyvybę. Jam nebuvo leista liesti rak- 
to nei ranka, nei mintimis, nei burtais. Dabar prasidėjo kitokia 
kova. Turime kautis pagal jo sąlygas, kitaip pralaimėsime. 

— Meile mano. — Ji sugniaužė jam ranką. — Jei aš tai pa- 
darysiu, net jei pasiseks — ar žinai, kiek mums tai gali kainuoti? 

— Galime ir toliau gyventi šiame kalėjime ir nieko nedaryti. 

Skausmingai atsidususi, Rovena nuleido galvą jam ant krū- 
tinės. 

— Man reikės tavęs. 

— Tu turi mane. Visados. 

Ji linktelėjo, giliai įkvėpė, o paskui degančiomis akimis pa- 
žiūrėjo į Džordaną. 

— Tu įsitikinęs? Jei aš tai padarysiu, rizikuosiu visų — jos, 
tavo — gyvybėmis. 

— Įsitikinęs. 

— Perkelk mus visus. — Zoja vėl sugriebė Danos ranką. — 
Nusiųsk visus. Kartu mes stipresni, pati taip sakei. Gal visiems 
geriau pavyks. 

— Narsioji karžygė, — šyptelėjo jai Pitas. — Tai ne tau. Bet, 
jei dievai panorės, ateis ir tavo eilė. 

— Duok jam ginklą, — pareikalavo Bredas. 

— Jis negali pasiimti nieko, išskyrus savo protą. Gulk šalia 
jos, — tarė Rovena Džordanui, tada paėmė knygą. Ji užsimerkė, ir 
knyga nušvito. — A, taip. Suprantu. Paimk ją už rankos. 

— Jau laikau. 

Rovena atsimerkė. Mėlynas spindesys buvo beveik juodas 
palyginti su nepaprastai balta jos oda. Jos plaukus taršė nemato- 
mas vėjas. 

— Pasiruošęs? 

— Taip. 

— Sugrąžink ją. — Žiūrėdamas į jį, linas prisitraukė prie 
savęs Melori. — Pargabenk ją namo. 

— Gali neabejoti. 

Jis pajuto vėją, skubrų ir šiltą. Tas vėjas ėmė nešti jį per laiką, 
erdvę, per blizgančias sidabro užsklandas, kurios skyrėsi ošdamos 
it jūra. 

Staiga jis atsidūrė mėnulio nušviestoje naktyje, įsmeigęs akis 
į juodas Vaiduoklio Bokšto viršūnes. 

Metėsi jo link, matydamas po kojomis besiraitantį rūką, gir- 
dėdamas pelėdos ūbavimą. Dabar turėtų imti skalyti šuo prieš šį 
pilną ryškų mėnulį, prisiminė jis ir pajuto keistą pasitenkinimą, 
išgirdęs šuns kauksmo aidą. 

Paskutinis skyrius, suprato jis, ir tai pasitvirtino pamačius 
išdaužtą langą. 

Laikas atlikti korektūrą, pagalvojo jis ir įlipo pro išdaužtą 
stiklą. 


Dvidešimtas skyrius 


I 


uo galime padėti mes? — Melori stovėjo stip- 
riai įsikibusi į Fliną. — Juk turi būti kažkas, ką 


galėtume padaryti; užuot vien stovėję ir laukę. 


— Glaudžiau susiburkite, — tarė jai Pitas. 

— Galbūt galėtume šį tą daugiau. — Rovena sėdėjo ant 
lovos krašto, laikydama ant kelių knygą. — Mes jau sulaužėme 
priesaiką, — tarė ji Pitui. — Mums bus skirta bausmė, todėl nie- 
kas nepasikeis, jei padarysime šį tą daugiau. 

— Ką gi. — Jis įsitaisė šalia jos. — Jie nusipelno galimybę 
laimėti šį mūšį patys. Skaityk. — Jis uždėjo ranką jai ant peties, 
suvienydamas jų galias. — Kad kiti irgi galėtų stebėti. 

Ji linktelėjo ir atsivertė paskutinį skyrių. 

„Ji šlubčiodama puolė laiptų link, iš visų pusių raizgoma 


x v 


baimės gijų, besislepiančių Bokšto šešėliuose“. 


**xX* 


Laiptų aikštelėje Dana pasuko į dešinę. Čia tiek kambarių, 
šimtai vietų pasislėpti. Bet ar ilgam? 

Jis suras ją. Tamsa jam nė kiek nekliudo. 

Ar jis ją nužudys? Ar galėtų? Keitė išsigelbėja knygos pa- 
baigoje, bet ji kovojo su žmogumi, kūnas ir kraujas prieš kūną ir 
kraują. 

Iš kur jai žinoti, kiek čia Keino, o kiek Džordano pasaulio? 
Ir kiek, išsigando Dana, ji pati iš baimės sukūrė, prisimindama at- 
skirus istorijos gabalėlius? 

Išgirdusi garsą apačioje, skubiai atsisuko ir pamatė Keino še- 
šėlį, lydimą ilgo balto šaliko, melsvai spindinčio mėnulio šviesoje. 
Pamatė ir rūką, dabar šaltą ir mėlyną, atsiritantį paskui ją. 

—- Aš tave surasiu, Keite, — sušvogždė jis. — Visur tave su- 
rasiu. 

Žudiko žodžiai, pagalvojo ji. Ir pati nepajuto, kaip iš burnos 
išsiveržė atsakymas. 

— Nebus lengva. Nebus taip paprasta, kaip su kitomis. 

Ji apsisuko ir puolė kitų laiptų link. 

Reikia išlaikyti atstumą, karštligiškai galvojo ji. Tokį, kuris 
leistų jai apsiraminti ir pradėti blaiviai mąstyti. Dabar viską gaubia 
baimė ir jai darosi sunku atskirti savo ir herojės veiksmus. 

Ji vos užgniaužė riksmą pajutusi ant veido kibius voratinklius 
ir ėmė įnirtingai mosikuoti rankomis. Tačiau šis įgimtas žmogiš- 
kas pasišlykštėjimas privertė ją nurimti. 

Surask tiesą jo mele, prisiminė ji, kai jos kvėpavimas ėmė 
virsti plonu garu. 

— Aš Dana! — sušuko ji. — Aš Dana Styl, tu išgama iš pra- 
garo, ir tu nelaimėsi šio mūšio. 

Jo juokas atsirito plačiu koridoriumi, atplėšdamas ir trankiai 
užšaudamas duris. Grindimis vis artinosi rūkas, kraupūs juodi ir 
šalti pirštai graibė jai už kojų. Prakaitas, žliaugiantis jos nugara ir 
smilkiniais, nuo šalčio tapo lipnia mase. Dana aklai puolė į kori- 
dorių labirintą. 

Ji suko ratus puldinėdama iš vieno koridoriaus į kitą; jų, ro- 
dės, buvo šimtai ir kiekvienas tęsėsi mylių mylias, kaip kokiame 
košmare. ; 

Jis keičia istoriją, suprato ji. Prideda savų pagražinimų, kad 
sutrikdytų ją. Ir jam pašėlusiai gerai sekasi. 

— Rinkis, — sušnabždėjo jo balsas jos galvoje. — Jei pasi- 
rinksi neišmintingai, gali nukristi nuo pasaulio krašto arba patekti 

į ugnies duobę. Bet jei stovėsi, tik stovėsi ir rėksi, visa tai pasirodys 
tik kaip sapnas. 

— Meluoji. 

— Bėk ir rizikuok savo gyvybe. Pasiduok ir išgelbėk ją. 

— Rinkis, — pakartojo jis, ir ji pajuto karštą šilką, apsivy- 
niojantį aplink savo gerklę. 

Paklaikusi griebė už šaliko ir ėmė traukti jį nuo savęs, paniš- 
kai braižydama nagais sau kaklą. Ji duso kovodama su smaugian- 
čio šaliko iliuzija, kai galvoje it jūra išsiliejo kraujas. 

Ir staiga ji tapo laisva, o prieš akis tebuvo vienas koridorius, 
vedantis prie paskutinių laiptų. 

Nekreipdama dėmesio į srūvančias ašaras, ji pasileido jų link 
ir suklupo prie turėklo neišlaikiusi skausmo kelyje. 

Ji metėsi prie durų, slidžiais pirštais sugniaužė rankeną. Iš 
plaučių išsiveržė skausmingas kūkčiojimas, ir ji išgriuvo į sidabrinę 
mėnulio šviesą. 

Ji buvo Bokšto viršuje, aukštai virš slėnio, kur tamsoje 
blankiai spindėjo šviesos. Žmonės, pagalvojo ji, savo namuose. 
Saugiuose ir šiltuose. Ji pažįsta juos, o jie ją. Ten draugai, šeima, 
mylimasis. 

Viskas taip toli, ir ji negali jų pasiekti. Viskas už jos pasaulio 
ribų. 2 
Ji viena, ir nebėra kur bėgti. 

Ji užtrenkė duris ir nužvelgė akmeninį parapetą ieškodama, 
kuo užremti jas. Jei jai pavyktų sulaikyti žudiką kitoje pusėje, kol 
išauš diena... 

Ne, ne žudiką. Keiną. Tai Keinas. 

O ji Dana. Dana Sryl, o tas, kas persekioja ją, yra baisesnis 
už žudiką. 

Ji prisispaudė nugara prie durų, bandydama savo svoriu pri- 
laikyti jas. Ir pamatė, jog klydo. Ji nebuvo viena. 

Mėnulio šviesoje vaikščiojo figūra, apsigaubusi apsiaustu, vie- 
na žieduota ranka liesdama žemą akmeninę sienelę. Jos apsiaustas 
bangavo vėjyje, kurio negalėjai jausti. 

Bokšto vaiduoklis, pagalvojo ji ir užsimerkė. Vaiduoklis. 
Džordano vaiduoklis. 


— Jis ateina. — Ji nusistebėjo, kad jos balsas toks ramus, 
nors ją persekioja keršto siekiantis dievas ar išprotėjęs žudikas, o 
prieš akis sklando vaiduoklis. — Kad nužudytų mane, sustabdytų 
arba išplėštų mano sielą. Šiaip ar taip, viskas baigsis vienodai. Man 
reikia pagalbos. 

"Tačiau figūra neatsigręžė. Ji stovėjo ir žiūrėjo į mišką, kuria- 
me prieš du šimtus metus ją pražudė meilė. 

— Tu Džordano. Tave sukūrė Džordanas, ne Keinas. Knygo- 
je tu padėjai, ir tai išlaisvino tave pačią. Negi nenori būti laisva? 

Vaiduoklis tylėjo. 

— Keitės dialogas, — sumurmėjo Dana. — Man reikia prisi- 
minti, ką pasakė Keitė. Ką? 

Tą akimirką durys atsivėrė, nusviesdamos ją ant akmeninių 


grindų. 

— Ji negali tau padėti. — Keinas ištempė tarp rankų šali- 
ką. — Ji butaforinė. 

— Čia viskas butaforija. — Ji it krabas nuropojo grindi- 


mis. — Viskas melas. 

— Tačiau tu kraujuoji. — Jis parodė į jos ranką, gerklę. — 
Ar skausmas yra melas? O tavo baimė? — Kuo labiau jis artėjo, 
tuo platesnė darėsi jo šypsena. — Tu metei iššūkį priešininkui. Esi 
protinga ir ryžtinga. Pakankamai protinga ir pakankamai ryžtinga, 
kad pakeistum nedidelius mano paveikslo gabaliukus. Kad įsivaiz- 
duotum laiptus ir duris į šią vietą, reikėjo nemažai stiprybės. O 
kad atvestum ją — jis parodė į figūrą — dar daugiau. Pagirtina. 

Jos virpanti burna prasižiojo ir tuoj vėl užsičiaupė. Negi ji įsi- 
vaizdavo koridorių, duris? Negi ji norėjo matyti vaiduoklį? 

Ne, ji tuo netiki. Juk sutrikusi sukiojosi tame labirinte. 

Džordanas. Tai Džordano knyga. O jis protingas ir ryžtingas. 
Jis kažkokiu būdu bando jai padėti. Dabar ji nė už ką negali jo 
nuvilti. S 

Ji — Dana, priminė sau. Ir Keitė — Džordano Keitė. Nė 
viena iš jų pabaigoje nesigūžtų iš baimės. 

— Gal reikės įsivaizduoti, kad nušoki nuo šios sienos į kru- 
viną, šlykščią mirtį. 

— Vis dar šnypšti. Katė, įvaryta į kampą. O aš galiu palikti 
tave čia, knygoje. Turėtum padėkoti man, nes knygos yra vienas iš 
tavo pomėgių. 

Jis panarino galvą, kai Dana atsistojo, nes pastebėjo ją rau- 
kantis iš skausmo. 

— O gal geriau pasitrauksiu ir užleisiu sceną žudikui. Būtų 
įdomu pažiūrėti, kaip kovotum su juo, nors pagal mano versiją 
triumfuotum ne tu. Bet vis tiek būtų smagu. Taip; manau, kad 
pasimėgausiu teatru. 

Baltas šalikas dingo iš jo rankų. 

— Ar prisimeni, kaip ji girdi jį lipant laiptais, ką jaučia su- 
pratusi, jog ji spąstuose? 

Danos kvėpavimas vos vos padažnėjo išgirdus lėtus artėjan- 
čius žingsnius. 

Jis negali jos priversti ką nors daryti, prisiminė ji. Jis tik gali 
žaisti jos mintimis. 

— Kaip baimė sugniaužė jos paširdžius, kai ji suprato at- 
bėgusi būtent ten, kur jis norėjo? O apačioje mylimasis mato ją, 
stovinčią mėnulio šviesoje, mato vaiduoklį už jos, žudiką, pasi- 
rodantį bokšte? 

— Ir kaip jis surinka jos vardą iš baimės ir nevilties, kai su- 
pranta, jog nespės laiku atbėgti. 

— Aišku, kad spės. Reikia tik perrašyti. 

Keinas skubiai atsisuko ir pamatė Džordaną, įgriūnantį pro 
duris. 

Jo smūgis nubloškė Keiną prie sienos. 

— Tau čia ne vieta! 

— Tai kaip tik mano vieta. — Sudėjęs į smūgį visą įniršį, 
Džordanas smogė Keinui į veidą. Kumšųį nudegino, tarsi būtų įki- 

šęs ranką į ugnį. Tačiau jis atsitraukė ir pasiruošė kitam smūgiui, 
kai staiga jo kūnas pakilo nuo žemės ir trenkėsi į sieną. 

— Tai ir mirk čia. 

Kai Keino rankoje sublizgo kardas, Dana pašoko ir puolė jį, 
įnirtingai kandžiodama ir braižydama jo nugarą nagais. Kažkas su- 
staugė, ir Dana suvokė, jog tas garsas išsiveržė iš jos gerklės. 

Keinas piktai nusipurtė ir sviedė ją ant žemės šalia Džordano. 
Ji pamatė kraują ant Keino veido, srūvantį iš žaizdų, kurias padarė 
ji su Džordanu. 

Ir jos širdis džiaugsmingai šoktelėjo. 


— Tu sužinosi, ką reiškia skausmas! — suriko ji. 

Keinas iškėlė kardą, ir jo akys tapo visiškai juodos. 

— Tau bus blogiau. Tu pasilaidosi savame kraujyje. 

"Tačiau, kai jis užsimojo kirsti, jo rankoje nieko nebuvo. 

— Pažiūrėkim, ar dievai moka skraidyti, — tarė Džordanas. 
Jiedu puolė į priekį. Dana pajuto, kaip susijungė jų rankos ir jie 
praskriejo kiaurai to nykstančio kūno. 

Pasklido dūmai, žybtelėjo blanki melsva šviesa. Jiems išsi- 
sklaidžius, liko tik mėnulis ir šešėliai. 

— Ar tai padariau aš? — sunkiai iškvėpė Dana. — Ar tu? 

— Nežinau. — Jis spėjo sučiupti ją krentančią, ir abu nusi- 
leido ant akmeninių grindų. — Ir man nesvarbu. Oi, tu kraujuoji. 
Bet aš tave laikau. — Jis stipriai apkabino ją. — Tu gyva. 

— Ir tu. — Dana bejėgiškai nuleido galvą jam ant krūti- 
nės. — Kaip tu patekai čia? Juk ne jis tave pasikvietė. Jis nesitikėjo 
tavęs. 

— Jis ne vienintelis dievas Velyje. — Džordanas pakėlė jos 
"Turime rasti ke- 


galvą ir pabučiavo į skruostą, paskui į smilkinį. 
lią atgal, Dana. Neturiu nieko prieš įtraukiančias istorijas, tačiau 
šito jau per daug. 

— Laukiu pasiūlymų. — Laikykis, įsakė ji sau. Laikykis, 
kol viskas baigsis. — Čia jau beveik istorijos pabaiga. Herojė su- 
sigrumia su bloguoju personažu ir padedama vaiduoklio — kuris, 
beje, visai nepadėjo — laimi kovą ir išmeta jį iš bokšto, o tą aki- 

mirką įgriūna herojus, pasiruošęs ją išgelbėti. Bučiniai, bučiniai, 
karštligiški pasiaiškinimai ir meilės priesaikos. Tada jie stebi, kaip 
vaiduoklis pamažu ištirpsta ore. 

— Gana gerai pameni istoriją, skaitytą prieš šešerius me- 
tus. — Jis padėjo jai atsistoti ir pažiūrėjo į parapetą. Paslaptinga 
figūra stovėjo nusisukusi į mišką. 


— Ji nenyksta. 
— Gal jai reikia šiek tiek daugiau laiko. — Dana net ap- 
siašarojo nuo skausmo kelyje. — Oi! Prakeikimas. Gal galėtum 


parašyti apie ledo kompresą mano keliui. 

— Palauk. — Jis džiugiai žengtelėjo į priekį. — Rovena. 

— Jos vardas buvo ne Rovena. Ji buvo... — negaliu prisimin- 
ti, bet tikrai ne. — Ji nutilo ir išplėtė akis, kai moteris su apsiaustu 
atsigręžė ir nusišypsojo jai. — Bet tai Rovena. 

— Negalėjau perkelti tavęs vieno. Mes nebūtume leidę jam 
atimti jūsų gyvybių. Ar užbaigsi savo žygį? — paklausė ji Daną. 

— Ne tam atėjau taip toli, kad dabar viską mesčiau. Aš 
buvau jau... — Ji vėl nutilo. — Jo nebėra knygoje. Nėra tuose 
baltuose puslapiuose su juodais žodžiais. Dabar jis čia. Istorijoje, 
kaip ir mes. 

— Aš jau padariau daugiau, nei man leista. Todėl galiu tik 
paprašyti: ar užbaigsi savo žygį? 

— Taip. 

Ji išnyko, palikusi dūmų ir šviesos šleifą, tarsi jos čia nė ne- 
būtų buvę. 

— Ką dabar darysime, velniai griebtų? — tarė Džorda- 
nas. — Grįšime — kažkaip — į istorijos pradžią ir pradėsime 
ieškoti? Eilutės, kurias prisiminei, buvo iš prologo. 

— Ne, mums nebūtina grįžti. Lukrelėk. — Ji priėjo prie 
sienos ir giliai įkvėpė. — Rudens dūmai ore, — ėmė murmė- 
ti. — Mėnulis it tobulas kamuolys įsirėžęs danguje. Viskas — me- 
džiai, slėnis... žiūrėk, upėje atsispindi mėnulio šviesa. Viskas čia, 
kiekviena smulkmena. 

— Taip, vaizdas gražus. Užbaikime reikalus čionai ir grįžki- 
me į savo pasaulį pasigrožėti juo. 

— Man patinka tavo knyga, Džordanai. Aš nenoriu čia gy- 
venti, tačiau apsilankyti joje smagu. Ji tokia, kokią įsivaizdavau. 
Tu nuostabiai geras rašytojas. 

— Dana, aš taip negaliu. Negaliu galvoti apie tave, gulinčią 
namuose. Tu tokia balta, tokia šalta. Tu primeni... 

— Ninijaną iš Bredo paveikslo. Viena eina. — Dana mos- 
telėjo į ten, kur buvo pasirodžiusi Rovena. — Kita laukia. Tai 
būtų Ninijana, arba jos atspindys — aš. — Ji atsisuko ir ištiesė 
ranką. — Man reikia rakto, Džordanai. 

Jis įsistebeilijo į ją. 

— Mieloji, jei turėčiau raktą, būčiau jau seniai tau jį ati- 
davęs. 

— Tu visada jį turėjai. Tik pats to nežinojai. Aš esu raktas, o 
tu esi mano. Parašyk jį man, Džordanai. Įdėk jį į mano ranką, ir 
eime namo. 

— Gerai. — Jis pamėgino susikaupti. Palietė jos veidą ir 
leido mintims plaukti savo vaga. — Ji stovėjo nulieta mėnulio 
šviesos. Dievaitė ir mylimoji, slepianti savo giliose tamsiose akyse 
tiesą. Galbūt jis gimė mylėdamas ją? Jis nežinojo. Tačiau tvirtai 
žinojo, jog mirs mylėdamas ją. 

— Ji nusišypsojo, — tęsė jis, kai Danos lūpos krustelėjo, — 
ir ištiesė jam ranką. Jos delne spindėjo mažas paprastas raktelis. 
Raktas, kurio ji ieškojo, dėl kurio kovojo. Jis buvo senas, tačiau 
žėrintis nauja viltimi. Ploną auksinę šerdį vainikavo įmantrus se- 
novinis simbolis. 

Dana pajuto delne svorį, pamatė formą. Ji skubiai sugniaužė 
ranką su raktu, o laisvąją ištiesė Džordanui. 

— Jis nukels mus, — tarė ji, — į epilogą. 


Ji atsimerkė, sumirksėjo, pamačiusi daugybę veidų, tada pa- 
žiūrėjo į brolį. 

— Tetule Ema. 

— O Jėzau, Dana! — Jis griebė ją į glėbį, prisitraukė prie 
savęs ir ėmė sūpuoti. 

— Oi. — Bet ji juokėsi, kai jis ėmė spausti taip, kad net kau- 
lai sutraškėjo. — Ramiau. Man jau gana mėlynių ir skaudulių. 
— Tu sužeista? Kur? 


— Jei malonėtum paleisti ją minutėlę, aš pasirūpinčiau 
ja. — Rovena palietė Flino petį. 

— Aš turiu raktą. 

— Žinau. Gal trumpam patikėtum jį man? 

— Žinoma. — Dana nedvejodama įdėjo raktą į Rovenos del- 
ną. Tada prisiglaudė prie Džordano ir šyptelėjo draugams. — Tai 
bent pasivažinėjom. 

— Tu nežmoniškai mus išgąsdinai. — Melori nurijo aša- 
ras. — Jūs abu. 

— Tavo veidas apdraskytas. Jos veidas apdraskytas, — tarė 
Zoja ir tučtuojau sukruto. — Ir ranka kraujuoja. O kaklas... Kur 
tvarsčiai? 

— Jai jų neprireiks, mamyte, — ramiai pareiškė Pitas. 

— Ranką persipjoviau lauždamasi į Viršūnę, tiksliau, turė- 
čiau sakyti, Bokštą. O mano kelis ištinęs kaip arbūzas. Nors visas 
šis reikalas buvo šiurpus ir keistas, turiu pripažinti, kad buvo labai 
įdomu. Aš buvau... 

Ji nutilo ir nustebusi pažiūrėjo į kelį, kuris skausmingai 
tvinkčiojo tol, kol Rovena uždėjo ant jo ranką. 

— O, kaip gera. Geriau nei paprastai. 

— Gal ir taip, bet galvą dedu, kad norėtum šito. 

Bredas įspraudė taurę į jos ranką. — Prisimenu, kur laikai 
brendį, — tarė jis ir pasilenkęs pabučiavo. — Sveika sugrįžusi, 
mažule. 


Kaip gera namuose. — Ji nugėrė gurkšnelį brendžio, pa- 
skui ištiesė taurę Džordanui. — Turiu daug ką papasakoti. 
— Ar norėtum likti čia ir pailsėti, o gal jautiesi pakankamai 
gerai, kad atvažiuotum šį vakarą į Viršūnę ir pasuktum raktą? 
Dana juto, kaip Rovena glosto jos skaudančius skruostus. 
— O tu palauktum? 
— Turi teisę rinktis. Visada turėjai. 

— Ką gi, aš jaučiuosi pakankamai gerai. — Ji žvilgtelėjo į 
laikrodį ir išvertė akis. — Devynios? Kaip gali būti tik devynios? 
Jaučiuosi taip, tarsi manęs čia nebūtų buvę ištisas dienas. 

— Šešiasdešimt aštuonios ilgiausios mano gyvenimo minu- 
tės, — tarė jai Elinas. — Jei nori tai padaryti šįvakar, važiuosime 
su tavimi. 

— Turiu paskambinti auklei. — Zoja paraudo, kai visų gal- 
vos pasisuko į ją. — Žinau, skamba kvailai, bet... 

— Nieko nėra kvaila tame, jog nori pasirūpinti savo vaiko 
saugumu ir priežiūra. — Rovena atsistojo. — Mes su Pitu paimsi- 
me raktą ir lauksime jūsų. 

— Jei bus problemų dėl auklės, — prasižiojo Bredas, — aš 
pabūsiu su Saimonu. Tu turėtum važiuoti su jais. 

— Och. — Zoja sutrikusi buvo beeinanti iš kambario. — 
Esu tikra, kad ponia Hanson sutiks man padėti. Ber vis tiek ačiū. 
Aš tik paskambinsiu. 

— Mes atvažiuosime, kai tik Zoja bus pasirengusi. — Dana 
atsisuko į Roveną, tačiau ji ir Pitas jau buvo dingę. — O žmogau, 
jie tikrai pasirodo ir išnyksta it lazdele pamojus. 

— Būtų sutaupę mums valandą laiko, jei būtų pasiėmę ir 
mus kartu. — Džordanas švelniai palietė jos veidą, kaklą. Mėlynių 
ir įdrėskimų nebebuvo. — Tu tikrai gerai jautiesi? 

— Ne ik gerai jaučiuosi, bet ir nekantrauju visiems viską pa- 
pasakoti ir padaryti tai, ką turiu padaryti. Pasijusiu dar geriau, kai 
raktas atsidurs spynoje. 


Galerijoje jiems buvo patiekta geros, stiprios kavos ir mažų 
cukrinių pyragaičių. Dana ir Džordanas pasikeisdami papasakojo, 
ką išgyveno per tas šešiasdešimt aštuonias minutes. 

— Tu tokia protinga, — atsiduso Zoja. — Neįsivaizduoju, 
kaip tu išlaikei blaivų protą. 

— Buvo momentų, kai prarasdavau jį. Sutrikdavau, išsigąs- 
davau arba jis pakeisdavo aplinką. Labai padėjo tai, kad supratau, 
jog Džordanas arba netoliese, arba irgi manipuliuoja situacija. Jis 

man padėjo išeiti iš Keino sukurto labirinto, parodė reikiamas 
duris. 

— Ignoravau jo, kaip redaktoriaus, indėlį. — Džordanas pa- 
ėmė jos ranką ir pabučiavo virš žiedo. — Be to, nusprendžiau, kad 
atomazgoje herojus turi imtis aktyvesnio vaidmens. 

— Neturiu jokių pretenzijų. 

— Kaip manote, ar jūs jį nužudėte? — paklausė Melori. — 
Kai nustūmėte nuo parapeto? 

— Ne, nemanau. Jis, supranti, išnyko. — Dana atkišo nykštį 
į Roveną ir Pitą. — Kaip dūmas. 

— Bet mes sužeidėme jį, — įsiterpė Džordanas. — Ir ne tik 
jo išdidumą. Jis jautė, kai smogiau jam, jautė, kaip Dana įsikabi- 
no nagais jam į veidą. Jis kraujavo. Jei jis gali kraujuoti, tai gali ir 
mirti, 

— Ne visai taip. — Ant Rovenos rankos, pilstančios kavą, 
spindėjo žiedai. — Mes kitaip priimame mirtį, ir dalis mūsų — 
tokie, kokie esame — išlieka. Medžiuose, akmenyse, žemėje, van- 
denyje ar vėjyje. 

— Tačiau jį galima nugalėti, — spyrėsi Džordanas. — Jį 
galima... sunaikinti. 

— Galima, — tyliai tarė ji. — Galbūt taip ir atsitiks. 

— Jis atsitraukė. — Bredas pasiėmė kavos puodelį. — Pabė- 
go, nes nebuvo pasiruošęs susiremti su jumis abiem iš karto. 


— Tuo kardu jis būtų paklojęs mus abu. Manau, turime būti 
dėkingi Rovenai, — tarė Dana. 

— Jam nebuvo leista pralieti mirtingųjų kraują ar atimti iš 
jų gyvybę. Taip elgtis jis neturėjo teisės. Mes nežinome, kodėl taip 
įvyko, bet kadangi įvyko, padarysime viską, kad daugiau nepasi- 
kartotų. 

— Kokia kaina? — pasidomėjo Bredas. 

— Tai mūsų reikalas, — paprastai atsakė Pitas. — Nesvarbu 
kokia. 

— Jūs galite negrįžti atgal, ar ne? — garsiai pamąstė Bredas, 
kartu stengdamasis užgniaužti baimę dėl savo draugų. — Jei su- 

laužysite priesaiką, jūsų gali neįsileisti atgal — net jei surasite visus 
tris raktus, net jei išlaisvinsite Stiklo Dukteris. Jūs įstrigsite Čia, 
šioje dimensijoje. Amžiams. 

— Tai nesąžininga. — Išvydusi tiesą Rovenos veide, Zoja 
atsistojo. — Tai neteisinga. 

— Dievai ne visada teisingi ir toli gražu ne visada sąžinin- 
gi. — Roveną sujaudino Zojos žodžiai. — Toks buvo mūsų pa- 
sirinkimas. Galima sakyti, mūsų tiesos momentas. O dabar — ar 
užbaigsi savąjį? 

Ji ištiesė raktą Danai. 

Keista, pagalvojo Dana, kad dabar jos keliai dreba. Tačiau ji 
atsistojo ir priėjo prie Rovenos. 

— Kad ir kokį pažadą ar taisyklę būtumėt sulaužę — jūs pa- 
darėte tai tam, kad išgelbėtumėt gyvybes. Jei jus už tai nubaus, jei 
tokių principų laikosi jūsų pasaulis, tada galbūt jums geriau likti 
mūsiškiame. 

— Nebūtų jokių spynų ir raktų, jei mes būtume saugoję jas 
atidžiau. Jos nekaltos, Dana, bet kenčia, nes aš buvau silpna. 

— Ir kiek laiko turėsi už tai mokėti? 

— Tiek, kiek laiko kentės jos, ir ilgiau, jei reikės. Imk šį raktą 
ir atrakink antrąją spyną. Tuo suteiksi joms ir man vilties. 

Pitas nukėlė nuo komodos stiklinę skrynelę su žybsinčiomis 
mėlynomis liepsnelėmis. Jis atsargiai padėjo Sielų dėžutę ant stalo, 
atsistojo šalia ir įsitermpė. Rovena atsistojo iš kitos pusės. 

Žiūrint į tas liepsneles Danai suspaudė širdį. 

Buvo likusios dvi spynos, ir ji įkišo raktą į pirmąją; auksas 
įkaito jos delne, šerdimi nuslydo šviesa, ir ji pasuko riešą. 

Ji išgirdo tylų it atodūsis spragtelėjimą ir pamatė, kaip džiu- 
giai suspurdo trys liepsnelės. Tą pačią akimirką raktas ir spyna 
išnyko. 

Stiklo kalėjime liko viena spyna. 

Rovena priėjo prie Danos ir pabučiavo į skruostus. 

— Dėkoju tau už supratimą. — Tada atsisuko ir nusišypsojo 
Zojai. B 4 

— Regis, atėjo mano laikas. — Negalėdama išlaikyti puode- 
lio, Zoja pastatė jį ant staliuko. 

— Ar arvyksi — tu ir visi jūs — septintą valandą likus dienai 
iki naujojo mėnulio? 

— Dieną prieš naująjį mėnulį? — pasitikslino Zoja. 

— Penktadienį, septintą valandą, — padėjo jai Bredas. 

— A. Taip. Gerai. 

— Ar atsivesi savo sūnų? Man patinka vaikai, ir aš labai no- 
rėčiau susipažinti su juo. 

— Su Saimonu? Nenoriu, kad Saimonas nukentėtų. 

— Ir aš ne, — užtikrino ją Rovena. — Tik norėčiau susi- 
pažinti su juo ir padaryti viską, ką galiu, kad jį apsaugočiau. Aš 
padarysiu viską, kad jis nenukentėrų. Pažadu. 

Zoja linktelėjo. 

— Jam čia labai patiks. Jis nėra matęs nieko panašaus. 

— Lauksiu jūsų. Dana? Ar galėčiau pasikalbėti su tavimi akis 
įakį? 

— Žinoma. 

Rovena ištiesė jai ranką ir išsivedė iš kambario. 

— Ar esu sakiusi, kad man nepaprastai patinka, kaip jūs pa- 
keitėte šią vierą? — Dana nužvelgė spalvingas mozaikas ant grin- 
dų, šilkines sienas, spindinčius baldus. — Ypač patinka dabar, po 
to, kai pamačiau ją ne tokiomis svetingomis aplinkybėmis. 

— Greitai ji bus tavo. 

— Sunku patikėti. 

— Aš norėjau parodyti tau štai šį kambarį. — Rovena stabte- 
lėjo priešais dvigubas duris ir atidarė jas. 

Prieš Danos akis atsivėrė knygų garbintojų rojus. 

Tai buvo dviejų aukštų biblioteka su dailiai raižytu turėklu, 
juosiančiu antrąjį aukštą. Rožinio granito židinyje spragsėjo ugnis. 
Šviesa, sklindanti iš jo ir iš tuzino lempų, maloniai apšvietė išbliz- 
gintas medines grindis. 

Kupolo formos lubas puošė gobelenas. Ji pamatė jame įvai- 
riausių pasakų herojus — Auksaplaukę, liejančią savo auksines 

garbanas iš bokšto, Miegančiąją Gražuolę, ką tik pabudusią po 
bučinio, Pelenę, besimatuojančią trapią stiklo kurpaitę. 

— Neįtikėtina, — sušnabždėjo Dana. — Nepakartojama. 

Platūs gilūs foteliai, minkštos odinės tamsiai vyšninės spal- 
vos sofos. Kiekvienas daiktelis čia buvo mažas lobis, bet Dana 
negalėjo atitraukti akių nuo knygų. Šimtai, gal net tūkstančiai 
knygų. 

— Žinojau, kad tau patiks, — nusijuokė Rovena. — Atrodai 
taip, tarsi būtum ką tik pamaloninta itin sumanaus meilužio. 

— Žinai, man daro didelį įspūdį, kad esate dievai ir visa kita. 
Bet tai — tai viršūnė. Lenkiuosi tau. 

Rovena patenkinta atsirėmė į fotelio porankį. 

— Kai Melori baigė savo žygį, aš pasiūliau jai pasirinkti do- 
vaną. Tokią, kokią leidžia mano galios. Dabar siūlau tą patį tau. 

— Mes sudarėme sandorį. Ir abi laikėmės jo sąlygų. 

— Ji irgi panašiai atsakė. Padovanojau jai paveikslą, kurį ji 
nutapė būdama Keino belaisve. Regis, jai patiko. Tau norėčiau pa- 
siūlyti šias knygas, visas, kurios yra šiame kambaryje. Tikiuosi, jos 
suteiks tau daug malonumo, kai tapsi šių namų šeimininke. 

— Visas? 

— Taip, visas, — vėl nusijuokė Rovena. — Visas, kurios 
šiame kambaryje. Ar priimsi dovaną? 

— Antrą kartą nereikės prašyti. Dėkoju. — Dana priėjo prie 
vienos iš lentynų, tada stabtelėjo. — Ne, jei pradėsiu, tai neišeisiu 
iš čia dar metus. Aš labai rūpinsiuos jomis. Branginsiu šį kamba- 
tį, — tarė ji Rovenai. — Viską, kas jame yra. 

— Žinau. O dabar leisk savo žmogui parvežti tave namo. 
Tegu jis šįvakar pasirūpina tavimi kaip nori. 

— Taip. Tu jau įteikei man dovaną, — tarė ji, kai jos išėjo iš 
kambario. — Tu sugrąžinai man jį. 

— Tu pati jį susigrąžinai. Tai visai kas kita. — Rovena pa- 
tylėjo. — Jis labai gražus, tavasis karžygys. 

Dana akimirką stebėjo jį. Kai jis atsigręžė, jų akys 
susitiko ir jis žaviai nusišypsojo. + Fė 


— Taip. 

— Matai tą žvilgsnį? — sukuždėjo ji Rovenai. — Nuo jo aš 
išsilydau. Jei jis tai žinotų, būtinai pasinaudotų, kai jam reikėtų. 


— Ko judvi su Rovena šaipėtės, kai sugrįžote? — paklausė 
Džordanas. 

— Tai mūsų maža paslaptis. — Užuot sėdusi į automobilį, 
Dana praėjo pro jį ir atsisuko į Viršūnę. — Ji bus mūsų. Vis dar 
bandau apsiprasti su ta mintimi. Mes čia gyvensime, Džordanai. 

Jis priėjo jai iš už nugaros, apkabino ir prisitraukė prie savęs. 

— Mes būsime čia laimingi. Šis namas ilgisi laimės. 

Atsidususi Dana kilstelėjo galvą ir pabučiavo jam į skruostą. 

— Aš jau laiminga. 

Jie nuvažiavo, ir niekas iš jų nematė apsiaustu apsigaubusios 
figūros, stovinčios ant parapeto po blyškia pusmėnulio šviesa. 

Ji stebėjo juos nuvažiuojant. Ji linkėjo jiems gero. 

Ji atsisuko, kai jos karžygys palietė petį. Priglaudė skruostą 
prie jo širdies ir truputėlį paverkė — dėl to, kas buvo, dėl to, kas 
gali būti. 


TRYS DOTCRYS: TRYS RAKTAL 
raktą ir savo vietą gyvenime. 

